

# śrī-śrī-prabodhānanda-sarasvatī-praṇītam

# śrī-vṛndāvana-mahimāmṛtam

Version 1.02

The following text has been taken from Shyamlal Hakim’s edition (Vrindavan: Harinam Sankirtan Mandal, 1978). Unfortunately, this edition has many typographical errors and is sometimes difficult to read because of the illogical word breaks, poor spacing, etc.

This is the completed version of Vrindavana-mahimamrita, containing all 1769 verses. It replaces the previously posted file that contained only chapters 1-3 and 17. These were shamefully error-ridden, and many, though surely not all, of these errors have been been discovered and removed. (Jagadananda Das 2004-02-18)

Further errors corrected here and there. Still in need of proofreading. The Radhavallabhi version of this text seems to have considerable variation and we will try to track down a copy to compare the two documents. (Jagat, 2016.05.14)

# śrī-śrī-prabodhānanda-sarasvatī-kṛtam

# śrī-vṛndāvana-mahimāmṛtam

(1)

# prathamaṁ śatakam

śrī-rādhā-muralī-manohara-padāmbhojaṁ sadā bhāvayan

śrī-caitanya-mahāprabhoḥ pada-rajaḥ svātmānam evārpayan |

śrīmad-bhāgavatottamān guṇa-nidhīn tayādarādāt naman

śrī-vṛndāvana-divya-vaibhavam ahaṁ stotuṁ mudā prārabhe ||1.1||

īśo’pi yasya mahimāmṛta-vāri-rāśeḥ

pāraṁ prayātum analambata tatra ke’nye |

kintv alpam apy aham ati-praṇayād vigāhya

syāṁ dhanya-dhanya iti me samupakramo’yam ||1.2||

śrīmad‑vṛndāṭavi mama hṛdi sphorayātma‑svarūpam

atyāścarya‑prakṛti‑paramānanda‑vidyā‑rahasyam |

pūrṇa‑brahmāmṛtam api hriyā vābhidhātuṁ na neti

brūte yatropaniṣada ihātratyā vārtā kutastyā ||1.3||

rādhā-kṛṣṇa-vilāsa-pūrṇa-sucamatkāraṁ mahā-mādhurī

sāra-sphāra-camatkṛtiṁ hari-rasotkarṣasya kāṣṭhāṁ parām |

divyaṁ svādya-rasaika-ramya-subhagāśeṣaṁ na śeṣādibhiḥ

seśair gamya-guṇaugha-pāram aniśaṁ saṁstaumi vṛndāvanam ||1.4||

premautkyena vicintyatāṁ viluṭhanaiḥ sarvāṅgam āyojyatāṭ

dehasyāsya samarpaṇena sudṛḍha-premā samāsthīyatām |

rādhā-jānir upāsyatāṁ sthira-cara-prāṇīha santoṣyatāṭ

śrī-vṛndāvanam eva sarva-paramaṁ sarvātmanāśrīyatām ||1.5||

vedāntāḥ pratipādayanti mukhato no cet tataḥ kiṁ mama

manyante bata śāstra-garta-patitā dustarkiṇaḥ kiṁ tataḥ |

no ced bhāgavatānubhūti-padavīṁ yātas tataḥ kiṁ mama

svātmā vajra-sahasra-biddha iva na spandeta vṛndāvanāt ||1.6||

prodañcat-pika-pañcamaṁ pravilasad-vaṭśī-susaṅgītakaṁ

śākhā-khaṇḍa-śikhaṇḍi-tāṇḍava-kalaṁ prollāsi-vallī-drumam |

bhrājan-mañju-nikuñjakaṁ khaga-kulaiś citraṁ vicitraṁ mṛgair

nānā-divya-saraḥ-sarid giri-varaṁ dhyāyāmi vṛndāvanam ||1.7||

sthūlaṁ sūkṣmaṁ kāraṇaṁ brahma-turye

śrī-vaikuṇṭha-dvārakā-janma-bhūmiḥ |

kṛṣṇasyātho goṣṭha-vṛndāvanaṁ tat

gopy-ākrīḍaṁ dhāma vṛndāvanāntaḥ ||1.8||

atyāścaryā sarvato’smād vicitrā

śrīmad-rādhā-kuñja-vāṭī cakāsti |

ādyo bhāvo yo viśuddho’tipūrṇas

tad-rūpā sā tādṛśonmādi sarvāḥ ||1.9||

tatraivāvirbhavad-rūpa-śobhā-

vaidagdhyānyo’nyānurāgādbhutaughau |

nityābhaṅga-pronmadānaṅga-raṅgau

rādhā-kṛṣṇau khelataḥ svāli-juṣṭau ||1.10||

atyutkṛṣṭe sakala-vidhayā śrīla-vṛndāvane’smin

doṣān dṛṣṭān nija-hata-dṛśā vāstavān ye vadanti |

tādṛk mūḍhā hari hari mama prāṇa-bādhe’py adṛśyāḥ

sambhāvyā vā katham api nahi prāyaḥ sarvasva-hāsyāḥ ||1.11||

brahmānandam avāpya tīvra-tapasā samyak-prasādyeśvaraṭ

gorūpāḥ sakalā ihopaniṣadaḥ kṛṣṇe ramante vraje |

vṛndāraṇya-tṛṇaṁ tu divya-rasadaṁ nityaṁ carantyo’niśaṭ

rādhā-kṛṣṇa-pādāmbujottama-rasāsvādena pūrṇāḥ sthitāḥ ||1.12||

śrī-vṛndāvana-vāsini sthira-care doṣān mama śrāvayed

yo’sau kiṁ śatadhā chinatti nahi māṭśastrair athāstraiḥ śitaiḥ |

sarvādhīśitur eva jīvana-vane dveṣan ca mātraṁ cared

ekasyāpi tṛṇasya ghora-narakāt taṁ kaḥ kadā voddharet ||1.13||

śrī-vṛndāraṇya-śobhāmṛta-laharīḥ samālokato vihvalā me

dṛṣṭir vā bhātu vṛndāvana-mahima-sudhā-vāridhau majjatād dhīḥ |

śrī-vṛndāraṇya-bhūmau luṭhatu mama tanur vihvalānanda-pūraiḥ

śrī-vṛndāraṇya-sattveṣv ahaha tata ito daṇḍavan me natiḥ syāt ||1.14||

yatra krīḍanti kṛṣṇa-priya-sakhi-subalādy-adbhutābhīra-bālā

modante yatra rādhā-ratimaya-lalitādy-ujjvala-śrī-kiśoryaḥ |

āścaryānaṅga-raṅgair ahaha niśi-divā khelanāsakta-rādhā-

kṛṣṇau raty-eka-tṛṣṇau mama samudayatāṁ śrīla-vṛndāvanaṁ tat ||1.15||

svacchaṁ svacchandam evāsty atimadhura-rasa-nirjharād ambu tātuṁ

bhoktuṁ svādūni kāmaṁ sakala-taru-tale śīrṇa-parṇāni santi |

kāmaṁ niḥśīta-vātaṁ vimala-giri-guhādy asti nirbhāti vastuṁ

śrī-vṛndāraṇyam etat tad api yadi jihāsāmi hā hā hato’smi ||1.16||

mahā-premāmbhodher yad anupama-sāraṁ yad amalaṁ

hari-premāmbhodheḥ madhura-madhuraṁ dvīpa-valayam |

munīndrāṇāṁ vṛndaiḥ kali-tarasa-vṛndāvanam aho

tad etad dehāntāvadhi samadhi-vāsaṁ diśatu me ||1.17||

vāpī-kūpa-taḍāga-koṭibhir aho divyāmṛtābhir yutaṭ

divyodyat-phala-puṣpa-bāṭikam anantāścarya-vallī-drumam |

dviyānanta-patan-mṛgaṁ vana-bhuvāṁ śobhābhir atyadbhutaṁ

divyāneka-nikuñja-mañjulataraṁ dhyāyāmi vṛndāvanam ||1.18||

śrī-rādhikā-madana-mohan-keli-kuñja-

puñjair vṛta-druma-latā-ghana-ratna-bhūmi |

ānanda-matta-mṛga-pakṣī-kulākulaṁ śrī-

vṛndāvanaṁ harati kasya haṭhān na ceta ||1.19||

kasyāpi divya-rati-manmatha-koṭi-rūpa-

dhāma-dvayasya kanakāsita-ratna-bhāsam |

atyadbhutair madana-keli-vilāsa-vṛndair

vṛndāvanaṁ madhurimāmbudhi-magnam īkṣe ||1.20||

gāḍhāsaktimatām apīha viṣayeṣv atyanta-nirvedato

dṛk-pāte’py asahiṣṇutātiśayināṁ yoge samudyoginām |

brahmānanda-rasaika-līna-manasāṁ govinda-pādāmbuja-

dvandvāviṣṭa-dhiyāṁ ca mohanam idaṁ vṛndāvanaṁ svair guṇaiḥ ||1.21||

cirād upaniṣad-girām ati vicārya tātparyakaṁ

na labdhum iha śakyate yad anu mādhurīm apy aho |

tam apy anubhaven mahā-rasa-nidhiṁ yad āvāsatas

tad eva paramaṁ mama sphuratu dhāma vṛndāvanam ||1.22||

soḍhvā pāda-prahārān api ca śata-śataṁ dhik-kṛtīnāṁ ca koṭīḥ

kṣut-tṛṭ-śītādi-bādhā-śatam api satataṁ dhariyam ālāmbya soḍhvā |

muñcan śokāśru-dhārām atikaruṇa-girā rādhikā-kṛṣṇa-nāmāny

udgāyan karhi vṛndāvanam ativikalo’kiṁcanaḥ saṁcarāmi ||1.23||

adya śvo vā yāsyatīdaṁ kudehaṁ

sarve bhogā yānti tatra sthite’pi |

tasmād saukhyābhāsa uccair vibhāti

nityānande nanda vṛndāvanāntaḥ ||1.24||

kiṁ no bhūpaiḥ kiṁ nu devādibhir vā

svāpnaiśvaryotphullitaiḥ kiṁ ca muktaḥ |

śūnyālambair vaiṣṇavair vāpi kiṁ naḥ

śrīmad-vṛndā-kānanaikānta-bhājām ||1.25||

śaṁ sarveṣām aprayāsena dātrī

dvi-traikānti-prema-mātraika-pātrī |

ānandātmā śeṣa-sattvā nidhātrī

śrī-vṛndāṭavy astu me’ndhasya dhātrī ||1.26||

veṇuṁ yatra kvaṇayati mudā nīpa-mūlāvalambī

saṁvīta śrī-kanaka-vasanaḥ śīta-kālindī-tīre |

paśyan rādhā-vadana-kamalaṁ ko’pi divyaḥ kiśoraḥ

śyāmaḥ kāma-prakṛtir iha me prema vṛndāvane’stu ||1.27||

tais taiḥ kiṁ naḥ parama-paramānanda-sāmrājya-bhogaiḥ

kiṁ vā yogaiḥ para-pada-kṛtaiḥ kiṁ parair vābhiyogaiḥ |

vāsenaiva prasannam akhilānanda-sārātisāraṁ

vṛndāraṇye madhura-muralī-nādam ākarṇayiṣye ||1.28||

śrī-vastrābharaṇādibhiḥ kara-padādy-utkarta-dāhādibhir

nindā-saṁstava-koṭibhir bahu-vibhūty-atyanta-dainyādibhiḥ |

jīvann eva mṛto yathā na vikṛtiṁ prāptaḥ kathaṁcit kvacit

śrī-vṛndāvanam āśraye priya-mahānandaika-kandaṁ param ||1.29||

duḥkhāny eva sukhāni viddhy apayaśo jānīhi kīrtiṁ parāṁ

manyethā adhamaiś ca duṣparibhavān saṁmānavat sattamaiḥ |

dainyāny eva mahā-vibhūtim ati-sal-lābhān alabhān sadā

pāpāny eva ca puṇyamanti yadi te vṛndāvanaṁ jīvanam ||1.30||

tyaktvā saṅgaṁ dūrataḥ strī-piśācyā

sarvāśānāṁ mūlam uddhṛtya samyak |

daivāl labdhenaiva nirvāhya dehaṁ

śrīmad-vṛndā-kānane joṣam āssva ||1.31||

na kuru na vada kiṁcid vismarāśeṣa-dṛśyaṁ

smara mithuna-mahas tad gaura-nīlaṁ smarārtam |

bahujana-samavāyād dūram udvijya yāhi

priya nivasatu divya-śrīla-vṛndāvanāntaḥ ||1.32||

kara-nihita-kapolo nityam aśrūṇi muñcan

parihṛta-jana-saṅgo’rocamānānuyānaḥ |

pratipada bahulārtyā rādhikā-kṛṣṇa-dāsye

vasati parama-dhanyaḥ ko’pi vṛndāvane’smin ||1.33||

asulabhām iha loke labdhum icchasy ayatnāt

yadi vipula-dhana-strī-putra-gehottamādi |

kara-nipatita-mukti-kṛṣṇa-bhaktiṁ ca kāṅkṣasy

adhivasa para-dhāmaivādya vṛndāvanākhyam ||1.34||

vṛndāṭavī nahi kavīśvara-kāvya-koṭi-

sambhāvyamāna-guṇa-ratna-gaṇa-cchaṭaikā |

etām apāra-rasa-khānim aśeṣa-khāni-

saṁrudhya mitram atimadhyavasīya yāhi ||1.35||

vṛndāṭavī jayati kāma-gavī-sura-drū-

cintāmaṇīn agaṇitān api tucchavantī |

śrī-śaṅkara-druhiṇa-mukhya-surendra-vṛnda-

durjñeya-divya-mahimaika-rajaḥ-kaṇena ||1.36||

vṛndāṭavī yadi ravīndu-hutāśā vidyut

koṭi-prabhā-vibhava-kārī mahā-prabhāḍhyā |

ātma-prabhā sakṛd api pratibhāti citte

vittaiṣaṇādi nahi tasya manasy udeti ||1.37||

śrī-rādhikā-muralī-mohana-keli-kuñja-

puñjena mañjulatarā rasa-sindhu-dogdhrī |

svānanda-cinmaya-mahādbhuta-svattva-vṛnda-

vṛndāṭavī mama sa-bījam aghaṁ nihantu ||1.38||

vṛndāṭavī sahaja-vīta-samasta-doṣā

doṣākarān api guṇākaratāṁ nayantī |

poṣāya me sakala-dharma-bahiṣkṛtasya

śoṣāya dustara-mahāgha-cayasya bhūyāt ||1.39||

vṛndāṭavī-bahu-bhavīya supuṇya-puñjān

netrātithir bhavati yasya mahā-mahimnaḥ |

tasyeśvaraḥ sakala-karma mṛṣā karoti

brahmādayas tam atibhakti-yutāḥ stuvanti ||1.40||

vṛndāvane sakala-pāvana-pāvane’smin

sarvottamottama cara sthira sattva-jātau |

śrī-rādhikā-ramaṇa-bhakti-rasaika-koṣe

toṣeṇa nityaṁ parameṇa kadā vasāmi ||1.41||

vṛndāvane sakala-pāvana-pāvane’smin

sarvojjvalojjvalad-udāra-matiḥ sadāste |

sarvottamottama-mahā-mahimany anante

sarvādbhutādbhuta-mahā-rasa-rāja-dhāmni ||1.42||

vṛndāvane sthira-carākhila-sattva-vṛndā-

nandāmbudhi-snapana-divya-mahā-prabhāve |

bhāvena kenacid ihāmṛtaye vasanti

te santi sarva-para-vaiṣṇava-loka-mūrdhni ||1.43||

vṛndāṭavī vimala-cid-ghana-sattva--

vṛndāraka-para-vṛnda-munīndra-vandyā |

nindhyān api sva-kṛpayādbhuta-vaibhavena

mādṛk-paśūna sva-caraṇānucarīṁ karotu ||1.44||

śākhīndraiḥ koṭi-kalpa-druma-parama-mahā-vaibhavaiḥ sātvata-śrūty-

udgānonmatta-kīra-pramukha-khaga-kulaiḥ kṛṣṇa-raṅgaiḥ kuraṅgaiḥ |

divyair vāpī-taḍāgair amṛta-maya-saraḥ-sat-sarid-ratna-śailaiḥ

kuñjair ānanda-puñjair iva kalaya mahā-majju vṛndāvanaṁ bhoḥ ||1.45||

viśvaiśvarya-mahā-camatkṛtir iyaṁ kiṁ bhāti sarveśitur

brahmānanda-sudhāmbudher anavadheḥ kiṁ vādbhuto’yaṁ rasaḥ |

kiṁ vā divya-sukalpa-pādapa-vana-śreṇī-subījaṁ paraṁ

kṛṣṇa-prema-nutādbhutā pariṇatir vṛndāṭavī kiṁ nv iyam ||1.46||

śrī-kṛṣṇaikānta-bhāvaṁ kva nu sakala-jano’vaśyam āpnoty ayatnāt

kṛṣṇasyāścarya-sīmā parama-bhagavataḥ kutra līlārtha-mūrtiḥ |

kutratyā kṛṣṇa-pādāmbuja-bhajana-mahānanda-sāmrājya-kāṣṭhā

bhrātar vakṣye rahasyaṁ śṛṇu sakalam idaṁ śrīla-vṛndāvane’tra ||1.47||

bhrātas tiṣṭha tale tale viṭapināṁ grāmeṣu bhikṣām aṭa

svacchandaṁ piba yāmunaṁ jalam alaṁ cīraiḥ sukhanthāṁ kuru |

saṁmānaṁ kalayati ghora-garalaṁ nīcāpamānaṁ sudhāṁ

śrī-rādhā-muralīdharau bhaja rasād vṛndāvanaṁ mā tyaja ||1.48||

kṛṣṇānanda-rasāmbudheḥ parataraṁ sāraṁ vicitrojjvalā-

kāraṁ pāra-gatair api śruti-śiro-vṛndasya nekṣyaṁ manāk |

śrī-vṛndā-vipinaṁ sudurlabhataraṁ pratyāśam āsādya bhoḥ

kṣudrāśā ku-piśācikā vaśa-gato bambhramyase kiṁ bahiḥ ||1.49||

bhrātas te kim u niścayena viditaḥ svasyānta-kālaḥ kim u

tvaṁ jānāsi mahā-manuṁ balavato mṛtyor gati-stambhane |

mṛtyus tat-karaṇaṁ pratīkṣata iti tvaṁ vetsi kiṁ vā yato

bāraṁ bāram aśaṅka eva calase vṛndāvanād anyataḥ ||1.50||

śrī-vṛndākhyam ananya-bhakti-rasadaṁ govinda-pādāmbuja-

dvandve manda-dhiyo vidanti nahi tad vāsaṁ ca nāśāsate |

sāndrānanda-rasāmbudhir niravadhir yatrāvirasti dhruvaṁ

no majjanti kubuddhiyo bata samudvignāḥ suduḥkhair api ||1.51||

na vedājñā-bhaṅge kuru bhaya-mayenāpi vacanaṁ

gurūṇāṁ manyethāḥ praviśa nahi loka-vyavahṛtau |

kuṭumbādyedīne drava na kṛpayā no bhava sito’

sakṛt snehair vṛndāvanam anu haṭhān niḥsara sakhe ||1.52||

yatrābhaṅga-smara-vilasitaiḥ krīḍato dampatī tau

gaura-śyāmau pratipada-mahāścarya-saundarya-rāśī |

sāndrānandonmada-rasa-mahā-sindhu-saṁmajjitālī-

vṛndau vṛndāvanam iha mahā-durbhagā nāśrayante ||1.53||

rādhā-nāgara-keli-sāgara-nimagnālī-dṛśāṁ yat sukhaṁ

no tal-leśa-lavāyate bhagavataḥ sarvo’pi saukhyotsavaḥ |

tatrāśya kasyacin nirupamāṁ prāptasya bhāgya-śriyaṁ

tad vṛndāvana-nāmni dhāmni parame svīyaṁ vapur naśyatu ||1.54||

rādhā-keli-mṛgasya kasyacid aho śyāmasya yūnau nava-

syābhīrī-gaṇa-kāṅkṣamāna-karuṇā-dṛṣṭeḥ smaronmādinī |

sarvāmnāya-durūha-kṛṣṇa-rasa-sarvasvaika-saṁcāriṇī

śrī-vṛndā-vipinābhidhā vijayate kandarpa-keli-sthalī ||1.55||

mahā-raṅkatve vā parama-vibhave bahutare

sukhe vā duḥkhe vā yaśasi bahule’vāpayaśasi |

maṇau vā loṣṭre vā suhṛdi parame vidviṣati vā

samādṛṣṭir nityaṁ mama bhavatu vṛndāvana-juṣaḥ ||1.56||

āścarya-dhāma-vṛndāvanam idam ahahāścaryam atrāpi rādhā-

kṛṣṇākhyaṁ gaura-nīla-dvaya-madhura-mahas tat-padāmbhoruhe ca |

āścaryaḥ śuddha-bhāvaḥ parama-padam athāruhya tan-niṣṭha evā-

ścaryaḥ kaścin mahātmā parama-suviralas tadvad āścarya eva ||1.57||

sakhe na jana-rañjanaṁ kuru kadindriyāṇāṁ sadā

vidhehi bahu-gañjanaṁ praṇaya-bhañjanaṁ sarvataḥ |

haṭhaṁ na kuru bandhane suta-kalatra-mitrādike

vapu-vyaya-samīhayā nivasa vatsa vṛndāvane ||1.58||

rādhā-mādhavayor yaśāṁsi satataṁ gāyaṁs tathā karṇayan

taj-jīveṣu ca varṇayan sama-rasaiḥ sambhūya santarkayan |

kuñjaṁ kuñjam anārataṁ bahu-pariṣkurvan mahā-bhāvato

dehādau kṛta-helano dayita he vṛndāṭavīm āvasa ||1.59||

mukti-śrībhiḥ sa kalita-pado nārakaṁ yāti dhāvan

labdhvā cintā-maṇim atha mahā-vāridhau nikṣipet saḥ |

kṛtvā vaśyaṁ sakala-bhagavac-chekharaṁ śvādhamaḥ syād

yo durbuddhis tyajati sahasā prāpya vṛndāvanaṁ tat ||1.60||

sevā vṛndāvana-stha-sthira-cara-nikareṣv astu me hanta ke vā

devā brahmādayaḥ syus tata uru-mahitā vallabhā ye vrajendoḥ |

ete hy advaita sac-cid-ghana-vapuṣo dūra-dūrātidūra-

sphūrjan-māhātmya-vṛndā bṛhad-upaniṣad-ānandajānanda-kandāḥ ||1.61||

nāhaṁ vedmi kim etad adbhutatamaṁ vastu-trayī-mastakaiḥ

stavyaṁ prīti-bhareṇa gokula-patir yan nityam āsevate |

kandaṁ prema-rahasyaṁ kiṁ madhurimotkarṣāntya-sīmodbhuta-

sāndrānanda-rasasya vā pariṇatiṁ vṛndāvanaṁ pāvanam ||1.62||

lokāḥ syuḥ svacchanda-nindāṁ vidadhati yadi me kiṁ tato dīna-dīnaṁ

sarvaṁ cet syāt kuṭumbaṁ kim iva mama tato durdaśāḥ syus tataḥ kim |

sevādhīśasya na syād yadi kim iva tataḥ śrīla-vṛndāvane’haṁ

sthāsyāmy āsthāya dhairye mama nija-paramābhīṣṭa-siddhir bhavitrī ||1.63||

kanthā kaupīna-vāsās taru-tala-patitaiḥ kḷpta-vṛttiḥ phalādyaiḥ

kurvann avyartha-vārtāṁ katham api na vṛthā ceṣṭayā kāla-yāpī |

tyaktvā sarvābhiyānaṁ pratigṛham aṭanaṁ tuccha-bhaikṣāya kurvan

vṛndāraṇye nivatsyāmy aniśam anusaran rādhikaikātma-lokān ||1.64||

strī-mātre mātṛ-buddhiḥ sthira-cara-nikhila-prāṇiṣūpāsya-buddhir

bāhyāśeṣārtha-lābheṣv api hṛdaya-mukha-mlāni-kṛd-dhāni-buddhiḥ |

deha-strī-vitta-putrādiṣu nahi mama dhīr mitra-buddhiḥ sva-śatru

svā pīḍāyāṁ samantāt sukha-matir amitānanda-vṛndāvane’stu ||1.65||

tiktībhūtā vimuktir viṣama-nirayavad bhāti sarvendriyārthaiḥ

sarve bhogā bhavanti prabala-garala-vahny-udbhaṭa-jvāla-kalpāḥ |

kīṭa-prāyāḥ samasta-pravara-sura-gaṇāḥ siddhayaś cendra-jāla-

prāyāḥ saṁsvādya vṛndāvana-rasika-rasaṁ mādyate me’dya hṛdyam ||1.66||

tyaktvā vṛndāvanam idam aho ced bahir yāsi nūnaṁ

kṣiptvā kalpadruma-vara-vanaṁ hanta śākhoṭam eṣi |

hitvā vṛndāvana-rasa-kathām anya-vārtā ruciś cet

jñātaṁ kṣiptvā param amṛtaṁ bhoktum icchuḥ śva-viṣṭhām ||1.67||

pāpātmā puṇyavān vā prasarad-apayaśā kīrtimān vā mahā-duṣ-

prāpa-grāso’tha samrāḍ-asama-jaḍa-matiḥ sarva-vidyā-nidhir vā |

yaḥ ko’pi tvaṁ sakhenogaṇaya katham apīkṣasva vṛndāvanaṁ tat

chindhi chindhi sva-pāśān guru-nigama-girā svīya-mohaika-siddhān ||1.68||

nāhantā-mamate vṛthā kuru sakhe dehālayas try-ādike

chittvā durjara-śṛṅkhalaṁ guru-girā te moha-mātroditam |

vṛndāraṇyam upetya śīghram akhilānandaika-sāmrājya-sat-

kandaṁ kanda-phalādi-vṛttir aniśaṁ tan-nātha-līlāṁ smara ||1.69||

na kuru na kuru mithyā deha-gehādy-apekṣāṁ

mṛtim akhila-pumartha-bhraṁśikāṁ viddhi mūrdhni |

cala cala suhṛd-adyaivābhumukhyena vajrād

api ca hṛdi-kaṭhoraḥ śrīla-vṛndāvanasya ||1.70||

adyaiva mūrkha cala sarvam idaṁ vihāya

vṛndāvanāya sakalārtha-sura-drumāya |

śrī-rādhikā-surata-nātha-viśuddha-bhāva-

satrāyamaiva kuru kṛtya-samāpty-apekṣām ||1.71||

sādho śaknoṣi no cet sakalam api haṭhāt svapna-kalpaṁ vihātuṁ

tarhi tvaṁ dhyāya vṛndāvanam aniśam athopāsya vṛndāvaneśau |

tan-nāmāny eva nityaṁ japa satatam atho tat-kathāṁ saṁśṛṇuṣva

śrīmad-vṛndāvana-sthān atha paricara bho bhojanācchādanādyaiḥ ||1.72||

vastuḥ koṭi-guṇaṁ śrutaṁ hi sukṛtaṁ vāso’nnavāsādibhiḥ

tīrthe vāsayituḥ svayaṁ hi tarati dvau tau sa yat tārayet |

premānanda-rasātma-dhāmani pare vṛndāvana-vāsakas

tvāścaryāṁ vṛṣabhānujā-priya-ratiṁ prāpnoty anāyasataḥ ||1.73||

niṣkiñcanān kṛṣṇa-rase nimagnān

mahā-nirīhān jana-saṅga-bhītān |

vṛndāvana-sthān vasanāśanādyair

yaḥ sevate’sau vaśayet tad-īśau ||1.74||

vṛndāraṇyam anya-bhāva-madhurākārehito rādhikā-

kṛṣṇa-krīḍita-rañjita-pravilasat-kuñjāvalī-mañjulam |

yo’nyatrāpi kṛta-sthitr vidhi-vaśāc chocan sadā cintayen

nityaṁ tan-milanaṁ vicinta yad ahaṁ tad-dhāma-yugmaṁ bhaje ||1.75||

rājyaṁ niṣkaṇṭakam api parityajya divyāś ca rāmāḥ

kāmān sarvān api ca vihitāṁs tikta-tiktān vidantaḥ |

hitvā vidyā-kula-dhana-janādyābhimānaṁ praviṣṭā

ye śrī-vṛndā-vipinam apunar-nirgamāṁs tān namāmaḥ ||1.76||

rādhā-kṛṣṇau paramam ṛṇinau kurvataḥ sarvataḥ śrī-

viṣṇor dhāmnaḥ sphurad-atimahānanda-vṛndāvanasthān |

jantūn hantu vicarita-kṛtīn puru-prema-bhājo

dānair mānair ahaha bhajato dhanya-dhanyān namāmaḥ ||1.77||

mariṣyase kadā sakhe tvam iti kiṁ vijānāsi kiṁ

śiśoḥ sutaruṇastha vā na khalu mṛtyur ākasmikaḥ |

tad adya niravadya-dhīr avapur indriyāsaktikto

na kiñcana vicāraya drutam upaitu vṛndāvanam ||1.78||

śuddhāmādyaratiṁ samasta-bhagavad-raty-ucchrita-śrīmatīṁ

tvaṁ cet kāṅkṣasi mādhurī-bhara-dhurīṇānanda-sandohinīm |

dharma-jñāna-virakti-bhakti-padavīṁ tat-sādhyam apy aspṛśan

durbhedaṁ sahasā vibhidya nigaḍaṁ saṁnyasya vṛndāvane ||1.79||

mahābhāgyair avāptaṁ vapur idam ihākarṇi mahimād-

bhuto vṛndāṭavyāḥ kalitam akhilaṁ svapna-sadṛśam |

śubhāyām āśvāso nahi nahi matau nāpi vapuṣi

kṣaṇe’sminn eva tvaṁ tad abhicala vṛndāvana-vanam ||1.80||

bhrātar yarhi nimīlito’smi nayane tatra kva kāntātmaja-

bhrātṛ-svāpta-suhṛd-gaṇaḥ kva ca guṇāḥ kutra pratiṣṭhādayaḥ |

kutrāhaṅkṛtyaḥ prabhutva-dhana-vidyādyais tataḥ sarvatas

tvaṁ nirvidya savidya kintu na calasy adyaiva vṛndāvanam ||1.81||

rudad api pitṛ-mātṛ-bandhu-putrādikam

apahāya niśamya nārhad-uktīḥ |

hṛdi parama-kaṭhoratāṁ dadhāno

drutam avalokaya kṛṣṇa-keli-kuñjam ||1.82||

rati-ratipati-koṭi-sundaraṁ tat-pramuṣita-koṭi-ramā-ramāpati-śri |

kanaka-marakatābha-mūrti-vṛndā-vipina-vihāri maho-dvayaṁ bhajāmi ||1.83||

tad-akhila-bhagavat-svarūpa-rūpāmṛta-rasato’py atimādhurī-dhurīṇam |

kuvalaya-kamanīya-dhāma-rādhā-pada-rasa-pūrṇa-vane bhramad bhajāmaḥ ||1.84||

alakṣyāḥ śrīlakṣmyā api ca bhagavatyā bhagavataḥ

sadā vakṣa-sthāyā madhura-madhurāḥ kecana rasāḥ |

aho yad dāsībhiḥ satatam anubhūyanta ūrubhiḥ

prakārais tāṁ rādhāṁ bhaja dayita vṛndāvane vane ||1.85||

viṣaya-viṣa-kṛmīṇāṁ bodha-mātrātma-bhājāṁ

samaya-samaya sarveśaika-bhaktyāśritānām |

na nija-ruci-karaṁ vartmotsṛjantaḥ sthitāḥ smo

vayam amala-sukhaugha-syandi-vṛndāvanāśāḥ ||1.86||

unmatta-prāya-vācaḥ paribhūṣita-dhiyo māyayānartha-bījaṁ

svārthaṁ matvā kṛtārthā atha na sukha-vivekādayo grāhya-vācaḥ |

svīyāḥ sarve jighāṁsanty ahaha bahu-mṛṣā sneha-pāśair nibadhya

śrī-vṛndāraṇya yāyām aham ahita-samājāt kadā nisṛtas tvām ||1.87||

gṛhāndha-kūpe patitaḥ kadā mām

uddhṛtya mūḍhaṁ krpayā svayaiva |

kāmādi-kālāhi-guṇair nigīrṇaṁ

māteva vṛndāṭavi neṣyase’ṅkam ||1.88||

niṣkiñcano nitya-vivikta-sevī

vṛndāvane daivata-vṛnda-vandye |

śrī-rādhikā-mādhava-nāma-dhāma-

dvayaṁ kadā bhāva-bhareṇa sevye ||1.89||

nija-sarva-nāśa-karam ātma-suhṛt-

suta-dāra-mitra-parivāra-gaṇam |

parivañcaya karhi dṛḍha-buddhir ahaṁ

prapalāya yāmi hari-keli-vanam ||1.90||

janmāny asaṅkhyāni gatāni me vṛthā vyagrātmano deha-gṛhādike yā |

adyāpip muhyāmy api buddhimān ahaṁ tavaiva vṛndāṭavi nāma me gatiḥ ||1.91||

ṛṇa-grasto yāyāṁ katham ahaha vṛndāvanam ahaṁ

tyajeyaṁ vā vṛddhāvagati-pitarau dāra-śiśukān |

kathaṁ vā maj-jīvān bata pariherayaṁ nija-janān

satāṁ ślāghyo bhūtvātma-phala-kalano muhyati kudhīḥ ||1.92||

jānann apy amṛtaṁ vihāya garalaṁ bhuñje svayaṁ bandhanam

apy ārti-vrāta-nibandhanaṁ dṛḍhataraṁ kurve sudṛk-svandhavat |

śrī-vṛndāṭavi mātar ekam iha maj-jīvātur asti svayaṁ

yat tvaṁ sneha-mayī vikṛṣya janatāṁ svāṅkaṁ samāneṣyasi ||1.93||

rādhā-kṛṣṇa-rahasya-dāsya-rasa eveṣṭaḥ pumartho mama

tyaktvā sarvam ahaṁ kadāpi niyataṁ vatsyāmi vṛndāvane |

itthaṁ syād api vāci yasya paramāsaktasya gehādike

nāsaktāpisaktatā parihṛtau taṁ pāti vṛndāṭavī ||1.94||

saṁkrāntaṁ nija-kānti-maṇḍalam udīkṣyora-sthale tarkayan

nīlāṁ kañculikāṁ varām apanayāsaktyā priye vismite |

yātāyā nava-keli-kuñja-śayanaṁ śrī-rādhikāyāḥ parī-

hāsāḥ santu mude mamātihasitālībhir bahis tad-rasāḥ ||1.95||

kadācit śrī-rādhā-caraṇa-kamala-dvandva-patitaṁ

kadācit śrī-rādhā-mukha-kamala-mādhvī-rasa-pibam |

kadācit śrī-rādhā-kuca-kamala-koṣa-dvaya-rataṁ

viloke taṁ kṛṣṇa-bhramaram adhi vṛndāvanam aham ||1.96||

nirvidya kṛtvādyakhilāt kadāhaṁ cchitvā samastāś ca jagaty apekṣāḥ |

praviśya vṛndāvanam atyasaṅgas tad-īśa-vārtābhir ahāni neṣye ||1.97||

kadā śrīmad-vṛndāvanam iha mṛṣā sneha-nigaḍaṁ

samucchidya svānāṁ śaraṇam upayāsyāmi vikalaḥ |

kvacit svāntaḥ śalyoddharaṇam abhipaśyan nahi manāg

api śraute vartmany akhila-vidusām anumate ||1.98||

vṛndāvaneśaika-pada-spṛho’pi

mahattamānāṁ śruta-bhāṣito’pi |

vidann api svārtah-vidhāti sarvaṁ

hā dhik na vṛndāvanam āśrayāmi ||1.99||

sakṛd api yadi dṛṣṭā hanta vṛndāṭavi tvaṁ

sakṛd api yadi rādhā-kṛṣṇa-nāmābhyadhāyi |

sakṛd api yadi bhaktyā sannatās tvat-prapannā

dhruvam ahaha tadā māmasva nopekṣitāsti ||1.100||

iti śrī-śrī-prabodhānanda-sarasvatī-gosvāmi-pāda-viracite

śrī-śrī-vṛndāvana-mahimāmṛte

prathamaṁ śatakam

||1||

--o)0(o--

(2)

# dvitīyaṁ śatakam

vṛndāraṇye varaṁ syāṁ kṛmir api parato no cid-ānanda-deho

raṅko’pi syām atulyaḥ param iha na paratrādbhutānanta-bhūtiḥ |

śūnyo’pi syām iha śrī-hari-bhajana-lavenāti-tucchārtha-mātre

lubdho nānyatra gopījana-ramaṇa-padāmbhoja-dīkṣā-sukhe’pi ||2.1||

divyāneka-vicitra-puṣpa-phalavad-vallī-tarūṇāṁ tatir

divyāneka-mayūra-kokila-śukādy-ānanda-mādyat-kalāḥ |

divyāneka-saraḥ sarid-girivara-pratyagra-kuñjāvalīr

divyā kāñcana-ratna-bhūmir api māṁ vṛndāvane’mohayat ||2.2||

bhuvaḥ svacchāś cintāmaṇibhir aticitrair viracitāś

cid-ānandābhāsaḥ phala-kusuma-pūrṇa-druma-latāḥ |

khaga-śreṇīḥ sāma-svara-kala-kalāś cid-rasa-sarit-

sarāṁsi śrī-vṛndāvanam anu mano me vimṛśatu ||2.3||

marakata-maya-patrair hīra-puṣpaiḥ sumuktā

nikara-kalikayāḍhyaiḥ kauravinda-pravālaiḥ |

bahu-vidha-rasa-pūrṇaiḥ padma-rāgaiḥ phalādyair

avirala-madhu-varṣaIr nīla-ratnāli-mālaiḥ ||2.4||

agaṇita-ravi-koṭi-prasphurad-divya-bhātiḥ

sakṛd api hṛdi bhātaiḥ śītalānanda-dṛṣṭyā |

praśamita-bhava-tāpair durlabhāryān duhadbhiḥ

parama-rucira-haimāsaṅkhya-vṛkṣaiḥ parītam ||2.5||

vṛndāṭavyām agaṇita-cid-ānanda-candrojjvalāyāṁ

sāndra-premāmṛta-rasa-parispandanaiḥ śītalāyām |

kūjan-matta-dvija-kula-vṛtānalpa-kalpa-drumāyāṁ

rādhā-kṛṣṇāvacala-vihṛtau kasya no yāti cetaḥ ||2.6||

sva-para-sakala-vastuny atra sūryendu-koṭi-

cchavi-vimala-lasac-cid-vigrahe sad-guṇaughe |

bahir agata-dṛgantur dhairyam ālambya nitya-

smṛtir adhivasa vṛndāraṇyam anyānapekṣaḥ ||2.7||

śrī-rādhā-pāda-padma-cchavi-madhuratara-prema-cij-jyotir ekā-

mbodher udbhūta-phena-stavaka-maya-tanūḥ sarva-vaidagdhya-pūrṇāḥ |

kaiśora-vyañjitās tad-ghana-rug-apaghana-śrī-camatkāra-bhājo

divyālaṅkāra-vastrā anusarata sakhe rādhikā-kiṅkarīs tāḥ ||2.8||

divya-svarṇa-sunīla-ratna-subhagaṁ līlā-sanālāruṇām-

bhoja-śrī-muralīdharaṁ pṛthula-sad-veṇī-subharhojjvalam |

saṁvītojjvala-śoṇa-pīta-vasanaṁ kandarpa-līlā-mayaṁ

śrī-vṛndāvana-kuñja eva kim api jyotir-dvayaṁ sevyatām ||2.9||

rādhā-kṛṣṇau parama-kutukād yal latā-pādapānāṁ

citvā puṣpādikam urūvidhaṁ ślāghamānau juṣāte |

snānādyaṁ yat sarasi kurutaḥ khelato yat khagādyaiḥ

vṛndāraṇyaṁ carama-paramaṁ tan na seveta ko vā ||2.10||

ābālyaṁ jala-secanena varaṇenābāla-nirmāṇataḥ

svena śrī-karapallavena mṛduṇā śrī-rādhikā-mādhavau |

yān saṁvardhya vihāya[[1]](#footnote-2) navya-kusumādy alokya san-narmabhir

modete sulatā-tarūn ahaha tān vṛndāvanīyān numaḥ ||2.11||

dravanti hari-bhāvatas taraṇa-tāraṇe’ti kṣamās

tato druma-taru-prathā vratatayaś ca kṛṣṇa-vratāḥ |

sphuranti hariṇā iha prakaṭa-kṛṣṇasāra-prathā

mṛgāś ca pada-mārgiṇaḥ pravilasanti vṛndāvane ||2.12||

ananta-rucimat-sthalaṁ sphurad-ananta-vallī-drumaṁ

mṛga-dvijam anantakaṁ dadhad-ananta-kuñjojjvalam |

ananta-susarit-sarovaram ananta-rantācalaṁ

smarāmy aham ananta-tad-dvaya-ratena vṛndāvanam ||2.13||

bhrātar bhogāḥ subhuktāḥ ka iha na bhavatā nāpi saṁsāra-madhye

vidyā-dānādhvarādyaiḥ kati kati jagati khyāti-pūjādy-alabdhāḥ |

adyāhāre’pi yādṛcchika uru-guṇavān apy aho saṁvṛtātmā

śrīmad-vṛndāvane’smin satatam aṭa sakhe sarvato mukta-saṅgaḥ ||2.14||

vṛndāraṇyaṁ tyajeti pravadati yadi ko’py asya jihvāṁ chinadmi

śrīmad-vṛndāvanān māṁ yadi nayati balāt ko’pi taṁ hanmy avaśyam |

kāmaṁ veśyām upeyāṁ na khalu pariṇayāyāny ato yāmi kāmaṁ

caurye kuryāṁ dhanārthaṁ na tu calati padaṁ hanta vṛndāvanān me ||2.15||

parīhāse’py anyāpriya-kathana-mūko’tivadhiraḥ

pareṣāṁ doṣānuśrutim anu viloke’ndha-nayanaḥ |

śilāvan niśceṣṭaḥ para-vapuṣi bādhā-lava-vidhau

kadā vatsyāmy asmin hari-dayita-vṛndāvana-vane ||2.16||

soḍhvāpi duḥkhāni suduḥsahāni

tyaktvāpy aho jāti-kulādikāni |

bhuktvā śvapākair api thutkṛtāni

vṛndāṭavī-vāsam ahaṁ kariṣye ||2.17||

nāhaṁ gamiṣyāmi satāṁ samīpato

nāhaṁ vadiṣyāmi nijaṁ kulādikam |

nāhaṁ mukhaṁ darśayitāsmi kasyacit

vṛndāṭavī vāsa-kṛte’ti sāhasī ||2.18||

sarvābhāsa-jyotiṣo’nanta-pārasyāntar-jyotir vaiṣṇavānanda-sāndram |

tasyāpy antarjyotir asty apremayānandāsvādaṁ tatra vṛndāṭavīyam ||2.19||

kiṁ krīḍaiva śarīriṇī smara-kalā kiṁ dohinī kiṁ ratiḥ

svābhā mūrtimatī kim adbhuta-mano janmāstra-vidyaiva vā |

kiṁ vā jīvana-śaktir eva sa-tanuḥ śyāmasya na jñāyate

sā rādhā vijarīharīti hariṇā vṛndāvane’harniśam ||2.20||

sarva-prema-rasaika-bīja-vilasad-vipruḍ-mahā-mādhurī-

pūrṇa-svarṇa-sugaura-mohana-mahā-jyotiḥ-sudhaikāmbudhīn |

ekaikāṅgata unmada-smara-kalā-raṅgān duhanty adbhutān

vṛndā-kānana-saṁplavān hṛdi mama śyāma-priyā khelatu ||2.21||

lolad-veṇyaḥ pṛthu-sujaghanāḥ kṣāma-madhyā kiśorīḥ

saṁvīta-śrī-stana-mukulayor ullasad-dhāra-yaṣṭīḥ |

nānā-divyābharaṇa-vasanāḥ snigdha-kāśmīra-gaurīḥ

vṛndāṭavyāṁ smara rasamayā rādhikā-kiṅkarīs tāḥ ||2.22||

āḥ kīdṛk-puṇya-rāśeḥ supariṇatir iyaṁ keyam āścarya-rūpā

kāruṇyaudārya-līlā sphurati bhagavataḥ ko’nulābho’dbhuto’yam |

yad vā nāścaryam etasn nija-shaja-guṇa-mohita-śrī-vidhīśādy-

atyuccair vastu vṛndāvanaṁm idam avanau yat svayaṁ prādur āste ||2.23||

raṭan vṛndāraṇye’tyaviratam aṭaṁs tatra parito

naṭan gāyan premṇā pulakita-vapus tatra viluṭhan |

truṭat sarva-granthīḥ sphurad atirasopāsti-paṭimā

kadāhaṁ dhanyānāṁ mukuṭa-maṇir eṣo’smi bhavitā ||2.24||

saundaryādi-mahā-camatkṛti-nidhī divyau kiśorau mahā-

gaura-śyāma-tanu-cchavī niśi-divā yatraiva cākrīḍataḥ |

yatraivākhila-divya-kānana-guṇotkarṣo’ti kāṣṭhāṁ gatas

tad-vṛndā-vipinaṁ kadānu madhura-premānuvṛttyā bhaje ||2.25||

anādau saṁsāre kati naraka-bhogā na vihitāḥ

kiyanto brahmendrādy-atula-sukha-bhogāś ca nyakkṛtāḥ |

tadāsminn ekasmin vapuṣi sukha-duḥkhe na gaṇayan

sadaiva śrī-vṛndāvanam akhila-sāraṁ bhaja sakhe ||2.26||

śrī-vṛndāvana-vāsi-pāda-rajasā sarvāṅgam āguṇṭhayan

śrī-vṛndāvanam ekam ujjvalatamaṁ paśyan samastopari |

śrī-vṛndāvana-mādhurībhir aniśaṁ śrī-rādhikā-kṛṣṇayor

apy āveśam anusmarann adhivasa śrī-dhāma vṛndāvanam ||2.27||

vṛndā-kānana-kānanasya paramā śobhā parātaḥ parā-

nanda-tvad-guṇa-vṛndam eva madhuraṁ yenāniśaṁ gīyate |

hā vṛndāvana koṭi-jīvanam api tvatto’titucchaṁ yadi

jñātaṁ tarhi kim asti yat tṛṇakavac chakyeta nopekṣitum ||2.28||

svātmeśvaryā mamādya praṇaya-rasa-mahā-mādhurī-sāra-mūrtyā

ko’pi śyāmaḥ kiśoraḥ kanaka-vara-rucā śrī-kiśoryā kayāpi |

krīḍaty ānanda-sārāntima-parama-camatkāra-sarvasva-mūrtir

nityānaṅgottaraṅgair yad adhi bhaja tad evādya vṛndāvanaṁ bhoḥ ||2.29||

nava-kanaka-campakāvali dalitendīvara-suvṛnda-nindita-śrīḥ |

vṛndāvana nava-kuñje kiśora-mithunaṁ tad eva bhaja rasikam ||2.30||

parivara caraṇa-sarojaṁ tad gaura-śyāma-rasika-dampatyoḥ |

vṛndāvana nava-kuñjāvaliṣu mahānaṅga-vihvalayoḥ ||2.31||

ati-kandarpa-rasonmadam aniśaṁ vivardhiṣṇu-tan-mithaḥ-prema |

ghana-pulaka-gaura-līlākṛti naya mithunaṁ nikuñja-maṇḍale smara ||2.32||

pūrṇa-premānanda-cic-candrikābdher madhye dvīpaṁ kiñcid āścarya-rūpam |

tatrāścaryābhāti vṛndāṭavīyaṁ tatrāścaryau gaura-nīla-kiśorau ||2.33||

vanyo loke mumukṣur hari-bhajana-paro dhanya-dhanyas tato’sau

dhanyo yaḥ kṛṣṇa-pādāmbuja-rati-paramo rukmiṇīśa-priyo’taḥ |

yāśodeya-priyo’taḥ subala-suhṛd ato gopakāntā-priyo’taḥ

śrīmad-vṛndāvaneśvary-atirasa-vivaśa-vivaśārādhakaḥ sarva-mūrdhni ||2.34||

ekaṁ sakhyāpi no lakṣitam urasi lasan nitya-tādātmya-kāntaṁ

tad dṛśyaṁ dūrato’nyad vratati nava-gṛhe’nyat tu tan-marma-śarma |

anyad vṛndāvanāntar-viharad atha paraṁ gokule prāpta-yogaṁ

vicchedy-anyat tad evaṁ lasati bahu-vidhaṁ rādhikā kṛṣṇa-rūpam ||2.35||

śrī-śaṅkara-druhiṇa-mukhya-surendra‑vṛnda-durjñeya‑

rādhā-mānasa-divya-mauna-nilayaṁ tad-vaktra-candrocchritam |

tat kandarpa-sumandareṇa mathitaṁ sakhy akṣi-pīyūṣadaṁ

kañcic chyāma-rasāmbudhiṁ bhaja sakhe vṛndāṭavī-sīmani ||2.36||

śyāma-prāṇa-mṛgaika-khelana-vana-śreṇī-sadā-śyāmalot-

khelan-mānasa-mīna-divya-sarasī-śyāmāli-sat-padminī |

śyāmānaṅga-sutapta-hṛc-chiśiratākāri spurac-candrikā-

śyāmānanya-sunāgareṇa viharaty ekā mama svāminī ||2.37||

śrīmad-vṛndā-kānane ratna-vallī-

vṛkṣaiś citra-jyotir-ānanda-puṣpaiḥ |

kīrṇe svarṇa-sthaly udañcat kadamba-

cchāyāyāṁ naś cakṣuṣī gaura-nīle ||2.38||

śrī-vṛndā-kānane’tyadbhuta-kusuma-lasad-ratna-vallī-nikuñja-

prāsāde puṣpa-candrātapa-caya-rucire puṣpa-palyaṅka-talpe |

rādhā-kṛṣṇau vicitra smara samara-kalā-khelatnau vīkṣya vīkṣyā-

nandād vihvalaṁ saṁluṭhad-avani-tale vandyatām āli-vṛndam ||2.39||

preṣṭha-dvandva-prasādābharaṇa-vara-paṭa-srag-navābhīra-bālā

mālālaṅkāra-kastūry-aguru-ghusṛṇa-sad-gandha-tāmbūla-vastraiḥ |

vādyaiḥ saṅgīta-nṛtyair anupama-kalayā lālayantīḥ sa-tṛṣṇā

rādhā-kṛṣṇāv akhaṇḍa-svarasa-vilasitau kuñja-vīthyām upaimi ||2.40||

kāścic candana-gharṣiṇīḥ sa-ghusṛṇaṁ kāścit srajo granthatīḥ

kāścit keli-nikuñja-maṇḍana-parāḥ kāścid vahantīr jalam |

kāścid divya-dukūla-kuñcana-parāḥ saṁgṛhṇatīḥ kāścanā-

laṅkāraṁ navam anna-pāna-vidhiṣu vyagrāś ciraṁ kāścana ||2.41||

tāmbūlottama-vīṭikādi-karaṇe kāścin niviṣṭā navāḥ

kāścin nartana-gīta-vādya-sukalā sāmagri-sampādikāḥ |

snānābhyaṅga-vidhau ca kāścana ratāḥ saṁvījanādye sadā

kāścit saṁnidhi-sevanāti-muditāḥ kāścit samastekṣikāḥ ||2.42||

kāścit sva-priya-yugma-ceṣṭita-dṛśaḥ stabdhā sva-kṛtye sthitāḥ

kṣiptvānyāli-pravartitā dayitayoḥ kāścit sukhelā-parāḥ |

itthaṁ vihvala-vihvalāḥ praṇayataḥ śrī-rādhikā-kṛṣṇayor

dāsīr adbhuta-rūpa-kānti-vayaso vṛndāvane’nvīyatām ||2.43||

ekaṁ citra-śikhaṇḍa-cūḍam aparaṁ śrī-veṇī-śobhādbhutaṁ

vakṣaś candana-citram ekam aparaṁ citraṁ sphurat-kañcukam |

ekaṁ ratna-vicitra-pīta-vasanaṁ jaṅghānta-vastropari

bhrājad-ratna-sucitra-śroṇa-vasanenānyac ca saṁśobhitam ||2.44||

itthaṁ divya-vicitra-veśa-madhuraṁ tad gaura-nīlaṁ mithaḥ

premāveśa-hasat-kiśora-mithunaṁ dig-vyāpi citra-cchaṭām |

kāñcī-nūpura-nāda-ratna-muralī-gītena saṁmohayat

śrī-vṛndāvana-cid-ghana-sthira-caraṁ raṅge mahā-śrīmati ||2.45||

anv-ālī-mukha-śabdake maṇimaye mīlna-mṛdaṅga-dhvanau

protsāryaiva praviṣṭavaj javanikām utkīrya puṣpāñjalīm |

atyāścarya-sa-nṛtya-hastaka-mahāścaryāṅga-dṛg-bhaṅgimot-

tuṅgānaṅga-rasotsavaṁ bhajati me prāṇa-dvayaṁ kaḥ kṛtī ||2.46||

ananta-ratimat-priya-cchavi-vilāsa-saṁmohanaṁ

mahā-rasika-nāgarādbhuta-kiśorayos tad dvayam |

vicitra-rati-līlayā nava-nikuñja-puñjodare

smarāmi viharan mahā-praṇaya-ghūrṇitāṅgaṁ mithaḥ ||2.47||

kadā kanaka-campada-dyuti-vininditendīvara-

varaṁ nava-kiśorayor dvayam agādha-bhāvaṁ mithaḥ |

puraḥ sphuratu manmatha-kṣubhita-mūrti-vṛndāṭavīṁ

mamādhivasato mahā-sarasa-divya-cakṣur-yujaḥ ||2.48||

premānandojjvala-rasa-maya-jyotir ekārṇavāntas

tadātmyena sphuratu bahudhāścarya-vṛndāvanaṁ me |

kuñje kuñje madhuraṁ madhuraṁ tatra khelat-kiśora-

dvandvaṁ gaurāsita-ruci-manas tad-rasārhaṁ kriyān me ||2.49||

daviṣṭhe yas tiṣṭhed ati kukṛti-niṣṭhaḥ kuviṣaye

sakṛd-vṛndāṭavyās tṛṇakam api vandeta sukṛtī |

sa tat-prāṇasyocchṛṅkhala-nikhila-śakteḥ karuṇayā

dhruvaṁ dehasyānte hari-padam alabhyaṁ ca labhate ||2.50||

kuberāṇāṁ koṭir hasati dhana-sampattibhir aho

tiraskuryād varyān api sura-gurūn buddhi-vibhavaiḥ |

aśocyaḥ strī-putrādibhir asama īḍyo hari-rasāc

chuka-prahlādādyai rati-kṛd iha vṛndāvana-vane ||2.51||

tyaktvā sarvān gṛha-dvāra-sakala-guṇālaṅkṛta-strī-sutādīn

sarvatrātyanta-saṁmānanam atha mahataḥ sat-kulācāra-dharmān |

mātā-pitror gurūṇām api ca nahi manāg āgrahaiḥ komalātmā

yo yāyād eva vṛndāvanam athamakhilaiḥ stūyate dhanya-dhanyaḥ ||2.52||

no śṛṇvan naiva gṛhṇan sakala-tanu-bhṛtāṁ kvāpi doṣaṁ guṇaṁ vā

vṛndāvana-stha-sattvāny akhila-guru-dhiyā saṁnaman daṇḍa-pātaiḥ |

tyaktāśeṣābhimāno niravadhi caramākiñcanaḥ kṛṣṇa-rādhā-

premānandāśru muñcan nivasati sukṛtī ko’pi vṛndāvanāntaḥ ||2.53||

krandanārta-svareṇa kṣitiṣu pariluṭhan saṁnaman prāṇa-bandhuṁ

kurvan dante tṛṇānyādadhanukaruṇā-dṛṣṭaye kāku-koṭiḥ |

tiṣṭhann ekānta-vṛndā-vipina-taru-tale savya-pāṇau kapolaṁ

nyasyāśruṇy eva muñcan nayati dina-niśāṁ ko’pi dhanyo’ty ananyaḥ ||2.54||

muñcan śokāśru-dhārāṁ satatam arucimān grāsa-mātra-grahe’pi

kṣipto baddho hato vā girivad avicalaḥ sarva-saṅgair vimuktaḥ |

naiṣkiñcanyaikakāṣṭhāṁ gata urutarayotkaṇṭhayā cintayan śrī

rādhā-kṛṣṇāṅghri-paṅkeruha-dala-suṣamāṁ ko’pi vṛndāvane’sti ||2.55||

mālāṁ kaṇṭhe’rpaya sulalita-candanaṁ sarva-gātre

tāmbūlaṁ prāśaya kuru sukhaṁ sādhu saṁvījanena |

vyatyāśleṣāt sukha-śāyiyor lālayann aṅghrim itthaṁ

rādhā-kṛṣṇau paricara rahaḥ kuñja-śayyām upetau ||2.56||

rādhā-kṛṣṇau rahasi latikā-mandire sūpaviṣṭau

ratyāviṣṭau rasa-vaśa-lasad-dṛṣṭi-vāg-aṅga-ceṣṭau |

dṛṣṭvānyādṛg-vara-vilasitau sādhu yāntīr bahis tās

tābhyām āttāḥ sahasam avanamyāḥ sa-hrī-saukhya-magnāḥ ||2.57||

kiśora-vayasaḥ sphurat-puraṭa-rociṣo mohinīḥ

sucāru-kṛśa-madhyamāḥ pṛthu-nitamba-vakṣoruhāḥ |

suratna-kanakāñcita-sphurita-nāsika-mauktikāḥ

suveṇīḥ paṭa-bhūṣaṇāḥ smarata rādhikā-kiṅkarīḥ ||2.58||

surabhyā dor-vallī-valaya-gaṇa-keyūra-rucirāḥ

kvaṇat-kāñcī-mañjīra-karmaṇi sutāṭaṅka-lalitāḥ |

lasad-veṇī-vakṣoruha-mukula-hārāvali-rucaḥ

samrānanya-snigdhāḥ kanaka-ruci-rādhāṅghry-anucarīḥ ||2.59||

aho vṛndāraṇye sakala-paśu-pakṣi-druma-latādy-

anantair lāvaṇyair madhura-madhuraiḥ kāñcana-nibhaiḥ |

mahā-premānandonmada-surasa-niṣpanda-subhagaḥ

kiśoraṁ me saṁmohayad ahaha sarvasvam uditam ||2.60||

aho śyāmaṁ prema-prasara-vikalaṁ gadgada-girā

saromāñcaṁ sāsraṁ samanunyad-ālīḥ priyatamā |

padaṁ veṇyā vadhvā kṣaṇam ahaha saṁpreṣya dayitaṁ

kvacid vṛndāraṇye jayati mama taj-jīvana-mahaḥ ||2.61||

novodyat-kaiśoraṁ nava-nava-mahā-prema-vikalaṁ

navānaṅga-kṣobhāt-tarala-taralaṁ navya-lalitam |

navīnādṛṣṭy-aṅgoktiṣu madhura-bhaṅgīr dadhad aho

maho gaura-śyāmaṁ smarata nava-kuñje tad ubhayam ||2.62||

mitho nyasta-prāṇaṁ katham api na hi snāna-śayanā-

śanādau vicchinnaṁ gurubhir anurāgair nava-navaiḥ |

sadā khelad-vṛndāvana-nava-nikuñjāvaliṣu tad

bhaje gaura-śyāmaṁ madhura-madhuraṁ dhāma-yugalam ||2.63||

uttuṅgānaṅga-raṅga-vyatikara-rucirābhaṅga-saṅgīta-raṅgai

raṅgais tāruṇya-bhaṅgī-bhara-madhura-camatkāri-rocis-taraṅgaiḥ |

atyantānyonyāsāktyā nimiṣam amilanād ārti-mūrtī bhavantau

tau vṛndāraṇya-vīthyāṁ bhaja bharita-rasau dampatī gaura-nīlau ||2.64||

naśvara-suta-dhana-jāyādiṣu hari-māyāsayeṣu na prayāsam |

kuru puruṣārtha-śiromaṇim ācinu vṛndāvane svayaṁ patitam ||2.65||

vṛndāvane taru-mūle kūle śrīmat-kalinda-nandinyāḥ |

bhaja rati-keli-satṛṣṇau rādhā-kṛṣṇau tad-eka-bhāvena ||2.66||

varam iha vṛndāraṇye suvarākī madana-mohana-dvāri |

api ssaramāi ramā-priya-sakhy api nānyatra no ramāpi syām ||2.67||

pratyaṅgocchalad-adbhuta-nava-kāñcana-candra-candrikā-jaladhiḥ |

nava-kaiśora-camatkāra-rūpā vṛndāvaneśvarī sphuratu ||2.68||

kurvanti sarva-nāśaṁ dhruvam atimāyāmaya-pramadāḥ |

tac-chabda-śūnya-vṛndāraṇya-pradeśe vaset tataś caturaḥ ||2.69||

uttīrya viṣṇu-māyām api vanitāyām aviśvasan prājñaḥ |

tad-bhaya-cakitaḥ satataṁ nivasati vṛndāvane’tinirviṇṇaḥ ||2.70||

para-dāra-vitta-hāriṣu saty apadeśe mahā-prahāriṣu ca |

nahi vṛndāvana-vāsiṣu doṣaṁ paśyanti cid-ghaneṣu dhīrāḥ ||2.71||

vṛndā-kānana kā’’nane subhagatā na stauti yas tvāṁ sadā

kiṁ tad-deham apāsya geham amatāṁ yan na tvayi nyasyate |

kiṁ tat pauruṣam aurasaṁ ca tanayaṁ vikrīya na sthīyate

yena tvayatha tattvavit sa khalu ko yas te tṛṇaṁ nāśrayet ||2.72||

vṛndāraṇyam ananya-bhāva-rasikaḥ śrī-rādhikā-nāgare

vaidagdhī-rasa-sāgare nava-navānaṅgaika-khelā kare |

rādhāyāḥ kṣaṇa-kopa-kātaratare tad-bhrū-vilāsāṅkuśāhaha

kṛṣṭātmendriya-sarva-gātra urubhir vighnair acālyaḥ śraye ||2.73||

madana-mohana-vaktra-sudhākare mudita-gopa-vadhū-kumudākare |

sarasa-rādhikayā paricumbite mama mano nava-kuñja-vilambite ||2.74||

nilayanāya nikuñja-kuṭī-gatāṁ vara-sakhī nayaneṅgita-sūcitām |

sumilitāṁ hariṇā smara rādhikām anu ca tāṁ parirambhita-cumbitām ||2.75||

madana-koṭi-manohara-mūrtinānava-latā-bhavanodara-vartinā |

priya-sakhī-miṣa-nandita-rādhikāṁ smara balād ramitāṁ praṇayādhikām ||2.76||

priyatamena nija-priya-kiṅkarī-jana-suveśa-dhareṇa padāmbujam |

kim api lālayatā ramitāṁ smarāmy anucarīṁ kṣipatīm atha rādhikām ||2.77||

ekaikāṅga-cchaṭābhir bharita-daśa-dig-ābhogam atyunmadāḍhyaṁ

premānandātmakābhir vidruta-kanaka-sūdbhāsvarābhiḥ kiśoram |

tad-dhāma-śyāma-candrorasi rasa-vivaśaṁ keli-śiñjāna-bhūṣaṁ

bhraśyad-vāsas-truṭat-srak sphurati rati-madān nistrapaṁ kuñja-sīmni ||2.78||

kalinda-giri-nandinī-taṭa-kadamba-kuñjodare

dareṇa nilinī-bhramān-madhukarādi vā dhāvataḥ |

sa kṛṣṇa iti kṛṣṇa te śaraṇam āgatāsmīti vāk

priyāsu parirambhaṇād ati mumoda dāmodaraḥ ||2.79||

śrī-vṛndā-vipine mahā-parimala-protphulla-mallī-vane

śrī-rādhā-muralī-dharāvati rasollāsān mithaḥ sparśataḥ |

āsīnau kusumaiḥ paraspara-vapur-bhūṣāṁ vicitrāṁ muhuḥ

kurvantau rati-kautukena vigamāl labdhānavasthau bhaje ||2.80||

śyāmānanda-rasaika-sindhu-buḍitāṁ vṛndāvanādhīśvarīṁ

tat-svānanda-rasāmbudhau niravadhau magnaṁ ca taṁ śyāmalam |

tādṛk prāṇa-parārdha-vallabha-yuga-krīḍāvalokonmadā-

nandaikābdhi-rasa-bhramat-tanu-dhiyo dhyāyāmi tās tat-parāḥ ||2.81||

nimiṣe nimiṣe mahādbhutāṁ madanonmādakatāṁ vahan mahaḥ |

dvayam eva nikuñja-maṇḍale nava-gaurāsita-nāgaraṁ bhaje ||2.82||

siñcantau bāla-vallī-drumam atiruciraṁ kutracit pāṭhayantau

śārī-kīrau kvacit kvāpi ca śikhi-mithunaṁ tāṇḍavaṁ śikṣayantau |

paśyantau kvāpy apūrvāgata-sad-anucarī darśitaṁ sat kalaughaṁ

tau śrī-vṛndāvaneśau mama manasi sadā khelatāṁ divaya-līlau ||2.83||

navīna-kalikodgatiṁ kusuma-hāsa-saṁśobhinīṁ

nava-stavaka-maṇḍitāṁ nava-maranda-dhārāṁ latām |

tamāla-taru-saṅgatāṁ samavalokya vṛndāvane

patiṣṇum ativihvalām adhṛta kāpi me svāminīm ||2.84||

śuddhānanda-rasaika-vāridhi-mahāvarteṣu nityaṁ bhraman

nityāścarya-vayo-vilāsa-suṣamā-mādhuryam unmīlayat |

atyānanda-madān muhuḥ pulakitaṁ nṛtyat sakhī-maṇḍale

śrī-vṛndāvana-sīmni dhāma yugalaṁ tad gaura-nīlaṁ bhaje ||2.85||

śrī-rādhā-pāda-padma-cchavi-madhuratara-prema-cij-jyotir ekām-

bhoder udbhuta-phena-stavakamaya-tanūḥ sarva-vaidagdhya-pūrṇāḥ |

kaiśora-vyañjitās tad-ghana-rug-apaghana-śrī-camatkāra-bhājo

divyālaṅkāra-vastrā anusarata sakhe rādhikā-kiṅkarīs tāḥ ||2.86||

bhṛṅgī-guñjaritaṁ pikī-kula-kuhū-rāvaṁ naṭat-kelinā

kekās tāṇḍavitāni cātilalitāṁ kādamba-yūnor gatim |

āśleṣaṁ nava-vallarī-kṣiti-ruhāṁ trasyat-kuraṅgekṣitaṁ

śrī-vṛndā-vipine’nukurvad anuyāhy ātmaika-bandhu-dvayam ||2.87||

aho patitam uttarottara-vivardhamāna-bhramau

mahāraya-mahojjvala-praṇaya-vāhinī-srotasi |

kiśora-mithunaṁ mitho’vaśa-vicitra-kāmehitaṁ

karoty ahaha vismaya-sthagitam eva vṛndāvanam ||2.88||

kva yānaṁ kva sthānaṁ kim aśanam aho kiṁ nu vasanaṁ

kim uktaṁ kiṁ bhuktaṁ kim itva ca gṛhītaṁ na kim api |

mithaḥ kāma-krīḍā rasa-vivaśatām ety kalayat

kiśora-dvandvaṁ tat paricarata vṛndāvana-vane ||2.89||

keśān badhnanti bhūṣāṁ vidadhati vasanaṁ vāsayanty āśayanti

vīṇā-vaṁśyādi-haste nidadhati naṭanāyādarād vādayante |

veśādy-ardhi ca kartuṁ katham api nitarām ālayaḥ śaknuvanti

śrī-rādhā-kṛṣṇayor unmada-madana-kalotkaṇṭhayoḥ kuñja-vīthyām ||2.90||

vidyotad-bīja-rājātmaka vimala mahā-jyotir-ānanda-sāndre

śrī-vṛndā-kānane’tyadbhuta-madhura-mahā-bhāva-sarvasva-mūrtyā |

pratyaṅgotsarpi haima-cchavi-rasa-jaladhi-śrī-kiśoryā kayācit

ko’pi śyāmaḥ kiśoro’dbhuta-madhura-rasaikātma-mūrtiś cakāsti ||2.91||

vimala-kalita-bīja-jyotir ekārṇavāntaḥ

sphurati madhuram etad dhāma vṛndāvanākhyam |

tad adhi niravadhīnāṁ mādhurīṇāṁ dhurīṇāv

anusara rati-lolau dampatī gaura-nīlau ||2.92||

aṅgād aṅgād anaṅgākulita-pulakitād gaura-rocis-taraṅgāḥ

prottuṅgāḥ procchalantaḥ sakalam api jagan-maṇḍalaṁ plāvayanti |

śrī-rādhāyā vidhāyātmana uru-madhurābhīkṣayaivātyadhīnaṁ

śyāmenduṁ nitya-vṛndāvana-rati-vihṛtau ye’dbhutāṁs tān smarāmaḥ ||2.93||

vṛndāvana-nava-kuñje rasa-puñje khelad āścaryam |

tad gaura-nīla-mohana-kiśora-mithunaṁ smarākulaṁ smarata ||2.94||

śrī-vṛndāvana-tattvaṁ śrī-rādhā-kṛṣṇayos tattvam |

nija-tattvaṁ ca sadā smara yat prakaṭitam asti gauracandreṇa ||2.95||

kṛṣṇānurāga-sāgara-sāreṣv atyanta-camatkāram |

vindata vṛndā-kānana-kuñja-kuṭī-vṛnda-vandanād eva ||2.96||

bheda‑traya‑rahitam asti brahma mahānanda‑sāndraṁ yat |

tat‑saviśeṣa‑camatkṛti‑tatir iha Vṛndāvane gatā kāṣṭhām ||2.97||

cic-chakti-sindhu-bandhuram advayam ānandam adbhutākāram |

tad-bindu-yuk-cid-ātmakaṁ smara tattvaṁ kuñjarokṣitaṁ sarasam ||2.98||

apārāvāra-kandarpa-nava-keli-rasāmbudhau |

magnaṁ vṛndāvane gaura-śyāma-dhāma-dvayaṁ bhaja ||2.99||

iti śrī-śrī-prabodhānanda-sarasvatī-gosvāmi-pāda-viracite

śrī-śrī-vṛndāvana-mahimāmṛte

dvitīya-śatakaṁ

||2||

--o)0(o--

(3)

# tṛtīyaṁ śatakam

svāntarbhāva-virodhinī-vyavahṛtiḥ sarvā śanais tyajyatāṁ

svāntaś-cintita-tattvam eva satataṁ sarvatra sandhīyatām |

tad-bhāvekṣaṇataḥ sadā sthira-care’nyādṛk tirobhāvyatāṁ

vṛndāraṇya-vilāsinor niśi divā dāsyotsave sthīyatām ||3.1||

prakṭya-antaṁ tīrtvā praviśa vitate brahma-mahasi

sphurat paśyānaikāntika-kalita-vaikuṇṭha-bhavanam |

tad adhy uccāny uccāny anusara sudhāmāny atha maho-

jjvale vṛndāraṇye bhrama yadi kim apy atra milati ||3.2||

aṅge’ṅge’naṅga-līlā-jalanidhi-ramito mādhurī-vāridhīnām

ekaikaṁ tatra koṭiḥ pratipadam udayaty etad āsvāda-mattaḥ |

śyāmaḥ sa śrī-kiśoraḥ pratinimiṣam aho koṭi-koṭi-vikārān

dhatte kandarpa-darpāt parama-rasa-nidhau kānane rādhikāyāḥ ||3.3||

vande vṛndāvana-gatam ahaṁ bhakti-bhārāvanamro

dhanyāgraṇyaṁ kṛmim api na cānyatra saṁsthān tṛṇāya |

manye brahmādika-sura-gaṇān kiṁ bahūktyā mameyaṁ

prauḍhir gāḍhā na khalu parato bhāti kṛṣṇo’pi pūrṇaḥ ||3.4||

vṛndāraṇye cid-acid-akhila-jyotir-ācchāda-kānti-

svacchānanta-cchavi-rasa-sudhā-sīdhu-nisyandini tvam |

sarvānandāsmṛti-kara-mahā-prema-saukhyair agādhai

rādhā-kṛṣṇānavadhi vihratau saṁvasa tyakta-sarvaḥ ||3.5||

sarvāśaryam udeti yatra satataṁ kandarpa-līlā-mayaṁ

gaura-śyāma-mahā-manohara-maho-dvandvaṁ kiśorākṛtiḥ |

yat svāntaḥ prativīthi-kalpita-mṛjā gandhāmbu-sekaṁ kadā

bhrājan-mañju-nikuñja-puñjam acalo vṛndāvanaṁ saṁśraye ||3.6||

nitya-krīḍā-maya-tanu tanu-kṣaumam ānīla-pītaṁ

vibhraj-jāmbunada-marakata-jyotir āścarya-nīlam |

nānā-narma-prahasana-mahā-kautukair yatra nandaty

ānandābdhi-dvayam iha ratiṁ vinda vṛndāvanāntaḥ ||3.7||

nitya-vyañjan-madhurāścarya-kaiśora-veśaṁ

nityānyonya-prakaṭa-suṣamā-mādhurī-saṁniveśam |

nityodvardhi-pratinava-mithaḥ prema-nityāṅga-saṅgaṁ

nityaṁ vṛndāvana-bhuvi bhaje gaura-nīlaṁ dvidhāma ||3.8||

śrī-gāndharvā-rasika-caraṇa-dvandva-mādhvīka-gandhād

andhā nityaṁ mati-madhukarī śrīla-vṛndāvanāntaḥ |

yeṣāṁ bhrāmyaty atirasa-bharād vihvalā tādṛśānāṁ

pādānte me viluṭhatu muhur bhakti-bhāvena mūrdhā ||3.9||

svaccha-projjvala-divya-vāsa-kusumādy-āpūrṇaṁ saṁśītala-

cchāyā-bhāji tale nava-kṣitiruhāṁ saṁkrīḍa-suptāsikam |

kuñje kuñja udāra-keli-kusumollocāstare pānakādy-

āḍhye yasya tad adbhutaṁ dvaya-mahas tat paśya vṛndāvane ||3.10||

traiguṇyātīta-pūrṇojjvala-vimala-mahā-kāma-bījātma-divya-

jyotiḥ-svānanda-sindhau kim api sumadhuraṁ dvīpam āścaryam asti |

tasmin vṛndāvanaṁ tad-rahasi rasa-bharair mañjulā kuñja-bāṭī

kācit tatrātibhāvād bhaja surati-nidhī rādhikā-kṛṣṇa-candrau ||3.11||

dṛṣṭvā dṛṣṭvā rādhikā-kṛṣṇayos tad divyaṁ rūpaṁ divya-kandarpa-kelim |

śrutvā śrutvā śīta-pīyūṣa-vāṇīṁ vṛndāraṇye kiṁ rasābdhiṁ vigāhe ||3.12||

brahma-jyotiḥ pūrṇam ānanda-sāndraṁ rādhā-kṛṣṇākāram āścarya-sīma |

śuddha-svādya-prīti-śakter nidhānaṁ vṛndāraṇye yo bhajet so’tidhanyaḥ ||3.13||

navaṁ navam aho dadhad vapur apūrva-kaiśorakaṁ

navaṁ navam aho vahad-bahala-manmathāḍambaram |

navaṁ navam aho duhat-sukha-mahābdhi-mālī-dṛśāṁ

dṛśāham api kiṁ pibāmy abhaya-dhāma-vṛndāvane ||3.14||

prabho madana-mohana tvam aticāru-vṛndāṭavī-

nikuñja-bhavane mayā dayati karhi seviṣyate |

prasūna-śayanaṁ gataḥ sa-rabhasaṁ mamātmeśvarī-

sahāya uru-manmatha-kṣubhita-mūrtir udyat-smitaḥ ||3.15||

kṣaṇāc charad-upāgamaṁ kṣaṇata eva varṣāgamaṁ

kṣaṇāt surabhi-vaibhavaṁ kṣaṇata eva cānyartumat |

sadā janita-kautukaṁ kim api rādhikā-kṛṣṇayoḥ

smara pratipadollasad rasamayaṁ hi vṛndāvanam ||3.16||

vilasat-kadamba-mūlālambī saṁvīta-pīta-cāru-paṭaḥ |

rādhāṁ vilokya muralīṁ kvaṇayan vṛndāvane harir jayati ||3.17||

kālindī-pulina-vane mohana-nava-kuñja-mandira-dvāri |

saha rādhayopaviṣṭaṁ sarasa-sakhī-juṣṭam āśraye kṛṣṇam ||3.18||

tad-anaṅga-keli-raṅgān narma vinirmāya maṇḍita-pratibham |

gaura-śyāma-sunāgara-kiśora-mithunaṁ bhajāmaḥ kuñjeṣu ||3.19||

mitho’naṅga-krīḍā-rasa-jalanidher ūrmi-nivahaiḥ

priya-dvandvetyāndolita-vapuṣi tīvra-smara-made |

na śaktāḥ śrī-vṛndāvana-bhuvi suveśādi-karaṇe

balād apy ānandaṁ kim api rasayantyaḥ prajahasuḥ ||3.20||

śrī-vṛndāvana-vaibhavaṁ bhava-viriñcādyair manāg apy aho

durjñeyaṁ paramojjvalan-mada-rasodāra-śriyām ākaram |

śrī-rādhā-muralī-manohara-mahāśaryāti-saṁmohanaṁ

śrī-mūrti-cchavi-kelil-kautuka-bharaiś cāścaryam antaḥ smara ||3.21||

vṛndā-kānana kānanasya paramāśobhā parātaḥ parā-

nanda tvad-guṇa-vṛndam eva madhuraṁ yenāniśaṁ gīyate |

hā vṛndāvana koṭi-jīvanam api tvatto’titucchaṁ yadi

jñātaṁ tarhi kim asti tat tṛṇaka-cchakyeta nopekṣitum ||3.22|| (repeat of 2.28)

śrī-vṛndāvana-maṇḍale yadi śiraḥ śrī-rādhikā-kṛṣṇayoḥ

sat-premaika-rasātmanoḥ pada-tale nyasyābhaye sthīyate |

tarhy āste mama lokato na hi bhayaṁ no dharmato no dura-

ntādhivyādhi-śatāt kim anyad akhilādhīśāc ca me no bhayam ||3.23||

śrī-rādhā-muralīdharātimadhura-śrī-pāṇipādāmbuja-

sparśojjṛmbhita-pūrṇa-harṣa-jaladhāv atyanta-magnāntarāḥ |

saubhāgyaṁ ramayāpi mṛgyam atulaṁ samprāptavatyo mahā-

bhāgānāṁ śirasi sthitā vratatayo nandanti vṛndāvane ||3.24||

puṣpāt puṣpa-phalādi-sampad-akhilāścaryaṁ mahā-mādhurī-

pūraṁ dūra-nirasta-duḥkha-duritād udvardhamāna-cchavi |

sāndrānanda-sudhārṇavodita-mahā-dvīpendru-vṛndāvane

vṛndaṁ sundara-śākhinām anudinaṁ vande munīndrair nutam ||3.25||

puṣpa-śreṇi-vikāśa-hāsa-yutayā gucchoru-vakṣojayā

saṁśliṣṭāḥ pulakāli-maṇḍita-latā vadhvāpy aho sattamāḥ |

kṛṣṇa-dhyāna-rasān muhuḥ pulakino mādhvīka-dhārā-sravo

nātmānaṁ ca paraṁ ca jānata ime vṛndāṭavī-śākhinaḥ ||3.26||

yeṣām ādāya divyaṁ kusuma-kiśalayaṁ tau mithaḥ prema-mūrtī

gaura-śyāmau kiśorāvati caturatamau veṇi-cūḍādi kṛtvā |

pauṣpaṁ nirmāya gehaṁ śayanam atha phalaṁ prāśya sīdhūni pītvā

durvāte divya-keliṁ ta uru-taru-varā bhānti vṛndāvanīyāḥ ||3.27||

yat puṣpaṁ ghrātavantaḥ sakṛd api pavanaṁ vā spṛśantaḥ svarūpaṁ

lokaṁ vālokayantaḥ kam api natikṛtaḥ karhicid yad-diśe’pi |

yan-nāmāpy eka-vāraṁ śubham abhidadhataḥ kīkaṭādau ca mṛtvā

prāpsyanty evāñjasā tan munivara mahitaṁ dhāma ye kecid eva ||3.28||

yatraiva prakaṭaṁ kiśora-mithunaṁ tad gaura-nīla-cchavi

śrīśasyāpi vimohanaṁ smara-kalā-raṅgaika-ramyākṛti |

sarvānanda-kadambakopari camatkāraṁ mahā-durlabhaṁ

kaṁcit prema-rasaṁ sravat tad akhilaṁ kṣiptvai hi vṛndāvanam ||3.29||

brahmānanda-mayasya nirmalatamasyāntar mahā-jyotiṣo

jyotir bhāgavataṁ cakāsti kim api svānanda-sārojjvalam |

tasyāpy adbhutam antar antar asamorddhvāścarya-mādhurya-bhūr

vṛndāraṇyam iha dvayaṁ bhaja sakhe tad gaura-nīlaṁ mahaḥ ||3.30||

yad-aṅga-rucibhir mahā-praṇaya-mādhurī-vīcibhir

vicitram avalokayan kanaka-campaka-sphūrtibhiḥ |

vimuhyati pade pade harir apūrva-vṛndāvane

kiśoram idam eva me sphuratu dhāma rādhābhidham ||3.31||

āścaryāścarya-nitya-pravahad-atimahā-mādhurī-sāra-rūpa-

śrī-keli-prema-vaidagdhy-atula-taruṇimārambha-saubhāgya-pūrau |

tau gaura-śyāma-varṇau sahaja-rati-kalālola-lolau kiśorau

śrī-vṛndāraṇya-kuñjāliṣu sulalitaikānta-ratyā smarāmi ||3.32||

asamordhva-mahāścarya-rūpa-lāvaṇya-śevadhī |

sadottaraṅga-prottuṅga-mahānaṅga-rasāmbudhī ||3.33||

mithaḥ premātivaiklavyāt truṭy-ardhe’py aviyojinau |

sadotpulaka-sarvāṅgau sadā gadgada-bhāṣiṇau ||3.34||

anukṣaṇaṁ sadāviṣṭau na vidantau ca kiṁcana |

kāryamāṇau sakhī-vṛndair bhojanācchādanādikam ||3.35||

nirmaryāda-vivardhiṣṇu-mahānanda-mahonmadau |

gaura-śyāma-kiśorau tau ntiyānyonyāṅga-saṅginau ||3.36||

anaṅgaika-rasodāra śrī-vṛndāvana-dhāmani |

yāpayāntau divā-niśaṁ kevalānaṅga-kelibhiḥ ||3.37||

thutkārayantau bhajatāṁ sarvānanda-rasonnatīḥ |

yo bhajen nityam ekena bhāvena tam ahaṁ bhaje ||3.38||

traiguṇyātīta-pūrṇojjvala-vimala-mahā-kāma-rājātma-divyaj-

jyotiḥ svānanda-sindhūtthita-madhuratara-dvīpa-vṛndāvanāntaḥ |

śrī-rādhā-kṛṣṇa-tīvra-praṇaya-rasa-bharodañca-romāñca-puñjāḥ

kuñjāliṣv ātmanātha-dvaya-paricaraṇa-vyagra-gopāla-bālāḥ ||3.39||

kāñcī-mañjīra-keyūraka-valaya-ghaṭā-ratna-tāṭaṅka-ramyāḥ

śrīman-nāsāgra-lolan-maṇi-kanaka-lasan-mauktikāś citra-śāṭīḥ |

suśroṇīś cāru-madhyā rucira-kuca-taṭīḥ kañcukodbhāsi-hārā

lolad-veṇy-agra-gucchāḥ smara kanaka-rucīr dāsikā rādhikāyāḥ ||3.40||

tribhaṅgīm uttuṅgī-kṛta-rasa-taraṅgair nava-navo-

nmadānaṅge nīlojjvala-ghana-nibhāṅge dadhad aho |

lasad-barhottaṁsī maṇimaya-vataṁsī vraja-kulā-

balā-nīvi-sraṁsī sphuratu mama vaṁśī-mukha-hariḥ ||3.41||

rādhā-kṛṣṇānaṅga-tṛṣṇā-mahābdhi-

nirmaryādaṁ vardhayan nityam eva |

sāndrānandāpāra-sarvordhva-pāra-

śrīmad-vṛndā-kānanaṁ pīṇanaṁ naḥ ||3.42||

kekābhir mukharī-kṛtākhila-diśo nṛtyanty aho kekinaś

cūtānāṁ viṭape kuhūr iti muhuḥ kūjanty aho kokilāḥ |

gāyanti pratipuṣpa-valli-madhuraṁ bhṛṅgāṅganāḥ sarvataḥ

pronmīlanti vicitra-divya-kusumāmodāś ca vṛndāvane ||3.43||

muktir yāti yato bahir bahir aho sammārjanī-ghātatas

trastās tā vara-siddhayo vidadhate kākvādi yat sevitum |

yan-nāmnaiva vidūragāpi vilayaṁ māyāpi yāyād aho

tad vṛndāvanam atyacintya-mahimā dehāntam āśrīyatām ||3.44||

aho vṛndāraṇyaṁ pratipada-vinisyandi-paramon-

mada-premānandāmṛta-jaladhi-lobhākulayati |

rameśa-brahmādīn atha bhagavataḥ pārṣada-varā

nato dhīrā nīrāñjalim api nipīyātra vasata ||3.45||

tvayākaṇṭhaṁ pītaṁ yadi parama-pīyūṣam api kiṁ

tato yady urvaśyāḥ stana-yugalam āśleṣi kim ataḥ |

yadi brahmānandāmṛtam api samāsvādi kim ato

yatas thūtkṛtyedaṁ vyasṛjad api vṛndāvana-tṛṇam ||3.46||

na tāpaḥ sādhūnām akṛtiṣu tathā sādhu-kṛtiṣu

prakampaḥ kālāher api na hi na vā deha-dalane |

praharṣo na brahmādy-adhikavi-bhave nāpi paramā-

mṛta-brahmānande samadhigata-vṛndāvana-bhuvaḥ ||3.47||

alam alam atighorānartha-kārīndriyāṇām

atiśaya-paritoṣair duṣkarair dustaraiś ca |

vidadhad iva sa-śoko yena kenāpi deha-

sthitim adhvasa vṛndāraṇyam ekānta-ratyā ||3.48||

luṭhan rāsa-sthalyāṁ niravadhi paṭhan kṛṣṇa-caritaṁ

raṭan hā kṛṣṇeti pratipadam aṭaṁś cāpi paritaḥ |

truṭan nānā-granthiḥ sphuṭad-amala-bhāvo’śru-nivahair

naṭan gāyan vṛndāvanam atimahān paṅkilayati ||3.49||

uddāmaḥ kāma evetara-rasa-lavaka-sparśa-mātrā-sahiṣṇu

nityaṁ vardhiṣṇur atyucchalita-rasa-mahāmbhodhi nityaṁ ca yatra |

yat kiñcij jaṅgama-sthāsnu ca parama-mahāścarya-nānā-samṛddhyā

śaśvad-vṛddhyā svayaṁ cāniśam uditam idaṁ bhātu vṛndāvanaṁ me ||3.50||

tathā parama-pāvanaṁ bhuvi cakāsti vṛndāvanaṁ

yathā hari-rase manaḥ svayam anaṅkuśe dhāvati |

parantu yadi tad-gata-sthira-careṣu no kāya-vāṅ-

manobhir aparādhitā bhavati bādhitā tattva-dhīḥ ||3.51||

magnaṁ śrī-rādhikā-śrī-muralidhara-mahā-prema-sindhau nimagnaṁ

tad gaura-śyāma-gātra-cchavi-maya-jaladhau projjhitāvāra-pāre |

śobhā-mādhurya-pūrṇārṇava-buḍita-maho-mattam etan mamāntaḥ

śrī-vṛndāraṇyam eva sphuratu na kalitaṁ māyayāvidyayā ca ||3.52||

vṛndāvanam anuvindāmy aham api dehaṁ śvaśūkarādīnām |

na punaḥ paratra sac-cit-sukha-mayam api durlabhaṁ devaiḥ ||3.53||

śrī-vṛndāvana-madhye bahu-duḥkhenāpi yātu janmaitat |

lokottara-sukha-sampattyāpi na cānyatra me nimiṣaḥ ||3.54||

karatala-kalita-kapolo galad-aśru-locanaḥ kṛṣṇa kṛṣṇeti |

vilapan rahasi kadā syāṁ vṛndāraṇye’tyakiñcano dhanyaḥ ||3.55||

mānāpamāna-koṭibhir akṣubhitātmā samasta-nirapekṣaḥ |

vṛndāvana-bhuvi rādhā-nāgaram ārādhaye kadā muditaḥ ||3.56||

vṛndāvanaika-śaraṇas tyakta-śruti-loka-vartma-saṁcaraṇaḥ |

bhāvād dhari-carṇāntara-paricaraṇâd vyākulaḥ kadā nu syām ||3.57||

iha na sukhaṁ na sukham are kvāpi vṛthā na pata moha-jāle’smin |

anudinaṁ paramānanda-vṛndāvanaṁ hi samāśrayādyaiva ||3.58||

strī-putra-deha-geha-draviṇādau maiva viśvasīr mūḍha |

kṣaṇam api naiva vicāraya cāraya vṛndāraṇya-mukhaṁ caraṇau ||3.59||

rādhā-kṛṣṇa-vilāsa-rañjita-latā-sādmali-padmākara-

śrī-kālind-taṭī-paṭīra-vipinādy-adrīndra-sat-kandaram |

jīvātur mama nitya-saubhaga-camatkāraika-dhārākaraṁ

nityānaṅkuśa-vardhamāna-paramāścarya-rddhi vṛndāvanam ||3.60||

śarīraṁ śrī-vṛndāvana-bhuvi sadā sthāpaya manaḥ

sadā pārśve vṛndāvana-rasikayor nyasya bhajane |

vacas-tat-kelīnām anavarata-gāne ramaya tat

kathāpīyūṣādau śravaṇa-yugalaṁ prīti-vikalam ||3.61||

prasīda śrī-vṛndāvana vitanu māṁ svaika-tṛṇakaṁ

yad-aṅghri-sparśātyutsavam anubhavet tvayy uditayoḥ |

tayor gaura-śyāmādbhuta-rasika-yūnor nava-nava-

smarotkaṇṭhā-bhājor nibhṛta-vana-vīthyāṁ viharatoḥ ||3.62||

na kālindīm indīvara-kamala-kahlāra-kumudā-

dibhir nityotphullair madhupa-kula-jhaṅkāra-madhuraiḥ |

sahāli-śrī-rādhā-muralidhara-keli-praṇayinīm

apaśyan yo vṛndāvana-parisare jīvita sa kim ||3.63||

vṛndāraṇya-milat-kalinda-tanayāṁ vande’ravindena tāṁ

nānā-ratnamayena nitya-rucirām ānanda-sindhu-srutām |

ramyāṁ cānya-vicitra-divya-kusumair gamyāṁ na samyak trayī-

maulīnām api matta-ṣaṭpada-khaga-śreṇī-sukolāhalām ||3.64||

śrī-vṛndāvana-vāhinī taraṇijā svānanda-sandoha-vāḥ-

pūrā ratna-ghaṭā-maya-dvaya-taṭā sāmottaraṅga-dhvaniḥ |

āvartāyita-mṛg-gaṇaṁ vidadhatī haṁsaiś ca kāraṇḍavair

dātyūhair atha sārasādibhir api dhyeyā hareḥ preyasī ||3.65||

jala-krīḍā-kāle kanaka-kamaliny-eka-vipine

nilīnā śrī-rādhā yad-adhi kamalaṁ cumbati harau |

sva-vaktrābja-bhrāntyā hasitam atha nālaṁ sthagayituṁ

hasitvā kāntenādhriyata hasitālī-parikarā ||3.66||

vidūraṁ sindūraṁ gatam api vilepāñjanam abhūt

srajo’truṭyan muktāvalir api dṛśor dvandvam aruṇam |

vihāraiḥ kālindyāmbhasi yad api vṛndāvana-vane

tathāpy āsīd rādhā hari-vapuṣi kāpy eka-suṣamā ||3.67||

siñcann uccaiḥ svayaṁ śrī-vraja-nṛpati-suto vallabhā-sva-priyālī-

vṛndaiḥ sambhūya tat-secana-bharasam ahaṁ manyamānaḥ sa magnaḥ |

sphīta-śroṇy-ūru-jaṅghā-caraṇa-yuga-parāmarśa-labdhāti-harṣaḥ

kālindyām indu-koṭi-cchavi-bahu-hasito dūra unmajjya reje ||3.68||

rādhā-kṛṣṇāv atirati-rasautkyena magnau sahaiva

kālindyāprākṛta-nija-jale deśa āstīrṇa-padme |

dīrghaṁ kālaṁ surata-samarāveśatas tau yad āstāṁ

cakruḥ prāṇa-dvaya-vicayanaṁ kātarās tarhi sakhyaḥ ||3.69||

mithaḥ kamala-kairavādy-udita-hāsam aṅge kṣipan

mukhena dṛśi mudraṇāyuji kṛtāmbu-gaṇḍūṣakam |

samukṣya jitakāśi tat kvacana magnam utthāpayad

dvayaṁ taraṇijāmbhasi sphurati gaura-nīlaṁ mahaḥ ||3.70||

haimādy-ambuja-korakādi-salilaṁ pīyūṣa-sāraikṣava-

drākṣā-kṣīra-rasādimat-taṭa-yugaṁ nānā-maṇīr nirmitam |

khelad-divya-suratna-mīna-nikarāsphālena citrāyitaṁ

nānā-ratna-vicitra-tīrtha-vilasat-sopānam atyadbhutam ||3.71||

nānāścarya-supuṣpita-druma-latā-kuñjair mahā-mañjulaṁ

karpūrojjvala-bālukaṁ ca pulinaṁ vistāra-sat-saurabham |

tīre tīre itas tataḥ sa-cakitonmīlan-mṛgī-yūthakaṁ

divyāneka-kadamba-campaka-vanāmodaḥ prasṛpto’bhitaḥ ||3.72||

atyuccaiḥ prasarat parāga-paṭalaṁ proḍḍīyamāna-dvijaṁ

vātonmādam itas tato’timadhurodārāntarīyojjvalam |

yasyā gādham agādham antarudayat kuñjāmbu sā rādhikā-

kṛṣṇānanda-vivardhinī bahu-sukhaṁ kṛṣṇā prapuṣṇātu vaḥ ||3.73||

kūjadbhiḥ kalahaṁsa-sārasa-kulaiḥ kāraṇḍavair maṇḍitaṁ

samprīṇan nava-puṇḍarīka-nikarāmodena diṅ-maṇḍalam |

kahlārotpala-paṅkajādika-vane bhṛṅgībhir aṅgīkṛtaṁ

gītaṁ matta-madhuvrataiḥ saha manāk karṇe jagan-mohanam ||3.74||

śrīmad-vṛndāvane’smin kati kati nu saraḥ-sindhu-vāpī-taḍāgā

rādhā-kṛṣṇāṅga-rāgāñcita-madhura-jalā divya-divyā na santi |

āścaryāḥ keli-sārāḥ kati kati na maṇi-svarṇa-bhūbhṛt-kiśorāḥ

projjṛmbhante na bhāsaḥ kṣitiṣu kati mahāmoda-medasvinīṣu ||3.75||

premāndhaṁ paśu-pakṣi-bhūruha-latā-kuñjādri-sat-kandarā-

vāpī-kūpa-taḍāga-sindhu-sarasī-ratna-sthalī-vedibhiḥ |

kālindyāḥ pulinena tat-stha-sakalenāśeṣa-vṛndāvanaṁ

rādhā-mādhava-rūpa-mohitam ahaṁ dhyāyāmi sac-cid-ghanam ||3.76||

abhyaṅgaṁ vasanāntarāṇyabhiṣavaṁ kiñcic ca tīrtha-kriyāṁ

saṁbhuktiṁ vara-gandha-mālya-vilasat-tāmbūla-parṇa-graham |

saṅgītānubhavaṁ sahaiva śayanaṁ śyāmena saṁvāhanaṁ

śrī-sakhyā padayoḥ smara vraja-vadhūttaṁsasya vṛndāvane ||3.77||

mohinyām api nāsti me’dbhuta-matiḥ kā pārvatī korvaśī

kā vānyā vara-varṇinī rati-yutā yac ceṭikāṅga-cchaṭām |

ekām apy anuâśyator hṛdi mahā-saṁmohana-śyāmala-

svāntātyanta-vimohinī sphuratu me vṛndāvanādhīśvarī ||3.78||

śrī-rādhā-caraṇa-cchaṭāmbudhi-ghanaṁ tad-bhakti-bhāvadayad-

romāñcaṁ tata eva śikṣitam abhivyañjat susaṅgītakam |

citraṁ tat-priya-tat-prasāda-vasanālaṅkāra-hāra-srajaṁ

śrī-vṛndā-vipine kadā nv anubhavāmy ātmeṣṭa-tattvaṁ varam ||3.79||

snigdha-svarṇa-sugaurasundara-vapur lāvaṇya-vanyākṛtā-

dvaitaṁ nūtana-yauvana-pratipadāścaryāṅga-bhaṅgī-śatam |

śyāmendu-prathamānurāga-vahalormībhir mahāndolitaṁ

śrī-vṛndāvana-kuñja-vīthiṣu kadā divyaṁ tad īkṣe mahaḥ ||3.80||

ekaṁ vīkṣya jihreti yasya kavarī manyan mukhaṁ mohanaṁ

kiṁcid vakṣasijau dṛśau kim api yad-dāntāgharaṁ kiṁcana |

kiṁcid yad-dyuti-mañjarīr iti mahāścaryaṁ nikuñjodare

śyāmoraḥ-sthala-bhūṣaṇaṁ sphuratu me tad dhema-gauraṁ mahaḥ ||3.81||

vyañjat-kaiśoram aṅgaṁ kanaka-ruci-navānaṅga-bhaṅgī-taraṅgaṁ

nityāścaryaika-śobhā-prasara-mati-mahā-prema-vaivaśya-mugdham |

divya-srag-vastra-bhūṣādy ahaha subhaga yat svīya-lakṣmyā dadhat tac

citrībhūtāli-vṛndaṁ milatu nija-ghanaṁ dhāma vṛndāvanāntaḥ ||3.82||

nava-rasika-kiśore nūtana-prema-pūre

nava-rasa-maya-vṛndāraṇya-vīthi-vihāre |

nava-nava-puru-śobhā-mādhurīṇāṁ dhurīṇe

kanaka-marakatābhe jyotiṣī me hṛdi stām ||3.83||

bahu-viracita-veśasyoru-deśe niveśya

sphuṭa-pulakam ajasraṁ cumbataḥ śliṣyataś ca |

nanu katham api talpe nyastato’ṅgaṁ priyāyāḥ

paricara caraṇābjaṁ rādhikā-nāgarasya ||3.84||

vratati-bhavana-madhye gandha-tāmbūla-mālair

atimṛdula-vilepaiḥ sādhu-saṁvījanena |

tad-atimadana-mugdhaṁ dhāma-yugmaṁ kiśoraṁ

paricara hṛdi gaura-śyāmalaṁ dāsya-lāsyaḥ ||3.85||

kaiśorādbhuta-rūpa-bhaṅgi-madhurair aṅgair anaṅgātmakaṁ

kurvad viśvam ati-pramugdha-muralī-vaktreṇa nityādbhutam |

siñcat komala-kāñcana-drava-rucāṁ vīcībhir āśā daśa

premotkaṇṭhya-bhareṇa tad bhaja manaḥ śrī-dhāma-vṛndāvanam ||3.86||

ayaṁ bṛhad-adhīśvaro na gaṇitāvatāro’py asau

śrito yadu-purīm ayaṁ madhupurīṁ ca divyākṛtiḥ |

vraje ca madhupurī-vana-vare na go-gopikā-

suhṛdbhir aharan mano mama tu rādhikā-kuñjagaḥ ||3.87||

kāmātma-jyotir ekaṁ suvimala-vimalaṁ projjvala-projjvalaṁ yan

mādhuryāpāra-sindhor api madhurataraṁ mādakaṁ mādakānām |

pārāvārātiśūnyaṁ sakala-sukha-camatkāra-vismārakaṁ tan

madhye vṛndāvanaṁ tad vratati-gṛha-gatau paśya mugdhau kiśorau ||3.88||

madhura-madhura-pūrṇa-prema-pīyūṣa-sindhor

dhanam idam atiramyaṁ bhāti vṛndāvanākhyam |

tad adhi lalita-gaura-śyāma-dhāma smarāmaḥ

smara-vivaśa-kiśora-dvandvam ānanda-kandam ||3.89||

ātmeśvarī-parama-gūḍhatareṅgita-jñaṁ

tat tat priya-praṇaya-laulya-bhara-svabhāvam |

svātmeka-pakṣa-vacanācaraṇa-pravīṇaṁ

vṛndāvane smara nijaṁ smara-khela-tattvam ||3.90||

utphulla-druma-valli-mañjulataraṁ śiñjat ṣaḍ-aṅghriṁ jvalan

nānā-ratna-maya-sthalī tati-lasac-chrī-puñja-kuñjāvali |

nṛtyan-matta-mayūra-vṛndam abhitaḥ pakṣīndra-kolāhalaṁ

rādhā-kṛṣṇa-vihāra-kautika-mayaṁ dhyāyāmi vṛndāvanam ||3.91||

tat kālindī-vipula-pulinaṁ sā ca vṛndāvana-śrīḥ

sā succhāyā-niviḍa-nivaḍā śrī-kadamba-drumāṇām |

sā vaidagdhī-maya-nava-vayaḥ śrī-sakhī-maṇḍalī te

gaura-śyāme rasika-mahasī kasya no mohanāya ||3.92||

pratyaṅgaṁ divya-vāsaḥ prasarati madhurāś cāti nirbhānti bhāsaḥ

premṇo nānā-vikārāḥ pratipadam adhiko mādhurīṇāṁ pravāhaḥ |

saundaryāmbhodhi-bhūmā niravadhir ati-vardhiṣṇu-kandarpa-laulyaṁ

vṛndāraṇyeśayor ye hṛdi dadhati padaṁ tān namo bhūri-bhāgān ||3.93||

gaura-śyāma-sunāgara-divya-kiśora-dvayaṁ sadā yatra |

nava-nava-keli-vilāsair viharati vṛndāvanaṁ tad eva bhaja ||3.94||

vṛndāvanam iva vṛndā-vanam atimadhuraṁ tad eva vande’ham |

rādhā-kṛṣṇāv iva tau rādhā-kṛṣṇau sadā ratau yatra ||3.95||

jyotiḥ kiñcana jājvalīti paramaṁ māyā-guṇebhyaḥ paraṁ

sāndrānandam ananta-pāram amalaṁ vidyā-rahasyaṁ mahat |

ādya-prema-rasātmikāṁ ca sucamatkārāṁ mahā-mādhurī-

dhārāṁ bibhrad udeti dhāma parama-bhrājiṣṇu vṛndāvanam ||3.96||

tatrāścarya-phala-prasūna-bhariter āścarya-khelat-khaga-

vrātānāṁ parito mahā-kala-kalaiḥ karṇāmṛtaughaupamaiḥ |

mādhvī-matta-madhu-vratāvali-kala-dhvānair manohāribhir

divyāneka-latā-mahīruha-gaṇaiḥ kṛṣṇa-priyair maṇḍite ||3.97||

śrī-kṛṣṇa-priya-divya-gandha-tulasī-bhedair anantais tathā

santānair hari-candanair agaṇitaiḥ kālpa-drumāṇāṁ vanaiḥ |

divyāneka-supārijāta-vipinair mandāra-vṛndair api

bhrājiṣṇau hari-vallabhaiś ca bahuśo nīpaiḥ kadambair vṛte ||3.98||

tat-tat-kāñcana-haira-mārakata-sad-vaidūrya-varya-sthalī-

raṅge matta-śikhaṇḍi-maṇḍala-mahānanda-sphurat-tāṇḍave |

nānā-citra-mṛgī-gaṇaiḥ sacakitā lokena ceto-haraiḥ

śobhāṁ bibhrati sarvataḥ prasṛmarānanta-cchaṭā-saurabhe ||3.99||

kahlārotpala-puṇḍarīka-kumudādyāścarya-puṣpa-śriyā

mādyac-citra-vihaṅga-yūtha-racitātyānanda-kolāhalaiḥ |

divyāneka-sarit-sarobhiḥ rasa-kṛc-chrī-rādhikā-kṛṣṇayor

āścaryaiḥ kala-kelibhiḥ sumadhure tat-prema-sārātmabhiḥ ||3.100||

jāti-kānana-yūthikā-vana-nava-protphulla-mallī-vanair

vāsantī-nava-ketakī-vana-nava-śrī-mālatī-kānanaiḥ |

yāvantī-vana-jhiṇṭikā-nava-lasac-chephālikā-kānanair

unmīlan-nava-mālikā-nava-vanaiḥ susvarṇa-yūthī-vanaiḥ ||3.101||

punnāgaiḥ karavīrakair maru-bakaiḥ sat-karṇikārair lasat-

kubjaiḥ kunda-vanair aśoka-bakulair bhū-campakaiś campakaiḥ |

amlānaiḥ sthala-paṅkajair damanakair divyaiḥ śirīṣa-drumaiḥ

sarvartu-pravikāśibhir nava-navāmodair manohāriṇi ||3.102||

kahlārotpala-padma-kairava-mukhāsaṅkhya-prasūnaiḥ sphuṭair

haṁsaiḥ sārasa-cakravāka-mithunaiḥ kāraṇḍa-vādyaiḥ khagaiḥ |

atyānanda-madoru-khelana-kala-dhvānair mahā-ramyayā

bhṛṅgī-yūtha-śatair bhramadbhir abhito guñjadbhir āmañjule ||3.103||

āścaryair hari-rādhikā-vihariṇaiḥ kandarpa-darpoddhuraiḥ

śuddha-śyāma-rasa-pravāha-laharī-visphurjad-āvartayā |

pīyūṣādik-mādhurī-bhara-dhurīṇā-svādya-śītāmbhasā

kālindyā vara-ratna-baddha-taṭayā kroḍī-kṛte divyayā ||3.104||

āścaryair maṇi-parvatair atimahā-śobhāḍhya-sat-kandaraiś

cij-jyotsnāmṛta-nirjharaiḥ kanaka-ratnāmbhaḥ saric-chobhitaiḥ |

prayagrādbhuta-valli-maṇḍapa-varair āścarya-ratna-drumair

nānā-ratna-maya-sphurat-khaga-mṛgair anyādbhutaiḥ śobhite ||3.105||

unmīlat-tad-upatyakodita-raho vallī-gṛhair bhūṣite

bhrājan-mohana-puṣpa-bāṭika ūru-śrīmat-sthalī-citrite |

pronmīlad-rasa-puñja-rañjita-mahā-kuñjāvalī-mañjule

śrī-śyāmena sahāli-tad-dayitayā kḷpte ca divye vane ||3.106||

nānā-divya-vicitra-varṇa-tanubhir divyāṅgarāga-sragā-

kalpair divya-kiśora-mohana-vayaḥ-śobhā-camatkāribhiḥ |

divyāneka-kalāti-kauśala-kṛtānandair nija-preyasoḥ

premāndhaiḥ parimaṇḍite’tilalite rādhā-sakhī-maṇḍalaiḥ ||3.107||

cāru-śroṇi-bharair valī-traya-valat-kṣāmodarair mohanā-

kāra-śrī-stana-yugma-kañcuka-lasan-muktāvalī-maṇḍitaiḥ |

tāṭaṅka-dyuti-dīpta-gaṇḍa-mukuraiḥ śrī-nāsikāgra-sphurad-

ratna-svarṇa-nibaddha-mauktika-varaiḥ kāntyā jagan-mohanaiḥ ||3.108||

preṣṭha-dvandva-mahā-prasāda-vasanāklapa-srag-ādy-ujjvalais

tapta-svarṇa-sugaura-mohana-tanu-jyotir jagat-pūrakaiḥ |

rādhā-kṛṣṇa-padāravinda-prama-premaika-jīvātubhis

tat-tad-divya-nijādhikāra-kalayā prāṇa-dvaya-prīṇanaiḥ ||3.109||

iti śrī-śrī-prabodhānanda-sarasvatī-gosvāmi-pāda-viracite

śrī-śrī-vṛndāvana-mahimāmṛte

tṛtīyaṁ śatakam

||3||

--o)0(o—

(4)

# caturthaṁ śatakam

kūjan-nūpura-kāñci-dāma-lalitaiḥ pādāṅgulīyaiḥ sphurc-

chrī-pādāṅgada-śobhitair vara-maṇī-keyūra-cūḍā-gaṇaiḥ |

śrīmat-pīna-nitamba-dolita-śikhā-sad-guccha-veṇī-latā-

mūlāveṣṭita-phulla-malli-vipula-srag-vibhramat-ṣaṭpadaiḥ ||4.1||

vibhrājad-vara-kambu-kaṇṭha-padakaiḥ śrī-hasta-raktāmbuja-

sphūrjad-ratnamayāṅgulīya-rucibhiḥ kaiśora-nityodayaiḥ |

vaidagdhī-para-pāragair atimahā-saṅgīta-vidyāmayaiḥ

śrī-rādhānucarī-gaṇaiḥ śruti-śiro-dūrātidūrehitaiḥ ||4.2||

sarvābhīra-kiśora-sundara-vadhū-duṣprāpa-pādāmbuja-

cchāyaiḥ sarva-vidagdhatā-nidhi-lasad-dāsī-gaṇaiḥ sevyayā |

tad-dvandva-praṇayottha-sāndra-pulaka-śrīmat-sakhī-maṇḍalaiḥ

kāmāveśa sadā mudākulatayā rātrindivaṁ lālyayā ||4.3||

svālī-sva-priya-kiṅkarī-gaṇa-lasat-tārāvalī-madhyataḥ

sphurjat-saubhaga-sāndra-candra-kalayevātyadbhuta-jyotiṣā |

ekaikāṅgataraṅgitādbhuta-mahā-gaura-cchaṭaikāmbudher

vīcībhiḥ svarasotsavātmabhir aho saṁplāvitāśeṣayā ||4.4||

kaiśorāṅkura-komalāṅga-valanā-mādhurya-vismāpaka-

snigdha-svarṇa-sugaura-sundara-ruciḥ-preyormi-pūrṇāśayā |

sampūrṇātiviśuddha-mādaka-mahāsvādyaikaratyātmanā

kurvantyā paśu-pakṣi-bhūruha-latādīnāṁ muhur mohanam ||4.5||

śrī-gauryādi-samasta-divya-vanitā-rūpaika-viprun-mahā-

rūpaikāmbudhi-koṭi-koṭi-sucamatkārākarāṅga-śriyā |

divyāneka-vicitra-manmatha-kalā-cāturya-sīmāntayā

śyāma-prema-rasān muhur muhur atiprodañci-romāñcayā ||4.6||

kāñcī-nūpura-hāra-kaṅkaṇa-maṇī-tāṭaṅka-cūḍāvalī-

keyūrāvali-mudrikā-pravilasan-nāsāgra-san-muktayā |

śrīmat-pīna-nitamba-dolita-mahā-veṇyāgra-sad-gucchayā

sīmantojjvala-ratnayā sukusuma-śrī-veṇī-mūla-srajā ||4.7||

sindūrojjvala-bindu-sundara-dala-svarṇendu-bhāla-śriyā

bhrū-bhaṅgībhir anaṅga-koṭim atimaryādāṁ sṛjantyā muhuḥ |

khelal-locana-khañjarīṭa-kalayā stabdhīkṛta-preyaso

līlālola-kaṭākṣa-kāma-viśikhair mūrcchāṁ dadatyā muhuḥ ||4.8||

sa-vrīḍa-smita-candrikāṅkura-camatkārair manaś corayanty

ālapaiś ca suśītalāmṛta-rasasyandādhika-svādubhiḥ |

dyotad-dāḍima-puṣpa-rocir-adharāmaryāda-mādhuryayā

lāvaṇyāmṛta-pūrṇa-cāru-binduka-śyāmaika-bindu-śriyā ||4.9||

snigdha-snigdha-sukomalāyata-mahā-lāvaṇya-vanyā-maya-

sphūrjat-svarṇa-vinirmitaika-mukuronmīlat-kapola-tviṣā |

bibhratyātisupakva-dāḍima-lasad-bījāvalī-sundara-

śrīman-mauktika-danta-paṅktim atulāṁ tāmbūla-kalkāṅkitām ||4.10||

śrī-nāsātila-puṣpa-śobhita-maṇi-svarṇākta-san-mauktayā

kandarpādbhuta-hema-tūṇa-yugala-śrī-nāsikā-śobhayā |

tāmbūlaika-rasākta-rekha-rasada-prāṇeśa-danta-kṣatā-

lakṣya-śyāmika-mohanādhara-javā-puṣpātiśoṇa-tviṣā ||4.11||

nānā-ratna-virājamāna-padakair graiveyakenādbhute-

nātyantojjvala-kambu-kaṇṭha-taṭayā sat-kaṇṭhikāgrair api |

saundaryākara-kuṭmalākṛti-rasa-śrī-kūṭa-vakṣojayoḥ

saṁvītojjvala-kañcukopari lasad-dhārāvalī-rociṣā ||4.12||

lāvaṇyormi-valī-vibhaṅga-lalita-kṣāmodara-śrī-bhṛtā

śobhā-rāśi-nitamba-bimba-vilasad-divyāruṇa-kṣobhayā |

susnigdhojjvala-divya-hema-kadalī-kāṇḍoru-yugmojjvalan-

mādhuryaika-rasa-cchaṭormi-racita-preyaś camatkārayā ||4.13||

jyotiḥ-puñja-sujānu-bimba-vilasaj-jaṅghāmṛṇāla-śriyā

nirmaryāda-padāmbujodita-mahā-mādhurya-saundaryayā |

aṅge'aṅge'dbhuta-rūpa-saubhaga-mahā-mādhurya-susnigdhatā-

śyāma-prema-vikāra-kānti-sucamatkārāti-dhārā-puṣā ||4.14||

sarvāṅgīṇe muhur muhuḥ pulakayā nityonmada-śyāmalo-

ttuṅgābhaṅga-rati-prasaṅga-muditānaṅgālasāṅga-śriyā |

kiñcit kiñcid udañcad-ākula-girā mādhurya-dhārā-kirā

kurvantyānavakāśi-veśa-karaṇe'py ālī-kulaṁ vyākulam ||4.15||

tāmbūla-vyajanādibhir mṛdu mṛdu premṇāṅghri-saṁvāhanaiḥ

śyāmāṅge nihitālasāṅga-latayā dāsībhir āsevyayā |

prāṇeśānana-candragaṁ madhu tathā tāmbūla-saṁcarvitaṁ

gṛhṇatyā sva-mukhendugaṁ ca vihasantyāsmai dadatyā muhuḥ ||4.16||

ko'pi śyāma-kiśora-candra urubhiḥ kandarpa-līlā-kalā-

cāturyai rati-saubhago'pi ca camatkārān apārān dadhat |

śrī-rādhaika-mahānurāga-vibhavair lāvaṇya-mādhuryayoḥ

pūraiḥ santata-durmada-smara-vaśaḥ śrī-rādhayā khelati ||4.17||

tāv evādbhuta-dampatī-nava-navānaṅgaika-raṅgākulī

gaura-śyāmala-divya-mohana-tanū kaiśora eva sthitau |

śrī-vṛndāvana-maṇḍale'tinibhṛta-śrī-kuñja-puñje muhuḥ

premotkaṇṭhya-bharān smarāmi pulakodbhedaiḥ kadambāyitau ||4.18||

tat kaiśorakam adbhutaṁ puru-camatkārā ca sā śyāmikā

yat saundaryam aśeṣa-mohanam aho kandarpa-līlāś ca tāḥ |

bhāvās te ca mahādbhutāśru-pulaka-stambhādayaḥ sāttvikāḥ

sā rādhā-vaśatā ca cetasi camatkurvantu me śrī-hareḥ ||4.19||

sā vṛndāvana-mādhurī madhurimā sa śrī-nikuñjāvaler

gaura-śyāma-kiśorayor ahaha sā kāmāndhayor mādhurī |

mādhuryaṁ ca mahādbhutaṁ khaū tayor anyonya-goṣṭhīkṣaṇa-

vyāja-sparśa-sunarma-keli-laharī-vṛndasya bhāyān mama ||4.20||

sarvānanda-kadamba-sāra-paramāpārāmbudhau rādhikā-

dāsīnām anunetari smara-kalāpāraṁ paraṁ gantari |

nityaṁ prāptari kām aviplava-daśāṁ śyāme kiśore mahā-

ścaryā kāpi ratir mamāstu satataṁ vṛndāvane vastari ||4.21||

śrīmad-vṛndāvanam iva vanaṁ bhāti vṛndāvanākhyaṁ

rādhā-kṛṣṇau madhura-rasa-mātrākrtī yatra bhātaḥ |

rādhā-kṛṣṇāv iva vara-sakhī-maṇḍalaṁ tad-dvayaika-

nyasta-prāṇaṁ tad-ubhaya-rasenātmavan momudīti ||4.22||

vṛndāraṇyaṁ niradhika-samaṁ dhāma sāraṁ rasānāṁ

rādhā-kṛṣṇau niradhika-samau śekharau sad-gatī naḥ |

krīḍā-raṅgaṁ tad-ubhaya-nija-prāṇayoḥ puṣṇatī sā

veda-gīrbhir niradhika-samā maṇḍalī mohinīnām ||4.23||

aho mauḍhyam aho mauḍhyam aho durbhāgyam īdṛśam |

mahān api mahānande yan na vṛndāvane rataḥ ||4.24||

aho tādṛṅ mahānanda-kandaṁ vṛndāvanaṁ na cet |

mahāttamo'pi śrayate vācyo nīcatamo hi saḥ ||4.25||

sāndrānanda-rase vṛndāvane'pi nānurajyataḥ |

kiṁ vā mama kariṣyanti jñāna-bhakti-viraktayaḥ ||4.26||

dhig dhiṅ mām api sad-vidyā-kula-śīla-guṇojjvalam |

vṛndāvana-rati-prāṇa-hīno hi syād yataḥ śavaḥ ||4.27||

śocya-śocyātiśocyo'haṁ mahā-mūḍhātimūḍha-dhīḥ |

haṭhāt sarvaṁ parityajya yan na vṛndāvanaṁ śraye ||4.28||

dūre caitanya-caraṇāḥ kalir āvirabhūn mahān |

kṛṣṇa-premā kathaṁ prāpyo vinā vṛndāvane ratim ||4.29||

aho viṭ-śūkara-prāyotphulla-daśa-paśus tataḥ |

na mūḍhaḥ śrayate vṛndāvanam ānanda-sāgaram ||4.30||

hā hā vṛndāvanaṁ tyaktvā yad anyat kartum utsahe |

jānann api viṣaṁ bhuñje thutkṛtya paramāmṛtam ||4.31||

yaśobhiḥ pūritā āśāḥ kṛtaṁ viśvānurañjanam |

hā hanta diṅ-mātram api nekṣe vṛndāvaneśayoḥ ||4.32||

kiṁ karomy aham unmatto yat kiñcit pralapāmy alam |

jñāna-bhakti-virakty-ādi-vyartha-vṛndāvanaṁ vinā ||4.33||

cauro'yaṁ patito'yam ity ativadan santarjayan tāḍayan

badhnan sarva-jano'py anāgasam imaṁ sarvatra codvejayet |

antaḥ-kleśam atīva-duḥsahataraṁ prāpnoti nānā-vidhair

duḥkhair ardyata eva cet tad api me deho'stu vṛndāvane ||4.34||

premānanda-mahā-rasābdhi-sughano vṛndāṭavī-candramā-

mukhyāṁ rātyamalāṁ ratiṁ niravadhiṁ vṛndāvanādhīśvarau |

śrī-vṛndā-vipinaṁ ca tad-rasa-mayaṁ tādātmya-bhāvādbhuta-

snehāveśa-sadodyatad-aśru-pulakaṁ śrīmat-sakhī-maṇḍalam ||4.35||

kālindī-puline sura-druma-tale śrīmal-latā-maṇḍape

saṁsevyaṁ lalitopahāra-nikarair divyaiḥ kiśorī-gaṇaiḥ |

gaura-śyāma-kiśora-dhāma-yugalaṁ tat karhi vṛndāvane

tad-bhāva-sphurad-ākṛtiḥ paricarāmy āścarya-līlā-mayam ||4.36||

śiñjan-mañjīra-pādā vipula-kaṭi-taṭa-prasphurat-kāñci-dāmā

madhye kṣāmā kiśorī kuca-mukula-yuga-prollasat-tāra-hārā |

lolad-veṇy-agra-gucchā kanaka-maṇi-lasac-cāru-nāsāgra-muktā

citra-kṣobhaṁ vasānā mama kanaka-rucir bhrātṛ rādhaika-dāsī ||4.37||

yāṁ yāṁ rūpavatīṁ navīna-taruṇīṁ lavaṇya-līlā-kalā-   
mādhuryair muni-mohinīm anuratāṁ bhāvotsava-vyañjanīm |  
tāṁ tāṁ vīkṣya sā thūtkaroti paramam divyam api sphūritam   
śrī-rādhā-pada-kiṅkarī-pada-nakha-prānto’pi yasyātmani ||4.38||

vṛndāraṇyādhīśvarī-pāda-padma-

jyotiḥ sindhor ādya-raty-eka-vṛtteḥ |

vyaktaṁ līlā-rūpa-kaiśorakādyais

tad-dāsīnāṁ vṛndam īkṣe'tidivyam ||4.39||

druta-kanaka-sugaurīm aṅga-vallīṁ dadhānāṁ

nava-taruṇiṁ līlā-kānti-pūrair apārām |

vipula-jaghana-khelad-veṇim āścarya-rocir

nava-kanaka-mahīdhra-prekṣya-vakṣoja-lakṣmīm ||4.40||

nava-nava-rasa-sārāsvāda-susumera-vaktrāṁ

nava-nava-rasa-khelat-khañjarīṭāyatākṣīm |

rucira-valaya-rājī-divya-keyūra-rājat-

suvalita-ruci-pūrṇa-snigdhador-valli-yugmam ||4.41||

śravaṇa-taṭa-virājad-divya-tāṭaṅka-ratnāṁ

rucira-kanaka-ratnodbhāsi-nāsāgra-muktām |

vividha-kanaka-hāra-prollasat-kambu-kaṇṭhīm

uru-maṇi-gaṇa-vibhrājiṣṇu-keyūra-cūḍām ||4.42||

rucira-maṇi-virājan-mudrikāḍhyāṅgulīkām

uru-sijaruci-pūrāṁ colikām āvahantīm |

parama-rucira-muṣṭi-grāhya-madhyāṁ nitambo-

jjvala-maṇi-maya-kāñcīṁ mañju-mañjīra-pādām ||4.43||

muhur urasi dadhānāṁ vīkṣya sa-vrīḍa-hāsaṁ

priyam atirasa-lolaṁ līlayāttāmbarāntam |

pratipada-nava-raṅgānanda-manda-smitormi-

stavakita-mukha-candrām ullasad-roma-harṣām ||4.44||

kim api kim api sakhyā bhāṣamāṇāṁ sahāsaṁ

kim api kim api dṛṣṭeś cāpalaṁ prodvahantīm |

kim api kim api lolad-gātra-vallīṁ kadāntaḥ

kim api kim api rādhāṁ samyag ārādhayāmi ||4.45||

vāg-bāṇāḥ prapatantu marmasu śataṁ pāda-prahārāḥ śiro-

deśe santu śataṁ śataṁ dhruvam anāhārāḥ śataṁ santu vā |

smāraṁ smāram athāpi jīvana-dhanaṁ tad gaura-nīlaṁ maho-

dvandvaṁ sāndra-rasābdhi-mūrtim udito vatsyāmi vṛndāvane ||4.46||

bhuktaṁ janmani janmani priya-vadhū-srak-candanādyaṁ tvayā'

haṅkāras tu na śānta eva suyaśo bahv-arjitaṁ nādya tat |

abhyastā ca samasta-śāstra-vitatir mohas tu nāstaṁ gatas

tan nirvidya samantato bhaja mahānandāya vṛndāvanam ||4.47||

sukṣīṇā dhamanī tato'mṛja-vapuḥ-keśo jarat-kanthayā

kaupīnena ca cīra-khaṇḍaka-kṛtenāḍhyo'tisaumyākṛtiḥ |

tūṣṇīkaḥ sakalādhamādhama ivātyantaṁ vidūre caran

śrī-rādhā-pada-dāsya-līna-hṛdayo vṛndāvane syāṁ kṛtī ||4.48||

kauverī dhana-sampad asti kim ato vācaspater vāgmitā

labdhā kiṁ nu tato mahendra-bhavanaiśvaryaṁ sthitaṁ kiṁ tataḥ |

kiṁ kandarpa-vapuḥ-śriyādbhuta-tapo-yogādi-siddhagā ca kiṁ

śrī-vṛndāvana-nāma-dhāma-vimukhe sarvo viḍambo yataḥ ||4.49||

sadā khelan nitya-smara-tarala-rādhā-madhupati-

sphurad-vidyāvidyā-maya-sakala-dhāmopari sadā |

sva-mādhuryojjvalyādibhir itara-sarvābhibhava-kṛd-

bhuvi prāptaṁ vṛndāvanam idam aho ko na bhajate ||4.50||

yat svātma-prabha-śuddha-cid-rasa-ghanaṁ yatrākhilaṁ tādṛśaṁ

kṛṣṇa-prema-rasābdhi-magnam akhilaṁ eyyanta (?) dṛg dūragam |

tasmin bhū-prakaṭe'vicintya-mahimānantye'tra vṛndāvane

paśyeyur yadi dūṣaṇāni kudhiyaḥ kiṁ syāt tato'ntar-dṛśām ||4.51||

surasenānantaṁ madhurima-bhareṇānta-rahitaṁ

rucānantaṁ kṛṣṇa-praṇaya-rasato'py anta-rahitam |

kṛpaudāryānantaṁ nija-para-mahimnānta-rahitaṁ

tadānantaṁ bhāgyaṁ bhajati yadi vṛndāvanam idam ||4.52||

vīkṣe divyākṣi-lakṣaiḥ sthira-cara-suṣamāṁ saurabhaṁ ghrāṇa-lakṣair

jighrāmy ākarṇaye ca śravaṇa-vitatibhis tvad-guṇān atyudārān |

pat-koṭyā tvayaṭeyaṁ yadi ca kara-śiraḥ koṭibhis tvāṁ nameyaṁ

no tṛptir me tathāpi priyatama-paramānanda-vṛndāvanādya ||4.53||

karṇe śaṅkuḥ praveśya kim api yadi śṛṇoty etadīyasya doṣān

jihvācchedyā pramādād yadi vadati samutpāṭyamakṣīkṣate cet |

prāṇāḥ santyāga-yogyā yadi manasi tathā niścayas tac-chravādyāś

cāṇḍālīkṛtya varjyāḥ paramatamam idaṁ dhāma vṛndāvanaṁ yat ||4.54||

na hi vṛndāvana-vindāmy aham indāv apy amīdṛśīṁ sukhatām |

tucchīkṛta-sura-gaṇikā-sukha-janikā e yato rahaḥ-kaṇikā ||4.55||

vṛndāraka-nuta-vṛndā-vipina-latā-śākhi-gulmānām |

vṛndāraka iha nandana mandā mandāra-koṭibhiḥ kiṁ vaḥ ||4.56||

śrī-rādhā-muralī-dhara-vara-ghana-vṛndāvane varaṁ kṛmikaḥ |

bhagavat-pārṣada-mukhyo'py anyatrāhaṁ na cotsahe bhavitum ||4.57||

vṛndāvana-guṇa-vṛndāny aniśam amandānurāgeṇa |

yo varṇayati samākarṇayati hariṁ so'dhamarṇayati ||4.58||

rādhā-pati-rati-rañjita-nikuñja-bhavane vane parame |

śrī-vṛndāvana-nāmni praṇaya-praṇayaṁ samasta-guṇa-sīmni ||4.59||

yadi vṛndāvana vindāmy api tṛṇatṇate vanānteṣu |

na tadā vikuṇṭha-lakṣmīm api kara-militāṁ nibhālaye lalitām ||4.60||

sarva-duḥkha-daśā ghorā varaṁ vṛndāvane'stu me |  
prākṛtāprākṛtāśeṣa-vibhūtir api nānyataḥ ||4.61||

kurvaty api mahā-raudram upadravam anukṣaṇam |

bhaktir vṛndāṭavī-sattve tattvekṣātaḥ sadāstu me ||4.62||

samasta-puruṣārthānāṁ cintāmaṇaya eva te |

śrīśādi-mṛgya-saṁsparśā ye vṛndāvana-kharparāḥ ||4.63||

paśur ekaḥ khaga ekas tṛṇam ekaṁ reṇur eko vo |

śyāma-rasādbhuta-vanye vṛndāraṇye bhavāmy ahaṁ dhanyaḥ ||4.64||

rādhā-murali-manohara-caraṇa-vilāsena dhanyāyām |

vṛndāvana-bhuvi manye parama-pumartho manāg api praṇayaḥ ||4.65||

śrī-vṛndā-vipine'tikautuka-bharāt tau paryaṭantau mahā-

ścaryaṁ śrotra-rasāyanāti-madhurṇayo'nya-prasādodaye |

anyonyādhika-ramya-vastu-sucamatkāraṁ sadā rādhikā-

kṛṣṇau dhyāyata paśya paśya śṛṇu śṛṇv ity ādṛtoktī mithaḥ ||4.66||

kṛṣṇānurāgasya paraṁ prakarṣaṁ

tad-rūpa-śobhā-dyuti-bhūma-sīma |

śrī-rādhikāyāḥ paramādhika-śri

śrayāma vṛndāvanam eka-dhāma ||4.67||

vṛndāṭavī-mohana-kuñja-puñje

kalinda-kanyā-pulinaika-sīmni |

śrī-rādhikā-kṛṣṇa-padāravinda-

dāsyaika-dāsye balatāṁ mamāśā ||4.68||

sahaiva rādhā-muralī-manoharau

kandarpa-līlā-maya-divya-mūrtikau |

vṛndāṭavī mañjula-kuñja-maṇḍale

kasyāsti nāśātirasā nu sevitum ||4.69||

āśāpi nāsādyata eva rādhā-

pādāravindārcana indirādyaiḥ |

ahaṁ tu vṛndāvana te prabhāvād

bhāvānubandhe spṛhayālur asmi ||4.70||

vihāya vṛndāvanam indirādibhiḥ

sudurlabhaṁ kutra vimūḍha yāsi re |

sarveśvaraiśvaryam athāmṛtaṁ paraṁ

sudurlabhāś cātra milanti bhaktayaḥ ||4.71||

hari hari hari-rādhā-bhaṅgurānaṅga-raṅgaṁ

madhura-madhura-sāndrānanda-sindhu-taraṅgam |

ka iha viśatu vṛndā-kānane kuñja-puñjaṁ

sphurad-uru-nija-rūpādy-antareṇāntare'pi ||4.72||

rādhā-kṛṣṇa-vicitra-manmatha-kalānandāś camatkurvate

yasmin saukhya-camatkṛtiḥ paratarā yatratya-dīkṣāditaḥ |

tad-dvandve makārato'dbhutatamād yasyādbhutānukṣaṇo-

llāsāḥ śrī-vanarāja-sīma-sumahābhāvantam eva stumaḥ ||4.73||

kalinda-tanayā-taṭī-sphurad-udāra-vallī-kuṭī-

vihāri-rati-lampaṭī-bhavad-anukṣaṇaṁ dhāma tat |

dvayaṁ kanaka-campakaṁ kuvalayaṁ ca nindad-rucā

sucāru-paricaryayā manasi toṣayet svātma-bhūḥ ||4.74||

smara smara-vaśaṁ gatau kanaka-campakendīvara-

dyuti-nava-kiśorakau madhura-dhāma-vṛndāvane |

yayor nayana-vāg-vapur-vilasitaiś camatkāribhir

mahā-madhurimākarair muhur muhur eva dhanyālayaḥ ||4.75||

tīrtvā traiguṇya-sindhuṁ jaḍa-malina-mahā-duḥkha-sāraṁ samastaṁ

santīrya jyotir-ekārṇavam atha bhagaval-loka-vṛndāni paśya |

āsvādyāsvādya tat-tat-sukham ahaha jahad yāhi vṛndāvanākhyaṁ

sarvordhvaṁ dhāma tasmin mṛgaya rasamayīṁ rādhikā-kuñja-vāṭīm ||4.76||

niravadhi hṛdi rādhā-kṛṣṇa-kandarpa-līlā-

valita-lalita-kuñjaṁ mañju-vṛndāvanāntaḥ |

adhivasa nija-nātha-dvandva-sevāsv ajasraṁ

catura-catura-buddhiḥ prema-saukhyādbhutarddhiḥ ||4.77||

rādhā-kṛṣṇau nitya-kandarpa-tṛṣṇau

saṁsevante nirbhara-prema-pūrṇāḥ |

preṣyātmānaḥ ke'pi tan-mukhya-sakhyā

śrīmad-vṛndāraṇya-kuñjottameṣu ||4.78||

kiṁ vidyā-kula-śīla-rūpa-vibhavaiḥ kiṁ dāna-yajñādibhiḥ

kiṁ vikhyāti-śataiḥ kim ugra-tapasā kiṁ nyāsa-yogādibhiḥ |

kiṁ tattvānubhavena viṣṇu-bhajanaiḥ kiṁ tasya vātyadbhute

yo vṛndāvana īśa-mohana-rase'py āsīn na sarvasva-dhīḥ ||4.79||

śrī-vṛndāraṇya dhanyo'smy atiparama-mahā-tvat-kṛpā-pātrito'smi

yāto'haṁ yena datto vidhi-śuka-sanakādy-arthanīyaḥ sva-vāsaḥ |

gaura-śyāme mahā-mohana-vara-mahasī nitya-kaiśora-veśe

nityaikānaṅga-raṅge api paricarituṁ yan mamāśāpi dattā ||4.80||

śrī-vṛndāṭavi koṭi-mātṛ-parama-snigdha-svabhāve rame-

śādyair nitya-vicāryamāṇa-paramāścarya-prabhāve padam |

svaṁ cel locana-gocarīkṛtavatī vāsaṁ ca sarvottamair

mṛgyaṁ dattavatī tadā nija-jane kiṁ vā vilambād iha ||4.81||

rādhā-kṛṣṇāv anadhika-samau rūpa-lāvaṇya-līlā-

vaidagdhyādyair niravadhi-mitho-vardhi-gāḍhānurāgau |

sāndrānandāmbudhi-rasa-camatkāra-dhārāṁ vahantau

vṛndāraṇye paricara mudā nitya-sattā-prakāśau ||4.82||

anantaiś cij-jyotsnā-rasa-jaladhi-pūras tata ito

vahadbhir golokāvadhi sakala-saṁplāvana-karam |

aho sarvasyopary-ativimala-vistīrṇa-madhura-

sphurac-candra-prāyaṁ sphurati mama vṛndāvanam idam ||4.83||

pralīnaivātyantaṁ triguṇa-maya-mayodaya-kathā

na rejuḥ khadyotā iva ca hari-lokāḥ sukha-mayāḥ |

kim anyat svānyat sphūrty-akhila-sukha-bhāvābhibhava-kṛt

svabhāsā sarvoccair jvalati nanu vṛndāvanam idam ||4.84||

yadi hari-caraṇa-premānanda-kadambaṁ viḍambayati |

rādhā-pada-rasa-vanyaṁ vṛndāraṇyaṁ tadṇaya-vārtā kā ||4.85||

api mama koṭi-bhavānte bhavatu paraṁ tādṛśo dehaḥ |

vṛndāvanam adhivasatām ucchiṣṭaika-spṛhā bhaved yatra ||4.86||

hari hari dhig astu mām iha yad atisutuccheṣu loka-dharmeṣu |

asvārtheṣv atisakto vihanmi vṛndāvane'pyaho vāsam ||4.87||

prāyaścittam aghāni mahad-aparādhe paraṁ śaraṇam |

sakala-svadharma-mauliḥ pumartha-mauliś ca rādhikā-vipinam ||4.88||

api tuccha-loka-rañjanam āsañjanam atra viḍ-bhāṇḍe |

priya vṛndāvana-jīvana-jana-saṅgaṁ svārtha-bhañjanaṁ muñca ||4.89||

vṛndāvana-tṛṇa-gulmā-dya-niśaṁ sac-cid-rasātmakaṁ kalayan |

praṇamann atibhakti-bharād ya iha vaset taṁ namanty aho dhanyāḥ ||4.90||

śrī-rādhāyāḥ śiñjan-maṇi-nūpura-pāda-vinyāsān |

sa prema tatra tatra smṛtyodaśrā vasanti tad-vane dhanyāḥ ||4.91||

kṛṣṇa-prema-sudhā-rasātma-sakalaṁ vṛndāvanaṁ tad-gataṁ

sarvaṁ sthāsnu cariṣṇu cid-ghanam atho rūpaṁ tavāpīdṛśam |

tattvaṁ tyakta-samasta-bāhya-kalano no loka-dharmādikeṣv

āsakto vasa rādhikā-pada-tale nityaṁ sva-tattve sthitaḥ ||4.92||

rādhā-tat-priya-caraṇāmbuja-paricaraṇātisad-rasāmbhodhau |

maṅktvā vismṛta-dehaḥ kadā nu vṛndāvane bhaviṣyāmi ||4.93||

vṛndāvana-vasati-hetor adharma-koṭiḥ kukarma-koṭir vā |

bhavatu samastaṁ soḍhvā saṁsādhayitāsmi kañcana svārtham ||4.94||

ananta-svayaṁ-jyotir ānanda-dohān

anantollasat-kṛṣṇa-rādhānurāgāt |

ananteśa-bhūtyā kṛtāñjaly-upetān

sadā naumi vṛndāṭavī-sarva-bhāvān ||4.95||

anantendu-cic-candrikā-sindhu-magnān

ananta-sva-śobhā-camatkāra-dhārān |

anantānurāgair harer vihvalāṅgān

vihaṅgādikān naumi vṛndāvana-sthān ||4.96||

divya-puṣpa-pallavādi-ramya-valli-śobhite

dvāra-deśa-divya-puṣpa-toraṇādi-citrite |

antarāli-kalpitāti-divya-puṣpa-talpake

divya-ratna-dīpa-rāji-sarvato virājite ||4.97||

divya-kāvya-nāṭakādi-pāṭha-śīla-śārikā-

kīra-vṛnda-sundare'timañju-kuñja-mandire |

divya-bhṛṅga-guñjitena rañjite'timohane

kokilādi-kūjitena pūjitena gītibhiḥ ||4.98||

manda-manda-śīta-śīta-divya-ganda-vāyunā

jāla-randhra-riṅgiṇāntaraṅga-bhāva-sevite |

tat-tad-iṣṭa-vastu-vṛnda-sanniveśa-lobhane

gaura-nīla-dampatī manoja-vihvalau smara ||4.99||

adūre śrī-govardhana-giri-varān mohana-mahā-

mahāh-sindhur bindū-kṛta-sakala-sac-cid-rasa-ruciḥ |

sudhā-sindhoḥ koṭī-madhurima-mudhākāri-kaṇikas

tad-antaḥ śrī-vṛndāvana-vana-mahā-maṇḍana-vanam ||4.100||

sarvānanda-rasaika-bindu-paramānandāmbudhi-syandanaṁ

sarvāścarya-vanaṁ śriyo’pi hṛdayākṣyākarṣaṇa-śrī-bharam |

śuddhānanda-rasaika-sāra-sucamatkāraika-dhārā-karaṁ

saurabhyojjvalatācchatāmasṛṇatā-mādhuryavattaradbhutam ||4.101||

praphulla-divya-mallikā-lavaṅga-jāti-yūthikā-

kadamba-campakāvalī-sthalāravinda-vīthibhiḥ |

śirīṣa-kunda-ketakī-kusumbha-kiṁśukādibhir

manojña-mādhavī-latādy-ananta-puṣpa-vallibhiḥ ||4.102||

priyaṅgu-nāga-keśarair aśoka-karṇikārakaiḥ

sphuṭātimukta-saptalā-suvarṇa-yūthikādibhiḥ |

vicitra-bheda-jhiṇṭikā-sugandha-bandhu-jīvakair

hayāri-kubjakādibhiḥ prāphullitair vicitritam ||4.103||

vicitra-pallavodgamair vicitra-puṣpa-sambhṛtair

vicitra-patra-mañjarī-vicitra-guccha-jālakaiḥ |

vicitra-saurabhodayair vicitra-sīdhu-varṣibhir

vicitra-rocir-ujjvalaiḥ paraiś ca śākhibhir vṛtam ||4.104||

rādhā-kṛṣṇa-rahaḥ-kathānuvadanād āścarya-mādhuryavad-

dhvānaiḥ śrī-śuka-sārikā-vyatikaraiḥr ānanda-sarvasvadam |

karṇākarṣi-kuhū-kuhūr iti kalālāpair vṛtaṁ kokilair

nṛtyan-matta-mayūram anya-vihagaiś cānanda-kolāhalam ||4.105||

tan-madhye nava-mañju-kuñja-valayaṁ śobhā-vibhūtyāsamā-

nordhvaṁ divya-vicitra-ratna-latikādy-ānanda-puṣpa-śriyā |

antas talpa-varaṁ varopakaraṇair āḍhyaṁ samantād dadhad-

rādhā-mādhava-bhukta-bhogyam akhilānandaika-sāmrājya-bhūḥ ||4.106||

madhye-tādṛśa-kuñja-maṇḍalam aho kuṇḍaṁ mahā-mohanaṁ

sāndrānanda-mahā-rasāmṛta-bharaiḥ svacchaiḥ sadā sambhṛtam |

ratnābaddha-catus-taṭī vilasitaṁ sad-ratna-sopānavat-

tīrthaṁ śrī-taṭa-sat-kadambaka-tala-cchāyā-maṇī-kuṭṭimam ||4.107||

gādhāgādhatayā tayor atimudaṁ kurvat para-preṣṭhayor

nānā-divya-rasottamānavasare vyañjat tayoḥ prītaye |

āścaryaṁ kamalotpalādi-kutukāyonmīlayan mīlayan

nānā-ratna-maya-cchaṭāmbudhi-jalaṁ vyañjan nikuñjādikam ||4.108||

nirmaryāda-mahā-susaurabha-camatkārair vivardhiṣṇubhir

mādhuryaiś ca pade pade’dbhutatamai romṇāṁ muhur harṣaṇaiḥ |

nānā-ratna-sarojinī-kumudinī-mukhyair mahā-sundaraṁ

kīrṇaṁ puṣpa-caryais taṭa-kṣitiruhāṁ syandair madhūnām api ||4.109||

madhye-vāri ratotkayo rasikayor vyañjan-nikuñjottamaṁ

yad vā ratna-mayātisundara-gṛhaṁ sarvāli-vismāpakam |

ambhaḥ-sambhavad eva vātha paritaś cordhvaṁ tale svaccha-sad-

ratna-kṣauṇi-samīhitopakaraṇe divya-prasūnāntare ||4.110||

mahā-maṇi-mayojjvalat-taṭa-catuṣṭaye’tyullasad-

vicitra-bahu-maṇḍanādbhuta-maho-latā-maṇḍape |

vicitra-bahu-paṅktika-sphuṭa-kadamba-mukhyādbhuta-

cchaṭāmṛta-maya-drumāvali-samṛddhi-śobhādbhutam ||4.111||

rādhā-kṛṣṇāpāra-kandarpa-tṛṣṇā

sindhor vṛddhiṁ tanvad atyantam eva |

atyāścaryaṁ keli-vaidagdhya-vṛndaṁ

vṛndāraṇyānandinoḥ sandiśaitat ||4.112||

madhura-madhura-guñjan-mañju-rolamba-puñje

kanaka-kamalinīnāṁ kānane yatra rādhā |

priyam adhigata-vaktra-bhrātikaṁ padma-cumbeṣv

api nija-mukha-cumbenāśvasantaṁ jahāsa ||4.113||

iti śrī-śrī-prabodhānanda-sarasvatī-gosvāmi-pāda-viracite

śrī-śrī-vṛndāvana-mahimāmṛte

caturthaṁ śatakam

||4||

--o)0(o--

(5)

# pañcamaṁ śatakam

kiñcic candana-koṭi-jitvaram aho kastūrikā-koṭijit

kiñcit kiñcid udāra-saurabha-mayaṁ karpūra-pūrād api |

kiñcit kuṅkuma-paṅka-raṅkaṇa-mahāmodaṁ kim apy ullasat-

saurabhyeṇa vinirjitāguru mahāpūrvaṁ kim apy udbhavat ||5.1||

nānā-puṣpa-suvāsa-vṛndam aniśaṁ divyaṁ samunmīlayan

nānā-pānaka-rūpatāṁ prakaṭayan nānā-subhakṣyodayam |

nānā-sāndra-rasollasat-phala-bharaṁ śrī-rādhikā-mādhava-

krīḍā-veśa-vaśāt truṭan-maṇisara-sraṅ-mekhalādyair yutam ||5.2||

antarīyaga-suratna-maṇḍape svīya-kuṇḍam anu vārṣabhānavī |

śyāmalena saha-gāna-kautukaṁ kurvatī sphuratu me sakhī-vṛtā ||5.3||

sakhībhiḥ sambhūya sva-kara-kamala-dvandva-kalitair

jalaiḥ sekaṁ rādhā bahu vidadhatī nāgara-maṇeḥ |

sudhā-pūrṇān varṇān namita-vadanendor alam alaṁ

jito'smīty ākarṇyāsad-uparatā yatra kim iti ||5.4||

svalpātimañjula-nikuñja-parīta-hrasvair

vistīrṇa-śākhi-vara-puṣpa-sukalpa-vṛkṣaiḥ |

vīte kadāpi kusumābharaṇaṁ vicitrā

yatrātatāna vihṛtī rasa-mūrti-yugmam ||5.5||

paraspara-vilocanāñcala-camatkṛtaiḥ sa-smitaṁ

parasparam uruccalāt sa-pulakāṅgaka-sparśanaiḥ |

paraspara-kathā-sudhā-rasa-sarit-pravāhaiḥ sadā

paraspara-mahā-ratir jayati rādhikā-kṛṣṇayoḥ ||5.6||

vyañjat-kaiśora-divya-druta-kanaka-nibha-śrīmada-aṅga-cchaṭaughaiḥ

śaśvan-nānā-camatkāribhir atimadhurānaṅga-bhaṅgī-taraṅgaiḥ |

śyāma-premṇo vikārair ghana-pulaka-tatīrgadgadokty-aśru-kampair

ālīr vismāpayantī svarati-vanacarīḥ saiva rādheśvarī me ||5.7||

vrajād yātā vṛndāvana-matir mahāścarya-madhura-

sphural-līlā-rūpa-cchavi-surata-vaidagdhya-laharī |

sva-kuṇḍa-sthalyāntaḥ śata-śata-guṇa-vyañji-suṣamā-

camatkārādir me sphuratu hṛdi rādhā sadayitā ||5.8||

śrī-vṛndā-vipina-prasāri-paramāścaryollasat-saurabhaṁ

mādhuryāmṛta-sindhu-bandhura-mahā-jyotis-taraṅgādbhutam |

nānā-bhūmibhir uttarottara-camatkārātirekaṁ mama

śrī-rādhādbhuta-keli-kuṇḍam udayais tuṇḍaṁ kadā maṇḍayet ||5.9||

bṛhad-vikaca-kāñcanāmburuha-karṇikāyāṁ sthitau

tadīya-dala-keśarair ahaha yatra tau yujyataḥ |

parasparam atisphurat-kanaka-nīla-ratna-cchavī

mahā-rasika-dampati kim api dolitāṅgau muhuḥ ||5.10||

ananta-hari-rādhikā-madhura-keli-vṛndaiḥ sadā

mahādbhutam aho mahā-rasa-camatkṛtīnāṁ nidhim |

mahojjvalaṁ mahā-susaurabhatamaṁ ca vṛndāvane

samaronmada-tad-īśvarī-dayita-divya-kuṇḍaṁ numaḥ ||5.11||

yad-vāri-spṛśatāṁ sato rasamayī kāpy adbhutācetaso

vṛttiḥ sadya udeti tatra viharaty ānanda-mūrti-dvayam |

śuddhānaṅga-rasaika-lāsya-paramotkarṣa-sugaurojjvala-

śyāmaṁ kuṇḍam idaṁ śrayema paramaṁ vṛndāṭavī maṇḍanam ||5.12||

śrī-govardhana-mauli-maṇḍana-mahā-ratnottama-rādhikā-

kuṇḍaṁ mohana-puṇḍarīka-nayana-prāṇeśvarī-vallabham |

ghūrṇan-mauli-vilola-kuṇḍala-varaṁtuṇḍendu bimbollasad-

vaṁśaṁ śaṁsati yatra mādaka-guṇān romāñcito mādhavaḥ ||5.13||

śrī-vṛndāvana-śobhayāpi parayāślāghyāṁ harer vallabha-

śrī-govardhana-śaila-rāja-śirasāpy atyādareṇānatām |

rādhā-kṛṣṇā-mahādbhuta-smara-kalā-mādhurya-śobhābharāṁ

vallī-maṇḍapa-maṇḍalīṁ smara sakhe śrī-rādhikā-kuṇḍagām ||5.14||

asamordhvaṁ smara-vardhini rādhā-kuṇḍe mahā-rasāviṣṭau |

gaura-śyāma-kiśorau smara tau rasa-vihvalau sakhī-valaye ||5.15||

divyānanta-vicitra-vaibhava-rasān muhyad-vaikuṇṭheśvara

gāndharvāhṛdayaika-bandhu-madhura-premonmadāndhākhilam |

vidyānanda-sudhaika-sindhu-parato jājjvalyamānaṁ kṣitau

tad vṛndāvanam aprameya-rasadaṁ prāpyānyad īkṣeta kaḥ ||5.16||

rūpāṇi vraja-bhīru-sīma-bhagavat-preṣṭhair niṣevyāṇi te

muktaiś cāru-vidhāni santu paramānandātma-vṛndāvana |

śrī-rādhā-muralī-manohara-rasodāre tu rūpe mahā-

mādhuryāntima-sīma-nismṛti-pathaṁ yāte'pi dhanyas tv aham ||5.17||

rādhā-kṛṣṇa-sugāna-śikṣaṇa-parā gāyanti yatronmadā

nānāścarya-vidhaṁ rasāla-śikharāṇy āruhya puṁskokilāḥ |

yan nṛtyāni ca vīkṣya śikhino nṛtyanti citraṁ vyadhus

tad-goṣṭhīṁ śuka-sārikā yad adhi tad dhyāyāmi vṛndāvanam ||5.18||

saṅgītotsava-raṅgi-kokila-gaṇaṁ nāṭyollasad-barhi sad-

bhṛṅgī-jhaṅkṛta-divya-vāda-madhuraṁ sphūrjal-latā-maṇḍapam |

rādhā-kṛṣṇa-niṣevaṇātirasavad dāsī-janāpekṣitā-

rthāpūri druma-valli-vṛndam udayād vṛndāvanaṁ sundaram ||5.19||

apārāvārātma-prabha-vimala-cij-jyotir-amṛtā-

mbudhi-dvīpe vṛndāvanam atula-rociḥ smara sakhe |

kadambānāṁ vāṭī-parivṛtam ananta-druma-latā-

nikuñjair mañju śrī-rasika-yuga-sarvasva-nilayam ||5.20||

namo nityaṁ vṛndāvana-taralatābhyaḥ karuṇayā

kirantībhyaḥ sarvān api ca puruṣārthān sakṛd api |

vilokāt saṁsparśācchravana-kathanāc ca smaraṇato

vibhāntībhyaḥ pāve prakṛti-rasa-sārātma-mahasaḥ ||5.21||

atisvacche’tyantojjvala uru-vidhodyat-parimale

parāgāṇāṁ puñjaiḥ śruta-nava-marandaṁ ca subhage |

suśākhādyair nīrandhita upari vṛndāvana-bhuvas

tale rādhā-kṛṣṇāṅghriṇi rasa-maya-snigdha-madhure ||5.22||

yatra śrī-rādhikā tad-rasa-vivaśa-sadānandayoḥ sarva-kāla-

sthemā premāmṛtābdhiḥ parama-rasa-camatkāra-sīmāsti eva |

yatraivāścarya-sīmā yad adhi parataro divya-saubhāgya-sīmā

śrī-vṛndāraṇya-nāmā jayati bhagavataḥ sarva-dhāmātidhāmā ||5.23||

pañcārthān prema-bhakty-antān vicinvanti budhā mudhā |

kṛtārthāḥ kila tiṣṭhanti vṛndāraṇya-tṛṇāśritāḥ ||5.24||

jīvann eva mṛta-prāyo dehādau nirahaṁ-mamaḥ |

kadā prema-rasa-syande vinde vṛndāvane sthitim ||5.25||

punanti brahma-rudrādīn yeṣāṁ caraṇa-reṇavaḥ |

sarva-bhāvena me sevyās te vṛndāvana-vāsinaḥ ||5.26||

śrī-rādhā-kānana-sparśāc chuddha-cid-rasa-mūrtayaḥ |

apy amī sva-parādṛśyā namasyāḥ śrī-śukādibhiḥ ||5.27||

sāparādhāś ca ye rādhā-padam ādhāya cetasi |

vasanti vṛndā-vipine’nyān dhanyān namāmi tān ||5.28||

tad-bhrū-bhaṅga-mahānaṅga-tṛṣṇa-kṛṣṇa muhuḥ stutam |

vṛndāvaneśvarau dāsya-lāsyam evābhilaṣyante ||5.29||

madhura- madhura-keli-kurvad-udvela-kāmā-

mbudhi-rasa-vara-sindhu-syandi vṛndāvanāntaḥ |

pratipada-suṣamekāmbhodhi-majjat-tanu-śri

sphuratu kim api gaura-śyāma-dhāma-dvayam ||5.30||

anyonyaṁ rūpa-śobhā-lalita-rati-kalā-cāturī-mādhurīṇāṁ

bibhrāṇāvāli-vṛnda-pratipada-sucamaktāra-kāri-pravāham |

gaura-śyāmau kiśorau mitha udita-mahānaṅga-raṅgaika-ramyāv

udyad-romāñca-puñjau smarati sarasa-dhīḥ; ko’pi vṛndāvanāntaḥ ||5.31||

ananta-suṣamā-nidhiḥ sphurad-apāra-mādhurya-bhūr

anantam aticandrikā-nidhi-haranta-saubhāgya-bhūḥ |

ananta-bhagavad-rasottama-rahasya-mūla-sthalau

mad-īhitam anantayatv idam ananta-vṛndāvanam ||5.32||

yeṣāṁ manmatha-kautukottaralayoḥ śrī-rādhikā-kṛṣṇayoḥ

svacchodāra-tala-sthalī-militayor ānanda-magnātmatām |

āsārā nipatanti divya-madhuno divyaiḥ prasūnaiḥ phalair

ākīryeta mahī khagaiḥ kala-kalaṁ tyaktvācalaiḥ sthīyate ||5.33||

mahā-madhura-gulmaka-druma-latā-mahā-mādhurī-

dhurīṇa-dharaṇī-talaṁ su madhurāli ptisagmṛtam |

mahā-madhuratā dhurobdhur asavaḥ sarid-bhūdharaṁ

mahā-madhura-bhāvadaṁ madhurimeva vṛndāvanam ||5.34||

divyānanta-rasātmaka-priya-phalaiḥ puṣpaiś ca divyāmitā-

modair divya-parāga-divya-madhubhir divyaiḥ khagānāṁ kulaiḥ |

divyaiḥ pallava-korakādibhir api śrī-rādhikā-kṛṣṇayoḥ

santoṣaṁ samupārjayāmi taravo bhūtvāpi vṛndāvane ||5.35||

āmūla-druma-jāti-vistṛta-mahā-susnigdha-śākhāvatāṁ

vṛkṣāṇām atidivya-puṣpa-phala-sambhārair mano-hāriṇām |

āruhya dvayam eva kautuka-bharāt tad gaura-nīlaṁ mahaḥ

śākhā yatra cinoti khelati tad evādhyemi vṛndāvanam ||5.36||

yā rādhāyā vara-tanu naṭety ukti-mātreṇa nṛtyed

gāyety uktyā madhukara-rutair vijña-gānaṁ tanoti |

krandety uktyā visṛjati madhūtphullitā syād dhaseti

proktāśīlasya drumam iti girā sasvaje dhṛṣṭa-gucchā ||5.37||

mat-prāṇeśaṁ nama nigaditety āpataty eva bhūmāv

itthaṁ tat-tad-vacana-vaśagā syām ahaṁ kāpi vallī |

śrī-rādhāyāḥ sva-kara-vihita-svambu-sekādi-puṣṭā

vṛndāraṇye mudita-hariṇā datta-kāntā-varāśī ||5.38||

yā śrīr nandana-puṣpa-bhadra-pramukhe yā vātha naiḥśreyase

tat-koṭi-praguṇa-śriyātimadhuraṁ dedīpta-vṛndāvanam |

keli-śrīmad-ananta-citra-surasaṁ śrī-rādhikā-mādhavau

nityaṁ veda-śiro’tidūra-padavīṁ yad vaibhavaṁ gāyataḥ ||5.39||

ye naiḥśreyasam āśritās tulasikādyāmoda-saṁmodino

ye mat-saurabha-pārijāta-kusumair ye nandino nandane |

ye cānyeṣu vaneṣu santi muditāḥ puṣpandhayānāṅgaṇās

te yatrātipatanti nityam amitās tāṁ naumi vṛndāṭavīm ||5.40||

dhanye’smin dharaṇī-tale tanu-bhṛtāṁ dātuṁ mahoccaṁ padaṁ

prādurbhūtam atiprabhūta-madhurānandābdhi vṛndāvanam |

ye saṁsāra-māhā-baṭe nipatitā ye sarva-santyāgino

ye muktāś ca ya īśvarāḥ sakṛd api prekṣyaiva muhyanty aho ||5.41||

ye’tyanta-viṣayāviṣṭā brahma-niṣṭhāś ca ye matāḥ |

prekṣyānandena mūrcchanti bsakṛd vṛndāvana-śriyam ||5.42||

śrīmad-vṛndāvanasyaiva prabhāvo’yaṁ mahādbhutaḥ |

yat sva-sambandha-gandhe’pi banda-kṛd rasa-sindhudaḥ ||5.43||

vṛndāvanasya mahimā nahi mādṛśa-gocaraḥ |

babandha sva-guṇair divyair yac chrīmat-puruṣottamam ||5.44||

atyunmada-mahā-prema-rasa-sāraiḥ susambhṛtam |

ātmavat svīya-sakalaṁ bhaja vṛndāvanaṁ vanam ||5.45||

dhana-putra-kalatrādi-mamatā mama tāpadā |

iti tyaktvākhilaṁ vṛndāvanam eva ca me varam ||5.46||

mahāsahāni duḥkhāni sukhāny unmādakāni vā |

vṛndāvana-dṛḍha-prītiṁ nālaṁ cālayituṁ hi mām ||5.47||

śrīmad-vṛndāṭavī-kuñja-puñje nitya-vihāriṇau |

gaura-śyāma-mahāścarya-kiśorau mama jīvanau ||5.48||

manda-prajñās ta evātra manda-bhāgyās ta eva hi |

ye vṛndāvanam āśritya rādhā-kṛṣṇau na bhejire ||5.49||

iha mahac chocanaṁ mahāṁś ca bata vismayaḥ |

na yad vṛndāvanasyo’pi rādhā-kṛṣṇau bhajed rasāt ||5.50||

na loka-cintā no dharma-cintā cintā na dehagā |

śrīmad-vṛndāvane rādhā-kṛṣṇa-bhāva-bhṛto mama ||5.51||

ye nityā nirvikārā niratiśaya-guṇā niṣprapañca-svabhāvāḥ

nirḍoṣā nitya-muktā nigama-gaṇa-samudgīta-divyānubhāvāḥ |

ānandāpāra-saṁvid-rasa-ghana-vapuṣaḥ kṛṣṇa-bhāvaika-magnās

tān vande śrīla-vṛndāvana-tarū-nikarān sarva-sarvārtha-dātṝn ||5.52||

divyāneka-vicitra-puṣpa-phala-bhārānamra-śākhān mahā-

vistīrṇān paraomcchritān khaga-kulaiḥ saṁrāva-kolāhalān |

nīrandhrān dala-pallavais tata ito mattāli-mālākulāṇ

vande syandi-maranda-sāndra-susudhān vṛndāṭavī-śākhinaḥ ||5.53||

ūrdhva-prekṣa-mohanākṣi-vadanaṁ śrī-rādhikā-tarjanīm

uttotyāmṛta-bhāṣitena talagā sandarśayen mohinī |

yeṣāṁ divya-phalāni nāgara-varaḥ sampātyet sādaraṁ

svāminy evam avācinoti bhaja tān vṛndāvana-śākhinaḥ ||5.54||

mahā-jyoti-rūpāḥ pratipadaṁ mahānanda-madhurā

mahā-tuṅgā śākhā-vitatiṣu mahā-vistṛti-yutāḥ |

mahārthān varṣantau niravadhi mahā-puṣpa-phalino

mahīyāṁso vṛndā-vipina-taravo bhānti mahatām ||5.55||

śrīmad-vṛndāvana-viṭapinaḥ sac-cid-ānanda-sāndrāś

candrādity-pramukha-nikhila-jyotir ekāṇubhāsaḥ |

śākhāpatrādibhir avimitāḥ sarva-divyartu-sevyāḥ

sarvottāpa-cchidura-śiśira-cchāyayārḍhyā jayanti ||5.56||

etā vallī-vitataya uru-sneha-viklinna-cittāḥ

śrīmad-vṛndāvana-bhuvi mahā-bhūtayor mātṛ-bhūtāḥ |

āśrīyante hari hari bahir vastu-buddhiṁ vidhūya

yair dhīmadbhiḥ satatam iha vāmutra vā te kṛtārthāḥ ||5.57||

kaivalyādy-akhilārtha-thutkṛti-kṛtaḥ kecin mahā-buddhayo

yogīndrāḥ khaga-rūpatām upagatā nandanti yac-chākhiṣu |

samyak prasphuritaiś ca yukti-nivahaiḥ sarvārtha-tat-sādhanā-

tyantoccheda-kṛd uccakaiḥ kalakalās tāṁ naumi vṛndāṭavīm ||5.58||

śrī-vṛndāvanam avanī-prakaṭaṁ prakṛteḥ parātparaṁ surasam |

rādhā-mādhava-nitya-krīḍaṁ santyajya sarvam āśrayam ||5.59||

vṛndāraṇyam agaṇya-prabhāvam anubhāvayan mahā-bhāvam |

gaura-śyāmala-dampaty-avicala-kandarpa-keliṁ bhajet ||5.60||

atyavaśyendriyam api māṁ sakala-vidhāto’pi saṁśocyam |

aṅgīkaroti rādhā-keli-vanaṁ cen mahā-kṛtārtho’smi ||5.61||

āstāṁ durmati-koṭir duśceṣṭā koṭir apy āstām |

paribhūti-koṭir astu śrī-vṛndāraṇyaṁ māstu te virahaḥ ||5.62||

strī-nāmni duṣṭa-narake viṇ-mūtra-śleṣma-pūyādyaiḥ |

pūrṇe gate’pi karṇe sva-vāntavan nivasa rādhikārāme ||5.63||

hari-rati vṛndāvana-rati-viveka-viratīś ca duramut kirati |

strī-rūpā hari-māyā tad-uparamāyātidūrato’pāyaḥ ||5.64||

unmattam eva kurute yoṣid dṛṣṭyaiva duṣṭamadireva |

ativana-vasatir aśakyā hā vṛndāraṇya kiṁ nu me bhavitā ||5.65||

ati durvārā indriya-vairiṇa āmardayanti satataṁ mām |

vadhvā vadhvātyārtidakārāyām hā hare paritrāhi ||5.66||

kandarpa-sarviṣa-viśikhair nivadhi mama dahyamānasya |

vṛndāvane’pi nivasan hari hari na hi nirvṛṇomi kiṁ kurve ||5.67||

taruṇī-tanu-viḍ-bhāṇḍa-hṛdayaṁ viduṣām apīha mādayati |

tad-chravaṇa-darśanādyai rahito vṛndāvanaṁ taddhayāyasva ||5.68||

prajjvālayati samarataṁ dehaṁ kāmāgninā pramohayati |

dṛṣṭyaiva ca nava-taruṇī kutas tarhi svārtha-siddhiṁ pratyāśā ||5.69||

kāma-krodhāty-andho lobha-vaśo’haṁ vasāmi rādhāyāḥ |

keli-vane param icchur bhāvam aho nāsti me lajjā ||5.70||

kāmādi-gāḍha-mūḍho lipsur ahaṁ nigama-gūḍha-sad-bhāvam |

vṛndāraṇya uṣitvā tat-karuṇaikaiva tatra me śaraṇam ||5.71||

kṛtvā pāṇi-tale kapolam asakṛn netrāmbhasāṁ dhārayā

dhautaṁ hā muralīdhareti karuṇa kurvan muhuḥ krandanam |

āsīno vijane kvacit tarutale vṛndāvanāntaḥ kadā

vatsyāmy eka-rasāśrayaḥ śithilitā-prāṇa-sthiti vyāpṛtiḥ ||5.72||

yo vyāghrīr iva yoṣitā viṣam iva svādvannam arthaṁ mahā-

nartha-prāyam asādhuloka-milana-sarvārtha-vibhraṁśavat |

kiñcin-mātra-parigrahaṁ graham iva svātmendriyaṁ śatruvan

manyeta praṇayī harau sa hi vaset sādhv atra vṛndāvane ||5.73||

kāminyāloka-mātrāt ka iha na visṛjel loka-lajjādi-sarvaṁ

tat saktaṁ śāstra-gurv-ādikam ahaha kim apy atra roddhuṁ na śaktam |

tasmāt kāma-pradāhair yadi maraṇa-bhayaṁ duḥsahā vā sva-garhā-

barhāpīḍādy-abhāvaṁ tad anubhava haṭhāt prohya vṛndāvane’ṅgam ||5.74||

yoṣit-sūcaka-śabdo’pi madano mām andha-buddhiṁ karoty

eva krodha upeti cāndha-tamasī kurvan samastā diśaḥ |

lobhaḥ kṣobhavate mano niravadhi śrī-dhāmni vṛndāvane

nāśas tan na ghaṭiṣyate dhruvam ato jahyām ihāṅga haṭhāt ||5.75||

sarvopakṣāmaya-bala-dayaḥ śṛṅkhalābhaṅga-dakṣo

rakṣā vīkṣyonmṛtavad abalā-mātram akṣobha-cittaḥ |

sarvādharaṁ svāśanam upanayan deha-rakṣopayogi

kṣoṇīvat syām ahaha sahanaḥ karhi vṛndāvane’ham ||5.76||

gāyan rādhā-muralidharayoḥ sundaraṁ keli-vṛndaṁ

vindann antas tad-anubhavānanda-niṣpanda-bhāvam |

nindan bhogān ahaha sakalān hā priya śyāmaleti

krandann uccaiḥ parama-vikalaḥ karhi vṛndāvane syām ||5.77||

mahā-patita-pāvana bhava-mahāhi-bhītāvanaṁ

samasta-nija-saṅgata-sva-mukha-cid-ghanī-bhāvanam |

mahā-muni-varaiḥ sadā vihita-bhāvanaṁ jīvanaṁ

mamaikam iha rādhikā-ramaṇa-dhāma vṛndāvanam ||5.78||

nityaṁ raty-utsukāntaḥ karaṇam atirasāsiktataḥ sann abhāvaṁ

kāntā haste gṛhītvā muhur uru-pulakaṁ gūḍha-kuñjeṣu yāntam |

śrīmad-vṛndāvanāntaḥ satatam adhivasan kañcana śyāmalāṅgaṁ

rādhaika-prāṇam ātmany anusara lalitādyātma-bhāvaṁ kiśoram ||5.79||

vīthyāṁ vīthyāṁ bhramad-atirasād unmadānabhra-lolaṁ

rolambānāṁ pathi pathi ghaṭāḥ kṣipyad adaṅge patantīḥ |

saṅghaṭyāṅgā muhur atihasad-dhelayāyonyamaṅge

vṛndāraṇye nivasa bhaja tad gaura-nīlaṁ dvi-dhāma ||5.80||

taṁ naivātra kṛtākṛte vitapatas taṁ naiva māyā-spṛśet

taṁ sarve’pi guṇā bhajanti mahatāṁ kāṅkṣanti sampadaḥ |

taṁ sarve stuvate virañci-pramukhās taṁ rādhikā-mādhavau

svāsan naikatamaṁ mudā gaṇayato vṛndāvanaṁ yaḥ śritaḥ ||5.81||

sāndrānanda-sudhā-mayair daśa-diśaḥ śīta-cchaṭā-maṇḍalaiḥ

siñcadbhiḥ phala-puṣpa-pallava-dalādy-ābhāra-vallī-drumaiḥ |

kṛṣṇa-prema-rasākulaiḥ khaga-kulair ānanda-kolāhalai

ramyaṁ ratnamaya-sthalī-vilasitaṁ dhyāyāmi vṛndāvanam ||5.82||

yat traiguṇya-maye samujjvala-maya pradyoti vidyāmaye

sarvasyopari jājvalīti madhurāścaryeṇa yaj jyotiṣā |

śrī-vṛndāvanam aprameya-madhura śrīmat samastaṁ sadā

rādhā-kṛṣṇa-vicitra-keli-valitaṁ tan me mano gāhate ||5.83||

yad divyaiḥ sakala-rtubhiḥ sumadhurair āsevitaṁ yal latā-

vīrud bhūruha-gulmakādibhir anādy-antair ghanaṁ cid-ghanaiḥ |

yad-divyāmbu-suraḥ sarin-maṇi-giri-śrī-ratna-vallī-gṛhair

divyair yac ca vicitravat khaga-mṛgais tat paśya vṛndāvanam ||5.84||

śrī-vṛndāvanam eva pāvanatama-vijñāna-mukhyākhilāt

śrī-vṛndāvanam eva sādhanatama-sarvārtha-labdhau haṭhāt |

śrī-vṛndāvanam eva sādhya-paramotkarṣaika-viśrāma-bhūḥ

śrī-vṛndāvanātma-koṭi-parama-preṣṭhaṁ na seveta kaḥ ||5.85||

yā prācīna-bhavaugha-sañcita-mahā-durvāsanācchedinī

yā śrīśa-durhiṇādi-durgama-mahā-mādhurya-saṁvedinī |

yātmānanya-janāparādha-vitater māteva no vedinī

sā rādhā-pada-modinī vijayate vṛndāṭavī mohinī ||5.86||

aujjvalyasya parāvadhir madhurimaikānta-prakarṣo mahā-

nandaughāntya-camatkṛtir hari-kṛpā-snehādi-pūrṇādayaḥ |

sarvāścarya-kadamba-maulir acala-śrī-rādhikādhavo-

ttuṅgānaṅga-rasotsavaṁ vijayate vṛndāvanaṁ mohanam ||5.87||

tīrtvā māyāmayābdhiṁ tara kim api para-brahma-cij-jyotir-abdhi-

svādaṁ svādaṁ tataḥ santara nara bhagavaj-jyotir-ānanda-sindhum |

samprāpya prema-sārojjvala-vimala-rasāmbhodhim asyaiva divya-

dvīpe’dhyāścarya-vṛndāṭavi kuru lalite prāṇam evopahāram ||5.88||

sthūlaṁ sūkṣmaṁ kāraṇaṁ tat turīyaṁ

śrī-vaikuṇṭha kṛṣṇa-pūryo vrajaṁ ca |

tyaktvā sarvānartha-jātārtha-jātaṁ

vṛndāraṇyaṁ paśya bhāvāgra-dṛṣṭyā ||5.89||

śrī-vṛndāvana-vāsa-vighna-janakānyārudhyakhāny antare

paśyann āvasa śuddha-cid-rasa-ghanaṁ tad dhāma saṁmohanam |

kāṅkṣan nityam ihaiva maṅkṣu vapuṣaḥ pātaṁ mahā-maṅgalaṁ

dūre bhoga-kathā prayatnam api ca prāṇa-sthitau santyajan ||5.90||

divyānanta-sphuṭita-kusumāmoda-mattāli-mālā-

jhaṅkāreṇa pratipada-mahānanda-mādhvīka-vṛṣṭyā |

uḍḍīyānair diśi diśi mahāramya-rāgaiḥ parāgair

vande vṛndā-vipina uditaṁ divya-śākhīndra-vṛndam ||5.91||

divyānantādbhutatama-mahā-ramya-jāti-dru-vallīr

divyāśeṣa-rtv-anugama-mahā-sat-phaloru-prasūnāḥ |

rādhā-kṛṣṇa-praṇaya-paraṁāś cid-ghanāḥ kāma-rūpā

vṛndāraṇye sakala-puruṣārthāty-udārāḥ smarāmi ||5.92||

nānā-ratna-mayair vilakṣaṇa-phalair nānā-prasūnodgamair

nānā-pallava-patra-guccha-kalikā-vṛndādibhiḥ sundaraiḥ |

nānāścarya-visāri-saurabha-bharair ānanda-khelā rute

nānāścarya-khagair mano mama hṛtaṁ vṛndāṭavī śākhibhiḥ ||5.93||

nānā-ratna-mayoru-śākhi-rucirair nānā-maṇi-pakṣibhir

nānā-ratna-maya-prasūna-cayaiḥ ratnāmṛtāṅgaiḥ phalaiḥ |

nānā-ratna-sudhāmaranda-laharī niḥsyandibhiḥ śākhibhir

nānā-ratna-maya-sthalīṣu lasitair dedīpti vṛndāvanam ||5.94||

sakhi taruṇa-tamālaḥ kaścid asmin nikuñje

vara-kanaka-latāvat kautukāt paryarambhi |

ahaha sa tu balān me paśya nākāri kiṁ vā

katham iva kuṭilā me pratyayaṁ yāntu sakhyaḥ ||5.95||

anyān anyān keśa-bandha-prakārān

anyān anyān patra-bhaṅgī-vibhedān |

anyā anyā mālya-vastrādi-bhūṣāḥ

kurvann āste rātry-ahas tvat-sakhā me ||5.96||

nityaṁ sammukha-samṁukhaṁ mukha-vidhu dhatte’nimiṣekṣaṇo

nityaṁ saṁmukham eva paśyati mayaivājasra-goṣṭhī-paraḥ |

ādāyaiva śayati māṁ hṛdi mayaivāvartayet pārśvakaṁ

sakhyus te sakhi sarva-nāgara-maṇeḥ prītiḥ kathaṁ varṇyatām ||5.97||

priya-sakhi mama vṛttaṁ pṛccha mā bhāgyam īdṛk

kva nu mama kathameyaṁ tvayahaṁtān vilāsān |

dhṛtavati karam eva śyāmale kvāsa kāhaṁ

kim iva ca karako’sau kiṁ vyadhān na smarāmi ||5.98||

veṇīṁ gumphati divya-puṣpa-nicayaiḥ sīmanta-sīmany aho

sindūraṁ nidadhāti kajjala-mayo nirmāti rekhāṁ dṛśoḥ |

divyaṁ vāsayate dukūlam asakṛt tāmbūlam atyāśayed

itthaṁ bhūta-ratiḥ sakhā tava na māṁ talpe nidhatte’ṅkataḥ ||5.99||

dūre caitanya-caraṇāḥ kalir āvirabhūn mahān |

kṛṣṇa-premā kathaṁ prāpyo vinā vṛndāvane ratim ||5.100||

iti śrī-śrī-prabodhānanda-sarasvatī-gosvāmi-pāda-viracite

śrī-śrī-vṛndāvana-mahimāmṛte

pañcamaṁ śatakam

||5||

--o)0(o--

(6)

# ṣaṣṭhaṁ śatakam

sarvān eva sadā stuvaṁs tata itaḥ sarvān sadā prīṇayan

sarveṣāṁ sukha-sampadaḥ svabhīlaṣan sarvātma-bhāvaṁ bhajan |

sarvāgre vinayātibhāva-namita-grīvo nirastākhilā-

pekṣas tu svayam āvasāmy aham idaṁ vṛndāvanaṁ pāvanam ||6.1||

māyāṁ kāñcana-kāminī-maya-mahā-mohāndhatā-kāriṇīṁ

sarvasvārtha-nivāriṇīṁ nija-guṇa-śreyaḥ samutsāriṇīm |

prājñasyāpi pratāriṇī-matim ṛṣevodāsya sac cārutāṁ

dūrād eva mahābhayāt pariharan seveta vṛndāvanam ||6.2||

śrīśādyair api durlabhādbhuta-padākāṅkṣī nihīno’py aho

nityaṁ tvayy aparādha-kṛt tava rasaṁ naivāṇum apy āplavan |

naiva tyaktum ihotsahe kuviṣayān dharmādi-vismārakān

tal-lajjābhaya-śoka-moha-valitaṁ māṁ trāhi vṛndāvana ||6.3||

nityaṁ kāmaḥ kim api kurute duḥsahāṁ marma-pīḍām

āndhyaṁ krodhaḥ kim api kurute kṣobhayel lobha uccaiḥ |

dambhāsūyā-mada-piśunatā-matsarādyaiḥ supūrṇaḥ

svārthād bhraṣṭas tad iha śaraṇaṁ yāmi vṛndāvana tvām ||6.4||

bho bho dhanya-śiromaṇe bhagavataḥ pādāmbujaikāntika-

premṇaś cet parama-rahasyam atiduṣprāpyaṁ ca samprepsyasi |

tattvaṁ nitya-vihāra-mandiram idaṁ śrī-rādhikā-kṛṣṇayor

ādya-svādya-rasātmakākhila-samṛddhayādhyassva vṛndāvanam ||6.5||

bhogecchā yadi sarva-bhogam iha kiṁ bhuṅkṣe na sarvottamaṁ

mokṣecchā yadi sarva-sādhana-gaṇa-kleśaṁ vinaivātra hi |

bhaktiṁ ced bhagavaty abhīpsyasi parāṁ tasyā rahasyaṁ paraṁ tv

atraivety avadhārya sarva-janato vṛndāvanaṁ sevyatām ||6.6||

traiguṇyāt param ujjvalaṁ bhagavato dhāmāsti vidyāmayaṁ

tatrātyujjvalam ullasaty atimahāścaryāśri vṛndāvanam |

tatrānaṅga-rasonmadaṁ niśi-divā divyaṁ kiśora-dvayaṁ

gaura-śyāmam atīva-kānta-madhuraṁ krīḍat kadā lālye ||6.7||

aṅge’ṅge’nanta-pārāḥ kiradatimadhurāścarya-lāvaṇya-vanyā

gaura-śyāmābhirāmāḥ smara-vikṛti-camatkāra-koṭiś ca bibhrat |

nityāścaryaṁ kiśora-dvayam uru-pulakaṁ yad rasāviṣṭam uccaiḥ

kuñje kuñje vihāri smara hṛdaya sadā śrīla-vṛndāvanaṁ tat ||6.8||

aiśvaryaṁ paramaṁ ca veti na manāṅ nānyaṁ ca kañcid rasaṁ

na sthāne parataḥ kadā tv anugataṁ nau vā kuto’py āgatam |

kaiśorād aparaṁ vayo na hi kadāpy āsādayan na kṣaṇaṁ

krīḍāto virataṁ tad-eka-mithunaṁ vṛndāvane nandati ||6.9||

premānanda-rasāti-vihvalatame nānā-camatkāra-bhṛd

divyām eka-maṇi-sthale bahu-lasad-vallī-dru-gulmādike |

divyaiḥ pakṣi-mṛgaiḥ sarovara-saric-chailādibhiś cādbhute

śrī-vṛndā-vipine kadānu lalitaikātmayaṁ kiśoraṁ bhaje ||6.10||

rādhā-kṛṣṇo parama-kutukāt khelato yat taleṣu

bhuñjāte yat phalam atirasa yat prasūnādi-bhūṣau |

yac chākhāsthaiḥ surucirakhagairmaunibhir nirnimeṣaiḥ

pītālāpāmṛta-ruci-sudahu tāṁs taruṁś cintayāmi ||6.11||

nānākārān divya-nānā-phalādīn

rādhā-kṛṣṇa-prītaye ye vahanti |

nānā-saṁsthānodbhāvānta-rddhi-bhājo

vande vṛndāraṇya-dhanya-drumāṁs tān ||6.12||

rādhā-kṛṣṇānurāgān mukula-pulakino mākarandaugha-bāṣpān

tat tādṛg vāta-cañcat-kiśalaya-karato divya-nṛtyaṁ dadhānāḥ |

mahārthān yogīndrāir api durupalambhān vitarato

bhajānany apremṇā dayitama-vṛndāvana-tarūn ||6.13||

ye drāghiṣṭātihrasvā atighana-viralāś chāyayā śītaloṣmā

niḥśvabhrāḥ koṭarāḍhyā atiśiśu-taruṇās tānavāḍhyāḥ sthaviṣṭāḥ |

śrī-rādhā-kṛṣṇayoḥ kām api rasa-laharīṁ santataṁ vardhayantyaḥ

śākhīndrās te tad-icchā-maya-tanu-vibhavā bhānti vṛndāvanīyāḥ ||6.14||

ekānteṣu vicintayan niravadhi śrī-rādhikā-kṛṣṇayos

tad-rūpaṁ sakālādbhutaṁ rasamayor līlāś ca sarvādbhutāḥ |

prāptaikānta-nirantarojjvala-mahā-bhāvo mahā-bhāgyataḥ

sarvehā-vinivṛti-nitya-sukha-bhāk ko’py asti vṛndāvane ||6.15||

annaṁ miṣṭam iva kṣudhātivikalasyāmbho yathā śītalaṁ

saṁkliṣṭasya pipāsayā hima-hradas taptasya dharmair api |

raṅkasyeva mahā-nidhiḥ param iva brahmāmṛtaṁ yogināṁ

bhūtānām iva jīvanaṁ bhavatu me vṛndāvanaṁ pāvanam ||6.16||

vāñchātīta-mahā-phalāni diśataḥ svodāratāveśato

divyānalpa-mahīruhānagaṇitānantyalpakān kurvataḥ |

svānandāmṛta-śuddha-cid-rasa-ghanān kṛṣṇānurāgāplutān

vande’dvandva-munīndra-vṛnda-vinutān vṛndāṭavī-śākhinaḥ ||6.17||

svayaṁ nityottīrṇāṁs triguṇa-vibhavāpāra-jaladheḥ

parān apy uttāryonmada-hari-rasābdhyāpluti-kṛtaḥ |

mahārthān yogīndrair api durupalambhān vitarato

bhajānanya-premṇā dayitatama-vṛndāvana-tarūn ||6.18||

jyotiḥ pūrair vicitraiḥ parama-suvimalaiḥ pūrayanto’khilāśāḥ

mādhvīkāsāra-varṣaiḥ susurabhi-madhurair mādayanto jaganti |

citraiḥ puṣpaiḥ pravālair asamaya-suphalair gucchakair jālakaiś ca

śrī-vṛndā-kānane’smin viddhati paramānanda-vṛnda-drumendrāḥ ||6.19||

āyāntau vīkṣya ye svayaṁ talam atirasikau rādhikā-kṛṣṇa-candrau

candroghair divyair api kim api na saṁspṛṣṭa-vakrendu-kāntī |

sadyaḥ santyajya sat-pallava-kusuma-cayaṁ talpakaṁ kalpayanti

śrī-vṛndāraṇya dhanya-druma-tanu-bhagavat-pārṣadāṁs tān bhajantu ||6.20||

yeṣāṁ chāyāsu śītāsv atimadhura-sudhā śrī-karāsāra-varṣair

mūle saṁsikta-gātrau yad upamita-kusumādyās tair eṣūpaviṣṭau |

śrī-rādhā-kṛṣṇa-candrau yad upahṛta-mahā-svādima-śrī-phalāni

svādete saṁstuvantī mitha ūru-rasadau naumi vṛndāna-drūn ||6.21||

anantāmodāḍhyair vividha-rucirānanta-kusumair

anantair ānanda-drava-maya-marandaugha-nivahaiḥ |

anantaiḥ śrī-śākhā-bharita-phala-gucchaiḥ kiśalayair

anantān śrī-vṛndāvana-vara-tarūṁś cintaya manaḥ ||6.22||

asti svastika-rūpaṇī kvacid aho kutrāpi cakrākṛtir

vṛttā kvāpi tathāyatā kvacid atho hrasvātha candrārdhavat |

kvāpy ābhāti catuṣka-kaṅkaṇa-kalā rāsāya-ratnojjvalā

kvāpy alpocca-vicitra-maṇḍana-kalā vṛndāvanīyāvanī ||6.23||

sopānair maṇi-nirmitaiḥ surucirā vaicitrya-koṭyojjvalair

baddhā ratna-cayaiḥ sutuṅga-subhagā saṁśobhitā tūpari |

ratna-svarṇa-maya-dru-valli-nivahaiḥ śākhādi-gucchādibhiḥ

śrīman-maṇḍapa-rūpitāntara-yutā bhūr bhāti vṛndāvane ||6.24||

nyasyotsaṅge pulakita-vapuḥ preyasīṁ veśayitvā

vāraṁ vāraṁ svayam atikṛta-ślāghano hāsayas tām |

madhye madhye taralataralo’naṅga-ceṣṭā vitanvan

vṛndāraṇe sukhayatu sadā rādhikā-kāmako naḥ ||6.25||

cij-jyotirmaya-bhūmi-cinmaya-latā-valli-drumaṁ cid-ghana-

sphūrjat-pakṣi-mṛgaṁ cid-eka-rasa-vāry-āpūrṇa-phullat-saraḥ |

cid-rūpādri-nadī-taḍāga-maṇi-dhātv-ambhodharaṁ tu sphuran-

nānā-mañju-nikuñja-puñjam iha cid-dhāmeva vṛndāvanam ||6.26||

nānā-śaktiḥ prakaṭayati yo’cintya nānā-tanūbhir

dhatte tāś ca svayam api kadātyatyamaryāda-rūpāḥ |

nānāvasthā dadhad-uru-vidhān yo’bhivaryed rasaughāṁs

taṁ śrī-rādhā-rasa-vaśam ahaṁ naumi vṛndāvanendum ||6.27||

aṅke paṅkeruha-vara-mukhīṁ nityam eva sphurantīṁ

premārdrātmā pulaikita-tanur lālayan hṛṣṭa-romā |

kurvan kāñcin nava-nava-ratiṁ bhikṣituṁ citra-goṣṭhīṁ

vṛndāraṇya-vratati-nilaye bhāti rādhā-vilāsī ||6.28||

ye vṛndāvanam āvasanti yadi vā spṛṣṭvātha dṛṣṭvā gatā

dhyāyanti praṇamanti tad-guṇa-gaṇān gāyanti śṛṇvanti vā |

mūrdhnā bibhrati tad-rajaḥ kvacana tat-sambandha-sambandhinas

tān atyunnayate paraṁ padam aho vṛndāvanaṁ pāvanam ||6.29||

mahāścaryāṁ rītiṁ dṛśi vacasi gatyādiṣu dadhan-

mahāpremāveśonmada-madana-vaivaśya-madhuram |

aho yatraivānandati sahaja-kaiśoraka-maho-

dvayaṁ gaura-śyāmaṁ tad udayati vṛndāvanam idam ||6.30||

vicinvantaṁ nīlānalaka-nikarāṁś cāru-karajair

vicighrantaṁ phullad-vadana-kanakāmbhojam asakṛt |

vicumbantaṁ bimbādharam asakṛd unnamya cibukaṁ

nidhāyāṅke rādhāṁ smara madana-mūrtiṁ madhupatim ||6.31||

aho gaura-śyāme madhura-madhure divya-mahasī

kiśore sarvāṅgotthitaṁ madana-bāghātivivaśe |

rati-krīḍāmbhodhāv ativiharati pāra-rahite

subhāvaiḥ śrī-vṛndāvana-nava-nikuñjeṣu bhajata ||6.32||

sakhyagre’tiruṣā nirasya ramaṇaṁ saṅketa-kuñjaṁ prati

procya proṣita-mālivṛndam api vāk-cāturyato’pāsya tat |

yāntīṁ manmatha-pīḍitāṁ rasa-yutāṁ rādhām anu prasthitāṁ

bhṛṅgāra-vyajanādinā kuru manasy ekāṁ rahaḥ-kiṅkarīm ||6.33||

galad-vara-paṭa-truṭat-srag-uru-hāra-kāñcī-guṇaṁ

ślathac-cikura-bandhanaṁ tilaka-kajjalādi-kṣayam |

sad-āvahita-kiṅkarī-nikara-sarva-sampādakaṁ

smara smara-vicetanaṁ dvipara-dhāma vṛndāvane ||6.34||

śrīmad-vṛndāvana-bhuvi mahānanda-sāmrājya-kande

vande yaṁ kañcana-viracitāmṛtyu-vāsa-pratijñam |

śrī-gāndharvārasika-tilakau sveṣu yonyaṁ yam ekaṁ

jñātvānyonyaṁ vimṛśata idaṁ kīdṛśonveṣa bhāvyaḥ ||6.35||

candrāṇāṁ koṭi-koṭer udayam iva nayan-narma-hāsa-cchaṭābhir

bhrū-kṣepādyair vicitrāḥ sṛjad iva paramāścaryaṁ kandarpa-koṭiḥ |

mantrākṣepādi-vāṇyā sravad iva śiśarānanda-mādhurya-koṭi

rādhā-kṛṣṇābhidhānaṁ bhajata tad-ubhaya-dhāma vṛndāvanāntaḥ ||6.36||

vṛndāvanaṁ parama-pāvanam aprameya-

mādhuryam ujjvala-cid-eka-rasātma-bhāvam |

śrī-rādhikā-madana-mohana-keli-kuñja-

puñjaiḥ surañjita-sumañju ciraṁ japāmi ||6.37||

rādhāṁ nityaṁ paricara hāri-prema-sārair agādhāṁ

bādhāṁ sarvāṁ smara hi tanuṁ cāparādhānnarakṣa |

mā yāhy ārtaḥ kvacid api vinā dhāma-rādhā-rasāndhaṁ

mā dhāvājña kvacid asulabhaṁ dhāma vṛndāvanaṁ hi ||6.38||

akṣaiḥ kutrāpi khelat kvacana nilayanaiḥ kutracic corikābhir

vallī-vṛkṣānukṛtyāṁ kvacana nanu mithaḥ kvāpi hinolanena |

kvāpy āścarya-prahelyā kvacana khaga-mṛgādīhitaiḥ kvendra-jālair

vṛndāraṇyeti divyaṁ kim api vijayate gaura-nīlaṁ dvi-dhāma ||6.39||

sukha-vapur-avatārāḥ santi śaure kiyantaḥ

kati kati vijayante mūrtayo nātidivyāḥ |

na ca ruciratamāḥ kāḥ santi sākṣād-avasthās

tad api madhura eko rādhikā-nāgaro me ||6.40||

rādhā vṛndāvanākhye vane iti paramo bhāti ghoṣaḥ purāṇe

tenāsyā na vraje’pi prakaṭam atimahāścaryaṁ pūrṇa-svarūpam |

asyāḥ premāsamordhvaḥ sa hi para-puruṣaḥ sarva-bhāvena siddhas

tasmād rādhety abhikhyā tad-ativaśa-hariṁ paśya vṛndāvanendum ||6.41||

sarvaḥ prema-śiromaṇeḥ para-camatkāraḥ samujjṛmbhate

rādhāyāṁ param unnati-madhupates tām anveṣa-śriyām |

sā vṛndāvana eva samyag-uditā pūrṇaika-mādhurya-bhūs

tad-bhāvena pareṇa cintaya manas tvāntaṁ tad atyujjvalam ||6.42||

śrīmad-vṛndāvana-śrīr mama hṛdi sakṛd apy astu sarveśvarāṇāṁ

sarvānandātisāraṁ kim api rasayatām apy aho moha-dātrī |

sātyāścaryaṁ hareḥ śrī-prakṛtir atha kṛtir bhātu me vārṣabhānavy

ekāṅghri-śrī-nakhendu-cchavi-madhurimaṇi svānta-viśrāntir astu ||6.43||

ekaikāṅga-cchaṭābhir bharitadvaśadiśo gaura-nīlojjvalābhir

nitye kaiśora evādbhuta-vayasi sato nitya-kāmārditasya |

atyāścaryair anantair nava-madana-kalā-kautukair ātryahāni

śrī-vṛndāraṇya-kuñje nayata uru-ratiṁ vinda tad yugma-dhāmnaḥ ||6.44||

nityaṁ pīḍayato’pi naiva manasāpy āpīḍayan yad gatān

jantūn bhakti-bharān namaṁś ca satataṁ śaktyā priyaiḥ pūrayan |

lābhālābha-jayājayonnati-vipan-mānāpamānādike

tulyaḥ kṛṣṇa-niviṣṭa-dhīr adhivasan vṛndāvanaṁ vandyatām ||6.45||

dūrvācyāni sahasraśaḥ paribhavān nīcaiḥ kṛtān koṭiśo

bhakṣyācchādana-vāsa-kuṭaya-milanād du;khāny alaṁ koṭiśaḥ |

kāmādyair atipīḍayā ca manaso vaikalyam ātyantikaṁ

ye soḍhvāpi vasanti keli-vipine kṛṣṇasya tebhyo namaḥ ||6.46||

doṣān na sthira-jaṅgameṣu kalayan kasyāpi nodvejayan

kiṁcid yat tad ayatna-labdha-mita-bhuk-citte’pi na strīkṣaṇaḥ |

śrī-rādhā-muralīdharojjvala-yaśaḥ śṛṇvan gṛṇan saṁsmaran

yo vṛndāvanam āvasen madhura-dhīr dhanyāya tasmai namaḥ ||6.47||

śrī-vṛndāṭavi hanta saṁvṛṇu nijāṁ māyāṁ mahādhīrṣitur

māyātas tvayi no bibhemi janayet kampaṁ tvadīyā punaḥ |

svaṁ svīyaṁ sukha-cid-ghanaṁ bata yayā sandarśyate’nyādṛśaṁ

dūrād eva patanti naṣṭa-matayo jātāparādhā yataḥ ||6.48||

hā vṛndāṭavi kiṁ karomi na manāg duṣṭendriyāṇāṁ gaṇā

ullaṅghyākhila-loka-dharma-padavīm ādhāvatāṁ kutsite |

nārṣe mana śaktir asti ghaṭate’kṣamyo’pādhas tvayi

kvāpy atra na me sukhaṁ tad-agatiṁ mā muñca mā muñca mām ||6.49||

naivānyatra kṣaṇa-maṇi mayā śakyate sthātum atrā-

mṛṣyātyuccair asama-kudhiyo jāyate me’parādhaḥ |

hā hā vṛndāvana kuviṣayaikāśayā loka-dharmau

tyaktvā svairaṁ vicarati mayi tvaṁ kṛpā bhāvini kim ||6.50||

mahāścaryodāryāḥ parama-karuṇārdrārdra-hṛdayā

mahā-divyānanta-svarasa-vilasad-vaibhava-bharāḥ |

hari-premāveśa-prakaṭa-pulakāśru-vyatikarāḥ

parāṁ vṛndāraṇye vidadhatu mayi svīkṛtim agāḥ ||6.51||

amī rādhā-kṛṣṇa-praṇaya-rasa-pūrṇa-viṭapinas

tayoḥ prītyai nānādbhuta-phala-prasūnāni dadhati |

tad-icchāto haste svayam uru-patiṣṇu vihagā-

ravaibhṛṅgī-gītair api ca madhurair bibhrati mudam ||6.52||

ye śrī-rādhā-muralīdharayoḥ śrīla-pādāravinda-

sparśānandāt pulakita-tanu-syandamānāśru-dhārāḥ |

yat puṣpādyaiḥ svayam atirasātau mitho veśayetāṁ

vṛndāraṇya-druma-tanu-mahā-dhanya-dhanyānnamastān ||6.53||

kiñcit kharpara-gharṣaṇena vidadhad divyāṅga-rāgaṁ mithaḥ

syūtair divya-dalaiḥ kṛta-paṭaṁ puṣpādibhir bhūṣitam |

pītvā syandi-madhūtpaṭaiḥ sthala-śayaṁ śliṣṭvā praśasya priyaṭ

gaura-śyāma-maho-dvayaṁ mama tad ānandābdhi vṛndāvane ||6.54||

visrastaṁ vara-keśa-bandham udayad-romāñca-puñjaṁ skhalad-

vāk-pīyūṣa-bharaṁ truṭan-maṇisara-srak-khaṇḍitālepanam |

yat tat kḷpta-paricchadaṁ rasamayīṁ yat tad viceṣṭāṁ dadhad

dhāma-dvandvam anaṅga-vihvalam upaimy ekātma vṛndāvane ||6.55||

vṛndāraṇye bhramad atirasāveśato ghūrṇamānaṁ

gaura-śyāmaṁ kim api madhuraṁ dhāma-yugmaṁ kiśoram |

mālā-vastrādikam api tataḥ pūryāmāṇaṁ muhus tair

dāsī-vṛndair atipuru-mudā sevam āstāṁ kadāpi ||6.56||

śrī-vṛndāvana nitya-keli-kalayā cāharniśaṁ manmathā-

krāntaṁ nitya-kiśora-mohana-maho-dvandvaṁ kim apy adbhutam |

pratyaṅgocchalad aprameya-madhura-śrī-gaura-nīlojjvala-

jyotiḥ pūrṇa-sudhābdhi-līna-cid-acid-bheda-prapañcaṁ bhaje ||6.57||

viṭape viṭape dale dale prati-puṣpaṁ phala-pallavādiṣu |

bahu-saurabha-sīdhu-rociṣaḥ smara vṛndāvana-divya-śākhinaḥ ||6.58||

puline puline yama-svasur druma-vṛṇdair haricandanādibhiḥ |

viharan nava-kuñja-mañjule bhaja gaurāsita-dhāma tad dvayam ||6.59||

kanaka-marakata-śrī-hari‑divyāṅgayos tan-

madhura-madhura-dhāmnoḥ keli-vṛndaṁ kayościt |

atimadhurima-sāndrānantara-nisyandi vṛndā-

vanam anu rasa-sindhoḥ sāra-mokṣe kadā nu ||6.60||

śrī-gandharvā-prāṇa-bandhoḥ padābja-

dvandvonmīlat prema-pīyūṣa-sindhoḥ |

svādante’nyāścarya-mādhurya-dhārāḥ

śrīmad-vṛndā-kānane ke’pi dhanyāḥ ||6.61||

sarvānandācchādakānanda-sārā

sārān varṣan prema-varṣā prakarṣān |

vṛndāraṇye sa-drumair durdine śrī-

kṛṣṇāmbhodo bhāti rādhā taḍitvān ||6.62||

vikaca-nava-suhema-campakendī-

vara-dala-vṛnda-sugaura-nīla-bhāsoḥ |

sphurata carita-vṛndam eva vṛndā-

vana-bhuvi nūtana-divya-gaura-yūnoḥ ||6.63||

druta-kanaka‑mahendra-nīla-rocir-

dvitaya-mahaḥ sphurad-ādya-yauvana-śri |

niravadhi madanonmadāvaghūrṇaṁ

paricara cāru-kadamba-kuñja-vīthyām ||6.64||

para-rasa-vara-vṛnda-kanda-vṛndā-

vipina-mahādbhuta-puṣpa-vāṭikāyām |

viharati mama gaura-nīlam ātma-

dvayam atikāma-vimohitaṁ kiśoram ||6.65||

kusumita-vana-rāji-mañju-guñjan-

madhupa-karanvita-kokilā-kuhūbhiḥ |

muhur ati vidhurau smarāmi rādhā-

muralidharau sahasa sthitau nikuñje ||6.66||

mādyad-bhṛṅga-varāṅganābhir abhitaḥ saṅgītam aṅgīkṛtaṁ

kurvanti sva-kuhū-kuhūr iti muhuḥ kolāhalaṁ kokilaḥ |

līlā-tāṇḍavita-śikhaṇḍibhir atiprāvartiṁ balvidrumā

sarve’tyanta-suṣupsitās tava mude rādhe’dya vṛndāvane ||6.67||

paścād etya priyam atirasād yatra netre pidhāya

jñātaṁ muñca tvam asi lalitety āha rādhā hasantam |

satyaṁ jñātaṁ yad asi pulakiny eva mālī hasantīṁ

sandarśyānyā śiśira-marutaṁ pallavenājaghāna ||6.68||

yatrānanta-ratī rati-smara-mahā-vismāpi-rūpa-śriyau

śrī-rādhā-tad-ananya-nāgara-maṇī rātrindivaṁ krīḍataḥ |

nityāścarya-kiśora-veśa-lalitau lolaiḥ sakhī-maṇḍalair

ekātmyojjvala-bhāvanāśru-pulakair nityotsavaiḥ sevitau ||6.69||

rādhā-kṛṣṇa-sugaura-nīla-vapur udvela-cchaṭāmbhonidhiḥ

pūraiḥ prema-rasātmakasya cid-acid-dvaita-prathā-proñjanaḥ |

śrī-vṛndāvanam ujjvalojjvalam anādy-antollasat-tan-mahā-

naṅgottuṅga-vihāra-raṅgam akhila-vyāsaṅga-bhaṅgaṁ bhaje ||6.70||

svāminy āssva kṣaṇam iha manāṅ mohanātraiva tiṣṭha

samyak kurve vitata-suratnyādṛg-aṅgāmbarādi |

prāpta-prāyā iha hi lalitādyālayonveṣyamāṇā

hāsaṁ hāsaṁ sapadi lalitaṁ lajjayiṣyanti sarvāḥ ||6.71||

tat saundaryaṁ kim api kalayan sann avāṇī-maranda-

syandaiḥ sāndra-prasṛmara-mahā-candrikāsyāravinde |

sarvāṅgeṣu prakaṭa-pulakānaṅga-vaivaśya-lolad-

gaura-śyāmāṅgakam avirahaṁ yatra bhāti dvi-dhāma ||6.72||

yatrānyonya-praṇaya-sarasāveśa-pūrṇāyatāṅgaṭ

hāsaṁ hāsaṁ rucira-kalayānyonya-saṅghaṭṭitāṅgam |

vāraṁ vāraṁ surasa-samarotsāhasannaddha-mūrti-

jyotir-dvandvaṁ viśati sahasā mañju-kuñjājireṣu ||6.73||

veṇī-cūḍātilakaracanair gandha-tāmbūla-mālyair

divyaiḥ sūkṣmojjvala-vara-paṭair divya-divyānna-pānaiḥ |

samyak saṁvījana-mṛdu-padāmbhoja-saṁvāhanādyaiḥ

sakhyo rādhā-murali-dharaṇau yan nikuñje bhajanti ||6.74||

kāścit kuñjān niravadhi pariṣkurvate śrī-vibhedair

grathanty anyā vividha-kusumair divya-mālyādikāni |

kāścid yuktyā vidadhati mudā divya-gandha-prakārān

kāścit kuñcanty ativara-paṭaṁ yatra rādhā-sudāsyaḥ ||6.75||

tṛṇīkurvat sarvās tridaśa-taruṇīr navya-vayaso

mahā-mādhuryaughair api suṣamayaikāṅga-gatayā |

vadhū-vṛndaṁ vṛndāvana-bhuvi bhajas tad-rasa-maya-

maho-dvandvaṁ niṣpandayad api munīndraṁ smara manaḥ ||6.76||

sā vṛndā-kānana-śrīs tad-asama-suṣamā-vaibhavaṁ gaura-nīla-

śrī-dampatyor udāre nava-vayasi satoḥ kevalānaṅga-raṅge |

tādṛk-prāṇa-dvayārādhana-rasa-vivaśā divya-lāvaṇya-rūpa-

śrībhiḥ pūrṇāḥ kiśoryojjvalita-daśā-diśo yūthaśo me sphurantu ||6.77||

ananta-brahmāṇḍāvali-valita-mūla-prakṛtitaḥ

sudūre svādīyo jayati bhagavaj-jyotir amṛtam |

tad-anta-vaikuṇṭhaṁ tad-atirahasi svādima-maho

mano-bhū-bījātma-dyutimad iha vṛndāvanam idam ||6.78||

sthalaṁ vṛndāraṇye mṛdula-vipula-svaccha-madhuraṁ

mahā-cintā-ratna-pracaya-mayam ānanda-sadanam |

mahā-divyāmodaṁ praṇaya-rasa-sārākaram ahaṁ

parāgāṇāṁ puñjojjvalam ativicitra-cchavi bhaje ||6.79||

ihaiva śrī-rādhā-muralidharaṇau svārasika-san-

mitho bhāvāviṣṭau nava-nava-vayo-rūpa-madhurau |

mahā-premānandonmada-rasa-camatkāra-nikarau

kiśoryo’tyāścaryā niravadhi bhajante praṇayataḥ ||6.80||

rādhā-kṛṣṇa-padāravinda-makarandāsvāda-mādyan-mano-

bhṛṅgāḥ santatam udgatāśru-pulakās tat-prema-tīvro ghataḥ |

atyānanda-bharāt kadāpy atilaye śocantya ātmeśayoḥ

sevāyā vihateḥ sphurantu mama tāḥ śrī-rādhikārādhikāḥ ||6.81||

sā vṛndā-kānana-śrīs tad-asama-suṣamā-vaibhavaṁ gaura-nīla-

śrī-dampatyor udāre nava-vayasi staoḥ kevalānaṅga-raṅge |

tādṛk prāṇa-dvayārādhana-rasa-vivaśā divya-lāvaṇya-rūpa-

śrībhiḥ pūrṇā kiśoryojjvalita-daśā-diśo yūthaśo me sphurantu ||6.82||

pṛthukaṭi-taṭi-śāṭī-visphurat-kiṅkiṇīkāś

caraṇa-kamala-siñjan-mañju-mañjīra-śobhāḥ |

kuca-mukula-virājat-kañcukī-lola-hārāḥ

smarata kanaka-gaurī-rādhikā-kiṅkarīs tāḥ ||6.83||

maṇi-kanaka-nibaddhānarghya-muktādya-nāsā

bahula-cikura-veṇī visphurad-aratna-gucchāḥ |

amita-kanaka-candra-jyoti-susmera-vaktrā

nava-taruṇima-līlāḥ kānti-saṁmohanāṅgīḥ ||6.84||

sahaja-madhura-rādhā-kṛṣṇa-tīvrānurāga-

prasara-muhur-udañcac-cāru-romāñca-puñjāḥ |

pratipada-parivṛddhānanda-sindhāv agādhe

pratimuhur atimattotphullitāṅgaṁ hasantyaḥ ||6.85||

nava-kanaka-sugaura-jyotir-anaṅga-cchaṭaughaiḥ

khacita-daśa-dig-antā divya-kaiśora-rūpāḥ |

tad-atirasa-kiśora-dvandva-bhāvonmadāndhā

vividha-vasana-bhūṣā bhānti rādhānucaryaḥ ||6.86||

śrīmad-vṛndāvana-nava-latā-mandireṣv indireśa-

dhyānāspadātmani paricitenādbhutendindireṇa |

kenāpy anveṣita-para-rasāmoda-sarvasvayor me

śrī-gāndharvā-pada-kamalayor dāsyam āśrayam astu ||6.87||

cintā-ratna-prakara-vilasac-charkaraṁ sat-parāgon-

mīlat-puñja-prakaṭa-rasavat-kṛṣṇa-rādhā-padāṅkam |

nānā-varṇojjvala-maṇi-mayaṁ cid-rasāpāra-rociḥ

śrīmad-vṛndā-vipina-vara-bhū-maṇḍalaṁ saṁsmarāmi ||6.88||

vṛndāraṇya-sthalīyaṁ suvimala-mṛdulā kānta-kāntā-nitānta-

visphurjād-divya-ratna-cchavir ati-masṛṇānanda-sāndrātivāsā |

śākhaughaiḥ patra-pūrṇair upari-hita-tuṣārātapādis tarūṇāṁ

nātrāpekṣāstarādes tad upari viśatoḥ khelanaṁ kiñcid atra ||6.89||

vande kāñcana-divya-kānana-mayīṁ kāycin mahā-nīla-maṇy-

uddīptāṁ kuruvinda-vṛnda-lasitām anyāṁ parāṁ vaidrumīm |

vaidūryojjvalitāṁ ca kām api parāṁ śrī-candra-kāntojjvalāṁ

śrī-vṛndāvana-bhūmim eka-rasa-cij-jyotirmayīm adbhutām ||6.90||

divyānanta-mahā-rasābdhi-madhura-dvīpāyamānāṁ sadā

bhrājanti sakalopari smara-kalānandaiś camatkāriṇīm |

rādhā-kṛṣṇa-mahā-rasāndhya-viluṭhat-sarvāṅga-saṅgādbhuta-

śrī-saubhāgya-nidhiṁ smarāmi satataṁ vṛndāvanīyāvanīm ||6.91||

rādhā-kṛṣṇa-sukeli-talpa-racanā-lolāli-vṛndaṁ rasā-

veśonmatta-mṛga-dvija-druma-latā-vṛndaṁ mahā-mohanam |

divyāneka-nikuñja-puñja-ruciraṁ divyoru-ratna-sthalī-

ramyaṁ divya-saraḥ-sarin-maṇi-giriṁ dhyāyāmi vṛndāvanam ||6.92||

mādyac-chrī-kṛṣṇa-rādhaṁ mada-kala-sakala-sthāsnu-sañcāri-sattvaṁ

mādyat-kandarpa-darpa-pratipada-garimonmatta-bhūṣāmbarādi |

mādyat-kālendu-tārādy-atimada-vivaśa-snigdha-gopāla-bālā-

vṛndaṁ vṛndāvanaṁ tat svayam api samadaṁ bhāti bhūyo rasaughaiḥ ||6.93||

divya-śrī-pārijātādy-atirucira-vanaiḥ śobhamānām anantair

aśrāntas tvaṁ tu sañcintaya hari-caraṇaikānta-bhāvaṁ vahadbhiḥ |

śrīmad-vṛndāṭavīṁ tāṁ sakala-sura-gaṇair vinditām indu-koṭi-

jyotsnakāmbhodhim agrām urubhir upaniṣad-vṛnda-vṛttāpy agamyām ||6.94||

asmin dustara-ghora-saṁsṛtitarau tāpa-trayeṇāniśaṁ

bhrātas tvaṁ kliśito'sy atīva na manāk prānnoṣi sandhukṣaṇam |

naikaṁ sādhanam asti śāstra-mahad-ākhyātaṁ tavākhyātum apy

antaś cintaya tad dhareḥ priya-tanūr vṛndāṭavī-śākhinaḥ ||6.95||

iti śrī-śrī-prabodhānanda-sarasvatī-gosvāmi-pāda-viracite

śrī-śrī-vṛndāvana-mahimāmṛte

ṣaṣṭhaṁ śatakam

||6||

--o)0(o--

(7)

# saptamaṁ śatakam

kadambālī-jṛmbhā-parimala-bharodgāri-pavanā

sphuṭad-yūthī-kṛta-madhupa-gāna-praṇayinī |

naṭat-kekī-stomā mṛdula-yavasa-śyāmalim abhūs

tapānte’dya svāntaṁ mama rasayati dvādaśavanī ||7.1||

advaita-brahma-saj-jyotiṣi jayati mahānanda-saj-jyotir aiśaṭ

tasmin svādyaika-ratyātmaka-madhura-mahā-jyotir ekaṁ cakāsti |

śrīmad-vṛndāvanaṁ tad-ghanam iha tad adhi śyāmalenāsti rādhā

nitya-krīḍā-kiśorī smara madhurataraṁ tat-pada-dvandva-rociḥ ||7.2||

sarvasyotkarṣa-dāyī bhava satatam aye nīca-nīcaḥ svayaṁ syā

evaṁ vṛttyaiva dhīmann adhivasa madhuraṁ dhāma vṛndāvanākhyam |

tulyau mānāpamānau kuru bhaja samatāṁ stotra-durvācya-koṭyor

grāsālābhe mahā-sampadi ca bhava samo dviṭ-suhṛt-tulya-bhāvaḥ ||7.3||

kānta-tvaṅ-mātra-saṁcchādita-vikṛta-nama-strī-mayāmedhya-piṇḍaṁ

thutkurv arthān anarthān vimṛśa suta-suhṛd-bāndhavān viddhi bandhān |

kaṣṭhaṁ miṣṭānna-pātādiṣu bhaja vasanādy-ujjvalatve trapethāḥ

sarveṣāṁ śiṣya-bhṛtyādivad ativinato'dhyāssva vṛndāvanaṁ bhoḥ ||7.4||

rādhā-ramaṇa-padāmbuja-madhurima-sindhor ananta-pārasya |

anubhavitaikaḥ sa paraṁ vṛndāraṇyaṁ bhajeta yo'nanyaḥ ||7.5||

vṛndāvana-guṇa-kīrtiṁ pratirasanā me narīnarti |

parijariharti na yaj-jñaḥ sakalopari yad varīvarti ||7.6||

vṛndāvana-vidhurās tām āstāṁ vṛndāvaneśvarī tasyāḥ |

santu ca sakhyo vṛndāvanaika-taru-pallavo'pi mohayati ||7.7||

re manda mandayākhila-sādhana-vṛndāni sāndram ānandam |

vṛndāvana-bhuvi vṛndāraka-vṛndānāṁ ca durlabhaṁ vinda ||7.8||

mā kuru karma na yogaṁ na viṣṇu-bhajanaṁ na vā śravaṇam |

dhruvam avāpsyasi para-padaṁ vṛndāraṇye yathā tathā tiṣṭhan ||7.9||

sat-karmāṇi kṛtāni śrī-hari-vārādhitaḥ śrutopaniṣat |

āmṛti vṛndāraṇye yadaiva saṅkalpito vāsaḥ ||7.10||

santu vidharmāḥ śataśaḥ sad-dharmā yāntu sarve'stam |

yadi vṛndāvanam aṅgī kurute mama kā tadā cintā ||7.11||

āśā vyadhāyi vṛndā-vipine vāsāya yan no'dhāyi |

yadi manda-dhīr bahiḥ syāṁ vṛndā-vipinaṁ kṛpālu pālayet tad api ||7.12||

śrī-vṛndāvana-śobhā vardhita-lobhāpi rādhikā-bandhoḥ |

anirūpya madhurīṇaṁ parama-dhurīṇā mano harati ||7.13||

ānandāpara sīmā ca saubhāgya-rasa-sārasya |

hari-madhurimāt sīmā vṛndāvanam eva sevya-guṇa-sīmā ||7.14||

vicāritāni śāstrāṇi guravaḥ paryupāsitāḥ |

svayaṁ samīkṣataṁ bhūyaḥ sāraṁ vṛndāvanaṁ param ||7.15||

sakhe sakhedo bhavasi kim-arthaṁ vyartha-jalpitaiḥ |

vṛndāvana-guṇaneva śṛṇūpadiśa gāya ca ||7.16||

kiṁ tāmyasi vṛthā cintā-sahasrair loki-dharmagaiḥ |

śrīmad-vṛndāvane deham imaṁ nyasya sukhī bhava ||7.17||

alaṁ kasyāpi saṅgatyā tavālaṁ śāstra-karmabhiḥ |

vṛndāraṇya-tṛṇaṁ-manyo dhanyo na kiñcid ācaret ||7.18||

netre utpāṭayata sapadi strīkṣaṇe lālasā cet

pādau saṁcūrṇayata śilayā ced bahiḥ syād yiyāsā |

sadyaḥ prāṇāṁs tyajatu valibhir netum ārabhyate cet

baddvā deho bahir akapaṭāśāsti vṛndāvane cet ||7.19||

yaḥ kuryād guru-talpa-koṭi-gamanaṁ hanyād yad viprārbudaṁ

svarṇaṁ cāpi haret pibec ca madirāṁ saṁsargavān tādṛśaiḥ |

anyo'ñcād bhaṭa-govadhādy-agha-cayaṁ kurvīta so'py āmṛti

śrī-vṛndāvana-vāsa-niścaya-sunirvāhī mahā-dhārmikaḥ ||7.20||

dharmākhyām api naiva vetti sakalādharmair nigīrṇo'sakṛc-

cāṇḍālair api dhik-kṛtaḥ kucaritān mlecchair api nyakkṛtaḥ |

atyucchṛṅkhalayā nijoru-kṛpayā kṣāntyā ca vṛndāvanaṁ

svasminn āmṛti ced dadāti vasatiṁ dhanyo'sti vṛndāvane ||7.21||

dharmādharma-viveka-śūnyam asatāṁ goṣṭhīṣu saktaṁ sadā

kāma-krodha-madādibhiḥ pratipadaṁ niṣpiṣyamāṇaṁ balāt |

naiva dvandva-titikṣam īṣad api māṁ cet sakṣamā sat-kṛpau-

dāryāt tvaṁ jananīva rakṣasi tadā nandāmi vṛndāṭavī ||7.22||

idam api bhavitā kiṁ rādhikā-kṛṣṇa-nityon-

mada-madana-vinoda-vyañji-kuñjāvalīṣu |

ahani niśi ca vṛndā-kānane sañcarāmi

pratipadam atibhāvodbhinna-romāśru-dhāraḥ ||7.23||

kadā vā kālindī-pulina-nava-kuñjeṣu kanako-

jjvalaṁ jyotiḥ kaiśoraka-sahajam unmādi-madanam |  
sadā khelat kenāpy atula-hari-nīlābhra-vapuṣā

kiśoreṇātyuccair madhura-paripāṭyā hṛdi bhaje ||7.24||

advaita-brahma-saj-jyotiṣi jayati mahānanda-sajjyotir aiśaṁ

tasmin svādyaika-raty-ātmaka-madhura-mahā-jyotir ekaṁ cakāsti |

śrīmad-vṛndāvanaṁ tad-ghanam iha tad-adhi-śyāmalenāsti rādhā

nitya-krīḍā-kiśorī smara madhurataraṁ tat-pada-dvandva-rociḥ ||7.25||

tad-dāsī-yūtha etat-sughana ūrubhidāścarya-varṇa-kṛti-srag-

vastrālaṅkāra-tat-tad-rasa-lalita-kalāpāra-cāturya-vṛnde |

sarvāścaryātinūnnottama-vayasi mahāścarya-lāvaṇya-lāsye

śrī-rādhā-kṛṣṇa-sevā-sukha-bhara-satatotphulla-valgu-smitāsye ||7.26||

svāṁ mūrtiṁ divya-kaiśoraka-lalita-nava-svarṇa-vallī-manojñām

ānīla-snigdha-veṇī-kṛta-cikura-śikhā lola-sad-ratna-gucchām |

śrīman-nāsā-puṭodyat-kanaka-maṇi-samāsakta-divyaika-muktāṁ

sampūrṇa-svarṇa-candra-cchavi-mukha-kamalāmoda-mādhurya-dhārām ||7.27||

saṁvīta-svarṇa-padmādbhuta-mukula-manohāri-vakṣoja-yugmām

atyanta-kṣīṇa-madhyāṁ nava-pṛthula-mahā-sundara-śrī-nitambām |

kāñcī-mañjīra-hārāvali-valaya-ghaṭā-hema-keyūra-rasyāṁ

divyaṁ sūkṣmaṁ nicolaṁ śirasi kaṭi-taṭe citra-śāṭīṁ dadhānām ||7.28||

ekaikāṅga-cchaṭācchādita-sakala-diśaṁ divya-tāṭaṅka-karṇāṁ

karṇorddhe cāticitrojjvala-kanaka-bhayaṁ karṇa-pūraṁ vahantīm |

unmīlad-yauvana-śrī-madhura-mada-mahāścarya-lāvaṇya-lāsyāṁ

rādhā-kṛṣṇānurāgātyavaśa-sapulakodaśru-gaurāṅga-vallīm ||7.29||

sarvāvasthāsu nityaṁ smara sakala-kalāpāragāṁ narma-nirmity-

antāścarya-cāturya-tiramita-nija-prāṇa-sarvasva-yugmām |

sāndrānandaika-sārāmbudhi-rasa-buḍitāṁ ghora-ghorāpadām

apy ākrāntau hanta nāhaṁ mama kṛtir iha te geha-dehādike'stu ||7.30||

(pañcabhiḥ kulakam)

yady ādyāṁ ratim icchasi priya para-premollasat-sundarā-

nanda-syanda-mahā-prakarṣa-caramārśvāvadhiṁ nirmalām |

śrī-vṛndāvanam evaṁ saṁśraya tadā sarvātma-bhāvena tac

chuddha-prema-rasaṁ kiśora-mithunaṁ tatraiva yad vyajyate ||7.31||

hāsaṁ bhartsana-tāḍanādiṣu sadā kurvan viṣādaṁ nahi

grāhasyāpy anupasthitau vyavaharan lokke'timugdhārbhavat |

naiṣkiñcanya-mahā-dhano nija-guṇānasthāpayan karhicit

sarvāṁś cid-vapuṣo naman praṇayataḥ sevasva vṛndāvane ||7.32||

antar-dṛṣṭānta-pāroñjita-vimala-sad-ānandāmrājya-sāndra-

svādiṣṭa-jyotir-ādya-praṇaya-rasa-mahābdhy-utthita-dvīpa-madhye |

atyuccair jājvalīti pratinava-suṣamā mādhurīṇāṁ dhurīṇā

śrīmad-vṛndāṭavī tām adhivasa bhaja ca jyotiṣī gaura-nīle ||7.33||

kadāpi na gataṁ kvacin na ca kutaścid apy āgataṁ

sadā nava-suyauvanaṁ smara-rasaika-magnaṁ sadā |

guṇair asadṛśādhikair madhurimāntya-sīmā-gataṁ

hiraṇya-hari-nīla-ruṅ-mithunam asti vṛndāvane ||7.34||

anaṅga-rasa-sīmani praṇaya-mādhurī-sīmani

sphurat-taruṇimāṅkura-dyuti-surūpatā-sīmani |

sa-sīmāni mahādbhuta-smara-vilāsa-vaidagdhayor

mano'stu vana-sīmani kvacid api dhāmani ||7.35||

rādhā-mādhava-mugdha-manmatha-kalā-sarvasva-koṣaṁ sama-

stārthānāṁ kṛta-moṣam adbhuta-yaśo-ghoṣaṁ trayī-mauliṣu |

sarvasvāśrita-poṣaṇa-vratam upetāśeṣa-doṣa-kṣamā-

śrīlaṁ prema-rasaika-joṣaṇam aho jāgarti vṛndāvanam ||7.36||

yatraivākhila-kārya-kāraṇa-kathāpy atyantam anta-gatā

yatrātma-prabha-vaibhavaṁ na ca cid-ānandātmakaṁ bhāty aho |

kṛṣṇa-prema-rasātma-sarva-vibhavair mādhurya-sārair yutaṁ

śrī-vṛndāvana-nāma dhāma tad idaṁ varvati sarvopari ||7.37||

yad-bhāsa-sakalaṁ vibhāti cid-acid-advaitaṁ yad atyadbhuta-

premānanda-mahā-rasaika-jaladher bindor lavena priyam |

yat-sattām anusattva-yogi-sakalaṁ yan mādhurī-vaibhavā-

ścaryāṇām aṇu-mātra-pātram akhilaṁ vṛndāvanaṁ tan numaḥ ||7.38||

āścaryānanta-śakti-śrita-pada-kamala-cchāyayāścarya-līlā-

mādhuryaughaiḥ samāplāvita-nija-sumahā-bhāva-nirbhagna-setu |

gaura-śyāmaṁ kiśora-dvayam atimadhurānaṅga-raṅgeṇa divyaṁ

yatrānādy-anta-kālaṁ nayati śaraṇa-dā sāstu vṛndāṭavī me ||7.39||

rāga-dveṣādy-anartha-"jahi-jahi"-bhagavan-nāma-mātra-pratāpād

dvaitaṁ dehādi vismāraya sakalam atha sphorayes tarya-tejaḥ |

tad vismāryātha sandarśaya madhura-mahas-tad-rahasy adbhutaupa-

śyāviṣkṛtyātha vṛndāvanam upanaya me nāgarau gaura-nīlau ||7.40||

bībhatse viṣaye niraṅkuśam asāv ātmendriyair dhāvati

kvāpy āpnoti sukhasya gandham api nātyandhas tathāpy unmadaḥ |

vādhiryaṁ guru-śāstra-mitra-vacaneṣv āścaryam eti śruti-

dvandvaṁ manda-matiḥ kadā nu śaraṇaṁ vindāmi vṛndāṭavīm ||7.41||

duḥkhair ghoratamair dhruvaṁ parivṛtaṁ yasyādi-madhyāntimaṁ

yo'tyantāśu vinaśvaro'tiniratā yatrāpi viṭ-śūkarāḥ |

viṇ-mūtrād amala-kṣaraty avirala-dvārair muhur vīkṣyate

tādṛg-bhoga-mahā-spṛhaṁ kuviṣaye māṁ trāhi vṛndāṭavī ||7.42||

premṇā vṛndāvanasya tyajati yadi janau mādṛśaḥ sarva-dharmān

nirmāty evāparādhān yadi tu bhagavato durnivārendriyaughaḥ |

tena syād vāsa-vighno yadi bhavatutarāṁ kṛṣṇa-sat-prema-sīma

śrīmad-vṛndāvanaṁ māṁ kim u nija-kṛpayā nāvitā yatra kutra ||7.43||

kecit kurvanti viṣṇor bhajanam anudinaṁ dhyāna-yogādy

anye karmāṇi kecid dhana-suta-vanitādyeṣu nityaṁ sajjanti |

śrī-rādhā-kṛṣṇa-nityonmada-surata-kalā-rañjitodāra-kuñje

premṇaikāntena vṛndā-vipinam adhivasaṁs teṣu ko'haṁ na jāne ||7.44||

nistraiguṇyaṁ sphurati kim api jyotir ānanda-sāndraṁ

tasyātyantaṁ praṇaya-vibhavaṁ jyotir ābhāti kārṣṇam |

tasyāpy antar madhura-madhuraṁ jyotir asty atra vṛndā-

raṇyaṁ tasmin bhaja rasa-khanī gaura-nīlau kiśorau ||7.45||

nindyātmocita-nindane hi na manāṅ-mlāno'parādhyātmano

daṇḍe'kāku-paro'vajānati pare matvā dharmaṁ sva-sthiram |

dūrād durgatavat sthito'khila-janasyānugrahārthī sadā

hīno'haṁ śva-śṛgālavat sukha-ghane sthāsyāmi vṛndāvane ||7.46||

ghorām āpadam atra sampadam ivāvajñāṁ ca san-mānavan-

nindāṁ saṁstavavat sakhīn iva ripūn naiḥsvaṁ mahā-mūrtivat |

mātsaryāṇi sumitratām iva hṛdā gṛhṇan mahā-durlabha-

śrī-rādhā-muralīdharāṅghri-rasade sthātāsmi vṛndāvane ||7.47||

śrī-vṛndāvana-vandanāya satataṁ mūrdhāstu bahv-ādarī

jihvā vihvalatām upaitu satataṁ tat-sad-guṇotkīrtane |

hastau tan nava-kuñja-mārjana-vidhau pādau ca tatrāṭane

śrotre tan-mahima-śrutau dṛśi dṛśau nityaṁ smṛtau stān manaḥ ||7.48||

samasta-subhagādbhutaṁ sakala-maṅgalātyadbhutaṁ

cid-ātma-sakalojjvalādbhutam aśeṣa-ramyādbhutam |

samasta-varadādbhutaṁ sakala-kṛṣṇa-dhāmādbhutaṁ

tad etad akhilādbhutaṁ bhaja rasena vṛndāvanam ||7.49||

kalinda-sutayā yutaṁ praṇaya-mādhurī-dhārayā

pravṛddha-sukha-candrikā-jaladhi-phulla-vallī-drumam |

kapota-śuka-śārikā-pika-mayūra-kālaṅkṛtaṁ

bhramad-bhramara-jhaṅkṛtaṁ jayati dhāma vṛndāvanam ||7.50||

mahā-jyotsnā-rūpaiḥ parama-paramānanda-sughanair

mahā-mādhuryāṇam iva parama-sāreṇa ghaṭitaiḥ |

parīṇāmaiḥ premṇām iva nava-navāścarya-kusumādy-

upetaiḥ śākhīndraiḥ smara subhaga-vṛndāvana-vanam ||7.51||

kṛṣṇa-prema-rasaṁ sadā rasayate vṛndāvanāntargataṁ

cetaḥ sthāsnu-cariṣṇu-cid-ghana-maho-rūpaṁ tavāpīdṛśam |

evaṁ cen na hi bhāti tad-guru-mukhāc chrutvā sadā cintayann

ārabdhāntam ihāvasātisahasā svādiṣyase sva-rasam ||7.52||

nirasta-traiguṇyaṁ harir asad-apuṇyaṁ sva-kṛpayā

dharaṇyāntarbhātaṁ vimala-paramānanda-sughanam |

idaṁ vṛndāraṇyaṁ vahad-atula-mādhurya-suṣamā

mahāraṇyaṁ dhanyaḥ śrayati bahu-mānyas trijagatām ||7.53||

sāndrānandābdhi-madhye lasati rasa-mayaṁ cin-maṇi-dvīpam ekaṁ

vṛndāraṇyaṁ tad-antaḥ sphurati puru-camatkāri-vaicitrya-dhāma |

tatraivaikāntaratyā nivasa nanu sakhe kvāpi kuryā na khedaṁ

vedāntānāṁ sudūraṁ kim api hari-janālabhyam apy atra labhyam ||7.54||

śāśvan-nyastaṁ vapuṣi parama-prema-hṛṣṭāli-vṛndais

troṭaṁ troṭaṁ mitha uru-madān mālya-hārāmbarādi |

atyudvela-smara-jala-nidhī hāsayantau muhus tā

vṛndāraṇye smara rati-kalā-nāgarau tau kiśorau ||7.55||

uccāvacāva‑gaṇita‑brahmāṇḍāvali‑maṇḍitām |

tri‑guṇāṁ prakṛtiṁ tīrtvā jaḍa‑duḥkhānṛtātmikām ||7.56||

apārāvāra‑vistāram ekam ānanda‑sāgaram |

sva‑prakāśa‑mahā‑svaccha‑jyotī‑rūpaṁ paraṁ padam ||7.57||

caitanya‑mātra‑nirbhāsaṁ nistaraṅgaṁ nirākulam |

nirastājñāna‑tat‑kāryaṁ paraṁ brahmeti yad viduḥ ||7.58||

tad‑antaḥ param āścaryaṁ jyotir aiśaṁ vicintaya |

carvaṇīya‑mahānandā‑sāndrābdhim ati‑nirmalam ||7.59||

mahā‑suvistīrṇa‑tamaṁ mahojjvalatamaṁ param |

lokādibhir ghanī‑bhāvair mahitaṁ mahad adbhutam ||7.60||

tad‑antare tato’py atyāścaryaṁ jyotir anusmara |

kārṣṇyaṁ mahā‑svacchatamaṁ pārāvāra‑vivarjitam ||7.61||

mahā-dīptaṁ mahā-ramyaṁ mahā-mohanam adbhutam |

mahā-premātisaudaryaṁ mahānanda-rasotsavam ||7.62||

tato dūrāntaraṁ jyotiḥ sarvāścaryoccatāvadhi |

sarvojjvalāti-sumahojjvalaṁ sarvottamottamam ||7.63||

mahā-vaimalya-sīmāntaḥ parānanda-parāvadhiḥ |

kṛṣṇa-prema-rasa-rddhīnāṁ caramaḥ paramodayaḥ ||7.64||

kāmānya-rasa-mātre yat sparśa-nitya-vivarjitam |

mahā-śuddha-kāma-bīja-rājātmātyunmadaṁ rasam ||7.65||

tad-antas tad-ghanaṁ bhāti śrī-vṛndāvanaṁ vanam |

pūrṇa-mādhurya-sāmrājyaṁ pūrṇānanda-camatkṛti ||7.66||

pūrṇātipūrṇa-madhura-prakāśaṁ pūrṇa-sad-rasam |

sarva-saubhāgya-pūrṇa-dru-latā-khaga-mṛgādikam ||7.67||

vāpī-kūpa-taḍāgādyaiḥ premānanda-rasātmabhiḥ |

cintāmaṇi-mayair divyaiḥ keli-śailaiḥ svalaṅkṛtam ||7.68||

divya-kāñcana-cid-ratna-sthalībhir atibhāsvaram |

jyotirmayair latā-vṛkṣair nityodyat-puṣpa-pallavaiḥ ||7.69||

asaṅkhya-phalavad vṛkṣair ānanda-ghana-mūrtibhiḥ |

khelat-khaga-kulair mattaiḥ kṛta-kolāhalotsavam ||7.70||

itas tato madāndhāli-mālā-madhura-jhaṅkṛtam |

pratipallava-puṣporu-dhāra-syandi-marandakam ||7.71||

protsarpadbhiḥ pratidiśaṁ parāga-paṭalair yutam |

kuñja-puñjair mahāścaryai rasa-puñjair ivādbhutam ||7.72||

sthalīṣu yūthaśo matta-mayūra-kṛta-tāṇḍavam |

rasāla-mukulonmatta-kokilodgīta-pañcamam ||7.73||

praphulla-divya-kahlāra-kamalotpala-jātibhiḥ |

haṁsa-sārasa-cakrāhva-kāraṇḍava-kulākulaiḥ ||7.74||

sarit-sarobhiḥ suravaccha-parānandāmṛtāmbubhiḥ |

ratna-baddha-taṭair divyair maṇi-sopāna-śobhibhiḥ ||7.75||

kālindyā ca mahānanda-rasa-pīyūṣa-dhārayā |

svarṇa-ratnamayān eka-divya-padmotpalāḍhyayā ||7.76||

dvijāli-kula-sannāda-datta-śravaṇa-saukhyayā |

divya-komala-karpūra-parāgojjvala-bālukaiḥ ||7.77||

ramyayā pulinaiḥ svacchaiḥ santoṣāsāra-varṣibhiḥ |

tatrāścaryā kuñja-vāṭī kācid atyanta-mohinī ||7.78||

atyantādbhuta-vaicitryā śrīmad-vṛndāvanojjvalā |

yatratyaṁ sarvam āścaryaṁ rasa-sāraika-dīpakam ||7.79||

kāma-bīja-vilāsātma-sarva-sāra-sukhākaram |

yatra śrī-rādhikā-kṛṣṇau sarva-sundara-sundarau ||7.80||

sahajāścarya-kaiśora-vayaḥ-śrī-viśva-mohanau |

mahā-vimala-kandarpa-rasonmāda-nirantarau ||7.81||

mahā-divyatama-snigdha-gaura-śyāma-tanu-cchavī |

ekaikāṅgocchalat-svaccha-cchaṭaugha-cchanna-dik-cayau ||7.82||

mahā-mohan-divyāṅga-kānti-līnākhila-dvayau |

lāvaṇya-sāra-sarvasva-divyāṅga-valanādbhutau ||7.83||

asamordhva-mahāścarya-saundaryāpāra-vāridhī |

paras-parāstya-maryāda-vardhiṣṇu-prema-sāgarau ||7.84||

madonmadānaṅga-rasa-ghūrṇa-mānākhilāṅgakau |

raty-āveśa-vaśa-bhrāmyat-sarvāṅgotpulakāvalī ||7.85||

khelantāv atyavicchinna-pronmadānaṅga-kelibhiḥ |

anyonya-sahitānaṅga-krīḍānyāsparśi-mānasau ||7.86||

paramāścarya-saṁgīta-kalojjṛmbhita-manmathau |

ati-śuddhānurāgaika-mahābdhāv ādya āplutau ||7.87||

nityaṁ viharato divya-sakhī-maṇḍala-lālitau |

mahā-vidagdha-svātmaika-rasa-magnāli-jīvanau ||7.88||

atha svātmeśvarī rādhā sumahā-bhakti-bhāvataḥ |

sadānusmaryatāṁ śuddha-svādya-bhāva-rasākṛtiḥ ||7.89||

sarvāsāṁ nūtanābhīra-sundarīṇāṁ śiromaṇiḥ |

sarva-lakṣaṇa-sampanna-sarvāyava-sundarī ||7.90||

sarvāśeṣ-jagan-mūrcchākāriṇyāścarya-rūpiṇī |

mohinī-pārvatī-lakṣī-raty-ādi-rūpavatīr varāḥ ||7.91||

kurvatī yan nakha-prānta-saundaryaughair avāṅ-mukhīḥ |

tapta-kāñcana-gaurāṅgī susnigdhānanta-kānti-bhṛt ||7.92||

daśa-diṅ-maṇḍalācchādi-sugaurāṅgocchala-cchaviḥ |

cid-acid-dvaitam āmajjaty ucchalan madhura-cchaviḥ ||7.93||

mahā-prema-rasāmbhodhi-jṛmbhaṇaikādbhuta-cchaviḥ |

śrī-kṛṣṇātma-prāṇa-koṭi-nirmañchaika-rasa-cchaviḥ ||7.94||

svayaṁ prabhā cid-advaita-sat-premaika-rasa-cchaviḥ |

āścarya-nava-kaiśora-vyañji-divyatamākṛtiḥ ||7.95||

nava-lāvaṇya-pīyūṣa-sindhu-koṭi-pravāhiṇī |

pade pade mahāścarya-saundaryāśeṣa-mohinī ||7.96||

mahā-mādhuryaugha-rūpa-mohanāṅgocchala-cchaviḥ |

ākulīkṛti-bhṛṅgālir malli-campaka-dāmabhiḥ ||7.97||

vṛtāṁ mūle vicitroru-puṣpair madhye sugumphitam |

pracalad-ratna-gucchāli-pucchāṁ viśva-vimohinīm ||7.98||

śiro-gatāti-sūkṣma-śrīr locanāntar-vilakṣitām |

cāru-veṇī-latāṁ bibhraty āpīna-śroṇi-lambinīm ||7.99||

sunīlāyata-susnigdha-supīna-madhurojjvalām |

pannagīm iva cāmpeya-vallyāḥ paścād vilambinīm ||7.100||

jāmbu-nadamayānanta-pūrṇa-candrānana-cchaviḥ |

ananta-candrikā-svarṇa-padma-koṣa-mukha-cchaviḥ ||7.101||

iti śrī-śrī-prabodhānanda-sarasvatī-gosvāmi-pāda-viracite

śrī-śrī-vṛndāvana-mahimāmṛte

saptamaṁ śatakam

||7||

--o)0(o--

(8)

# aṣṭamaṁ śatakam

udbuddha-mugdha-kanakāmbhoja-koṣa-nibhānanā |

pakva-dāḍimba-bījābha-sphurad-daśana-dīdhitiḥ ||8.1||

cāru-bimbādhara-jyotir-vahan-madhurimāmbudhiḥ |

saundarya-sāra-cibuka-śyāma-bindv-atimohinī ||8.2||

sa-vrīḍa-smera-capala-khañjarīṭāyatekṣaṇā |

bhru-vilāsa-vinirdhūta-kāma-kārmuka-saubhagā ||8.3||

śrīman-nāsā-puṭa-svarṇa-ratnāktojjvala-mauktikā |

suratna-karṇa-tāṭaṅka-karṇapūra-manoharā ||8.4||

nava-kāñcana-kambu-śrī-kaṇṭha-niṣka-maṇi-cchaṭā |

sujāta-nava-vakṣoja-svarṇa-kuṭmala-yugmakam ||8.5||

paramāścarya-saundarya-mahā-lāvaṇya-maṇḍalam |

mūrta-mādhuryaika-rasaṁ pīna-vṛtta-pṛthūnnatam ||8.6||

saṁvīta-kañcukaṁ celāñcalenāvṛṇvatī muhuḥ |

ratna-cūḍāvalī-ratna-keyūra-prasara-cchavim ||8.7||

dadhānāṁ cāru-dor-vallīṁ mahā-suvalitojjvalām |

susnigdha-hema-dalavad-valimat-pallavodarīm ||8.8||

atyanta-cāru-sukṛśa-madhya-deśa-manoharām |

mahā-saundarya-sārāti-puṣyan-nava-nitambinīm ||8.9||

citra-kuñcita-kauśeya-mañjaryā-gulpha-rañjitām |

suhema-kadalī-kāṇḍa-susnigdhoru-yugalojjvalām ||8.10||

jānu-bimba-mahā-śobhāṁ divya-jaṅghāmṛṇālinīm |

caraṇāmbuja-saundarya-saṁmohita-carācaram ||8.11||

salīla-pada-vinyāsa-mahā-mohana-mohinīm |

kāñcī-kalāpa-valitāṁ kvaṇat-kanaka-nūpurām ||8.12||

divya-pādāṅgulīyāḍhya-lasad-aṅgugali-pallavām |

māṇikya-pāda-kaṭakām uru-jaṅghāti-śobhitām ||8.13||

ratnāṅgulīya-rājibhir virājita-karāṅgulīm |

pade pade mahā-śobhā-sindhu-koṭi-vimohinīm |

mahāścaryānanta-pāra-keli-vaidagdhya-vāridhim ||8.14||

mahāścaryānaṅga-rasa-maya-bhāṅgī-taraṅgibhiḥ |

sugaura-sukumārāṅgaiḥ sa-kṛṣṇālyādi-mūrcchanam ||8.15||

atha vṛndāvaneśvaryā ratna-nūpura-śobhite |  
śrī-pādāmbujayoḥ pūrṇe jyotiṣyatirasojjvale |

ghanī-bhāvātmikā dāsī-yūtha-koṭir anusmara ||8.16||

tat-tad-yūthādhināthābhiḥ śikṣitādṛta-lālitāḥ |

nānā-vidha-mahāścarya-kaiśora-śrī-manoharāḥ ||8.17||

nāna-vidha-mahāścarya-vastrālaṅkāra-carcitāḥ |

nāna-vidha-mahāścarya-varṇākāra-vicitritāḥ ||8.18||

nāna-vidha-mahāścarya-kalā-nirmāṇa-paṇḍitāḥ |

sva-sva-saṅgīta-śikṣābhiḥ santoṣita-priya-dvayāḥ ||8.19||

vayaḥ-svabhāva-pronmīlan-madhurāneka-ceṣṭitāḥ |

aṅga-bhaṅgima-sa-vrīḍa-hasitānṛju-vīkṣitaiḥ ||8.20||

sahajair eva sakalaṁ sthagayantīḥ saheśvaram |

tatra kāñcit tanuṁ saumyāṁ śrī-rādhātyanukampitām ||8.21||

kṣaṇaṁ caraṇa-vicchedāc chrīśvaryāḥ prāṇa-hāriṇīm |

padāravinda-saṁlagnatayaivahar-niśaṁ sthitām ||8.22||

bahunā kiṁ sva-kāntena krīḍantyāpi latā-gṛhe |

paryaṅkādhiṣṭhāpitāṁ vā sastrair vāñcāditāṁ kvacit ||8.23||

kāntyānantāṁ śriyā’nantāṁ mādhuryair apy anantakām |

susnigdha-lalita-svarṇa-gaurīṁ madhura-cchaviṁ ||8.24||

tārā-hārāvalī-cāru-citra-kañcuka-dhāriṇīm |

vyañjad-adbhuta-kaiśorāṁ sujāta-mukula-stanīm ||8.25||  
snigdha-cchaṭā-kanda-doḥ-kandalī-cuḍāṅgada-śriyam |

cāru-śroṇi-taṭe krīḍan-mahā-veṇī-latojjvalām ||8.26||

atyanta-cāru-sukṛśa-madhya-deśa-manoharām |

divya-kuñcita-kauśeyenāgulphaparimaṇḍitām ||8.27||

nicolenātisūkṣmeṇa sva-gucchañcala-śobhinā

alakānta-parivṛtām muhur mohana-vīkṣitām ||8.28||

sa-vrīḍā-madhura-smera-salīlāpāṅga-vīkṣaṇām |

nānāścarya-kalodārāṁ nānā-bhaṅgi-mayākṛtim ||8.29||

rādhā-kṛṣṇa-mahā-premodañci-romañca-sañcayām |

śrīśvarī-śikṣitāśeṣa-kalā-kauśala-śālinīm ||8.30||

preṣṭha-dvandva-prasāda-srag-vastra-bhūṣādi-mohinīm |

mahā-vinaya-sauśīlyādy-anekāścarya-sad-guṇām ||8.31||

śrīśvarī-dṛṣṭi-vāg-ādi-sarveṅgita-vicakṣaṇām |

śrī-kṛṣṇa-datta-tāmbūla-carvitāṁ tat-tad-ādṛtām ||8.32||

guḍha-śyāmābhisārāṅga-bhṛṅgārādibhir anvitām |

rādhā-pr īty-anukampādi-pravṛddha-prema-vihvalām ||8.33||

rādhā-prīti-sukhāmbodhāv apāre buḍitāṁ sadā |

rādhā-padābja-sevānya-spṛhā-kāla-trayojjhitām ||8.34||

rādhā-pādāmbujād anyat svapne’pi na jānatīm |

rādhā-sambandha-sandhāvat-prema-sindhaugha-śālinīm ||8.35||

seṣāśeṣa-mahā-vismāpaka-kaiśora-rūpiṇīm |

kṣaṇe kṣaṇe rasāsvāda-prodañcat-pulakāvalīm ||8.36||

sarvāṅga-kānti-saundaryair apāraiḥ sarva-mohinīm |

rādhā-karmākulatayā tatra tatra vicālinīm || 8.37||

citrayantīm iva diśo vicitraṅga-cchaṭā-cayaiḥ |

sa-līlā-pada-vinyāsaiḥ sunūpura-raṇat-kṛtaiḥ ||8.39||

kāñjī-valaya-nādaiś ca madhurair viśva-mohinīm |

rādhā-kṛṣṇa-raho-goṣṭhī-sudhā-madhura-śītalām ||8.40||

tat-tad-vacana-pīyūṣair mahā-madhura-śītalaiḥ |

śrī-rādhā-mukha-candrānu-galitair abhinanditām ||8.41||

śrutvā śrutvāti-sukhitāṁ punāḥ śravaṇa-lālasām |

evam evaṁ smaran nityaṁ sarvāvasthāsu sarvathā |

asphūrtitaḥ kathāto'pi śrīmad-vṛndāvane vasa ||8.42||

atyantāśuci-bībhatsa-dehādau naiva karhicit |

dehi dṛṣṭi-pramādād apy atyanartha-paramparām ||8.43||

vin-mūtra-śleṣma-pūṣādika-bharatim idaṁ snāyu-māṁsāsthi-majjā-

raktādy-ātma-tvacācchāditam ahaha rahiḥ svārtha-nirmūla-kāri |

ekaṁ brahmādy-atārya yuvatir iti mataṁ svīya-saṁmoha-jālaṁ

tyaktvā dūreṇa vṛndāvanam atiparama-svārtham addhā śrayantu ||8.44||

sarvātmārthoru-vighnaṁ kalaya yadi mano yoṣitāṁ bhāva-nighnaṁ

nighnanduṣṭendriyāṇi prasabham udaya-bhāñjy-udyatāmarṣa-daṇḍaiḥ |

tad-rūpaṁ caiva bhūṣādikam api nitarāṁ dūra-dūreṇa kurvan

pratyūhābhāsam anya-tṛṇam iva gaṇayann āsasva vṛndāvane bhoḥ ||8.45||

ātmārāmeśvara-śrī-harim iha na vinā nistaret ko'pi māyāṁ

yāsau māyātimāyādy-anuhasita-kaṭākṣāṅga-bhaṅgābhirāmā |

rāmākhyā kāla-kūṭād api viṣamatamā bhāti saudhīva dhārā

rādhāvat kṛṣṇa-nāmābhidadhad iha śamī tiṣṭha vṛndāvane’taḥ ||8.46||

vṛndāraṇye’dbhuta-rasa-mayī cetasaḥ kāpy avasthāṁ

premānandān api ca paramān bindu-mātrī karoti |

mithyā-duḥkhātmaka-viṣayagair indiryair vañcitas tān

naiva prāptuṁ prabhavati jano deva-māyā-striyāndhaḥ ||8.47||

dvaitaṁ proñchan-madhura-madhurānanta-kānti-pravāhaiḥ

seśaṁ samūrcchayad agajagaddivya-rūpāga-bhaṅgaiḥ |

sa-vrīḍodyaṁ smita-sumadhurāpāṅga-digdhuṣu-viddhe

śyāme nānā-jānita-vikṛti dhyāya rādhākhyam ojaḥ ||8.48||

strī-rākṣasyāḥ suviṣamakṛte rakṣataṁ rakṣataṁ ca

kordhāsūyā-mada-piśunatā-dambha-lobhānṛtādaiḥ |

vṛndāṭavyā viraha-bhayato rakṣataṁ nyūna-bhāvād

rādhā-kṛṣṇau nija-karuṇayā sarvato rakṣataṁ mām ||8.49||

kṣudhā deha-tyāgo varam iha gṛhasthair na hi milāmy

api śreyaḥ-prāptau na yuvati-samīpaṁ kṣaṇa-maye |

na jahyāṁ śrī-vṛndāvanam akhila-nāśe’rpaya manasāpy

aho kṣudrasyāpi vyavaisitm imāṁ kaḥ saphalayet ||8.50||

na śāstra-guru-koṭobhir na khalu loka-nindā-śatair

mahānaraka-dṛṣṭibhir na hi vipatti-saukhyair na hi |

manāg api ca notsahe hata-mano yuvaty-āhataṁ

niroddhum ata īdṛśaṁ kim avitāsi vṛndāṭavi ||8.51||

jahīhartiṁ svāntaṁ hari hari yuvatyādi-viṣayo

narīnartyākramya tv atiśirasi māyā bhagavataḥ |

varīvartīty āśā ciram iha tu vṛndāvana-vane

na jāne rādhāyāḥ katham iva carīkarti kṛṣṇā ||8.52||

rādhā-kīrti-sudhā-rasena rasanā-rātrindivaṁ pūryatāṁ

śrī-vṛndā-vipine tadīya-padayoḥ kaiṅkaryam evārthyatām |

dhairyaṁ svarṇamayīśitur nava-vayo-rūpa-śriyā hāryatāṁ

premāśrūtpulakādi-bhāva-vibhava-vyaktiyā; jagat tāryatām ||8.53||

atirasa-vivaśaṁ kiśora-yugmaṁ

druta-nava-kāñcana-nīla-ratna-rociḥ |

suvimala-vara-bhāva-mūrti-vṛndā-

vipina-nikuñja-gṛhodare cakāsti ||8.54||

nava-nava-rati-lola-gaura-nīla-dvaya

maha eka-rasātmakaṁ kiśoram |

niravadhi bhaja sat-kalāvalībhir

nava-rasa-puñja-nikuñja-vāṭikāyām ||8.55||

vraja-jana-vara-varṇinī-vivarṇī-

kṛta-mukha-mohana-mohanāṅga-rociḥ |

sapati-rati-ramādi-mūrcchana-śrī-

nakha-suṣamā hṛdi rādhikā mamāstu ||8.56||

sarva-rtv-adbhuta-sad-guṇair vilasitaṁ sarvojjvalātyujjvalaṁ

sarvasmān madhurād atīva madhuraṁ sarvārthadātyarthadam |

sarvasmāc ca sugandha-śītalatarāt sad-gandhavac-chītalaṁ

sarvānanda-mayāc camatkṛta-mahānandābdhi vṛndāvanam ||8.57||

nityānandān niravadhi vivardhiṣṇu-divyāvabhāsāṁ

vāsān divyān pratipada-manohāriṇaḥ prodgirantīm |

nityaṁ susvastika-mukha-mahā-divya-saṁsthāna-vṛndāṁ

śrīmad-vṛndāvana-bhuvam ahaṁ bhāva-gamyāṁ bhajāmi ||8.58||

śrī-rādhā-muralīdharau guṇa-nidhī śrīmat-padāmbhoruha-

dvandvenaiva sudhā sudhākara-mahā-mādhurya-nisyandinā |

āścaryātula-saukumārya-paramāv atyanta-kautūhalād

yasyāṁ sañcarataḥ sadādhivasa tām vṛndāvanīyāvanīm ||8.59||

mahā-cintā-ratna-pracaya-maya-kūrpādi-valitāṁ

sukarpūra-kṣodaiḥ sukusuma-parāgaiś ca nicitām |

ṣaḍ-ūrmīṇāṁ nirmūlana-kara-sakṛt-spārśanalavāṁ

bhavābdhiṁ śrī-vṛndāvana-bhuvam itaḥ santara sukham ||8.60||

mahā-jyotī-rūpām ativimala-nānā-maṇi-ghaṭā-

cchaṭābhir vaicitryaṁ kim api dadhatīṁ nitya-sukhadām |

samantāc chrī-rādhā-madhupati-padāṅkaiḥ sumadhurāṁ

smarāmi śrī-vṛndāvana-bhuvam anantādbhuta-guṇām ||8.61||

bhūr eṣā hanta seśākhila-parama-mahā-prājña-durjñāna-sarvā-

ścaryānanta-prabhāvā bhagavati sahasojjṛmbhitaikānta-bhāvā |

sva-jyotir-bhāsamānā parama-rasa-mayīṁ turya-turyātidhuryā

mādhuryaughair mano me ramayati paramānanda-vṛndāvanīyā ||8.62||

tyaktā sat-khyāty-apekṣā na gaṇitam ayaśo nādṛtā dharma-niṣṭhā

tyaktaṁ vidyā-vinodādy-akhila-mati-tapo-jñāna-yogādy upaikṣi |

gurv-ādīnāṁ vaco na śrutamatibahunā kiṁ na deho’thavaikṣi

śrī-vṛndāraṇya gatvā tava śaraṇam ayaṁ na hy upekṣyaḥ kadāpi ||8.63||

rādhā-tad-ekālaṅkārau prīty-eka-rasa-vigrahau |

kiṁ bhakti-raṅkān paṅkābdhīn sva-vane no’pi paśyataḥ ||8.64||

rādhā-padāravinda-śrī-mañju-mañjīra-śiñjitā |

mahāścaryātimādhuryā dhyeyā vṛndāvane’stu naḥ ||8.65||

vīṇā-mṛdaṅga-tālādi-yuktair hāsa-vihāsibhiḥ |

ullāsibhiḥ priya-sakhī-maṇḍalaiḥ parimaṇḍitā ||8.66||

ratna-bhṛṅgāra-tāmbūla-sampuṭa-vyajanādibhiḥ |

gṛhītvā kiṅkarī-vṛndair anuyātā manoharaiḥ ||8.67||

samasta-cid-acid-advaita-prāpañca-procchalac-chavi |

ananta-mādhurī-pūrṇā svarṇa-vallī-nibhā-kṛtiḥ ||8.68||

śirīṣa-puṣpa-mṛdubhir aṅgaiḥ susnigdha-sundaraiḥ |

kaiśora-mādhurī-kānti-bhaṅgimādi-camatkṛtaiḥ ||8.69||

udvela-madhurānaṅga-rasaikāmbudhi-vāhibhiḥ |

vṛndāvana-sthira-cara-sarva-sattva-vimūrcchanī ||8.70||

aneka-divyālaṅkāra-divya-mālyānulepanā |

divya-kauśeya-kūrpāsa-gucchāñcala-nicolinī ||8.71||

śyāmāṁsa-nyasta-romāñcad-vāma-śrī-bhuja-vallariḥ |

dakṣiṇa-śrī-karābjena līlā-kamala-ghūrṇanī ||8.72||

kiṅkarībhir muhuḥ pathi pathi vījyamānā nijāñcalaiḥ |

bhojyamānā ca tāmbūlaṁ bhojayantī svayaṁ priyam ||8.73||

pāyyamānā kvaci premṇā ratna-bhṛṅgāra-saṁsthitam |

amṛtaṁ śītalaṁ svādu karpūrādi-suvāsitam ||8.74||

dṛṣṭvā dṛṣṭvādbhutaṁ rūpaṁ śrutvā śrutvādbhutaṁ ravam |

kim etad iti pṛcchantī vismayān nija-nāgaram ||8.75||

mahā-mādhurimāścarya-pāda-vinyāsa-līlayā |

raṇan-nūpurayotsarpi-nakha-candra-cchaṭaughayā ||8.76||

mahā-mādhurya-saubhāgya-ghane vṛndāvane vane |

carantī cāru-parama-kautukākrānta-mānasā ||8.77||

tatra tatra mahāścarye mahāramyatama-sthale |

upaviśya pragāyantī gāyanti priyaṁ sakhī ||8.78||

vṛndāraṇyānanya-gater antar eva divāniśam |

itthambhūtānanta-līlā sevyā sāstu mameśvarī ||8.79||

yo vṛndāvana-mādhurīṁ sakṛd api svānta samāsvādayed

rādhā-mādhava-śuddha-manmatha-rasollāsaiś camatkāriṇīm |

śāstrīyan api laukikān api jahac-ceṣṭā-kalāpān asau

nānā-prema-vikāra-mohana-tanūr unmattavad dṛśyate ||8.80||

yo rādhā-muralīdharāṅghri-kamala-premaikamātrīyati

mātrīyaty aparāṅganāṁ sthira-caraṁ sattvaṁ suputrīyati |

gotrīyaty atitarjanādiṣu mahāmitrīyati dveṣiṣu

śrī-vṛndāvanam āvaset sa khalu yaḥ svāṅge’nya-gātrīyati ||8.81||

kṛṣṇa-prema-sudhāmbudhāvatitarāṁ magnaḥ sadā rādhikā-

padāmbhoruha-dāsya-lāsya-padavīṁ svāntena santānayan |

vairāgyaika-rasena viśva-madhurāṁ kāñcid daśām udvahan

śrī-vṛndā-vipine kadā nu satatodaśrur nivatsyāmy aham ||8.82||

kālindī-puline kadamba-viṭapi-cchāyā maṇi-maṇḍape

śrī-rādhā-muralīdharau priya-sakhī-vṛndair vahan-narmabhiḥ |

srak-tāmbūla-vilepanādibhir aho divyaiḥ sadā sevitau

rūpaudārya-vayo-vilāsa-madhurau dhyāyāmi vṛndāvane ||8.83||

kālindyānanda-sāndrāmṛta-surasa-sarit-kūla-kalpa-dru-mūla-

pronmīladratra-vallīmaya-madhura-mahā-maṇḍape maṇḍitāṅgau |

āsīnau citra-tūle smara-madhura-vayo-rūpa-lāvaṇya-līlā-

vaidagdhī-pūra-mugdhī-kṛta-sakala-sakhī-vṛnda-vṛndāvanau tau ||8.84||

cij-jyotiś-candrikātma-sphurad-amṛta-mayotphulla-vallī-dru-vṛndaṁ

vṛndāraṇyaṁ vicitraiḥ śuka-pika-śikhibhir gīta-nṛtyānuyātam |

mādhvīkāsvāda-matta-bhramad-ali-paṭalī-jhaṅkṛtaṁ mañju-kuñje

vyañjan-mādhurya-puñjaṁ smara vimala-saro-vāpikādyaiḥ suhṛdyam ||8.85||

svānanda-sāndra-cij-jyotir ghanaṁ vṛndāvanaṁ vanam |

sarvān cātra tathā dhyāyan sudhīro’dhivaset sukham ||8.86||

kāmādīnāṁ para-vaśo yaśo’rthī tyakta-sat-pathaḥ |

kathaṁ vṛndāvane siddhiṁ na yāyād yadi tat-kṛpā ||8.87||

amaryāda-kṛpā-sindhoḥ pūrṇendor api śītalāt |

vṛndāraṇyād ananyādy-abhāvaṁ bhāvayase na kim ||8.88||

viśuddha-sattva-parame śrīmad-vṛndāvana tvayi |

kṛtānantāparādhasya tvam eva śaraṇaṁ mama ||8.89||

vṛndāraṇya tavāsmīti vandatam api māṁ mṛṣā |

mahā-patitam apy ātma-kāruṇyād ātmasāt kuru ||8.90||

niktyocchṛṅkhala-kāruṇye vṛndāraṇye’dhamo’py aham |

kim avighnaṁ nivatsyāmi vetsyāmi ca rasaṁ hareḥ ||8.91||

dika-cakraṁ prasarat-parāga-paṭalaiḥ sad-gandha-cūrṇair iva

pūrtyaṁ kurvad apūrva-sīdhu-jaladhi-syandair mahā-tundilam |

ācchannaṁ citi-candrikā-laharībhiḥ svānanda-kolāhalair

ākrāntaṁ mada-khelinaḥ khaga-kulasyābhāti vṛndāvanam ||8.92||

nīrandhraṁ tṛṇa-gulma-pāda-palatādy-ānanda-sac-cid-ghanaiḥ

śrī-rādhā-rati-keli-kuñja-nikarair ānanda-puñjair vṛtam |

dviyān eka-saraḥ-sarid-giri-varaṁ dviyair vihaṅgair mṛgaiś

citraṁ mañjula-guñja-bhṛṅga-paṭalaṁ paśyāmi vṛndāvanam ||8.93||

nānā-ratnamaya-sthalībhir amitāmodābhir atyadbhutaṁ

phullair valli-matallikā-taru-varair vītaṁ rasollāsibhiḥ |

atyānanda-madākulaiḥ khaga-kulair ābaddha-kolāhalaṁ

kālindyā rasa-dhārayā valayitaṁ dhyāyāmi vṛndāvanam ||8.94||

vinā svātmārameśvara-hari-mugdhas tribhuvane

yuvatyā bhāvaiḥ ko bata suravaro vā munivaraḥ |

sthitas tasmāt tasyāś cikita-cakito dūratarataḥ

sadā vṛndāraṇye nivasa rasanopastha-vijayī ||8.95||

mahā-pāpācāre niravadhi mahā-durmati-śate

mahā-kāma-krodhādy-atiparavaśe dambha-vapuṣi |

na sat-saṁsargaika-praṇayini mahad-dharma-vimukhe

mayi śrīmad-vṛndāvana kuru kṛpāṁ nānya-śaraṇe ||8.96||

atyantoddhata-dhāvad-indriya-gaṇo yaḥ sarvadā sat-patheṣv

ekasmin nimiṣe’pi na smṛta-mahānandābdhi-rādhā-priyaḥ |

sad-dharmaiḥ sad-upāsanair virahitas tyakto’khilaiḥ sad-guṇair

hā hā so’ham analpa-moha upāyāmy ekaṁ tu vṛndāvanam ||8.97||

vairāgyeṇa samutkaṭena viṣaya-sparśaṁ mahā-durviṣa-

jvālāvat kalayan manāg api na taiḥ saṅgena raṅgaṁ dadhat |

pāṇau nyasya kapolam aśru-salilaiḥ saṅkṣālayan rādhikā-

kṛṣṇāpāra-kṛpāvadhāraṇa-dharo’dhyāsīya vṛndāvanam ||8.98||

naivālokita-loka-veda-padavir nāpekṣita-sva-priya-

dvandvaikānta-rasāpraviṣṭa-hṛdayāśeṣātidhanyottamaḥ |

rādhā-kṛṣṇa-rasān muhuḥ pulakito nityāśru-dhārādharaś

citra-prema-vikāravān bata kadā nandāmi vṛndāvane ||8.99||

iti śrī-śrī-prabodhānanda-sarasvatī-gosvāmi-pāda-viracite

śrī-śrī-vṛndāvana-mahimāmṛte

aṣṭamaṁ śatakam

||8||

--o)0(o--

(9)

# navamaṁ śatakam

hasan nṛtyan gāyann atipulakito’tyaśru-nayano

muhuḥ stambha-svedādy-atimadhura-bhāvaiś ca valitaḥ |

kadā vṛndāraṇyaṁ nija-dayita-rādhā-madhupatiṁ

mudā dhyāyaṁ dhyāyaṁ ciram adhivasāmy unmada-rasaḥ ||9.1||

śrī-gāndharvā-caraṇa-kamala-dvandva-lāvaṇya-līlā-

mādhuryaikāmbudhim atimadaṁ gāhatāṁ karhi cetaḥ |

vṛndāraṇye tṛṇam iva parityajya sarvām akharvāṁ

nirvāṇādi-śriyam api kadā vāsa-nirvāhakaḥ syām ||9.2||

śrī-mañjīra-dhvani-madhurayā śrī-padāmbhoja-lakṣmyā

mādhuryaughair upari ca tale ramaṭayā gaura-śoṇaiḥ |

sphūrjat-pādāṅgada-maṇi-rucā divya-padāṅgūlīyair

bhrājantyāhṛn nija-vana-carad rādhayā vai hṛtaṁ me ||9.3||

rādhā-pādāmbuja-rasa-mahā-mādhurī-matta-ceto-

bhṛṅgo nribhagura-parimilloka-veda-prasaṅgaḥ |

kañcid bhāva-madhura-madhuraṁ bhāvayan viśva-ceto-

dṛṣṭyākṛṣṭyākṛtir api bhavāny atra vṛndāvane kim ||9.4||

tat kaiśoraṁ tā sugaurāṅga-bhaṅgīs

tat saundaryaṁ tāḥ sudhāśīta-sūktīḥ |

tāṁs tān bhāvān āśru-romodgamādīn

śrī-rādhāyāḥ saṁsmaran ko na muhyet ||9.5||

vyākośa-kanaka-paṅkaja-kośam ivānanta-candrikāv api |

smara-rādhā-mukham indīvara-ruci-hari-lobhya-sāndra-makarandam ||9.6||

cid-acid-dvaita-proñchana-kanakojjvala-sāndra-candrikā-varṣi |

śrī-rādhā-mukha-candraṁ kṛṣṇa-cakoraika-jīvanaṁ smarata ||9.7||

paripūrṇa-madhura-madhura-prema-sudhā-sāra-sundarākṛtaye |

nitya-kaiśoryai mama nama etad vṛndāvaneśvaryai ||9.8||

svādya-prema-mahā-rasa-sāra-sugaurāṅga-candrikā-jaladhīn |

rādhāyāḥ smara paramocchalitāṁś cid-acid-dvayaṁ samācchādya ||9.9||

aprākṛta-nava-taruṇī-rūpa-tṛṇī-kāri-mohinī-vṛndaiḥ |

pathi pathi mūrdhni dhṛtāṅghrir vana-bhuvi rādhā mameśvarī sphurati ||9.10||

trailokya-mohinībhir nava-taruṇībhir mahā-vidagdhābhiḥ |

ārādhyāṁ smara vṛndā-vipine sarvojjvalāṁ rādhām ||9.11||

unmada-madhura-premānanda-marandaika-sindhu-niḥsyandi |

rādhā-padāravindaṁ viśramayan naumi kiṅkarī-vṛndam ||9.12||

api sarva-dharma-hīnaḥ sarva-kukarmāvaleś ca nirmātā |

rādheti siddha-mantraṁ dvyakṣaram uccārya kiṁ na sidhyeyam ||9.13||

atisāhasam ācaritaṁ virudhya guru-śāstra-vid-varyaiḥ |

tvayi vṛndāvana-vāsāyendriya-vaśam apy ato na hi tyaja mām ||9.14||

tvayi kṛta-kukarma-koṭer api cāṇḍālān mahādhamasyāsya |

īśo’pi naiva śaraṇaṁ hā vṛndāraṇya kiṁ vidhāsyasi me ||9.15||

atidurlabha-pada āśā-vāsāya sā hi tu durghaṭāsv ayi me |

kṛta-sarvendriya-śatror hā vṛndāraṇya kiṁ nu me bhāvatā ||9.16||

astu me naraka-koṭiḥ sidhyatu neṣṭaṁ na ceśvaro dayatām |

śrī-rādhā-caraṇāmbuja-madhurima-lobhas tu no bhavec chithilaḥ ||9.17||

mañjīra-mañjutara-śiñjita-rañjitāṅghri-

śobhā harer api mano-dṛg-apāra-lobhā |

vṛndāvana-bhramaṇa-bhaṅgi-manoharāṅgyāḥ

premāture sphuratu me hṛdi rādhikāyāḥ ||9.18||

kaiśora-kānti-mada-bhaṅgi-taraṅgitoru-

mādhurya-sindhu-buḍitā hari-bhāva-mūrtiḥ |

bhrū-bhaṅgimonnaṭana-raṅgadanaṅga-koṭiḥ

śrī-rādhikā rasamayī hṛdi me cakāstu ||9.19||

aṅge’ṅge yaḥ sadānty ucchalati valati yo divya-kaiśora-rūpe

yo dṛg-bhaṅgī-salajja-smita-madhuratara-śrī-mukhendu-cchaṭāsu |

yo vāścaryokti gatyādyakhila-rasa-dhurā-ceṣṭitai rādhikāyās

tat-tan-mādhurya-sindhau buḍatu mama mano bhāvāmādhurya-dhuryam ||9.20||

tat-kaiśoraṁ mahā-mohana-madhura-vaśāścarya-vat tat-tad-aṅgaṁ

sāścaryāpāṅga-bhaṅgī sa ca madhura-hriyā mohano manda-hāsaḥ |

tat-saundaryaṁ sa kānti-prasara urū-vidhās te’ṅga-bhaṅgottaraṅgās

tās tāḥ śyāmānurāga-prathama-vikratayo bhāntu me rādhikāyāḥ ||9.21||

saundaryānanta-pūraiḥ kanaka-maṇi-śilā-ghṛṣṭa-kāśmīra-gaurair

aṅgair aṅgaiḥ kirantī madhuratara-mahā-kānti-sindhūn anantān |

śyāma-premāti-mādhavī-mada-vikṛti-vicitrākṛtiḥ sarva-ceṣṭā-

mādhuryair adbhutair vismita-manasi sadodetu rādheśvarī me ||9.22||

sarvātyuttama-dhāmato’tyupari bhāty ānanda-sāmrājya-bhṛd

vṛndāraṇyam ihaiva bhāti sakalāścaryaṁ kiśora-dvayam |

tat-prāṇātma-mahā-subhāva-lalitādyālī-nideśe sthito

yo’ntaḥ sveṣṭa-tanuḥ sphuran rasamayaṁ ceṣṭeta tasmai namaḥ ||9.23||

madhura-raṇan-maṇi-nūpura-rādhā-pādāravinda-saundaryam |

vṛndāvana-bhuvi santatam anu cintayato mama kṣaṇā yāntu ||9.24||

susnigdha-kānti-dhārā-parimala-saundarya-saukumāryādyaiḥ |

tad-ameya-caraṇa-kamalaṁ rādhāyāḥ sukala-nūpuraṁ sphuratu ||9.25||

aruṇa-talam upari gauraṁ madhurair lasitair harer manaś cauram |

rādhāyās tv atisundara varaṇa-sarojaṁ mano japatu ||9.26||

pādāṅgulīya-pādāṅgada-nūpura-ratna-rociṣāṁ vīcīḥ |

rādhā-padābja īkṣe nakha-maṇi-candrocchala-cchaṭā-cchuritāḥ ||9.27||

kṛṣṇendindira-lomyaṁ puru-saurabhyaṁ na hīndirālabhyam |

sāndrānanda-marandaṁ padāravindaṁ smarāmi rādhāyāḥ ||9.28||

atimṛdulāṅguli-pallava-vilasan-nakha-candra-maṇḍalaṁ madhuram |

maṇi-mañjīra-manohara-caraṇa-yugaṁ me cakāstu rādhāyāḥ ||9.29||

rādhā-caraṇa-raṇan-maṇi-nūpura-mūkī-kṛtāṁ harer muralīm |

viphalita-tat-tat-phutkṛtim akhila-sakhī-sārtha-hāsinīṁ smarata ||9.30||

sparśayad-ānana-locana hṛdaye jighran muhur muhuḥ kim api |

rādhā-surabhi-suśītala-pada-kamalaṁ dhāma śobhate śyāmam ||9.31||

rādhā-padāravindo cchalad-atimādhurya-sindhu-niḥsyandaiḥ |

mama hṛdayaṁ layamayatāṁ vṛndāraṇye kadonmada-praṇayam ||9.32||

vṛndāvane’timadhurādbhuta-līlā raṇita-mañju-mañjīram |

prasaran-nakha-maṇi-bhāsaṁ pada-vinyāsaṁ smarāmi rādhāyāḥ ||9.33||

vṛndā-kānana-kuñja-veśmasu sadā khelat-kiśora-dvayaṁ

gaura-śyāmalam unmadena madanenātyanta-lolaṁ bhaje |

svīya-svīya-kalā-vicitra-surata-krīḍā-prabandhair mitho

vismerīkṛta-mohita-prahasita-protsāhitonmāditam ||9.34||

śyāmenānṛjunā kim āli mama kiṁ dhatse sadā tādṛśaṁ

candrāvaly-atiphullitena mama kiṁ tādṛg dadhāsi śrutau |

viṣvak-cañcala-cañcalena mama kiṁ tādṛg vinā dhyāyase

rādhety āli-girā cakāsty atiruṣā nīlāmbujais tāṁ ghnatī ||9.35||

brahmādyā amarāḥ surāsura-narā ye’nye ca yogīśvarā

no māyāṁ yuvatī-mayīṁ bhagavatas tartuṁ samutsehire |

kṣodīyāṁs tv aham etayāsmi vihitaś cāṇḍālakaḥ

svīkāre tava sādhu-vṛnda-tilakair vandyeya vṛndāṭavi ||9.36||

vicitra-maṇi-mauktika-prakara-guccha-nānā-maṇi-

cchaṭaugha-kanaka-sphuran-muralikāṁ nidhāyādhare |

sadā gṛṇati rādhikojjvala-yaśāṁsi vṛndāvane

mano mama manohare kvacana dhāmani śyāmale ||9.37||

ekaikāṅga-procchalat-svarṇa-gaura-

snigdhānanta-jyotir-ācchāditāśā |

vṛndāraṇye rūpa-śobhaika-sīmā

kāpi śyāmātmaika-corī kiśorī ||9.38||

hemāmbhoja-dvitaya-mukulāpūrṇa-hemaika-candrā

madhye śūnyā tata urutarānanta-kāntiṁ kirantī |

vṛndāraṇye kanaka-latikā śyāmam ekaṁ tamālaṁ

divyaṁ kāpy unmada-rasam aho veṣṭate kuñja-sīmni ||9.39||

karṇālaṅkṛta-karṇikāra-kusumaṁ saṁcumbya bimbādharaṁ

gāyad-veṇu-sugandha-veṇu-valita-śyāmābhir akṛti |

cūḍālola-śikhaṇḍam ujjvala-taḍit-pītāmbaraṁ sundaraṁ

śrī-rādhā-rati-lampaṭaṁ smara manas tad-dhāma-vṛndāvane ||9.40||

jīyād ekaṁ diśi diśi mahā-gaura-kānti-prasāraṁ

sāraṁ premāmṛta-rasa-mahā-vāridher atyudāram |

vṛndāraṇye vividha-kalayā mohinī-vṛnda-sevya-

dhāma śyāma-cchavi nava-yuvaikātma-cauraṁ kiśoram ||9.41||

nityonmīlan-madhura-madhurāścarya-kaiśora-lakṣmyā

nityodvarddhi-smara-rasa-madād aṅga vaivaśya-bhājoḥ |

śrī-gāndharvā-muralīdharayoḥ paśya saubhāgya-dhāmnor

vṛndāraṇye madhura-madhurā dṛṣṭi-vāg-aṅga-ceṣṭāḥ ||9.42||

dehāntaḥ-karaṇendriyādi-sakalaṁ tīvrānurāgān mithaḥ

samprāptaikyam ivāvahan nava-navātyāścarya-kaiśorakam |

dhāma-dvandvam atīva-mohanam aho tad gaura-nīlaṁ mudā

vṛndāraṇya-kadamba-kuñja-kuhare kandarpa-lolaṁ bhaje ||9.43||

pūrṇa-svarṇa-sugaura-kānti-jaladhes tuṅgais taraṅgair diśaḥ

sicantī nava-yauvaonmada-kalā saundarya-saṁmohinī |

svādya-prema-mahā-rasātmaka-tanuḥ sā śyāma-sañjīvanī

vidyā kāpi cakāstu me hṛdi sadā vṛndāvanālaṅkṛti ||9.44||

jayati jayati rādhā prema-sārair agādhā

jayati jayati kṛṣṇas tad-rasāpāra-tṛṣṇaḥ |

jayati jayati vṛndaṁ sat-sakhīnāṁ dvayaikyaṁ

jayati jayati vṛndā-kānanaṁ tat-sva-dhāma ||9.45||

nityādbhutād tarasotsava-nitya-saṅga

nityārtaṁ nitya-nava-nitya-kiśora-yugmam |

tad gaura-nīlam atimohana-rūpa-śobhaṁ

vṛndāvane kim api lobhayate mano me ||9.46||

vicitra-nava-cāturīkṛta vicitra-raty-utsavaṁ

vicitra-tanu-kāntibhiḥ kṛta-vicitra-kuñjodaram |

vicitra-nava-keśa-bhṛn nava-vicitra-kaiśorakaṁ

vicitrayati me mano dvayam idaṁ vicitraṁ mahaḥ ||9.47||

caitanyāmṛta-candrikāmbudhi-mati-svacchaṁ prakṛty-antakair

dvaitaiḥ śūnyam ananta-pāra-paramānandaika-sāraṁ smara |

aiśaṁ jyotir ihānubhūya kalaya śrī-kāma-bījātmakaṁ

jyotis tatra ghanaṁ mahā-madhurima prekṣasva vṛndāvanam ||9.48||

nānā-varṇa-maṇi-cchaṭāmbudhi-ghanaṁ valli-drumaiḥ śobhitaṁ

śākhā-pallava-patra-guccha-mukulaiḥ puṣpaiḥ phalaiś cādbhutaiḥ |

nānā-ratna-mayaiḥ khagair mṛga-kulaiḥ korair mayūraiḥ pikair

guñjad-bhṛṅga-gaṇaiḥ sarovara-saric-chailādibhiś cādbhutam ||9.49||

nānā-ratna-maya-sthalībhir amitāmodābhir atyadbhutaṁ

krīḍā-kuṭṭima-komalābhir amitaṁ kuñjāvalī-mañjubhiḥ |

nityotsarpi-parāga-puñja-makarandaughair mahā-sundaraṁ

sāndrānanda-mahā-rasena vivaśī-kurvan saheśaṁ jagat ||9.50||

kālindyāḥ kalahaṁsa-sārasa-lasat-kāraṇḍa-vādyaiḥ khagair

āścaryaṁ parighṛṣṭyā dvija-kulair mattāli-jhaṅkārayā |

kahlāraiḥ kamalaiḥ sadā vikaśitair divyair vicitrotpalair

bhrājantyā pulina-śriyā maṇi-taṭoddīpta-śriyā cāvṛtam ||9.51||

tasyāḥ projjvala-nirmalādbhuta-rasānandaika-sandohavāḥ

pūrāyās taṭa-ratna-bhūmi-lasitottuṅgā kadambāṭavī |

tat-saṁsargi-sugandhi-manda-śiśirair mandālinair lālitā

tatrābhāti nikuñja-puñja-mudayat-kandarpa-puñjaṁ sadā ||9.52||

tatrānaṅga-rasonmadaika-sahajāvāścarya-kaiśorakāv

āścaryojjvala-gaura-nīla-madhurākārau mahā-mohanau |

veṇī-daṇḍa-śikhaṇḍa-maṇḍita-mahā-cūḍāmaṇī hāriṇau

rādhā-mādhava-nāma-nāgara-varau lāvaṇya-mūrtiṁ smara ||9.53||

pūrṇāsvādya-viśuddha-bhāva-vapuṣo raṅgeṣu yā mādhurī-

dhārā ye’dbhuta-bhaṅgimāna urudhā yaḥ kānti-pūrodayaḥ |

yā netrāñcala-cāturī smita-paripāṭī ca yā vā mitho

yā goṣṭhī ca rahaḥ sunarma-madhurā bhāve’khilaṁ bhāvaya ||9.54||

dāsī-maṇḍala indu-koṭi-vadane śrī-rādhikāyāḥ padā-

mbhoja-bhrājad-apāra-mādaka-rasa-jyotir-ghanaikāvṛtau |

āścaryākṛti-varṇa-bheda-madhure’tyāścarya-nānā-kalā-

nirmātary ati-nūtna-yauvana-vayo-nānā-vicitra-krame ||9.55||

mūrtiṁ kāñcana kāñcana-drava-ruciṁ saumyāṁ mahā-sundarīṁ

pratyaṅgocchalad-anta-pāra-rahita-snigdhāccha-gaura-cchaṭām |

kaiśoreṇa manoharām urasija-svarṇābja-kośa-dvayīṁ

saṁvītāmbara-kañcukena vilasad-dhārāvalīṁ bibhratīm ||9.56||

madhye keśarivat kṛśāṁ pṛthu-kaṭiṁ citrormi-mac-chāṭikāṁ

dor-vallī-vilasan-mahādbhuta-maṇī keyūra-cūḍāvalim |

karṇodhvādbhuta-karṇa-pūra-vilasat-tāṭaṅka-divya-cchaṭāṁ

śrī-nāsā-tila-puṣpa-ratna-kanakābaddha-sphuran-mauktikām ||9.57||

dīvyad-dāḍima-bīja-paṅkti-daśanāṁ mādhurya-vanyāmbuḍad-

bimbauṣṭhīṁ mada-khañjarīṭa-nayanāṁ kandarpa-cāpa-bhruvam |

bhrājat-kāñcana-padma-kośa-vadanānantendu-koṭi-cchaviṁ

bhaṅgī-koṭi-mahā-manohara-nava-sva-karṇa-vallī-tanum ||9.58||

kūjan-nūpura-kiṅkiṇī-gaṇa-ṛnat-kārair mahā-mañjulāṁ

preyaḥ-karma-susambhrameṇa praṇayād yāntīṁ madetas tataḥ |

ālolāñcala-guccha-nīla-sutanūnmīlan-nicolāvṛtāṁ

vrīḍā-bhaṅgima-manda-hāsa-kuṭilekṣādi-svabhāvādbhuṭām ||9.59||

prodañcat-pulakāvaliṁ muhur atisnehān nija-preṣṭhayos

tat-tad-gūḍha-tad-iṅgitānusaraṇaiḥ santoṣa-vanyā-karīm |

rādhā-pakṣa-parigraheṇa dadhatīṁ narma-kriyā-dakṣatāṁ

śrīśvaryāś caraṇaika-saṅgatatayā nitya-sthitāṁ tat-parām ||9.60||

mantrādau mṛdu-śītalāmṛta-girā sampṛcchyamānāṁ kvacit

sarvālīḥ paricañcya keli-ghaṭanāyādiśyamānā kvacit |

uktvā kiñcana karhicit priyam anu premṇaiva sampreṣitām

ānandāmbunidhāvagādha-madhure nirmajjya romāñcitām ||9.61||

kvāpy udvartana-kāriṇīṁ kvacana sad-gandhodakaiḥ snāpanīṁ

vastrālaṅkīrt-gandha-mālya-vibhavaiḥ saṁrādhayantīṁ kvacit |

sambhojya kvacanāmṛtaṁ pravilasat-tāmbūla-karpūradāṁ

kvāpy aṅghri-dvaya-lālanīṁ mṛdu-puṭaiḥ saṁvījanaiḥ svāpinīm ||9.62||

kvāpi śyamala-saṅga-khelana-mahā-raṅgaṁ samātanvatīṁ

bhṛṅgāra-vyajanādibhir vijayinīṁ kutrāpy anupasthitām |

ukte kiṁcid anukta eva kim api premṇāniśaṁ kurvatīṁ

rādhāyāḥ priyam eva pūrṇa-paramānande buḍantīṁ muhuḥ ||9.63||

śrāvaṁ śrāvam atismarākula-hrados tās tā rahaḥ-saṁvidas

tās tāḥ sundara-dṛṣṭi-gātra-vikṛtīs tās tā vicitrās tayoḥ |

vaidagdhīr nava-saṅgameṣu madhurās tās tā vicitra-cchavīr

vīkṣyānanda-mahārasocchala-nato nāṅgāni dhartuṁ kṣamām ||9.64||

evaṁ nityam anusmaran anusmaran rādhā-padāmbhoruha-

cchāyām eva tayoḥ sadaiva rasanāṁ nāmāmṛtaiḥ pūrayan |

strī-tat-saṅgi-vidūra eva vicarann atyutkaṭatvaṁ nayan

vairāgyaṁ kramaśo vasaty atikṛtī ko’py atra vṛndāvane ||9.65|| (iti kulakaṁ)

dine dine’tivardhiṣṇu-mahā-bhakti-viraktimān |

ko’pi vṛndāvane dhanyo bhāti rādhā-padāśritaḥ ||9.66||

rādhā-kṛṣṇa-sūtatva-bodha-vigata-vyarthoru-śāstra-śramaḥ

śrī-rādhā-carṇāravinda-sahaja-svātmaikya-bhāvojjvalaḥ |

vairāgyeṇa valīyasā na hi manāg deha-sthitād apy aho

jātehaḥ-sakala-priyo nivasati śrī-dhāmni vṛndāvane ||9.67||

āyātaṁ na kutaścana kvacana no gantṛ-smaraikāmbudhau

pārāvāra-vivarjite’tiviṣame’nādy-anta-kālaṁ luṭhat |

gaura-śyāmala-divya-kānti-sahajāty-āścarya-kaiśorakaṁ

yatrāste mithunaṁ mitho’ṅga-milanāj jīvan numas tad-vanam ||9.68||

pūrṇa-svādyāviśuddha-bhāva-maya-cin-mūrti-mahā-mohanau

kaiśorādbhuta-rūpa-kānti-gati-dṛg-vārga-bhaṅgaś cādibhiḥ |

kāmonmāda-mahā-vikāra-paramāścaryākṛtī niḥsamor-

dhvābhiḥ sundaratābhir āśraya-varau vṛndāvane dampatī ||9.69||

saundaryaugha-mahā-camatkṛtir aho mādhurya-sīmā parā

lāvaṇyāmṛta-candrikā jalanidheḥ ko’py adbhutaḥ samplavaḥ |

atyāścarya-mahānurāga-vibhavaḥ kandarpa-līlāvadhīr

vṛndāraṇya udeti nūtana-vayāḥ prāṇau mama dvy-ātmakaḥ ||9.70||

śrī-vṛndāvanam eka-bhāva-sad-akhaṇḍaikānurāgonmadaṁ

kandarpaika-kalā-camatkṛti-mahānandormi-dolāyitam |

viśrānti-sthalam ekam adbhuta-vayo-rūpa-cchavīnām ahaṁ

gaura-śyāmam upāsa eka-hṛdaya-prāṇaṁ kiśora-dvayam ||9.71||

paraspara-kathā-sudhā-rasa-nimagna-karṇas tayoḥ

paraspara-vilokanādy-udita-rūpa-līlekṣaṇaḥ |

paraspara-samāgamotsava-rasātivattānantarāḥ

smarāmi hari-rādhayor nava-nikuñja-khelāḥ sakhīḥ ||9.72||

yad-yad-dhārṣṭya-vijṛmbhitaṁ smara-ramātyunmādinaḥ śrī-hareḥ

pratyākhyāna-vilajjitair vilasitaṁ yad-yad-viśākhātmanaḥ |

vaidagdhī-madhuraṁ tayor vilasitaṁ yad yatraiva saṅgame

tad vṛndāvanam āvasan hṛdi mahā-bhāve’niśaṁ bhāvaye ||9.73||

brahmākhyaṁ dhāma viṣṇor vahati hṛdi sadā yaḥ sa pūjyo’tra loke

mūrtiṁ yāṁ kāṁcid evāścaryati bhagavato yaḥ sa tasya priyātmā |

sākṣāc chrī-kṛṣṇa-candraṁ bhajati ya urubhiḥ so’nubhāvair atulyo

mac-cetas tv eṣa jahre tyajati rasika-rāḍ naiva vṛndāvanaṁ yaḥ ||9.74||

bhūr bhūr evātra yeṣāṁ jalam api ca jalaṁ śākhi-vallyo dru-vallyo

jyotsnādi-jyotir-ādyaṁ khaga-paśu-manujādīni pakṣyādikāni |

śrī-kṛṣṇa-kṛṣṇa evākhila-danuja-ripu-rādhikā-rādhikaiva

vyḥyālaṁ tena vṛndāvanam anu mama kāpy asty divyānubhūtiḥ ||9.75||

śrī-vṛndāvana-tattvam astu hṛdi me śaśvan-mahā-mādhurī-

pūraṁ pūrṇa-viśuddha-manmatha-rasaikoddīpakaṁ mohanam |

śrī-vṛndāvana-candra-tattvam api me kandarpa-līlā-rasai-

kātma-sphūrtim upaitu sādya vimalā rādhāpi pūrṇā ratiḥ ||9.76||

anantair mādhuryair bharita-nava-kaiśora-vayasau

mahā-gaura-śyāma-pravilasad-ananta-cchavi-nidhī |

anantair vaidagdhair avicalad-ananta-smara-kalā-

sukelibhir vṛndā-vipinam anu kaucid viharataḥ ||9.77||

yayoḥ śrī-dampatyoḥ sahajanavakaiśora-vayasoḥ

sugaura-śyāmāṅga-cchavi-madhura-līlā-laharībhiḥ |

samastaṁ śrī-vṛndāvanam atirasonmattam abhavat

tayor evāsvāsyaṁ mama kim api dāsyaṁ rati-gṛhe ||9.78||

bībhatsaṁ vapur etad anna-patitāś ceṣṭāḥ samastā api

vyālupya prakṛtiṁ bhajan rasa-mayīm antas tathaivākṛtim |

śrī-vṛndā-vipine'tyakiñcanatayā yatra kva cāvasthitaḥ

śrī-rādhā-caraṇāravindam aniśaṁ premṇā kadā rādhaye ||9.79||

māstu mama kadāpi pāpa-rūpiṇo narakoddhāraḥ kintu |

śrī-vṛndāvana-rādhā-tan-nāgara-nāma vismṛtiṁ naitu ||9.80||

mat-sama iha pāpātmā ko'pi na bhūto na cāsti no bhavitā |

tan me sahaja-niraṅkuśa-karuṇāṁ vṛndāvanaṁ paraṁ śaraṇam ||9.81||

śrī-vṛndāvana-parameśādbhuta-karuṇā-kṣamādi-guṇa-śakteḥ |

sva-rasaṁ prāpya nihīno'py ananya-gatir eṣo'haṁ nopekṣyaḥ ||9.82||

vṛndāvana tava śaraṇaṁ gato'ham iti vāg atīva-duṣṭātmā |

hari hari tavānukampā viṣayasyāṁ nīcato'pi kim u nīcaḥ ||9.83||

uṣitaṁ vṛndāraṇye kati dināny uditaṁ ca nāma rādheti |

kevalam etan mama balam apāra-narake sva-karmaṇā viśataḥ ||9.84||

he vṛndāṭavi mātar hā vṛndā-kānanādhīśau |

śrī-rādhā-muralīdharau kiṁ svaparādhair upekṣya evaiṣaḥ ||9.85||

ahaha vigarhita-karmaṇa āstāṁ yat tan mamātimūḍhasya |

naiva jahāti tu vṛndā-vipinaṁ naivātra nāma rādhāyāḥ ||9.86||

rādhā-rūpa-vilāsān samadhika-mādhurī-dhura-bharitān |

api vacasāpi gṛṇann aham iha vṛndā-kānane'smi niścintaḥ ||9.87||

campaka-kuvalaya-kāntī rūpa-vayaḥ-śrī-vilāsa-viśrāntī |

tau dampatī gatī me vṛndā-vipine smaraika-rasa-mūrtī ||9.88||

vṛndā-kānana-kuñje mañjula-rati-keli-mābhurī-puñje |

gaura-śyāma-kiśorau mānasa-carau sadā mama sphuratām ||9.89||

vedmi na dharmādharmau nekṣe śāstrāṇi nāpi tat-suvidaḥ |

rādhā-kṛṣṇa-padāmbuja-madhurima-loma-bhraman-mano-madhupaḥ ||9.90||

atyunmada-rasa-sāgara-magnaṁ tan-nāgara-dvayaṁ kim api |

viharad-gaura-śyāmaṁ vṛndāvana-kuñja-vīthikāsu bhaje ||9.91||

apy astu naraka-koṭi-vṛndāvanato'pi vā saphalā |

rādhā-padābja-dāsye sudustyajāśā mamādhamasyāpi ||9.92||

yadi durvācya-sahasraṁ yadi ca trukacena[[2]](#footnote-3) dīryate dehaḥ |

duṣkarma-koṭayo yadi tad api na rādhā-priya-vanaṁ jahyām ||9.93||

cāṇḍālair api thūtkṛta iha ced vṛndāvane labhe vasatim |

āmṛti yadi tat-kṛpayaivātha samastaṁ tṛṇāya manye'ham ||9.94||

atidurgandhātyaśuciny ativikṛte'ntādi-madhya-duḥkhaugham |

yoṣid-vapuṣi nimagnaṁ vṛndāraṇyaṁ vinoddharen na param ||9.95||

ahaha mahā-hata-bhāgyo mahā-vipatha-buddhi-patita-cāṇḍālaḥ |

aham api kām apy āśāṁ karomi vṛndāvana-prabhāva-jñaḥ ||9.96||

atyucchṛṅkhala-karuṇau nava-taruṇau tau sugaura-nīla-rucī |

sva-vane māṁ kalayet tāṁ tuṅga-mahānaṅga-khelanau kvāpi ||9.97||

viharan prāṇa-dvitayaṁ vṛndāvana-puṣpa-vāṭikāyaṁ tat |

gaura-śyāmam ati-smara-vivaśa-kiśoraṁ kadā mudā seve ||9.98||

vṛndāvana nava-kuñja-dvāri mano-hāri-sāri khelāyaṁ

madhura-vivādojjṛmbhita-rasa-jaladhī paśya rādhikā-kṛṣṇau ||9.99||

śrī-vṛṣabhānu-vrajapati-durlīla-kumārayoḥ smarāturayoḥ |

nava-nava-kuñja-vihārā hārāvalival luṇṭhantu me kaṇṭhe ||9.100||

dṛṣṭiṁ vyāvṛtya dehādy-akhila-guṇa-maya-dvaita-jālād anante'

pāre brahmātma-cij-jyotiṣi gamaya mano'thaiśa ānanda-sāndre |

jyotiṣy āveśayātho madhuratara-mahā-kāma-bīje rasābdhau

tasmin vṛndāvanaṁ tad-ghanam iha bhaja tau nāgarau gaura-nīlau ||9.101||

saundaryeṇāsamordhvā lalita-nava-vayo mādhurīṇāṁ dhurīṇāṁ

bibhrāṇau divya-līlā-maya-tanum atanu-kṣobha-saṁśobhamānām |

tvāvasthābhiḥ samucchṛṅkhala-ghaṭita-mahā-śakti-vṛndau svayaṁ tu

śrī-vṛndāraṇya-nityonmada-madana-rasāndhyena nānyad vidantau ||9.102||

vaidagdhyair atulyādhika-lalita-sakhī-maṇḍalaṁ divya-rūpaṁ

smṛtvā kaiśora-nityaṁ smara tad-anu sadā kiṅkarīs tāḥ kiśorīḥ |

nānāścaryākṛtīr adbhuta-rucira-kalā varṇabhedair manojñā

divyālaṅkāra-vastrā nija-dayitatama-dvandva-bhāvaika-pūrṇāḥ ||9.103||

iti śrī-śrī-prabodhānanda-sarasvatī-gosvāmi-pāda-viracite

śrī-śrī-vṛndāvana-mahimāmṛte

navamaṁ śatakam

||9||

--o)0(o--

(10)

# daśamaṁ śatakam

kāṁcit tatrācalat kāñcana-rucira-ruciṁ koṭi-candrānanābhāṁ

nīloru-snigdha-puṣpa-grathita-nava-mahā-veṇi-puṣporu-gucchām |

śrīman-nāsā-puṭa-projjvala-kanaka-maṇi-dyoti-divyaika-muktāṁ

muktā-paṅkti-cchaṭaugha-cchurita-sudaśanāṁ cāru-bimbādharauṣṭhīm ||10.1||

kaiśora-vyañji-mañju-stana-mukula-yugaṁ gopayantīṁ paṭānte

nātyanta-kṣīṇa-madhyām atirucira-mṛdu-śroṇi-rājad-dukūlām |

kāñcī-mañjīra-hārāvali-valaya-ghaṭā-divya-keyūra-śobhāṁ

dik-cakrācchādi-purṇa-cchavi-kanaka-latā-cāru-bhaṅgī-mayāṅgīm ||10.2||

śrī-rādhā-snigdha-mugdhehita-pulakatīṁ svāminī-śikṣitānāṁ

samyag-vetrīṁ kalānāṁ tad-atiśaya-kṛpā-sneha-viśvāsa-pātrīm |

koṭi-prāṇātma-nirmañchita-pada-nakha-maṇy-eka-śobhāṁ svabandhor

bibhrāṇāṁ cāru-gucchāñcala-dala-vilasac-citra-sūkṣmaṁ nicolam ||10.3||

smarāmi vṛndāvana-kuñja-vīthikāḥ

smarāmi tau nāgara-divya-dampatī |

su-gaura-nīlau smara-keli-sāgare

magnāv apāre dina-rātry-avedinau ||10.4||

nityonmadānaṅga-rasaika-mūrtī

nityaika-kaiśora-vilāsa-pūrtī |

tau dampatī nitya-vicitra-kāntī

su-gaura-nīlau bhaja kuñja-sīmni ||10.5||

paraspara-prema-rasātikāṣṭhā-

ghanākṛtī-mohana-divya-rūpau |

prīty-ātma-vṛndā-vipine rasāndha-

sakhī-sametau satataṁ smarāmi ||10.6||

rādhā-vallabha-koṭi-dayitaṁ nityārti-rūponnatiṁ

nitya-procchalad-anta-pāra-rahita-śyāmāṅga-kānty-ambudhim |

nityānanda-rasonmadaika-vikṛtiṁ nityaika-kaiśorakaṁ

śrī-vṛndāvana-nitya-ketanam ahaṁ nityātma-bhāvair bhaje ||10.7||

rādhāyās tad-vayas-tan-nava-madana-kalā-tan-navāṅgāṅga-rājad-

rūpa-śrī-hrī-vilāsa-smita-tati-kuṭilāpāṅga-līlāṅga-bhaṅgaiḥ |

premānandaika-mūrcchā-prada-dadati-mahā-gaura-susnigdha-rociḥ-

puñjair mādhurya-sārair hṛdayam iha mamāhāri vṛndāvanāntaḥ ||10.8||

aṅge’ṅge rūpa-līlā-madhurima-suṣamāpāra-sindhau sugaure

śrī-kṛṣṇātmaika-caure lalita-nava-vayo-vibhrame rādhikāyāḥ |

vṛndāraṇyānubhāvāt katham api na manāk kuṇṭhitād eka-bhāvā-

viṣṭaṁ cetaḥ praviṣṭaṁ bhavatu mama kadā mādyad uccai rasena ||10.9||

mad-guṇa-doṣa-vicāraṁ vinaiva vṛndāvanaṁ mahāśakti |

nityocchṛṅkhala-karuṇādy-akhila-guṇaṁ māṁ dhruvaṁ nayet svapadam ||10.10||

sarvaṁ tyaktvā śaraṇam agamaṁ śrīla-vṛndāvana tvāṁ

tvayy atyantākṣamam akaravaṁ koṭi-saṅkhyāparādham |

tan me mālambanam iha kim apy asti rādhā-padābja-

dvandvānandonmada-mad-avanaṁ tvaṁ na cen naiva naiva ||10.11||

śrī-vṛndāvana-vartini yatra kvacanāpi sāparādhasya |

rādhā-kṛṣṇa-drohiṇa urutara-narakāt kadāpi noddhāraḥ ||10.12||

hā vṛndāvana rādhā-tat-priya-sarvasva uccakair aghavān |

tvayy aham atibhaya-kampita āsaṁ tvaṁ me'tra sambhavac-charaṇam ||10.13||

rādhā-kṛṣṇa-vilāsair atimadhurima-sindhu-bandhurollāsaiḥ |

rañjita-nikuñja-vīthīṁ dhyāyati vṛndāṭavīṁ mahā-dhanyaḥ ||10.14||

patitam anāthaṁ gūḍhaṁ dīnaṁ duśceṣṭitaika-rataṁ mām |

rādhāṅghri-kamala-dūraṁ na vedmi vṛndāvanaṁ kathaṁ kurave ||10.15||

atyanta-kumatim atyucchṛṅkhalm atiśocya-śocyaṁ mām |

śrī-vṛndāvanam eva svādbhuta-kṛpayātma-sāt kurutām ||10.16||

śrī-vṛndāvana-nāgara-kiśora-mithunaṁ sugaura-nīlaṁ tat |

svakārmaika-rasa-magnaṁ mama hṛdi lagnaṁ mahādbhutaṁ kim api ||10.17||

kandarpa-keli-lolaṁ niravadhi vṛndāṭavī-nikuñjeṣu |

kanakendra-nīla-rociḥ kiśora-yugalaṁ kadonmadaḥ kalaye ||10.18||

vṛndāvane prajalpan gacchan tiṣṭhan svapan śvasan vāpi |

smara-tarala-gaura-nīla-jyotir-dvandvaṁ kadā puraḥ kalaye ||10.19||

rasa-maya-kiśora-mithunaṁ rati-manmatha-koṭi-mohanaṁ kim api |

gaura-śyāmala-mattaṁ smaratāṁ padayor jaganti nipatanti ||10.20||

mohana-vṛndāvana-bhuvi mohana-rādhā-vrajendra-sutayos tām |

mohana-mohana-rūpa-cchavi-līlā me sadā sphuratv antaḥ ||10.21||

āścaryaṁ nava-vayaḥ śrī-rūpa-vilāsaṁ nikuñja-vīthīṣu |

gaura-śyāmala-dhāma-dvayam atimadhuraṁ mama sphuratu ||10.22||

śrī-rādhā-mādhava-śrī-vadana-kamalayoḥ koṭi-candrātikāntayoḥ

samphulla-svarṇa-kośa-sphuṭita-marakatāmbhoja-saubhāgya-bhājoḥ |

pāyaṁ pāyaṁ suśītā madhuratara-vahad-dhāsa-pīyūṣa-vāṇīr

mādyad-vṛndāvane'haṁ niravadhi lalitā-vṛndaṁ bhajāmi ||10.23||

saṁvītāruṇa-divya-pīta-vasanaṁ divya-prasūnollasad-

vaṇī-divya-śikhaṇḍa-maṇḍala-lasac-cūḍā-mitho-maṇḍitam |

tāṭaṅkojjvala-divya-ratna-makarodāra-sphurat-kuṇḍalaṁ

gaura-śyāma-kiśora-divya-mithunaṁ dhyāyāmi vṛndāvane ||10.24||

go-vatsaiḥ parimaṇḍitaṁ kvacid aho hambāravāḍambaraṁ

kurvadbhir muhur ambaraṁ kvacid atikrīḍā-vilolārbhakam |

kutrāpy unmada-navya-gopa-taruṇī yṭhotsavaṁ kutracid

rādhā-kṛṣṇa-vilāsa-mohanam ahaṁ dhyāyāmi vṛndāvanam ||10.25||

rādhā-kṛṣṇānanya-bhāvaika-gamyaṁ ramyaṁ divyāraṇyato nandanādeḥ |

vṛndāraṇyaṁ saccidānanda-sāndraṁ jyoti-rūpaṁ divya-divyaṁ śrayāmi ||10.26||

prāṇānte'pi na sāṅgati viracayan strīṇāṁ na tat-saṅginām

ekaṁ kvāpi nipadya mat-taru-tale sāsraṁ priyākhyaṁ japan |

maunī loka-samāgame niravadhi kṣauṇīka-sarvaṁ-saho

rādhā-keli-vane tṛṇad api kadā nīco nivatsyāmy aham ||10.27||

koṭiḥ kāma-gavāṁ dyu-sad-viṭapināṁ vāṭīś ca koṭis tṛṇaiḥ

kaudāryātivibhūtibhir vidhuvatī peṭīś ca cintāmaṇiḥ |

divyaiś candana-pārijātaṁ pramukhair vṛkṣair vṛtā cinmayair

jīyāt kuñja-kuṭī-ghaṭātimadhurā rādhā-vihārāṭavī ||10.28||

hāsyoru-cchaṭayāmbare viracayann āccarya-kunda-srajaṁ

dṛk-pātair diśi diśy aho kuvalaya-śreṇīṁ samunmīlayan |

utphulla-sthala-paṅkajām iva bhuvaṁ kurvan pada-nyāsato

dhyeyo me saha rādhāyā muhur aṭan vṛndāvane mādhavaḥ ||10.29||

vāraṁ vāram udaśru jīvana-yugākrīḍe nikuñje viśan

gāyaṁs tac-caritaṁ dravann atibhiyā saṅgād bhujaṅgād iva |

kṣud-bādhe mita-śuṣka-patra-phala-bhuk tarṣe'mbu kāmaṁ piban

śrī-vṛndā-vipine kadā taru-talāny eva vasan syāṁ sukhī ||10.30||

śrī-gāndharvā-rasika muralī-maṇḍita-śrī-mukhendo

kāntākḷpta-svakara-nihitodāra-guñjoru-hāra |

preyasyaiva praṇaya-racitāścarya-cūḍā-śikhaṇḍa

pratyaṅgodyata pulaka hṛdi me krīḍa-vṛndāvane'dya ||10.31||

sarvāṅge pulakāvalīm aruṇatām akṣṇor vaco'nanvayaṁ

yānaṁc ca skhalitaṁ mithaḥ kalahanaṁ keśāmbara-saṁvṛtam |

mālyādi-truṭanaṁ muhuḥ prahasitaṁ bhūyo rasātyunmadaṁ

yatrābhūd dvayaṁ gaura-nīla-mahasas tan naumi vṛndāvanam ||10.32||

premāndhākhila-cid-ghana-sthira-caraṁ candrair anantair ivo-

ddīptaṁ śrī-mukha-candrikocchalanataḥ śrī-rādhikā-kṛṣṇayoḥ |

sarvārthānatitucchayan nija-rasa-śrīṇāṁ camatkārataḥ

śrī-vṛndāvanam eva sarva-paramaṁ sarvānapekṣo bhaje ||10.33||

sarveṣām anukampyatām iha satāṁ śikṣā-kṛte daṇḍyatāṁ

vātsalyādibhimaṇḍyatāṁ karuṇayaiveṣṭāyatau khaṇḍyatām |

jānan svasya sudurdhiyo'pi na parityajyāham atyabhavat

śrī-vṛndāvanam āvasāmi paramānandātyasīmaṁ kadā ||10.34||

rādhā-kṛṣṇa-guṇān eva gāyaṁ gāyam akiñcanaḥ |

aśrubhiḥ paṅkilī-kurve kadā vṛndāvana-sthalīm ||10.35||

sphurad-rādhā-padāmbhoja-dāsya-lāsyaḥ kadā hṛdi |

ākṛtyā ca prakṛtyā ca bhaveyaṁ viśva-mohanaḥ ||10.36||

kadāpi pulakāñcitaḥ pravahad-aśru-dhāraḥ kvacit

kadācid atigadgadākṣara-gṛhīta-rādhābhidhaḥ |

kadāpi viluṭhan kṣitāv atha kadāpi mūrcchāṁ gato

mahā-prānaya-vihvalo bhramati ko'pi vṛndāvane ||10.37||

ananta-rati-manmathonmathana-darpa-śobhāmayaṁ

mithaḥ praṇaya-kīlitaṁ kim api gaura-nīla-cchavi |

ananta-rasa-vāridhau buḍitam anta-pārojjhite

mahaḥ prathama-yauvanaṁ dvayam udeti vṛndāvane ||10.38||

patatu mad-upariṣṭhāt koṭiśo vajra-pātaḥ

sakala-bhuvana-dāhī vahnir abhutthito'stu |

udayatu laya-kāloccaṇḍa-mārtaṇḍa-koṭir

na khalu tad api vṛndā-kānanaṁ tyaktum īśe ||10.39||

vyālā utkṛtya khādantv atha vikaṭatamāḥ kāla-sarpā daśantu

rogā syur duścikityā dadatu tata itaḥ sarva evātiduḥkham |

atyudvigno'pi dharmaiḥ madana-virahitaḥ śīta-varṣātivātaiḥ

kṣut-tṛḍ-vādhās tv asahyās tad api nahi padaṁ yāmi vṛndāṭavītaḥ ||10.40||

naiva prekṣya mukhaṁ striyā viṣayiṇaḥ sambhāṣya naiva kvacit

keṣām apy atipṛcchatām api puro na vyajya dainyāni ca |  
nāśāṁ kasyacid ādadhan na dadhad doṣān yathā-lābhataḥ

santuṣṭo vasa rādhikā-pada-rasāviṣṭo'tra vṛndāvane ||10.41||

nityāścaryānanta-mādhurya-dhurye

yasminn āste prasphurad-divya-kuñjam |

rādhā-kṛṣṇābhaṅgurānaṅga-keli-

śrīmad-vṛndā-kānanaṁ tat prapadye ||10.42||

sāndrānandāpāra-cij-jyotir ekām-

bhodhi-dvīpe bhāti vṛndāṭavīyam |

tatraivānādy-anta-kandarpa-keli-

gaura-śyāmāvāśraye śrī-kiśorau ||10.43||

divya-snigdha-svarṇa-gaurāṅga-rociḥ

sindūllolair lumpatī dig-vibhāgam |

jīyat-kṛṣṇa-prema-mādhurya-sīmā

vṛndāṭavyāṁ kāpi divya-kiśorī ||10.44||

śuddhānantā svādya-raty-ātma-sac-cij-

jyotiḥ-sindhor anta-pārojjhitasya |

gaura-śyāmaṁ kāma-lolaṁ kiśoraṁ

sāra-dvandvaṁ paśya vṛndāvanāntaḥ ||10.45||

ekaikāṅga-cchavibhir akhila-dvaitam ācchādayantī

mādhuryaughaṁ kam api dadhati divya-līlā-kalābhiḥ |

kāpi śyāma-praṇaya-vikala-svarṇa-gaurāṅga-vallir

vṛndāraṇye vilasati mahā-rūpa-rāśiḥ kiśorī ||10.46||

śrī-gāndharvā pada-kamalayor dāsya-lāsyopalambhe

taj-jñā yat-sādhanam upadiśanty uṣaro mādṛśo'tra |

tasmāt pāpo yadi ca sukṛtī nindito vandito vā

vṛndāraṇyaṁ suśaraṇam aye'kuṇṭha-rādhā-prakāśam ||10.47||

duśceṣṭānāṁ durmatīnāṁ ca koṭiḥ

koṭir ghorānartha-durvāsanānām |

kāmaṁ vṛndā-kānane me'stu māstu

śrī-rādhāyā vismṛtaṁ nāma-mātram ||10.48||

unmīlan-madhurāṅga-bhaṅgima-naṭan-netrāñcalī-līlayā

sa-vrīḍa-smita-mādhurībhir asakṛc chrī-rādhayotthāpitaiḥ |

atyugrair amita-smaraiḥ pratipadaṁ digdhāli-viddhāntaraḥ

ko'pi śyāma-kiśorako'tivikalo vṛndāvane bhrāmyati ||10.49||

yat saundaryaṁ yad vayo ye ca bhāvā

yā vaidagdhayā yāś ca gaurāṅga-bhaṅgyaḥ |

yā dik-cakrācchādi-lāvaṇya-vanyās

tā no bhāve rādhikāyāḥ sphurantu ||10.50||

pūrṇa-premāmṛta-rasa-nidhī divyad-divyo kiśorau

gaura-śyāmādbhuta-nava-vayo-rūpa-lāvaṇya-rāśī |

vṛndāraṇye sahaja-madanonmatta-līlā-vihārau

nityaṁ bhāvāmṛta-sumadhure cetasi prasphuretām ||10.51||

kuñje kuñje'tiraṅgād ahaha viharato yatra rādhā-vrajendū

vṛkṣe vṛkṣe ca yatra pravilasati mahā-divya-gandha-prasūnam |

puṣpe puṣpe madāndhīkṛta-madhura-kulaṁ syandamānāmṛtaughaṁ

moghaṁ janmādi sarvaṁ tava yadi bhajase naiva vṛndāvanaṁ tat ||10.52||

yasmin sattva-rajas-tamāṁsi na manāk santi svakāryair na vā

kālasya prabhūtāsti sarva-mahato devādayaḥ ke pare |

svātmaj-jyotiṣi śuddha-cid-rasa-ghane vṛndāvane pāvane

tasmin mā kuru mūḍha dṛṣṭim anṛtāṁ vairyeṇa nityaṁ vasa ||10.53||

dehārthehā-sunīcācaraṇa-matir alaṁ saṁstutau vācya-buddhiḥ

sampad yān matiḥ kvāpy ahaha na samadhīḥ stry-ākṛtau rākṣasī-dhīḥ |

vyarthātmābhāra-buddhiḥ kuvapuṣi janatā-saṅgatau sarva-buddhiḥ

svasmin sarvottame'py atyadhamatama-matis tiṣṭha vṛndāvane bhoḥ ||10.54||

na strī na strī-prasaṅgī milati yata idaṁ sthaṇam āśritya sarva-

dvandvātīto'tra kandādibhir apara-vaśaiḥ kalpayan deha-vṛttim |

bhāvenātyujjvalenātmani madhuratare nyasya rādhā-padābja-

dvandvaṁ vṛndāvanāntar gamaya dina-niśā nitya-tan-nāma-jāpī ||10.55||

viḍ-bhāṇḍe'smin kudehe hari hari mamatāṁ muñca niṣkiñcanānāṁ

saṅge raṅgaṁ vidhehi tyaja kanaka-vadhū-darśanaṁ dūrato'pi |

matvā mānāvamānau viṣama-viṣa-sudhā-sāravat sarva-duḥkhaṁ

soḍhvā soḍhvā dṛḍhīyān nati-rati-praṇayādāssva vṛndāvane'smin ||10.56||

kañcid vañcita-sādhya-sādhana-gaṇa-nirbhṛṣṭa-kālādika-

trāsaṁ nirhata-pāpa-puṇya-viṣayaṁ niṣpīta-tāpa-trayam |

nirbhātaṁ sakala-trayī-hṛdayato'py atyanta-dūre mahā-

citra-prema-rasormi-divya-vana-rāṭ-cūḍāmaṇiṁ cintaya ||10.57||

dvandvī-bhāva-nija-svabhāva-sahajātyāścaryaṁ kaiśorakaṁ

śrī-vṛndāvana-nitya-keli-mitha ānandaṁ mitho jīvanam |

tādātmya-praṇayād bhajāmi lalitā-prāṇaṁ mithaḥ santato

tuṅgānaṅga-taraṅga-sañcaya-calaṁ gaura-sitāṅgaṁ mahaḥ ||10.58||

nava-kanaka-sugaura-nīla-ratna-

prakara-sunīlam udāra-divya-līlam |

mithunam abhinavaṁ navānurāgon-

mada-madanāturam adbhutaṁ bhajāmi ||10.59||

parama-rasa-samṛddhi-kanda-vṛndā-

vana-bhuvi divya-kiśorayoḥ kayościt |

nava-madana-vilāsa-cāpalāni

smara nava-hema-mahendra-nīla-bhāsoḥ ||10.60||

dvayam atirasa-dhāma gaura-nīlād-

bhuta-ruci-nitya-kiśoram unmadāndham |

nava-nava-rati-lālasena vṛndā-

vana-bhuvi tan mama nityam astu sevyam ||10.61||

bharita-daśa-dig-anta-kānti-pūraṁ

dvayam atidivya-mahaḥ sadā kiśoram |

kanaka-marakatābham astu vṛndā-

vana-rasa-vihvalam eva me niṣevyam ||10.62||

sarvānanda-rahasyam atra sakala-premṇāṁ rahasyaṁ tv iha

dīptītāṁ surahasyam atra pradasyāsmin rahasyaṁ param |

āmodasya rahasyam atra madanasyāsmin rahasyaṁ paraṁ

vaidagdhī-surahasyam atra yad idaṁ vṛndāvanaṁ mohanam ||10.63||

pūrṇāḥ svarṇāmbuja-marakatāmbhoja-garbhātigaura-

śyāmāḥ kāmātmaka-rasa-ghanasyāntar adhyemi kāntiḥ |

kasyāpy ekātma uru-mada-śrī-kiśora-dvayasya

śrīmad-vṛndāvanam anu sadā krīḍato vardhi-tṛṣṇām ||10.64||

śrī-vṛndāraṇyam etad dvayam api tad-ekātmakaṁ dhāma gaura-

śyāmaṁ tat-prāṇa-sakhyo'pi ca parama-rasaṁ prīti-mātraṁ vidanti |

tenātyantāparādhiny api mayi madhuraṁ tan mahāścarya-vṛndaṁ

naivopekṣāṁ vidadhyād ajani yadi sakṛt tat-sva-sambandha-gandha ||10.65||

yasmād eva pravṛttiṁ sakala-tanu-bhṛtām uttame vātha hīne

karmaṇy asyotkaṭecchā samudayati yatas te vane hetavaś ca |

saṁyogaṁ prāpnuvanti prasarita-paramā sarva-bhoge viraktir

jñānaṁ bhaktir mahat saṅgati-paricayatas taṁ svatantreśam īḍe ||10.66||

sa vo'py adbhuta-śakti-rāśir akhilādhīśasya tat-tat-tanuṣv

ānandaika-vilāsavān nija-mahā-pūrṇātma-śakty-āśrayāt |

sañjīvaty atha ceṣṭate nija-nije kārye tam evādbhuta-

svātantryaṁ paramaṁ pareṇam aham ānandaika-vṛttiṁ śraye ||10.67||

ānandānāṁ parama-caramo yo'vadhir vaiṣṇavānāṁ

sarvodhvānāṁ sakala-hari-śakty-unnatīnāṁ ca yo vā |

sampūrṇānāṁ parama-bhagavat-sad-guṇānāṁ ca yo vā

sa śrī-vṛndāvana-bhuvi narīnarti sarvordhva-dhāmni ||10.68||

sarva-dharma-vimukhaṁ sadā sakala-pāpa-karmākaraṁ

samasta-guṇa-varjitaṁ sakala-sattamopekṣitam |

aho sakala-pāmarair api bahiṣkṛtaṁ dūrataḥ

kathaṁ sahaja-vatsalā tyajatu māpi vṛndāṭavī ||10.69||

anātha-jana-pāvanaṁ sakala-pāpa-vidrāvaṇaṁ

mahā-rati-sudhābharaiḥ sakala-citta-vidrāvaṇam |

saheśa-kṛta-bhāvanaṁ sa-hari-rādhikā-jīvanaṁ

mahā-patita-pāvanaṁ jayati dhāma vṛndāvanam ||10.70||

tvaṁ māteva piteva sat-suhṛd iva bhrāteva sad-bandhuvat

kāntāvat paradevateva guruvat san-netravat prāṇavat |

sarvasvaika-nidhānavat svamṛtavat sat-putravat svātmavat

śrī-vṛndāvanaṁ rādhikā-rasika-maulyānanda nityaṁ bhava ||10.71||

snigdha-svarṇa-sugaura sundara-vapur-lāvaṇya-pūrṇārṇave

navya-prema-rasātmakena cid-acid-dvaita-prathā-lumpakam |

aṅge śyāma-kiśorakasya jayatād rādhābhidhaṁ kiñcana

śrī-vṛndāvana-sīmni saurata-kalāpāraṁ kiśoraṁ mahaḥ ||10.72||

aiśvarya-sīmā yad api bhagavataḥ sad-guṇāścarya-sīmā

līlā-mādhurya-sīmā praṇaya-samada‑svāda-vaivaśya-sīmā|

saundaryāścarya-sīmā nava-lalita-vayaḥ‑śrī-camatkāra-sīmā

vṛndāraṇya eva pravilasati yato’tas tad evāśraye'ham ||10.73||

brahmākhyaṁ dhāma viṣṇor vahati hṛdi sadā yaḥ sa pūjyo’tra loke

mūrtiṁ yāṁ kāñcid evāścaryati bhagavato yaḥ sa tasya priyātmā |

sākṣāc-chrī-kṛṣṇa-candraṁ bhajati ya urubhiḥ so’nubhāvais tulyo

mac-cetas tv eṣa jahre tyajati rasika-rāḍ naiva vṛndāvanaṁ yaḥ ||10.74||

bhūr bhūr evātra yeṣāṁ jalam api ca jalaṁ śākhi-vallyo dru-vallyo

jyotsnādi jyotir ādyaṁ khaga-paśu-manujādīni pakṣyādikāni |

śrī-kṛṣṇaḥ kṛṣṇa evākhila-danuja-ripū rādhikā rādhikaiva

vyūhyālaṁ tena vṛndāvanam anu mama kāpy astu divyānubhūtiḥ ||10.75||

śrī-vṛndāvana-tattvam astu hṛdi me śaśvan mahā-mādhurī-

pūraṁ pūrṇa-viśuddha-manmatha-rasaikoddīpakaṁ mohanam |

śrī-vṛndāvana-candra-tattvam api me kandarpa-līlā-rasai-

kātma-sphūrtim upaitu sādya vimalā rādhāpi pūrṇā ratiḥ ||10.76||

kecit pīyūṣa-sārottama-pariṇatayaḥ kecana kṣīra-sārair

divyaiḥ san nirmitā ke'py atula-mada-kṛtābhāsavānāṁ ghanāṅgāḥ |

kecit saitopalāḥ ke'py atihimakarakāḥ kalpa-rūpā iti śrī-

vṛndāraṇye drumendrā dadhati bahu-vidhā rādhikā-kṛṣṇa-tuṣṭyai ||10.77||

śrī-rādhā-kṛṣṇa-narmokty-anusaraṇa-parā bibhrataḥ ke'pi śākhā

bhū-lagnāḥ sūna-bhārā bahu-śata-parito-maṇḍapākāra-ramyāḥ |

hasta-grāhyaṁ prasūnādy atha pariśikhara-sthaṁ ca sandhārayanti

śākhīndrā yatra dhanyā diśatu mama śiraṁ saiva vṛndāṭavīyam ||10.78||

kecin mādhyāhnikād apy ativahala-rucaś caṇḍa-mārtaṇḍa-koṭir

bhrājad-divya-prabhā-maṇḍalata uru-rucaḥ ke'pi kalpāgni-koṭiḥ |

kecid rākendu-koṭy-ujjvala-śiśira-lasac-candrikā-cāru-rociḥ-

puñjā guñjābhir ādyuti vitata-mahā-mañjulāḥ ke'pi yatra ||10.79||

kecid vidyotamānā dyutibhir agaṇitoddīpta-vidyul-latānāṁ

visphūrjad-divya-koṭi-sphaṭika-maṇi-mahā-svaccha-bhāso'pi ke'pi |

kecid bāla-pravālādhika-lalita-mahaḥ-kandalī-sundarāṅgāḥ

kecin nirbhānty ananta-druta-kanaka-ruco hari-hāra-tviṣo'nye ||10.80||

ke'pi protphulla-divya-sthala-kamala-rucaḥ ke'pi nīlotpalābhāḥ

kecit kīrānukāri-cchavi-nikara-citāḥ ke'pi kāśmīra-bhāsaḥ |

kecid bhinnāñjanābhā marakata-maṇivat kecid atyujjvalābhāḥ

kecit sat-pāṭala-proccaya-ruciro ruco'nye javā-puṣpa-bhāsaḥ ||10.81||

itthaṁ svānanda-sac-cid-rasa-ghana-vapuṣo yatra śākhīndra-vṛnda-

syāścaryāṁ varṇa-bhedā atha vividha-rucāṁ vīcayo durnirūpāḥ |

ākārāṇāṁ prakārā api parama-camatkāriṇāṁ yatra puṣpādy-

atyāścaryaika-sīmnaḥ sphuratu mama sadā saiva vṛndāṭavīyam ||10.82||

vicitra-patra-pallava-prasūna-guccha-jālakair

apāram ullasan-mahā-maranda-sindhu-nirjharam |  
vicitra-rociṣācitaṁ sudhārasātmaikaḥ phalaiḥ

smarāmi kṛṣṇa-kānane vicitra-śākhi-maṇḍalam ||10.83||

ananta-hari-rādhikā-praṇaya-phulla-vallī-drumaṁ

tad-aṅghri-rasa-vihvalaiḥ khaga-mṛgādibhir maṇḍitam |

tad-adbhuta-vilāsavan-nava-kuñja-puñjodayaṁ

smarāmy atimahojjvalan-madhura-vṛnda-vṛndāvanam ||10.84||

vaikuṇṭhe sakalojjvale'timadhure'py atyujjvalaṁ mādhurī-

pūrṇaṁ cūrṇayad-adbhutair nija-guṇair niśreyasādyāny api |

svarṇa-jyotir athonmadaṁ marakata-jyotir-dvayaṁ tan maho

bibhran-nirbhara-keli-nūtana-vayaḥ paśyāmi vṛndāvanam ||10.85||

prakṛtyantaṁ gatvā jaḍam anṛta-duḥkhātma-sakalaṁ

para-brahmajyotiḥ paricinu mahā-vistṛtatamam |

tato dūre śuddha-smara-rasa-mayāścarya-madhuro-

jjvalaṁ jyotiḥ pūrṇa param iha hi vṛndāvana-vanam ||10.86||

ihāścarya-gaurāsita-nava-kiśora-dvaya-maho

mahā-saundaryaugha-parama-suṣamā-pāram aniśam |

smarāndha-svābhāvyān nava-nikuñjeṣu viharaty

atikrīḍā-vaidagdhy-abhinava-camatkāra-madhuram ||10.87||

mahānandānāṁ yat parama-paramaṁ sāram amalaṁ

mahā-saundaryāder yad api paramāntāvadhi padam |

mahāścaryānaṅgonmada-rasa-vilāsaika-sumahā-

camatkāro yat tat tad-ubhaya-mahā-divya-mithunam ||10.88||

sadāhaṁ tan-madhye'py atimadhurimātyunmada-rasaṁ

smarāmi śrī-rādhā-caraṇa-kamala-jyotir atulam |

mahā-vistīrṇṁ tad-ghana-tanu-kiśorīṁ nava-taḍil-

latā-gaurīṁ kānti-mradima-vijita-svarṇa-latikām ||10.89||

dig-anta-pracchādi-cchavim atula-saundarya-laharī-

parītā vaidagdhī-nidhim amita-bhaṅgī-maya-tanum |

ananyāṁ tad-dāsīm ativahala-tat-sneha-vikalāṁ

kalāmbhodheḥ pāraṁ paramitavatīṁ tat-karuṇayā ||10.90||

mahā-veṇī-puccha-sphurita-maṇi-gucchāṁ nidadhatīṁ

dukūlaṁ saṁvīta-stana-mukulayor mūrdhni ca muhuḥ |

salajjaṁ sa-snehaṁ samṛdu-hasitaṁ sāṅga-valanaṁ

vilokair viśveṣāṁ sahaja-kuṭilair vismaya-karīm ||10.91||

atikṣāmāṁ madhye pṛthutara-nitambātimasṛṇa-

prabhā-pūraṁ divyojjvala-rucira-śāṭyāpi dadhatīm |

kvaṇat-kāñcī-dāmāṁ raṇita-maṇi-mañjīra-caraṇāṁ

sphurac-cūḍā-ratnāṅgada-mṛdula-dor-valli-lalitām ||10.92||

sucāru-graiveyojjvala-padaka-hārāvalī-ruciṁ

sukarṇe tāṭaṅkaṁ maṇi-mayam udāraṁ ca dadhatīm |

sumuktāṁ śrī-nāsā-puṭam anu maṇi-svarṇa-khacitāṁ

dadhānāṁ bimboṣṭhīṁ sphurad-asita-bindu-śrī-cibukām ||10.93||

lasan-muktā-paṅkti-pratima-daśana-śreṇi-visarac-

chaṭaughaiḥ kurvāṇāṁ diśam iva vitāṁ kunda-kumudaiḥ |

sadā rādhā-tīvra-praṇaya-rasa-romāñcita-tanuṁ

nicolenācchannām atirucira-gucchāñcalavatā ||10.94||

sadā rādhā-padāmburuha-paricaryākulatayā

jhanat-kurvan-mañjīrakam aticalantīṁ tata itaḥ |

nija-prāṇa-dvandvādbhuta-suruci-saundarya-laharī-

vilāsair ānandāmṛta-jaladhi-pūre’tibuḍitām ||10.95||

(saptabhiḥ kulakam)

mahā-doṣair āḍhyaṁ na khalu guṇa-leśa-viṣayaṁ

na yogyaṁ dṛk-pātair ahaha sa-dayānāṁ ca mahatām |

sudurmarṣaiḥ svasmnn asakṛd aparādhair api yutaṁ

sutaṁ māteva tvaṁ visṛja bata vṛndāṭavi na mām ||10.96||

mahā-mūḍhaṁ pāpair gurubhir akhilaiḥ śocyam asatām

api svapne’pīṣan na nata-hari-tad-bhakta-caraṇam |

svakalyāṇopāyoparama-śaraṇaṁ mām avaguṇaiḥ

kṣamā-vātsalyādyair atimahita-vṛndāvana nijaiḥ ||10.97||

tava preṣṭha-dvandvaṁ tvad-amala-nikuñjeṣu viharat-

sadaivonmaryādaṁ na hi vidhi-niṣedhādi kalayet |

rameśitros tattvaṁ kim api paramaṁ dhyāna-rasadaṁ

tatas tvaṁ māṁ vṛndāvana na visṛjocchṛṅkhala-matiḥ ||10.98||

kva dharmaḥ kvādharmaḥ kva ca vividha-maryādika-kathāḥ

kva bhadraṁ kvābhadraṁ kva ca viṣama-dṛṣṭy-udbhava-lavaḥ |

iha śrīmad-vṛndāvana-bhuvi samastaṁ sthira-caraṁ

yadi jñātaṁ rādhā-patir atimahā-cid-rasa-ghanam ||10.99||

prakṛty-antar-dvaitaṁ sakalam api niṣpīya paramo-

jjvalaṁ jyotir-mātraṁ kim api vitataṁ brahma kalaye |

tad-dhyaiśaṁ jyotiḥ parama-paramānanda-vitataṁ

tato dūre premojjvala-rasa-mayaṁ jyotir asitam ||10.100||

tad-antaḥ-śrī-vṛndāvanam iha mahāścarya-suṣamā-

vayo-rūpaudāryonmada-madana-tṛṣṇaika-sahajam |

mahā-gaura-śyāmaṁ dvayam atimahānanda-sughanaṁ

mahā-bhāvonmīlan-madhuratara-dāsyena bhaja bhoḥ ||10.101||

susnigdhāḥ sukumāra-sundaratarāḥ svānanda-niḥsyandinaḥ

suprajñāḥ surucaḥ suśītalatara-cchāyāḥ supuṣpānvitāḥ |

svādīyāḥ suphalaiḥ sugandhaḥ madhubhiḥ patraiḥ śubhaiḥ pallavair

vṛndā-kānana ullasanti taravaḥ kṛṣṇe svābhāvojjvalāḥ ||10.102||

iti śrī-śrī-prabodhānanda-sarasvatī-gosvāmi-pāda-viracite

śrī-śrī-vṛndāvana-mahimāmṛte

daśamaṁ śatakam

||10||

--o)0(o--

(11)

# ekādaśaṁ śatakam

svotsaṅge nyasya bālaṁ nijam imam iti duśceṣṭam uccair amedhya-

krīḍaṁ soḍhvāparādhān sakaruṇa-mati saṁmṛjya vītaṁ rajobhiḥ |

ātmeśa-prema-divyaṁ stana-bharam alaṁ pāyayitvā sumātaḥ

śrīmad-vṛndāṭavi tvaṁ sahaja-niravadhi-sneha-pūre’bhirakṣa ||11.1||

dharmābhāso’py ahaha nahi me naiva pāpāc ca bhītir

na śrī-kṛṣṇe ratir api na me sauhṛdaṁ sattameṣu |

kintv atyantāhata-janam imaṁ sva praviṣṭaṁ kathaṁcit

jñātvātyantāgatim avakṛta-svīkriyāṁ manyase cet ||11.2||

śrī-vṛndāraṇya nityaṁ vihita-bahutarākṣamya-pāpaḥ sva-dharma-

tyāgī no veda gurv-ādikam api vacasā vanditasyāṅghri-dūraḥ |

hā hā jātāparādho muhur api bhagavad-bhakti-ratāśrayaṁ tvām

ekaṁ jñātvāśrito’haṁ tvayi ca bhavad-aghaḥ kiṁ karomi kva yāmi ||11.3||

tyaktaḥ sarvo’pi dharmo hari hari na manyak tyaktam ekaṁ vikarma

śrī-kṛṣṇe tasya nāmasv atha tad-anucare nāgasām asti me’ntaḥ |

śrīmad-vṛndāvana tvāśrayam agati-gatiṁ tv ekalāṁ tvayy asad-dhīḥ

kiṁ kuryāṁ kutra yāyāṁ yad iha bata bhavet tad bhavatv eva kāmam ||11.4||

sakala-gati-vihīna-sad-gati-sattvaṁ

śruti-tatibhiḥ sakalābhir eva gītā |

ata ūrū-mahimā tvam eva vṛndāṭavi

mama sac-charaṇaṁ na cānyad asti ||11.5||

asamahata mahādhamasya

vṛndāṭavi mama niḥsama divya-vastu lipsoḥ |

dṛḍhataram upahāsyatāṁ

gatasyodayati kṛpā tava cen manāk kuto hrīḥ ||11.6||

ahaha parama-magna sarva-setur

vraja yuvarāja ihātyudāra-bhāvaḥ |

viharati yadi rādhayaiva vṛndāvana

paramatvāya me tadā kva cintā ||11.7||

tvayi ciram adhirāpy sarva-śaktiṁ

parama-camatkṛtim atyanaṅkuśāṁs tvām |

sukham aramata rādhayaiva vṛndāvana

katham atra tadā bhavān udāstām ||11.8||

aparimita mahāmahimni dhāmni

tvayi parame paramollasad rasoghaiḥ |

yadi na rasam ahaṁ labheya vṛndāvana

tapasā tvayi koṭi varṣma-heyam ||11.9||

tvayi me śva-śṛgāla-bhakṣyam etad

yadi dehaṁ nipāted ayatna-vṛtti |

ati maṅgalam eva tarhi vṛndāvana

no tad-bhṛtaye tvad-anyadṛk syām ||11.10||

svapne khalu jāgare’thavā

tava vṛnde vantaḥ paratra me |

api na śrutaṁ rādhikā-priyāntika-

vṛtter udiyāt priyā-sutā ||11.11||

trukacena vidīryatāṁ vapur

vilayo vāstv api jñāti-dharmayoḥ |

na manāg api hātum astu dhīr

mama vṛndā-vipinaṁ sudurlabham ||11.12||

hari-bhaktim ahaṁ na kāmaye

mama muktiḥ pratibhāti śuktivat |

nayanena nipīya rādhikā-

rati-kuñjarair atimañjulaṁ vanam ||11.13||

api śuṣka-phalādi bhakṣayan

kṣudhito nirjhara-vāḥ pibaṁs tṛṣā |

giri-rāja-guhāsu viśrāmo

vasa vṛndā-vipine sukhaṁ sakhe ||11.14||

kuru maunam anīha āssva vṛndāvana-

taru-mūla udaśru rādhikāyāḥ |

adhipāṇi-kapola ādya-bhāvot-

pulaka-kulaḥ kalayan sukeli-vṛndam ||11.15||

barhollāse vasati śithilāṁ keśa-bhāraḥ sukeśyāḥ

paśyāmy etām alaka-vitatiṁ cāru bhṛṅgāvalīṣu |

smerāsyendor udayati kalā-phulla-hemābja-kośe

netrāñcalyāś cakita-hariṇī-cāturī-mādhurībhūḥ ||11.16||

śrīman-nāsā sutila-kusume bandhu-jīvādhara-śrīḥ

kunde dantāvali-vilasitaṁ kairave cāru-hāsyam |

vallī-vṛnde tanur anupamā guccha-sat-kuṭmalādau

lakṣmīr vakṣoruha-mukulayor bāhu-vallī-mṛṇāle ||11.17||

pīna-śroṇir vipula-puline komaloru-kadalyāṁ

raktāmbhoje kara-caraṇayoḥ kāpi śobhā vibhāti |

vṛndāraṇya tvayi nivasati vyasta-rūpā priyā me

sāmastyenollasati tu mamātrāti dhanyāṅka-deśe ||11.18||

yadā me prāṇeśvary ati-nikaṭa evātikutukān

nilīnā paśyanti vikala-vikalam āsthitavatā |

tadā vallī vṛndāvana tava sasaṁjñaṁ kisalayaṁ

karaṁ dhuntryā sūcayad idam aho me mahad ṛṇam ||11.19||

aho vṛndāraṇya tvayi vikasitānanta-kusuma-

parāgair niryādbhir nayana-yugalaṁ tat-kaluṣitam |

priyāyāḥ phutkāraḥ pada-rajayatā cumbana-mahot-

savo labdhas tena tvam asi mama jīvātur ahaha ||11.20||

yadā cit-kāntā mām iha tava tamāla-druma-vane

nilīnaṁ māṁ jñātvāpy avadad atidhūrto na militaḥ |

stuvānā taṁ vṛndāvana-vara-tamālo’si dayitas

tvam ity uktvā yan māśliṣad aham ataḥ krīta iha te ||11.21||

sakhībhiḥ kāntā man-nilayana-sukhelā-suniratā

praviṣṭā śrī-vṛndāṭavi tava latā-sadmani mayā |

sakhī-veśe nāṭye milita-ramitāgatya ca ruṣā

kṣipad yad vaḥ kṛṣṇāyitam idam itīhāsa mama hṛt ||11.22||

supuṣpaṁ śrī-vṛndāvana tava sutuṅga-druma-śiro-

gataṁ kāṅkṣanty āhety anagha bhava nīco mama mude |

mayā nety ukto’pi prahasana-pareṇaiva viṭapī

yad uktaṁ preyasyā akṛta mama tenātimud abhūt ||11.23||

vicitra-śrī-vṛndāṭavi tava yadā citra-kusumair

apūrva-preyasyā vyaracayam ahaṁ veśam amalam |

prasādam etat prārthitam atha sakṛc cumbana-madād

hasantī yat tena tvam api vaśagaṁ māṁ kṛtavatī ||11.24||

aho vṛndāraṇya tvam asi paramaṁ dhanyam iha yac

calantī śrī-rādhā tvad-uru-suṣamāloka-kutukāt |

prasūnānāṁ varṣaiḥ pathi pathi samācchādayasi tāṁ

svatvīṣi śrotraika-priya-śuka-pikādy-adbhuta-girā ||11.25||

smayadhvaṁ kiṁ sakhyaḥ pratipadaṁ kadāśaṅka-hṛdayā

na kiṁ vṛndāraṇye’dbhuta-mahimani svarṇa-latikāḥ |

tvaranti svacchandaṁ marakata-mayāś ca druma-varā

mithaḥ saṁśleṣeṇa sphuṭam atula-śobhāṁ ca dadhati ||11.26||

jayiny akṣa-dyute catura-dhara saṁcumba muralī-

glahe mayāsvāditsati tu jita-kāśiny atha mṛṣā |

priyantir bhāvajñā vyadhita tanu vṛndāṭavi tavā-

khilaṁ sākṣyaṁ tan me tvayi para-rater hetur atalaḥ ||11.27||

sakhīṁ dūrīkṛtya svayam araci saṁvāhana-kalā

mayā yasya premṇā mṛdu mṛdu corāsa mudā |

tad etac chrī-rādhā-caraṇa-kamalaṁ komalatarā-

ruṇaj-jyotir vṛndāṭavi kutukatas tvāṁ samaṭati ||11.28||

śrī-rādhāyā yad anunimiṣaṁ rūpa-lāvaṇya-līlā-

vaidagdhyādi-parama-sucamatkāra-bhūmā mamāpi |

ānandānām adhikam adhikaṁ yac camatkāra-dhārā

tac chrī-vṛndāvana tava mahān eṣa ko’pi prabhāvaḥ ||11.29||

śrī-rādhāyā sama ca yad aho keli-cāturya-dhārā

yac cātyuccair niravadhi varīvṛdhyate kāma-tṛṣṇā |

gāḍhaṁ gāḍhaṁ yad ativalate ko’pi nau prema-bandhaḥ

sarvaṁ vṛndāvana rasa-khanaiḥ bhakti-visphūrjitaṁ te ||11.30||

svātmeśvaryās tava guṇa-nidhe rādhikāyāḥ sadaiva

prītis tvayy udbhavati sahajāhaṁ ca te krīta eva |

yad yatyantāghaṭita-ghaṭanāṁ tvaṁ cikīrṣasy abādhaṁ

kurv ity evaṁ hari-kṛta-nutiṁ bhāti vṛndāṭavīyam ||11.31||

yatrālakair iva calāli-kulaiḥ suvṛtta-

vakṣoruheva kusuma-stavakena vallī |

kāṁcanyadhāt kiśalayena supāṇineva

tanvās tad-aṅga-suṣamā vṛṣabhānujāyāḥ ||11.32||

yatrāniśaṁ viharataḥ saha rādhayaiva

vyañjat-pratikṣaṇa-mahādbhuta-rūpa-rāśeḥ |

vaikuṇṭha-gair ati-mahā-madhura-cchaṭaughais

tan-nāyakaḥ saha-ramaḥ sa-gaṇo mumoha ||11.33||

parama-vimuktiḥ sākṣād bhuri-rasaḥ sarvasvam eva vā sākṣāt |

sākṣād atha viśva-bhāgyaṁ vṛndāvanaṁ śrutair mṛgyam ||11.34||

hari-bhakti-surasa-sindhau manthād iva sāram utthitaṁ kim api |

āśraya-paramodāraṁ sakalāsāraṁ vihāya rādhikārāmam ||11.35||

astu vā māstu vā vastu yad vayaṁ mṛgayāmahe |

vṛndāraṇye nyastam eva svayam astaṁ vrajad-vapuḥ ||11.36||

aham atyabudho’bodhya budho yūyaṁ tu paṇḍitāḥ |

maṇḍinās tu paraṁ vṛndāvana dhūlyaiva me tanuḥ ||11.37||

śāstrāṇi mākarṇa-pathaṁ prayāta

sadyoktikāḥ sad-guravo namo vaḥ |

vṛndāvana-prema-rasonmadāndhaṁ

kim udgrahaṁ grāhayatātihāsyāḥ ||11.38||

atyantam āviṣṭam atipraṇaṣṭam

upekṣatāṁ māṁ sakalo’pi lokaḥ |

svasmin praviṣṭaṁ kṛmivan nikṛṣṭaṁ

vṛndāṭavi mām urarīkaroti ||11.39||

daivopapannān na kṛtātma-vṛttiḥ

śrī-kṛṣṇa-candro’tirasānuvṛttiḥ |

vṛndāvanaikārpita-citta-vṛttiḥ

kiṁ syām ahaṁ tyakta-para-pravṛttiḥ ||11.40||

dharmaṁ na jānāmy athavāpy adharmaṁ

sādhyaṁ na jānāmy athavāpy asādhyam |

saṅkalpa eṣo’dya kṛto gṛhītvā

tīrthāmbu vṛndā-vipinaṁ na hātum ||11.41||

saṅkalpo’tipraṇaya-vivaśasyādya me’bhūd akasmāt

śrīmad-vṛndā-vipina-valaye kṣetra-saṁnyāsa eva |

dṛṣṭādṛṣṭaṁ sakalam api tad-rakṣaṇārthād upekṣi

pratyūhaś cet tad api śaraṇaṁ rādhikā-rāma-nāma ||11.42||

śṛṅgārākhyo madhura-madhuraḥ ko’pi divyo rasendraḥ

sākṣād vṛndāvana-rasa-bhuvi mahā-divya-mādhurya-sīmā |

sphāra-jyotiḥ prasara sumṛga-śyāma-ratnāyamānaḥ

śrī-rādhāyā niravadhi lasat-kaṇṭha-saṁśliṣṭa āste ||11.43||

paśya preyasi cāru-campaka-taror ugraṁ prasūnāvali-

vyājāt kāma-hutāśano bata samāruhyātra vṛndāvane |

sadyo’tidyutimān didṛkṣur iva nau saṁvīkṣate karhy amū

kiṁcit kautukato’pi jāta-virahābhāsa ubhav etām iti ||11.44||

śrīmad-vṛndāvanādhīśvari tava yadi sat-karṇikā-karṇikāraṁ

mālā-mandāra-puṣpair alaka-viracanā bandhu-jīva-prasūnaiḥ |

raktāmbhojaṁ suveṇī śikharam anu kare keli-kahlāra-saṅge

kāśmīraṁ sormi-śāṭī-paridhir atha matā svānuvṛttis tvam eva ||11.45||

ratiḥ sā syād rādhā sakala-jaḍa-cil-loka-paramā

ramādy-atyāścaryāmbuja-dṛg aniśaṁ prārthya dṛg anuḥ |

smaraḥ sākṣāt kṛṣṇo’navadhir atitṛṣṇo’khila-paraḥ

pareśa-pronmīlad-ruci-jaladhi-vardhaikoru-guṇaḥ ||11.46||

divya-strī-ratna-mukhyaṁ viṣayati viṣayaṁ thūtkarīty eva muktiṁ

kaṇṭhaṁ vaikuṇṭha-sad-vaibhavam api tanute svānta-santoṣaṇāya |

anyat kiṁ dhanya-gopī rasam api rasayed antya-viśrānti-śūnyaṁ

śrī-vṛndāraṇyam etad yadi para-kṛpayā sveśvarīṁ darśayeta ||11.47||

śrī-vṛndā-kānanaṁ sāli-śrī-rādhā sāli-kānanam |

rasajña-tilakāmodi tilakāmodi saṁsāraḥ ||11.48||

gopī-priyaka-punnāgodbhūti-vṛndāvane’lasa |

gopī-priyaka-punnāgodbhūti-vṛndāvane lasa ||11.49||

śyāmābhirāmāścaryardhi mukunda rasavat kalim |

kuñja-śayyāgatāṁ rādhām iva vṛndāṭavīṁ smara ||11.50||

nīlendīvara-vṛnda campaka-rucir nīlollasat-pītaka

śrīvāsaḥ sphuritā mahādbhuta-ratir mattāli-mālānvitā |

svārūpyaṁ sva-suhṛdayasya dadhatī bhūyāt prabhuyādbhutaṁ

rādhā-kṛṣṇa-vilāsa-vīkṣaṇa-mudāṁ vṛndāra-vṛndāṭavī ||11.51||

anyonyāścarya-rūpa-prakaṭita-sakalaiḥ spardhayānyonyam uccair

divyād divyair anantair lasad ati-madhurānalpa-sat-kalpa-vṛkṣaiḥ |

lagnaiś cānanta-śākhāsv anagha-maṇi-mayaiḥ preyasor bhūṣaṇaughair

gandha-srag-vastra-bhakṣyādibhir anupatanair naumi vṛndāvanaṁ tat ||11.52||

iyaṁ sarvārthānāṁ vitaraṇa-mahā-kalpa-latikā

mahā-santaptānām iyam amṛta-vṛṣṭiḥ śiśiratā |

iyaṁ kṛṣṇa-premādhvasu viracitā lola-manaso’

dbhutā vṛndāṭavy ullasati rasa-viśrānti-racanā ||11.53||

bhṛṅga-śreṇī vicaladalakā paṅkajāny ānanāni

nālāni śrīmṛdu bhujalatāḥ keśarā danta-paṅktiḥ |

yāsāṁ rājan mṛdula dalatatir dantavāsāṁsi rādhā

sakhyo vṛndāvana bhuvi jayantyādbhutāḥ paṅkajinyaḥ ||11.54||

yasmin sarovara nabho-valayeṣu divya-

pīyūṣa-nirmala-payaś-caya-candrikeṣu |

kāntaś cakāsti kalahaṁsa śaśī vikāśi

sat-kairava-prakara-tāraka-rāji-ramyaiḥ ||11.55||

atyāticitram aham atra vilokya mugdhā

mudghākṣikāpi kamanīya kalaṁ nikuñje |

sat padminā kanakam apy atidivya-līlā

nīlendu bimbam abhicumbati paṅkajena ||11.56||

yatreti kām api sudhīra sakhīṁ vadantī

bhrāntis taveyam iti sādhv abhidhāya rādhā |

anyā bhaved api kadācid iti prakāśa

hāsoktim akṣi pad urusphuritādharauṣṭhī ||11.57|| ||yugmakam||

rādhā-prema-maharddhi-bhūṣita-tanu nityaṁ tayā śyāmalaś

candro bhūṣita-vigraho vilasitā tenāpi kuñjāvalī |

vṛndāṭavy anayā tayā vilasitaṁ śrī-māthuraṁ maṇḍalaṁ

tena śrīla-vikuṇṭha-dhāma subhagas tenāpi sarveśvaraḥ ||11.58||

sāndrānanda-mayākṛtir harir anantātma-svarūpaiḥ sadā

svānandātma-kalīlayā nijanijair ekāntibhiś cid-ghanaiḥ |

krīḍet svātma-pade samasta-puruṣārthānāṁ kṛtāpārthataḥ

stenāśeva carācaraṁ śaraṇagaṁ sarvātmanā bhūṣitam ||11.59||

annaṁ kṣut-pīḍitānām iva madhurataraṁ śīta-vārīva tīvro-

danyānāṁ kāmināṁ sad-yuvatir iva dhanaṁ vātikārpaṇya-bhājām |

dharmārtānāṁ tuṣāra-druma iva pitarāv arbhakānām iva śrī-

vṛndāraṇye mamāstāṁ harir iva bhajatāṁ brahmavad yoga-bhājām ||11.60||

śrī-vṛndāvanam evam astu paramo lābhaḥ paraṁ daivataṁ

banduṁ cāpi paro guruś ca paramo dharmaḥ paraḥ śrī-parāḥ |

sat-kīrtiḥ paramā tapaś ca paramaṁ jñānaṁ paraṁ bhūyasā

kiṁ vā sarvam idaṁ paraṁ mama sadā lokeṣu yan mṛgyate ||11.61||

vāpyo yatra lasanti divya-lalanā bhṅgāli keśoccayā

kūjat pakṣikastanāḥ . . . . . . . . . . . . |

. . . . . . . . . . . . . . . . . . . . . . . .

tac chrī-mādhava-rādhayo rati-puraṁ vṛndāvanaṁ pātu naḥ ||11.62||

lāvaṇyaika-mahodadhi-guṇa-maṇi-śreṇyaikakośaṁ mahā-

ścaryāstraṁ param asya kasyacid aho tad-vyakta-ceto bhavaḥ |

premānanda-rasendra-mandiram aho govinda-jīvālayaḥ

sā rādhā para-dhāma yatra tad ahaṁ dhyāyāmi vṛndāvanam ||11.63||

cākasti śrī-rādhā yad adhi paramāśeṣa paramā

hareḥ sāndrānandāmbu-nidhi vidhulekhātivimalā |

mahā-lāvaṇyāmbhobhara parama sindhuḥ sakala sat

kalā-keli-pronmīlita-kamalinī divya-sarasī ||11.64||

aho veṇa-kvāṇair hṛdaya-hariṇaṁ yatra sudṛśāṁ

smarābdhīndu rādhā praṇaya-rasas-sidhūra jayati |

sa ko’pi śyāmāṅgaḥ sakala-guṇa-raṅga-sthalam ati-

sphurac-chṛṅgāraikotsava-nava-kalā-maṅgala-gṛham ||11.65||

prāyo vṛndāvana-śrīs tvayi vasati lasat puṣpacā trilokī-

jaitāstre vārṣabhānavy ati kanakalatā komalāty ujjvalāṅgī |

vaktraṁ te cāru-padmām daśana-tati-viyaṁ kunda sat kuṭmalāni

bandhukaṁ dantavāso dṛg api kuvalayaṁ pallavau pāṇi-yugmam ||11.66||

sā vidyul-latikā camatkṛtavatī kācin na rādhā sa cā-

mbhodaḥ ko’pi vijṛmbhate sma na punar gopādhirājātmajaḥ |

līlā-daivatayos tayor mavalatā sadmany api syāt sakhī

yatrānyāṁ pratibodhya kāpi ca mudā santoṣayed rādhikām ||11.67||

sañcāriṇī kācana hema-vallī

vyālaukikī vṛndāvana-matta-māle |

sā kāñcanādri-dvitayaṁ dadhāti

tatrāpi dṛṣṭā bahavo’rdha-candrāḥ ||11.68||

dhyāyan kāñcana kāñcanīṁ sulalitāṁ sañcāriṇīṁ padminīṁ

rasollāsa-prasavat-karo ramayituṁ tām eva rātrindivam |

nīlaḥ kaścana candramāḥ sakhi catuḥṣaṣṭhaiḥ kalānāṁ nidhiḥ

śrī-vṛndāvana-divya-kuñja-kuhara-dhvāntāntare tāmyati ||11.69||

tad etac chrī-vṛndāvanam ati mahānanda rasa sam-

padām ekaṁ kandaṁ niratiśaya-kandarpa-vibhavam |

mahā-mādyad-rādhā-muralidhara-nānā-viharaṇair

manohāri-premnā bhaja parama-bhāvena susakhe ||11.70||

kim idam ali-kulair manojñam ambho-

ruham alakāvali-maṇḍita-mukhaṁ kim |

iti vilasati sāṁśayaḥ sakhānāṁ

tvam iha yadā sarasi priye’vatīrṇā ||11.71||

etat kiṁ vidhu-maṇḍalaṁ vilasitaṁ nāṅke kalaṅkena kiṁ

vṛndāraṇya-vilāsinī-suvadanaṁ kiṁ vā subimbādharam |

syād evaṁ sakhi kintv amuṣya daśa-dig-vyāpi prabhā-maṇḍalaṁ

svābhāvyāt katham ity akurvata kathāṁ yatreti rādhālayaḥ ||11.72||

sakhi vṛndāvana-sarasi

tvayy ākaṇṭhaṁ nimagnāyām |

hyaḥ saṁśeta haris te

vīkṣya mukhaṁ kintv idaṁ mahad vastu ||11.73||

eṣā candra-kalā kim ullasati mā dhatte praphullaṁ kutaḥ

padmaṁ kim kamaliny asau sthala-jala-svacchanda-keliḥ kva sā |

saṁśayeti nikuñja mañju bhavanaṁ yasya praviṣṭau hariḥ

sakhyā hāsya-manohareṇa vacasā niścitya cāmodata ||11.74||

kiṁ śrī-vṛndā-vipina-sarasī rāja-haṁsī gatiṁ svāṁ

rādhām adhyāpayad iha tayādhyāpitā saiva kintu |

kiṁ rādhāśikṣayata cakita prekṣitaṁ tat-kuraṅgīḥ

kiṁ vā tābhyaḥ sahaja madhurā saiva jagrāha bālā ||11.75||

vṛndāṭavyām ati hima-maryāda-mādhurya-dhurya

pādaṁ kañcāpy atiruci-bhajana-pūrṇa-candrasya tasya |

sāndra-jyotsnāmṛta-rasa-dhurā mañjarī rañjayan vā

snehaikātmyād yad iha labhate nātra hṛd-vāk-pracāraḥ ||11.76||

śrīmad-vṛndā-vipina-paramā bhaṅgura-krīḍa-rādhā

kṛṣṇonmlad-bahu-rasa-mahaḥ-puñja-tat-tad-viśeṣān |

nānāvasthā atha varatanūṁś cāvatārāṁś ca manye

śāstraitad-vit-sadasi viśṛṇomy anyathā kiṁ karomi ||11.77||

śrīmad-vṛndāvana-nava-latā-maṇḍape maṇḍitāṅgau

rādhā-kṛṣṇau niravadhi mahānaṅga-tṛṣṇau ramete |

sva-jyotsnānāṁ bahu-vidha-ghana-dvārataḥ sarvam eva

kurvantī nigadati nigamas tau svato vānyato vā ||11.78||

aye rādhā-kṛṣṇāv iti kuruta saṅketam anayor

mudā yūyaṁ vṛndāvana-nava-nikuñje viharatoḥ |

ahaṁ tu svātmānaṁ kanaka-ruci-dhāmātra kalaye

nijātmaikājīvādbhuta-sukha-bharaṁ śyāmala-mahaḥ ||11.79||

aho vṛndāraṇyaṁ vanam iti mahānanda-paramaṁ

vadantv ete kāmaṁ sphurati hṛdaye’nyan mama punaḥ |

mithaḥ premā rādhā-muralidharayoḥ ko’pi madhuro

mahā-sphītas tasya sphurati ghana-bhāvo bahir ayam ||11.80||

aho vṛndāraṇye’dbhuta-kanaka-candro’sti satato’

dito’nanta-jyotsnā-snapita-daśa-dik ko’pi madhuraḥ |

sadā so’ntardhātaḥ prathayati rasaṁ kañcana paraṁ

vicumbantyānanda-cchavi-timira-puñjo yam asakau ||11.81||

yad etac chrī-rādhā-vadanam iti vṛndāvana-vane

vadantyas tat sakhyas tilaka-racanādyaṁ vidadhati |

ahaṁ manye premojjvala-madana-gopāla-rasa-san-

mahāmbhodher manthād vara-vidhur asāv utthita iti ||11.82||

gaura-śyāmalam etad adbhutatamaṁ divyaṁ kiśora-dvayaṁ

śrī-vṛndā-vipine mahā-smara-rasonmattaṁ sadā krīḍati |

rūpenātha vayaḥ-śriyā madhura-vaidagdhyātma-tulyaṁ pare-

śasyāpy āhita-mḹrcchām aṅghri-nakhara-cchāyā manāg dṛṣṭitaḥ ||11.83||

saundaryaika-mahābdhi-magnam atimādhuryaika-sārāmbudhau

magna-snigdha-sugaura-mohana-mahā-lāvaṇya-sindhau buḍat |

nānā-citra-vicitra-nūpura-kalaṁ kṛṣṇednu-vakṣaḥ-sthālī

saubhāgyaṁ puru-bhāgavān iha bhajed rādhā padāmbhoruham ||11.84||

prāptāśeṣaḥ prākṛto’prākṛto vā

bhogaḥ prāptā muktayo vā samastāḥ |

prāptā bhaktiṁ vaiṣṇavīṁ vā tataḥ kiṁ

kvāste rādhā-dāsya-saukhyānimāpi ||11.85||

anitye’smin dehe budha na dṛṣṭiṁ kṣaṇa-sukhe

na majjānantārto bata yuvati sukhye kuviṣaye |

vapuṣy asmin śrota-priya-yaśasi hitvā ruci-maye

mano rādhā-pādāmbuja-nilayam evāśu gamaya ||11.86||

bhrātaḥ kiṁ maraṇaṁ malaika-nilaya-strī-piṇḍa-bhoga-spṛhā

rogaḥ ko bahir-antar-unmathana-kṛd dveṣo’tha rāgaḥ paraḥ |

kaḥ svargaḥ paramo vrajendra-tanaya-premotsavaiḥ saṅgatiḥ

kiṁ sarvopaniṣad-rahasya-paramaṁ vṛndāṭavī tat-priyau ||11.87||

aho hasottaṁsair anupama-mudā sevitam idaṁ

sadā gādhonmīlat surasa-kamalādy-ujjvala-saraḥ |

vihāya tvaṁ kākaiḥ parivṛtam aho pallavam idaṁ

balat-paṅkaṁ ced icchasi na khalu haṁsas tvam asi bhoḥ ||11.88||

kṛpālo adyātyadbhuta-guṇa-gaṇair ujjvatamaḥ

samaḥ śreṣṭho’pi tvaṁ kiyad iva ciraṁ hanta na bhaveḥ |

aho śrīmad-vṛndāvana-bhuvi lasac-cid-rasatanos

tanoty ārabdhate kim api nahi karmāvahitatām ||11.89||

aho vṛndāraṇyaṁ madhura-madhuraṁ sundaratamaṁ

bhaved bh}ataṁ niḥśreyasam iva satāṁ sā kṛtiṁ ciram |

vasanto’santoṣād iha yad-aparādhāṅkura-bhṛter

na sad rādhā-kṛṣṇa-praṇaya-rasa-sārānubhavi naḥ ||11.90||

ābhīra sundari vṛthā tvam anena netra-

dvandvena garva-bharam udvaha sundareṇa |

vṛndāvane tata itaḥ sarasīṣu kāmam

indīvarāṇi kati santi nahīdṛśāni ||11.91||

rādhā-stana-kalasopari nitarāṁ mauktika-latā śuśubhe |

sad-vṛttena hi saṅgaṁ prāpyoccair bhāti sad-vṛtteḥ ||11.92||

tava kuṭila-nīle sumukhe harāv īdṛśe dṛśau |

magnau jagati hi sama-śīlānām eva prāyeṇa jāyate maitrī ||11.93||

suvimala sumadhura hari-rasa-pūrṇa-nava-vapur-vidhir vṛṇute |

vṛndāvana-bhuvi vandyāḥ sad-guṇa-vṛndā hi ye ke’pi ||11.94||

kṛṣṇa-rasākara-vṛndā-vipinaṁ sva-gataṁ rasātmakaṁ kurute |

lavaṇākare hi patitaṁ sarvaṁ lavaṇāyate niyatam ||11.95||

rādhā-dṛk-pātānāṁ vṛndā-vipine’tra ko na vā pātram |

svātyambu hi śukti-gataṁ muktā syād eva kaṇṭhārhā ||11.96||

sukha-duḥkham atra sarvaṁ bhavati yathāvasānaṁ tathā hi varau |

sukhinau vṛndāraṇye bhūtala-śāyitau ca rādhikā-kṛṣṇau ||11.97||

atimadhurima-sāra-śuddha-vṛndā-

vana-rasa-lālasa-mānasasya nūnam |

api na rucikarīśvarīya-vārtāṁ

priyam ānukūlatayā hi sarvam atra ||11.98||

vṛndāraṇye yad api sumahān cāru-vṛtaḥ parasya

kiñcid dhartā parama-kaṭhinaś cāru rūpaḥ sadantaḥ |

yo vā vakraḥ sahaja-malinaḥ snigdha-hārī tathā hi

śrī-rādhāyā hari-kṛta-kucāpīḍanaṁ keśa-bandhaḥ ||11.99||

dhruvam iha katham apy anirvṛte

hṛdy ahaṁ na kiñcana nirvṛtiṁ tanoti |

harir amṛta-rucāpy asvedi vṛndāvana

upaguptatanau manāk priyāyām ||11.100||

sādhavo’tra virālāḥ śrita

vṛndāraṇya-san-madana-mohana-kāntāḥ |

kecid eva taravo hi sugandha

svādu sundara phalāḥ khalu loke ||11.101||

vṛndāṭavy-aṭana san-nīla kṛṣṇa-rādhe

paśyantaḥ sacapala-nīla-megha-śaṅkaḥ |

kekābhir mukharita-diṅ-mukhāḥ śikhīndrā

nṛtyanti pramada-bharāt prasārya barhān ||11.102||

vṛndāvane’pi mandāś citraṁ vidanti sundarena ratim |

athavā na citram etat pitta-rasanaḥ sitāmbu thutkurute ||11.103||

cid-rasa-ghanam api vṛndāvanam iha mandā vatāny apekṣante |

athavā kim idaṁ citraṁ śaṅkhaḥ pīto hi bhāti pitta-dṛśaḥ ||11.104||

vṛndāraṇya-guṇān rasena gaṇayiṣyāmo’tha bālaṁ mahur

dhiṅ mām evam asat pralāpinam ahā sambhāvayet ko’nvadam |

yan mīyeta samastam eva katham apy ambho mahāmbhonidheḥ

kumbhenedam atīva hāsya viṣayo viśvambharā maṇḍale ||11.105||

pumarthāḥ pañcaiva bhramaṇam iha triṣvag vidadhate

sadānande vṛndāvana-gata-janair ātma-kalane |

iha-sthānāṁ tv etat parama-kṛpayā pronmada-mahā-

rasaugha-śrī-rādhā-pada-yuga-juṣāṁ kvāpi na dṛśi ||11.106||

śrī-vṛndāvana-rājye kṛṣṇa-subhāvāḥ paraṁ prajā-rājāḥ |

ye kṛta-rājaikātmyās teṣāṁ rasa-sampado’narghyāḥ ||11.107||

śrī-vṛndāvana-mahimā nahi mānasam anya-gāmi me kurute |

tasmin śāstra-vyākhyā budhāmudhā vadhira-gīta-raṅgo vaḥ ||11.108||

yat kāruṇyam agaṇyam eva sumukhaṁ nāsty eva yasmāt paraṁ

nirmaryāda-vicitra-śakti-sahajā khelaṁ ca vṛndāvanam |

tad rādhā karuṇā-kaṭākṣa-rahite kiñcitkaraṁ naiva tad

dṛṣṭānto’ham abodha-mātra-virahāt tīvrātti-bhāraḥ sthitaḥ ||11.109||

ānanda-kande’pi na vindate mano

vṛndāvane sundari saukhya-bindukam |

manāg avīkṣya smita-cārū te mukhaṁ

vinā kva candraṁ kumudaṁ mudaṁ vrajet ||11.110||

vṛndāvana iha kati vā na milanti vidagdha-gopa-sundaryaḥ |

rādhe tvayi param akṣi kva cakoraś carati candrikā-parataḥ ||11.111||

śrī-rādhike tvaṁ yadi na prasīdeḥ sīdeyam atrāpy amudvijabdhīḥ |

tad eṣa vṛndāvanagātma-lokaḥ kṛpā-kaṭākṣeṇa sadekṣaṇīyaḥ ||11.112||

śrī-rādhākhya-rūpe paramaṁ caramaṁ ramā-devyāḥ |

śrī-bhagavataś ca paramaṁ caramaṁ rūpaṁ priyas tasyāḥ ||11.113||

vṛndāvana-bhuvi tad nādyanta-kālaṁ smaraika-rasa-khelām |

kurvat-kiśora-nāgara-mohana-mithunaṁ mamāstu bhajanīyam ||11.114||

mohana-vṛndāraṇye mohana-kuñjeṣu mohana-kṛtyā |

mohana-rādhā-kṛṣṇau mohana-keli sadā bhajata ||11.115||

rādhā-dāsya-lasad-vapur aniśaṁ rādhā-pada-sevī |

antas toṣita-rādhā-rasiko rādhā-vane sadā nivasa ||11.116||

rādhe tvan-mukha-san-mukham eva vikāsy akṣi me sumukhi |

ānandayati hi kumudaṁ kumuda-suhṛt kevalaṁ candraḥ ||11.117||

iti śrī-vṛndāvana-mahimāmṛte śrī-prabodhānanda-sarasvatī-viracite

ekādaśa-śatakam

||11||

—o)0(o—

(12)

# dvādaśaṁ śatakam

rādhārādhana-niṣṭḥasyāntas-tāpo na yāti me śāntim |

vṛndāvanataḥ parato’nyarujām iva kiṁ bhavec cikitsānyā ||12.1||

śrī-rādhā-mādhavayor yathā kadācin na sambhavī virahaḥ |

tad-rasa-vṛndāvanayos tathaiva paramo’vinābhāvaḥ ||12.2||

alaṁ te śāstraughair api suviditair vyakta-vacanair

mahadbhiścālaṁ te ye iha na vidovetya nigiraḥ |

alaṁ ca svābhyūhair atiparama-durga-prasaraṇair

anāśaṅkaṁ vṛndāvana-bhuvi nivāsaṁ kuru sakhe ||12.3||

adhītaṁ kiṁ śāstraṁ gṛṇad amita-vṛndāvana-guṇam |

svadhītaṁ kiṁ tattvaṁ dvaya-madhura-vṛndāvana-ratiḥ ||12.4||

vṛndāvane jalada-jāla-samākulāyāṁ

diśy ullasat-taḍiti kṛṣṇa-rasonmadānām |

ādāv abhūd aviralodgalad-ambu-dhāraṁ

netrāmbujaṁ gagana-maṇḍalam āsa paścāt ||12.5||

āyur vitarkya capalācapalāyamānaṁ

strī-putra-vitta-bhavanādyam asan nirūpya |

rādhāṅka-bhūṣaṇam ananya-vaśaṁ vimṛśya

vṛndāvanaṁ saha hṛdānusaranti dhanyāḥ ||12.6||

nemad dūrād vṛndāvanam anu sakṛd yasya hi śiraḥ

sa vaikuṇṭha-kuṇṭhī kṛta-kaṭhina-māye nivasati |

praviśyai tad yenojjvala-madana-gopāla-vadanā-

mbujaṁ dṛgbhyāṁ pītaṁ tam iha khalu rādhā kṛpayati ||12.7||

kurvan naiva vṛthāgrahaṁ kvacid api dvaite’tra māyāmaye

svasyātyanta-suduḥkhato’pi janayan kasyāpi naivāpriyam |

nityāntarmukha-dṛṣṭir eka-rasa-dhīḥ śrī-rādhikā-kṛṣṇayoḥ

śrī-vṛndāvanam āvasāni sakala-prāṇyaika-sad-vallabhaḥ ||12.8||

srīṣu stanyapa-tokavat sva-tithivad gehe’tha dehe’pi ca

dveṣaṁ santatam ācaratsv api tanu-vāṇī hṛdā mitravat |

rādhāpannakha-candrikāñcita-latā-vṛkṣe cakoraś caran

śrī-vṛndā-vipine bhavāni sakala-prāṇiṣv ahaha mātṛvat ||12.9||

pīyūṣa-drava-sāra-vṛṣṭibhir iva brahmāmṛaughair iva

prāleyāṁśu-marīci-vīcibhir iva svasindhu-pātair iva |

tīvrodāra-rasāsavair iva lasat-karpūra-pūrair ivā-

pūrṇā me matir astu jīvanatayā vṛndāṭavī-sevinaḥ ||12.10||

śrī-vṛndāvana-tad-gata-sthira-carān svānanda-sac-cid-ghanān

traiguṇyāspṛśa āplutān harirasodvelāmṛtaikāmbudhau |

paśyanto vilasanti santa iha ke’py āśritya sarvātmanā

śrī-rādhā-caraṇāruṇāmbuja-dala-cchāyāṁ mahā-yoginaḥ ||12.11||

dhig dhiṅ mām iha deha-geha-mamatāviṣṭaṁ tathaivāsūtṛp-

lokārādhana-sādhana-praṇayinaṁ kṣudra-stavotphullitam |

hasta-prāpyam idaṁ mahā-rasa-phalaṁ; śrīśādibhir durlabhaṁ

śrī-vṛndāvana-nāma nitya-rucimannādāya saṁsvādaye ||12.12||

re lokā upadiśyate’tikṛpayā kiñcin mayā śrūyatāṁ

sarvārthān sahasādrutān yadi mahāścaryārpitānīśatha |

nirmaryāda vicitra śaktibhir iha svacchanda khelaṁ sadā

śrī-vṛndāvanam asti tad vraja sakṛd rādheśvarī nirbhayam ||12.13||

aho vṛndāraṇyojjvala-madana-gopāla-vadanol-

lasac-candrālokād bata kim iha lokā viramata |

ayaṁ mūrdhātyaddhā sakala-phala-siddhā budayatām

upāyāṁ pañcasv api ca puruṣārtheṣu paramaḥ ||12.14||

aye madana-madanoddhasita-vaktra-candra-cchaṭā

sudhaugha-kṛta-secanaṁ kuruta locanaṁ janminaḥ |

amanda-rasa-mandire tad atilubdha-mugdhendire

sutaptam atinirvṛtiṁ nayata maṅkṣu vṛndāvane ||12.15||

aśoka-tarur eṣa me sama ihāsti vṛndāvane

jhanatkṛtiṁ sunūpuraṁ caraṇāghāta āpto yataḥ |

tavāpi vṛṣabhānuje yadi mudaiṣa roṣād ahaṁ

tataḥ kim api sundaraṁ smara rasātiniḥsyandini ||12.16||

rādhā-padāravindā nandaṁ vṛndāvanaṁ harer hṛd api |

pūrvatra saiva dhatte paratra hariṇārpyate balād dhṛti yat ||12.17||

mīnā jālena dāsaiḥ sarasi mṛga-gaṇā vāgurābhi svaraṇye

hiṁsraiḥ saṁsāra-cakre hari-vimukha-narā māyayā moha-pāśaīḥ |

kārāgāreṣu gāḍhoddhata-nṛpati-bhaṭāis taskarāḥ śṛṅkhalābhir

vṛndāraṇye vayaṁ cādbhuta-rasa-valitaīs tad-gaṇaughair nibaddhāḥ ||12.18||

bhava-bandham atisutucchaṁ chettuṁ vṛndāvane’ham āyātaḥ |

hari hari tatra mamābhūd bandho’py acālya īśena ||12.19||

kāmīva milita-yuvatir madirāṁ pītveva pāna-saṁyuktaḥ |

adhana ivāpta-mahā-dhana āsaṁ vṛndāvanaṁ sametyā’ham ||12.20||

divyā navyā madhura-madhurāścarya-līlā-vinodaiḥ

kācit padminy atirasa-nidhiḥ kāñcanī sañcariṣṇuḥ |

vṛndāraṇye lasati tad-upary-ambuje kṛṣṇa-bhṛṅgaḥ

pītvā mādyad-rasam ahaim ihālis tv adho rakta-padme ||12.21||

rādhe kim aindrīṁ diśam ākulā tvaṁ

vilokayasy ambuja-patra-netram |

niśaṅkam ekaṁ kuru kāntam etya

mugdhe mukhaṁ te nanu koṭi-candrāḥ ||12.22||

rādhe tvayākṣepa-vacobhir eṣa

niṣkāsito vallabha ātma-hārī |

bahir nikūjan kala-kaṇṭha-kaṇṭhī

varavātrasan yāti navaitimugdhaḥ ||12.23||

antar-dṛṣṭiḥ paśya vṛndāvanasya

śuddhaṁ jyotiḥ kāmarājātmakasya |

śobhā lobhāl lola-netrāñjalībhir

nityā peyā rādhikā-mādhavābhyām ||12.24||

madhura-madhura-nānā-puṣpa-saurabhya-lubhyaṁ

madhura-madhura-bhṛṅga-śreṇi-jhaṅkāra-ramyam |

madhura-madhura-gāyat-kokilaṁ śāri-kīrair

madhura-madhura-ghṛṣṭa-prāṇa-bandhu-prabandham ||12.25||

madhura-madhura-rādhā-kiṅkarī kḷpta-śayyaṁ

madhura-madhura-rādhā-kṛṣṇa-keli-nikuñjam |

madhura-madhura-tat-premomadāndhāli-vṛndaṁ

madhura-madhura-vṛndāraṇyam evāśrito’smi ||12.26||

sac-cit-svaccha-jyotir-ānanda-sāndrā

nistraiguṇyā bhāti vṛndāṭavīyam |

tyaktvā dṛṣṭīṁ mūḍha pāpīyasīṁ tvaṁ

paśyāścaryāṁ tāṁ sva-maryādya-mūrtim ||12.27||

rādhe bhrūkuṭī manohara nava kāñcana-kañja-mañjulaṁ vadanam |

saundarya-sāra-sadanaṁ svastanam adyāpi kiṁ na darśayasi ||12.28||

iti vṛndāvana-kuñje rādhām aṅke nidhāya dhṛta-cibukaḥ |

praṇayokti-janita-hāsyaṁ paśyann āsyaṁ harir mama sphuratu ||12.29||

jāmbunāda-mayam ambujam ivopariṣṭhād bhramad-bhramara-nicayam |

adya svastanaṁ sa bhṛkuṭi-kupita-mukhaṁ te smarāmy ahaṁ rādhe ||12.30||

smara kṛṣṇasāram ekaṁ śrī-rādhā-prema-bāṇḍarābaddham |

vṛndāvanaika-gocaram aniśaṁ sā yena khelanaṁ kurute ||12.31||

śrīmad-vṛndāvana-rasa-mattā rādhāsādhāraṇa-rati-mattā |

śrī-kṛṣṇe’tyunmada-rati-tṛṣṇe līlā dhatte smaraṇa-śīlā ||12.32||

premodāra-guṇair ananya-kalitaṁ vandīkṛtaṁ sundaraṁ

śyāmaṁ sve pada-pañjare niyamitaṁ citraiḥ svayaṁ rādhayā |

proktuṅgopaniṣad-rasala-vara-śākhā-sthaṁ parair durgrahaṁ

vande nandita-tat-sakhī-samudayaṁ divyaika-puṁskokilam ||12.33||

śyāma manohara kīraṁ vṛndāraṇye’dbhutaṁ smarādhīram |

rādhādharaṁ daśantaṁ bimba-phala-śaṅkāyā madhurataram ||12.34||

kāñcana kāñcana-latikāṁ rati-kāmām avaśam āliṅgaya |

vṛndāvana-bhuvi jaṅgama-tamāla-tarum ekam ālambe ||12.35||

vṛndāvana-gahana-vane rādhe mama hāritaṁ manoratnam |

labdhaṁ tvayaiva nūnaṁ smita-madhuraṁ dehi dāso’smi ||12.36||

sā citrāsyākṣi vakṣoruha jaghana-sunābhyaṅghri-hastādikāṅgair

eṣā divyābja-khelan-mṛga-giri pulina-śrī-saraḥ pallavādyaḥ |

sodyat-kandarpa-lolākṛtir iyam abhitaḥ prollasat-svarṇa-vallīḥ

sā śiñjad-bhūṣaṇeyaṁ madhura-khaga-kūlārāva-ramyā cakāsti ||12.37||

sā nīla-snigdha-vaktrojjvala-bahala-kace cāru-veṇīṁ dadhāti

kālindī ramya-veṇīs tv iyam ihana viyugmādharā sā tatheyam |

sānandasyāndi vāṇīm iyam atiśiśarān nirjharān bibhratīyaṁ

rādhā vṛndāṭavī vā yugapad urutara-snehato me hṛdeti ||12.38||

govindas tāra-tāraṁ raṇayati muralīṁ raṇayati muralīṁ rādhikā hasta-tālīṁ

datte matteha vṛndāvana-bhuvi śikhināṁ maṇḍalī-tāṇḍavitāni |

yarhy āścaryāṇi kuryāt sthagita-sakala-tat-sattva-vṛndāni lakṣmī-

tat-kāntākrānta-cittāny ahaha dhṛtim adhāt tarhi vṛndāvane kaḥ ||12.39||

vṛndāraṇye’ticitraṁ prakaṭayati nijaṁ rūpam āścarya-veśau

rādhā-kṛṣṇau yadālītatibhir atirasaṁ rāsa-raṅga-praviṣṭau |

sarve nirvedam āpur vidhi-pramukha-surās thutkṛta-brahma-bhāvāś

cintāṁ bhettiṁ munīndrā vibhur api ramayā vihvalas tarhy aluṭhat ||12.40||

śrīmad-vṛndāvane’smin nija-rasa-vibhavair vyakti-māyā-triloke

lokeśāḥ śatru-mukhyā ya iha bhuvi bhuvo ye’tale’tha svayambhūḥ |

sarve kṛṣṇānurāga-pramathita-hṛdayā draṣṭum anyan na śekur

vismṛtyādhīśa-bhāvaṁ sva-bhuvi sa bhagavān kṛṣṇa magna-śriyābhūt ||12.41||

yasyāṁ san-mukti-viraktī-karaṇa-paṭu-mahā-mukti-dhārā samantāt

sarvair labhyeva cintāmaṇi-nikara-parāḥ kharparāṇaṁ ca khaṇḍāḥ |

yatrātyuccais tṛṇyāny apy ahaha vihasitānalpa-kalpa-vṛndāny

etāṁ vṛndāṭavīṁ kas trijagati tanu-bhṛta-sendriyo no bhajeta ||12.42||

saukhyānāṁ saukhyam etan madhurataram idaṁ varyaṁ mādhuryato’pi

svāścaryānām idaṁ svadbhutatamam akhila-śreyasāṁ śreya etat |

divyānāṁ divyam etat sad-akhila-cid-acij-jyotiṣāṁ jyotir etad

yad vṛndāraṇya-nāma sphurati rasamayaṁ rādhikā kṛṣṇa-dhāma ||12.43||

budhāmudhā kliśyataḥ sādhaneṣu

duḥkhātma-sandigdha-phaleṣu saktāḥ |

pañcāpi vṛndā-vipine pumarthā

luṭhanti tān apy alasā grahītum ||12.44||

ihaiva vidyād ravinādi sarvam

apūrvam evāsti karastham eva |

tathāpi mandā na bhajanti vṛndā-

ṭavīm aho deva-munīndra-vandyām ||12.45||

udāryam asyā asamordham eva

kāruṇyam asyās tv avigaṇam eva |

vibhūtir asyā hasiteśa bhūtir

vṛndāṭavīṁ tat kim u nāśrayadhvam ||12.46||

chittvāntare’haṁ mama-kāra gāḍha-

granthiṁ nimīlyākṣy atisambhrameṇa |

mūḍhā viśantu śruti-mauli-gūḍhāṁ

vṛndāṭavīṁ māstu vicāraṇātra ||12.47||

kiṁ re mahānanda-rasābdhi-khelāṁ

hitvārtiṁ sindhvāv abudhāḥ patadhve |

vihāya vṛndāvanam atyasādhyaṁ

tat-sādhane yat kurutābhiyogam ||12.48||

hanta svārtheṣu khidyante mahānto’pir bhavad-vidhāḥ |

yat svacchandaṁ samastārthaṁ vṛndāraṇyaṁ na paśyata ||12.49||

vṛndāraṇyaṁ samastārthaṁ varṣaṇaṁ romaharṣaṇam |

śrīśayor api bhajata tyaktvā tucchārtha-tarṣaṇam ||12.50||

yadā sakhi vicinvatī kusumam atra vṛndāvane

sakṛc cakitam īkṣitātvam asi piccha san-maulinā |

tadaiva suduranta-tṛṭ tava rase sma dandahyate

mano’sya tata utthito madana-vahnir atyulbaṇaḥ ||12.51||

abhūt prathamam eva me smara-viṣānala-jvālayā

mudhākṛta-sudhādhare kim api dagdha-dagdhaṁ manaḥ |

samastam atimohana-kvaṇita-kiṅkiṇī-nūpure

tvam akṣi patham āgatā tad-anu dhanya-vṛndāvane ||12.52||

phullāṁ mallī-matallīṁ visṛjati na bhajed ramyakaṁ keli-vallīm

ujjṛmbhārambhojinīṁ no bhajati na ca bhaven mālatī-gandha-lubdhaḥ |

vāsantīṁ no hasantīṁ kalayati madhupaḥ ko’pi vṛndāvane’smin

rādhe tvat-pāda-paṅkeruha-pugam abhitaḥ sambhramī bambhramīti ||12.53||

idānīm apy ānandayati bata vṛndāvana-yaśaḥ

sudhā-dhārā yeṣām iha vadana-candrād vigalitā |

gatānāṁ svaṁ lokaṁ paramam api te dhāma tu mahā-

gurūṇām ānṛṇyaṁ katham ahaha yāmo vayam amī ||12.54||

garīyo maulīnām aham ahaha teṣāṁ caraṇayoḥ

kṛtaḥ svātma-nyāsaḥ sumukham idam āyuḥ kṣapayitā |

aho yeṣāṁ rādhā-priyaṁ rasa-mayaṁ divya-caritām

ṛta-sroto vṛndāvanam idam aho mām anayata ||12.55||

aho vṛndāṭavyāḥ parama-rasa-sarvasva-caraṇā

hareḥ śrī-rādhavollasati hṛdi vāṇīṣv atha dṛśoḥ |

ato nūnaṁ candrāvali niravakāśā vayam ayaṁ

vṛthā pādālambais tava sakhi viḍambaṁ vitanute ||12.56||

candrāvaly evāste mama hṛdi padme tad-eka-rasa-vaśage |

catur evam eva gaditaṁ prathamaṁ rādhā-pade’tirūḍha-pāṁśu ||12.57||

mahānandasyaiṣā paratara-camatkāra-padavī

mahā-prīte raty-adbhuta-saraṇir eṣā sukha-mayī |

mahāudāryaiśvaryādika-parama-niṣṭhaupaniṣadāṁ

mahā-guptaṁ vittaṁ yad udayati vṛndāvanam idam ||12.58||

ye saṁsvādya śruti-gamaṁ mṛtasyandi-vṛndāvane’ti

premāviṣṭāḥ padam atirasodañci romāñca-puñjāḥ |

mūrcchām āpur niravadhi mahānanda-sāndrābdhi-līnās

tair yātāḥ kiṁ vayam iha hatānām abhāvaika-saṅgāḥ ||12.59||

śrīmad-vṛndāvana-gata-lasan-mañju-guñjāvalīṁ ye

kīrīraṁ vādbhuta-guṇa-phalaṁ prekṣya vaivaśya-bhājaḥ |

hā kṛṣṇeti pratipadam aho gadgadoktā gṛṇantaḥ

paṅkīkurvanty avanim urubhiḥ prema-bāṣpāmbu-pūraḥ ||12.60||

te śrī-vṛndāvana-rasa-maya-svānta-viśrānta-rādhā-

kṛṣṇa-śrīmac-caraṇa-kamalās tat-padaṁ prāptavantaḥ |

tyaktvā lokaṁ kali-viṣadhara-grastam atrātiśuṣyac-

cittās tādṛk-jana-sumilitā no vayaṁ jīvitārhāḥ ||12.61||

re mūḍha gūḍham akhilopaniṣatsv agāḍha-

premāvagāḍham akhilārtha-śiro’dhirūḍham |

ānanda-sindhum anapāśraya-dīna-bandhuṁ

vṛndāvanaṁ vraja haṭhāt kalitātma-bandhaḥ ||12.62||

vṛndāṭavī-bhuvana-pāvana-kīrti-vṛndā-

vṛndārakair asulabhā yadi bhāgya-labdhā |

ārādhayātra rasataḥ saha rādhayā śrī-

govindam indu-caya-nindi-mukhāravindam ||12.63||

vṛndāvanaṁ sakala-bhāgyavatāṁ variṣṭhair

labhyaṁ surabhy-anila-pāvita-sarva-sabhyam |

lobhyaṁ pareśa-ramayor api sarvaṁ bhāvā-

kṣobhyā-praśānta-hṛdayena sadā vasantu ||12.64||

yady āptam icchasi mahā-paramaṁ pumarthaṁ

naivāptam icchasi pariśramam alpakaṁ ca |

vṛndāvanaṁ jhaṭiti tat-priya yāhi yāhi

mā yāhi lambhita-bhayān hi vidhīśa-mukhyān ||12.65||

yā yā śaktir vicarati parā prākṛtāprākṛteṣu

tāṁ tat-karyāṇy api kalayato naiva vṛndāvaneśau |

śuddha-premojjvala-rasāmayānanda-līlaika-magnau

tāv evaitādṛśi vana-vare’traiva tādṛg bhajasva ||12.66||

kumbhīpākādhikatara-mahā-duḥkha-sambhāra-gehā-

rambhī dambhī na bhaya-cakitaḥ stry-ākhya-kumbhī na śītaḥ |

gambhīrāntaḥ praṇaya-rahito mādhave sādhu-lambhe

stambhībhūtas tad abhi na rasojjṛmbhi vṛndāvanaṁ bhoḥ ||12.67||

na śama-damādyam asti viditaṁ nahi sva-dharma-sthiti

hari-caraṇāravinda-yugāle sadaiva mandāmatiḥ |

uparamaṇaṁ ca nāsti kaluṣān mahat kṛpā durlabhā

tad-aśaraṇo’ham adya śaraṇaṁ vrajāmi vṛndāvanam ||12.68||

hari hari rākṣasīyam abalā manmanaḥ karṣati

prasarati miṣṭa-vastu rasanāṁ manāk ca nā vartate |

niravadhi loka-rañjana-paro bhavodarārthe

katham adhamo’dhikāra-rahito vasāmi vṛndāvane ||12.69||

carata yatheṣṭam indriya-gaṇā vayaṁ na yuṣmad-druhaḥ

katham api śaktir asti na ca vo vinigrahe mādṛśām |

kalayata vākyam ekam iha nas tathā vidhayaṁ yathā

hata-matir eṣa yāti na bahir vihāya vṛndāvanam ||12.70||

jīvann eva śavāyito’nta-sad-asad-dehendriya-vyāpṛtiḥ

śrī-rādhā-pada-padma-sīdhu-surasāsvādonmadāndhākṛtiḥ |

śrī-rādhā-priya-nāgarendra lalitādy-āpuṣṭa-narmotsavaḥ

śrī-rādhā-rati-keli-kautuka-vane ko’py eko dhanyo vaset ||12.71||

śrīmad-rādhā-madhurima-nidhir yad-rasenātimattā

citraṁ citraṁ nija-naṭavara-preyasā nānaṭīti |

dṛṣṭvādṛṣṭvā pulakita-tanuḥ sva-priyā-dhāma-śobhāṁ

citra-nyastālibhir api vṛtā dhyemi vṛndāṭavīṁ tām ||12.72||

gaṇḍābhoge mṛgamada-rasāiḥ kḷpta-sac-citra-lekhā

lekhādhīśādy-anagha-ramaṇī-vṛnda-mauly-ūrdhva-rekhā |

sā śrī-rādhā sva-dayitatamenātyadhairyā yadīyair

mādhuryaughair aṭati parito’dhyami vṛndāṭavīṁ tām ||12.73||

śrīśādyair api yasya sad-rasa-nidher āśāpi nāsādyate

nāśām apy avasāyayanti nigamās trāsāt sadodāsate |

bhāsā yasya tirohitāś cid-acid-ātmārkendu-bāhvy-ādayo

vāsāyānumatiṁ dadātu kṛpayā tan me’dya vṛndāvanam ||12.74||

śrī-vṛndā-vipina tava prabhāmātra-

pronmīlat-praṇaya-rasa-pravarṣa-dhautam |

śrī-rādhā-pada-nakha-candrikocchalantī

sāndreyaṁ mama khalu nimpatīva cetaḥ ||12.75||

śrī-vṛndāvana-vasatiṁ vidhitsato me

dehāntāvadhi-vadhirāyite śrutīs tām |

doṣāṇāṁ śravaṇa-vidhau parasya jihvā

mūkās tāṁ bhaṇitiṣu dhīr grahe jaḍāstu ||12.76||

śrī-vṛndāvana-nīla-kuṭṭimorvyātārā-

su pratiphalitā su puṣpa-baddhyā |

cinvānāṁ sapadi hasann upāli rādhāṁ

kṛṣṇo’vyāt prasṛta-karārthita-prasūnaḥ ||12.77||

śrī-vṛndāvana mama pāvanaṁ tvam eva

śrī-vṛndāvana mama jīvanaṁ tvam eva |

śrī-vṛndāvana mama bhūṣaṇaṁ tvam eva

śrī-vṛndāvana mama sad-yaśas tvam eva ||12.78||

yā kaiśoraka-mātra-divya-vayasos tuṅgair anaṅgotsavaiḥ

svāsminn unmadavat sadā viharatoḥ śrī-rādhikā-kṛṣṇayoḥ |

vardha spardhitayeva vṛddhim upayāty uccair mitho’ṅga-śriyā

śrī-vṛndāvana sāstu te mama lobhāya śobhā-tatiḥ ||12.79||

līlāḥ śrī-puruṣottamasya sakalāḥ svānanda-sāndrās tathā

śrīman-mūrti-parasparāpi paramā rāmāś ca tās tā api |

satyaṁ kintu mamaika eva madhuro rādhaika-dhī-nāgaraḥ

yatraiva svaka-rūpato’sti yad ato vṛndāvanaṁ me gatiḥ ||12.80||

yo lokottara-nāgarīṣu sucamatkārī viśeṣaḥ paraḥ

sarvo’sau vraja-sundarīṣu sakalas tāsāṁ mama svāminīm |

atyāścaryaṁ camatkṛtiḥ śrayati sā tatraiva vṛndāvane

nityaṁ khelati māhanena tad ihaivātmā mamāstāṁ sthiraḥ ||12.81||

pūrṇa-prema-rasārṇave’khila-jagan nirmajjayantī mahā-

kandarpodaya-darpato vrajabhṛtāṁ nirlajjayantī vadhūḥ |

krīḍā-mātra-rase’py aśeṣa-paramsyāsajjayantī manaḥ

sarveṣāṁ parivarjjayanty api paraṁ prādeti vṛndāṭavī ||12.82||

tat-tad-divya-sunāyikā-vilasitaiḥ prāṇeśvarī me sadā

tat-tan-nāyaka-divya-rūpa-lalitātmaikānuga-preyasā |

divyānanta-vicitra-khelana-ratā vṛndāvane’traiva tat

svecchā-rūpini tad vinā mama mano vastv eva nāmanyate ||12.83||

aho seśāśeṣākhila-bindura-hṛd-vismaya-karī

śarīriṇy atraiva praṇaya-rasa-mādhuryaṁ laharī |

varīyo bhāgya-śrī-bharita-janatā hṛn-madhukarī

parītaṁ vṛndāṭavy udayati mamāśārṇava-tarī ||12.84||

amaryāda-premāmṛta-jaladhiṁ saṁvardhana-śarad-

vidhu-jyotsnā-vīcir madhura-rasa-saṁsikta-vasudhā |

budhānām apy anyārthakam adhi mudhā bhrāmaṇa-karī

śarīraṁ vṛndāṭavy avatu mama ramyātmani sadā ||12.85||

vimuktānām apy unmathita-hṛdayānaṅkuśa-dayā-

nidhiḥ sarvāścarya-pracura-suṣamā-vaibhava-khaniḥ |

samantāc chrī-rādhā-lalita-pada-vinyāsa-madhurā

durāpārthāśāṁ me saphalayatu vṛndāvana-mahī ||12.86||

prasāryākṣi-śrotre kim atisuvicitre’timadhuron-

mada premāviṣṭa-dvaya-rasa-nidhiṁ prāṇa-dayite |

vasan vṛndāraṇye tad-amita-guṇān san-mukharītān

yathābhātaṁ rūpāmṛtam api ca yāsyāmy avitṛṣaḥ ||12.87||

śrī-vṛndā-vipinaṁ mayā śarīram etad

vikrītaṁ tvayi khalu sendriyaṁ sa-cittam |

śrī-rādhā-ramaṇa-padāravinda-bhakti-

mūlyena śruti-vacasā dadāsi no kim ||12.88||

śrīmad-vṛndāvana tava guṇaiḥ pūryatāṁ śrotra-randhras

tvac-chrīṁ vīkṣyāmata-rasa-nidhau majjatāṁ cakṣuṣī me |

atyullāsād raṭatu rasanā varṇane tvan-mahimnāṁ

tvat-premṇā me vapuṣi satataṁ sāttvikāḥ santu bhāvāḥ ||12.89||

śrīmad-vṛndāvana mama vinā mūlyam etac charīraṁ

krīṇīhi tvaṁ kim iha bahunā tvat-pade kṣiptam eva |

dharmādharmādyam ita kṛtibhir nāsya poṣe’smi śakto

mandākrāntā gurutara-dhurāḥ sādhubhiś cānukampyāḥ ||12.90||

śrīmad-vṛndā-vipina-śaraṇāpannam etaṁ kadāpi

tyaktuṁ nārhasy ahaha nārakātyandha-kūpe patantam |

aṅghaḥ saṅghaḥ pratihata-matiṁ laṅghiteśākhi-lābhaṁ

prājñaṁ-manyaṁ trijagati na mām ajñam anyo’vatīha ||12.91||

tvam ānandā parāmbudhi-rasam aduḥkhīha jagato

tvam atyantaṁ satyāvanatam ihāhaṁ tv adhamayaḥ |

tavānātha-trāṇa-vratam iha mamānyan na śaraṇaṁ

vicāryaitad vṛndāvana-viracitāśas tvayi param ||12.92||

śrīmad-vṛndā-vipina-vimukhā ye mahā-manda-bhāgyās

teṣāṁ nāmaṇy ahaha nahi me karṇa-mūlaṁ prayāntu |

yac chrī-rādhā-rasika-vimala-prema-bhakty-uṣarājñāḥ

paśyanty etat sadṛśam api kaṁ kiñcid aprākṛte’pi ||12.93||

dhyātvā dhyātvā mriyantāṁ katham api na manāg rādhikā-kṛṣṇa-tattva-

sphūrti-vaikuṇṭha-mukhyākhila-parama-mahā-dhāma ho satyam etat |

nūnaṁ nanda-vraje sambhavati sacala tat pūrṇa-mādhurya-dhurya-

stambhād asmākam asmin parama-cala-ratiḥ śrīla-vṛndāvane’stu ||12.94||

dhyātvā dhyātvā mriyantāṁ katham api na manāk rādhikā-kṛṣṇa-tattva-

sphūrtiḥ vaikuṇṭha-mukhyākhila-parama-mahā-dhāma ho satyam etat |

nūnaṁ nanda-vraje sambhavati sacala tat pūrṇa-mādhurya-dhūryas

tasmād asmākam asmin param acala-ratiḥ śrī-vṛndāvane’stu ||12.94||

māyā-candrābhirāmojjvala-kalita-mahā-bīja-cij-jyotir-eka-

svaccha-svacchanda-kāmonmada-rasa-jaladhau sat-pare’nanta-pāre |

divya-dvīpāyamānaṁ vilasati mathurā-maṇḍalaṁ nanda-goṣṭhaṁ

tatrāpy asmāc ca vismāpayati rasa-bharaiḥ śrīla-vṛndāṭavīyam ||12.95||

vedāḥ khedāya nānā-saraṇim anu sarad-vākya-jālaṁ vahantaḥ

santaḥ santapti-śāntyai na mama hari-rasaika-śayyā dandahasya |

śrautaṁ smārtaṁ ca yat sādhanam iha kalayan sarvam etad viruddhaṁ

hā vṛndāraṇaya rādhā-rati-bhavana mamālambanaṁ syās tvam eva ||12.96||

ko rāgaḥ ko virāgaḥ kim iha vara-yaśo duryaśo vā kim atra

ko dharmaḥ ko nv adharmaḥ sad-asad-urukṛtiḥ prāsanā vāsanā kā |

ke doṣāḥ ke guṇā vā kim iha bahu-vidhaṁ duḥkham asmin sukhaṁ kiṁ

śrī-vṛndāraṇya māmṛty ahaha na jahatāṁ koṭiśo vajra-pātaiḥ ||12.97||

puṣpāsāre patati gaganād dundubhau devatānāṁ

dviyonmāde malaya-pavane vāti bhāty adbhutendau |

vṛndāraṇye vipula-puline protsarad-gandha-cūrṇe

rādhā-kṛṣṇau smara nija-sakhī-maṇḍalī-citra-nṛtyau ||12.98||

iti śrī-vṛndāvana-mahimāmṛte śrī-prabodhānanda-sarasvatī-viracite

dvādaśa-śatakam

||12||

—o)0(o—

(13)

# trayodaśaṁ śatakam

vṛndāraṇy’dbhuta-rasa-maye yatra yatraiva rādhā-

kṛṣṇau nityonmada-rati-kalā-pāra-tṛṣṇau prayātaḥ |

gāyad-bhṛṅgī-gaṇa-śuka-pikādy-unnaṭad-barhi-vṛndaṁ

tatraivānuvrajad-avanijāḥ puṣpa-mālādy avarṣan ||13.1||

yāvad rādhā-pada-nakha-maṇi-candrikā nāvirāste

tāvad vṛndāvana-bhuvi mudaṁ naiti cetaś cakorī |

yāvad vṛndāvana-bhuvi bhaven nāpi niṣṭhā gariṣṭhā

tāvad rādhā-caraṇa-karuṇā naiva tādṛśy udeti ||13.2||

muktāhārāḥ surucira-guṇāḥ svacchatām ādadhānāḥ

kṛṣṇa-syūtāḥ svayam upahitārādhayā kaṇṭha-pīṭhe |

tvaṁ ced vṛndāvana-bhūvi luṭhaṁs tādṛśaḥ syā mahātman

nūnaṁ tādṛk padam api na te durlabhaṁ hanta bhāvi ||13.3||

śrī-vṛndāvana-kuñja-mañjulatamaḥ puñje kalānāṁ catuḥ-

ṣaṣṭhaiḥ ko’pi nidhiḥ sadojjvalatamaḥ śyāmaḥ śaśi-mohanaḥ |

āścaryaika-navīna-hema-kamaliny-ūrdhvāmbujaṁ cumbati

prekṣya prekṣya tad eva vismita-manāḥ saukhyāmbudhau majjatu ||13.4||

arakta-rucirāruṇādhara-karāṅghri-paṅkeruhām

anañjita-sunīla-dṛk-kuvalayām amṛṣṭojjvalām |

asaṁskṛta-sucikkaṇa-pracura-kuntalāṁ rādhikām

abhūṣaṇa-vibhūṣitāṁ smara sadātra vṛndāvane ||13.5||

śrī-vṛndāvana-jīvanā iha mahābhāgā yadā jīvanād

apy ete bata vallabhā nahi tadā vṛndāṭavī durlabhā |

tādṛk-sattama-sat-kṛpāta uditā vṛndāvane cen mahā-

prītis tarhy acireṇa sāpi sulabhā vṛndāvanādhīśvarā ||13.6||

na rākā rākāyāḥ patir ayam udīte na sarasī

sarojaṁ protphullaṁ vipula-pulinaṁ bhāti na nadī |

camatkurvanty ete taḍita iha meghā nahi jayaty

aho śrī-rādhā vismaya kṛd iha vṛndāvana-vane ||13.7||

kānte talpam idaṁ kṛtārthaya nahi preṣṭhe’parādho’sya kaḥ

śyāme tac caritaṁ na bhadram api kiṁ vakṣyāmi tat te kiyat |

kṣantavyaṁ sakalaṁ na hi tyaja padaṁ tvat-tyakta-talpe svapimy

aṅghrī te upalālaye na nipuṇo syāṁ śikṣatāṁ kiṅkaraḥ ||13.8||

atraivetī śukārbhakān nigadatān huṅkāra-puṣpāhataiḥ |

smitvopāli nivārayanty avatu māṁ rādhā’tra vṛndāvane ||13.9||

seyaṁ prāptiḥ koṭī-cintāmaṇīnāṁ

seyaṁ tṛptiḥ koṭī pīyūṣa-pānāt |

seyaṁ samyag-bhakti-sanmukti-koṭīr

yac chrī-vṛndāraṇya ātmārpaṇecchā ||13.10||

seyaṁ dīkṣā ucca-bhāvair vrateṣu

seyaṁ śikṣā rādhikārādhaneṣu |

seyaṁ premādhīśa-pūr-mūla-kakṣā

yac chrī-vṛndāraṇya-saubhāgya-vīkṣā ||13.11||

yasyaivonmada-cāru-candrika-śikhā-cūḍo yad indīvara-

śreṇī śyāmala-komala-dyuti-tanur yat puṣpa-mālādivān |

yad divyojjvala-dhātu citrita-vapur yan mañju-guñjāvalī-

hāraḥ śrī-harir atyaśobhata bhaje tad-dhanya-vṛndāvanam ||13.12||

vṛndāṭavyām aṭanam iha cet koṭi-tīrthāṭanaiḥ kiṁ

pakṣyādīnāṁ yadi rutam ihākarṇitat tu śrutaiḥ kim |

vṛkṣādyākhyā prakathana-rucau stotra-mantrādikāiḥ kiṁ

dṛṣṭir yatra kvacid iha ratā ced alaṁ dhyāna-lakṣaiḥ ||13.13||

yaṁ yaṁ deśaṁ sarati pavanaḥ śuddha-sac-cit sukhātma-

śrī`mad-vṛndā-vipina-vilasad-valli-vṛkṣādi-saṅgī |

sarvān arthān kṛmi-tanu-bhṛto vaiṣṇava-dhāma tat-sthān

netuṁ tiṣṭhanty avasara-dṛśo dvāri sajjā vimānāḥ ||13.14||

yat san-mṛt-trasareṇukaṁ yad aṇu-cit-puṣpādi-gandhaṁ vahan

vātaḥ pūtatamaḥ sametya yada avacchinnāṁ kalindātmajām |

yair asparśya nivṛttibhir narakato deśe’py aho kīkaṭe

teṣām apy ati bhukti-muktidam idaṁ vṛndāvanaṁ tan numaḥ ||13.15||

bhuktaṁ vṛndāvana-gata-phalaṁ lobhanaṁ yaiḥ parasyāpy

uktaṁ vā tac-chatihara-mahā-maṅgalaṁ nāma tasya |

dṛṣṭaṁ kiñcit tad apahṛta-dṛk-spaṣṭam asyāṅga-karṣi-

stotuṁ śaktaḥ ka iha bata tān bhāgya-puñjaika-maulīn ||13.16||

yac-chabda-sparśa-rūpādikam ahaha harer apy ahārṣīd dhaṭhena

śrotra-tvak-cakṣur-ādyaṁ karaṇam aśaraṇasyaikam ekāraṇaṁ yat |

yac chaktir mukti-tiktīkaraṇa-paṭu-mahā-bhakti-ratnaṁ vyanakti

tvaṁ vṛndāraṇya tad yat karaṇa-patha-gataṁ taṁ vyadhād dhanya-maulim ||13.17||

rādhā-kṛṣṇau vipula-pulakāv unmadollāsa-hāsau

dṛṣṭvā dṛṣṭvā madhura-madhuraṁ gāyato yasya nāma |

ādau śrī-yujjaya-yutam idaṁ hārdi vṛndāvaneti

tasmin yeṣāṁ valita-rasanā taiḥ kim aprāpyam asti ||13.18||

cij-jyotirmaya-bhū-rahasyam akhio paryuccaker jājjvalīty

ānandāmṛta-pūrṇa-candra iva yad divyaṁ bhuvo maṇḍalam |

vṛndāraṇyam ihādbhutaṁ rasa-sarasy atraiva gaurāsitau

divyau dvau kalahaṁsakau smara-guṇais tasyaiva vācālitau ||13.19||

are mūḍhāḥ prāpyendriyam avikalaṁ kiṁ nu nigamair

nigūḍhāṁ śrī-vṛndāvana-bhuvam imāṁ naiva bhajata |

padau yātrā-vyagrau kuruta vadanaṁ nāma-bharitaṁ

kathā pīyūṣābdhau śrutim api mano-dhyāna-niratam ||13.20||

are śīghraṁ śīghraṁ suta-dhana-kalatrādi-mamatā

pratāne kālo’yaṁ nahi vapur idaṁ mṛty-anugatam |

samastālabhyānāṁ param idam alabhyaṁ sva-kṛpayā

bhuvi vyaktaṁ vṛndā-vipinam abhidhāvātihaṭhataḥ ||13.21||

aho mandā vṛndā-vipina idamīya sthira-caraṁ

cid-ānandākāre guṇa-maya dhiyā sādhana-dhiyaḥ |

vayaṁ tu śrī-rādhā-muralidhara-dāsyaika-rasa-saṁ-

padām etat kandaṁ dvayam akhila-vandyaṁ vivṛṇumāḥ ||13.22||

akhaṇḍa-vidhu-maṇḍalaṁ yadi suvṛtta-muktā-phalair

bhaveta kim api citritaṁ yad upamīyate tena hi |

śramāmbu-kaṇa-rājibhis tad atirāji vṛndāṭavī-

vihāra-vaśa-rādhikā suvadanāmbujaṁ pātu vaḥ ||13.23||

ananta-puru-candramaḥ pracaya-candrikā-kandalaiḥ

karambitam ihāmbujaṁ vikasad asti jāmbunadam |

mitho madhura-cumbitaṁ yadi navaika-kṛṣṇālinā

tadā tad iva rādhikā mukham avaimi vṛndāvane ||13.24||

svayaṁ yad adhi nūpuraṁ maṇi-gaṇa-cchaṭā citritaṁ

harir vinidadhāty athāṅguliṣu yāvakaṁ nyasyati |

hṛdā vahati bhītavan mṛdu-padena tenāpi yad

rasād aṭati rādhikā bhaja tad eva vṛndāvanam ||13.25||

aye paramam adbhutaṁ kim api bhāti vṛndāvane

dvayaṁ vikacam ambuja-dvayam atho vidhor maṇḍalam |

mitho nava-sudhā-rasa-svadana-lolam eka-mahā-

hiraṇmayam ihāparaṁ vara-hariṇ-maṇi-vaibhavam ||13.26||

aho madhupa maulinā kanaka-padminīyaṁ dvaye

sva-padma-mukulekṣatā katham ivekṣyāmīty ekayā |

samukta ūrū-sambhramāt prapihitorasaṁ rādhikāṁ

kathaṁ nv iti vihāsitāṁ smaratayaiva vṛndāvane ||13.27||

latā-taru-vihaṅgamādiṣu kadācid ākhyākṛte

mitho vivadamānayoḥ kim api rādhikā-kṛṣṇayoḥ |

dvayor vijaya-kāsinoḥ kva ca rute’pi vṛndāvane

priyāli valaye hasaty atirasātma-yuddhaṁ smara ||13.28||

kanaka-kamala-garbhe dāḍimī-bīja-paṅktir

yadi tad api ca rākā-candra-koṭi-cchaṭaugham |

satata-vikacam eka-snigdha-kṛṣṇāli-bhogyaṁ

smara tad-upamitaṁ tac chrī-mukhaṁ rādhikāyāḥ ||13.29||

tvaṁ jānāsi sakhī-dvayaṁ sama-dṛśoḥ kaḥ sṛṣṭavān tat-padaṁ

hanmi kṣauṇi-tale vilikhya yad ahaṁ netrair anantair api |

vṛndāraṇyam athānyad ekam anaghaṁ no vīkṣya tṛpyāmy aho

satyaṁ śrīśvari rādhike vayam ito’py anyaika-lubdhekṣaṇaḥ ||13.30||

līlā-khelād rādhikā hema-padminy-

āsyo’mbhojaṁ sīdhu gandhair apāram |

jyotsnā mādhuryaika-sindhau nimagnaṁ

vṛndāraṇye kṛṣṇa-bhṛṅgaika-bhogyam ||13.31||

vārtānyonyaṁ madhura-madhurā śīta-pīyūṣa-dhārā

śrīmad-rādhā-muralīdharayor vaktra-candrād vahantī |

cataḥ-karṇair mama niśi divā mādayatv āli-vṛndaiḥ

śrīmad-vṛndā-vipina-viṣayaivādbhutā kāpi kāpi ||13.32||

rādhā-kṛṣṇa-praṇaya-maya-cij-jyotir-ānanda-dehaṁ

kaṁcit sañcintaya hṛdi sadā tad-dvayī-bhāva-vijñam |

śrīmad-vṛndāvana-nava-latā-mandirānīndirādi-

prārthyāny antar nanu paricara preyasoḥ khelanāya ||13.33||

antaś-cintaya santataṁ smara-kalā-raṅgena rātrindivaṁ

vṛndā-kānana-kuñja-vīthiṣu mitho magnāṅga-dṛg-vāṅ-manaḥ |

gaura-śyāma-mahā-manohara-maho-dvandvaṁ bahiḥ suptavad

bhrātar harṣa-viṣāda-hṛd vyavahṛtiṁ sarvāṁ ca nirvāhaya ||13.34||

rādhā-mādhava-kelī-kānana-bhuvaṁ rākendu-koṭi-prabhāṁ

svacchāṁ mukta-ṣaḍ-ūrmim ūrmibhir aho premāmṛtābdher bhṛtām |

nānāścarya-saraḥ-sarid-giri-latā-gulma-drumādyair mahā-

nandocchaṅghalakhela-sa-khaga-mṛgair vītāṁ sakhe’nusmara ||13.35||

hate’smin hā vṛndāvana nava-nikuñjeśvari kṛpāṁ

vidhehīty ākrandan vyavaharaṇa-madhye’pi ca muhuḥ |

trikālaṁ śrī-vṛndā-vipina diśi vṛndāni ca nama-

skṛtīnāṁ sarvāṅgaiḥ kuru ca puru tat prema-valitaḥ ||13.36||

aho krandann uccair h;rta-sakala-sarvasva iva sa;m-

luṇṭhan bhūmau netrodgalita-jala-dhāraḥ pratipadam |

ajasra-śrī-vṛndāvana-viraha-duḥkha-prasarato

bhaved yaḥ kutrāpi prathayati sa ekaḥ kṣiti-yaśaḥ ||13.37||

tac chrī-gātra-prasṛmara-mahāścarya-saurabhya-lubhyad-

bhūyiṣṭhānuvrajad-ali-kulotsāraṇa-vyagra-pāṇiḥ |

vīthyāṁ vīthyāṁ para-kutukatotphulla-netraṁ carantī

vṛndāraṇye vilasati saha preyasaikaiva rādhā ||13.38||

māne’pi draḍhimānam āsthitavatī rādhā mama svāminī

śikṣābhiḥ sva-sakhī-gaṇasya vidadhe maunādi-vṛttiṁ yadā |

kṣīṇāśeṣa-kṛtis tu tarhi sa hariḥ prāsādāyat tāṁ svato

yasyāḥ puṣpa-phalādy-upāyana-bharais tāṁ naumi vṛndāṭavīm ||13.39||

bhṛṅgī saṅgīta-raṅgaṁ tyajati pika-vadhūḥ pañcamaṁ nirdhunīte

kīraḥ kācin na gāthāṁ paṭhati naṭa-śikhī naiva kekāṁ karoti |

vīṇā hrīṇā manāṅ na dhvanati muralī rauti rādhā yadā śrī-

vṛndāraṇyasya nirvarṇayati guṇa-gaṇān ullasad-roma-rājiḥ ||13.40||

śrī-vṛndāvana-divya-kīrti-virudaṁ śrī-rādhikā-nirmitaṁ

pāṭhyante śuka-śārikāḥ pratidinaṁ tat-kiṅkarībhir mudā |

kāntaṁ śrāvayate’tha kautuka-vaśaṁ premṇā ca taṁ vihvalī-

kuryān me yad adhīśvarī mama sarīsarty atra nityaṁ manaḥ ||13.41||

pāraṁ ye’pi samasta-śāstra-jaladher yātā mamaite’py amī

vājñāś cet paramottamottamatayā prajñā na vṛndāvane |

ete tv atra varṇa-mātraka-vido’py asmad-vidhānāṁ matāḥ

sarvajñaiḥ sakalaiḥ stutāḥ parataraṁ vṛndāvanaṁ ye viduḥ ||13.42||

sānta-svāntam avehi dehi vacanaṁ dehiṣv aho kāminī-

rūpāgnau na pataṅgavan nipata re cakṣuḥ pramādād api |

adya śvo na patiṣyato’sya vapuṣaḥ poṣāya doṣākaraiḥ

kuṛyāḥ saṅgama-bhaṅga-vāsa-niyamo vṛndāvane gṛhyatām ||13.43||

śrī-vṛndāvana-nāma varṇam anu yaḥ pūrṇo rasaikārṇavaḥ

karṇaḥ svādayate paraṁ ca rasanā taṁ rādhikā-kṛṣṇayoḥ |

nityākarṇana-varṇana-ratha-tad-aṅgārhātmanāṁ tat-padāṁ

bhoja-prema-bhṛtām ajānata iha prekṣye’pi nāntyo rasaḥ ||13.44||

puṇyāt puṇyaṁ maṅgalaṁ maṅgalānāṁ

divyād divyaṁ kāmadaṁ kāmadānām |

sārāt sāraṁ premadaṁ premadānām

anyad vṛndāraṇyato manyatāṁ kaḥ ||13.45||

re dhīmantaḥ santatānartha-dehaṁ

gehaṁ strī-kuṭumbādy upekṣya |

saukhyāt saukhyaṁ mokṣato mokṣam

āśu śrī-vṛndāraṇyam evāśrayantu ||13.46||

etat kutsitam asthi-māṁsa-racitaṁ viṇ-mūtra-pūry-ādibhiḥ

pūrṇa-dṛṣṭa-ninaṣṭam indirya-gaṇāmardena nityārdhitam |

ādhi-vyādhi-śatābhibhūtam aniśaṁ kāmādi-dāhākulaṁ

dehaṁ tiṣṭhatu yātu vā hari-rasais tvaṁ nanda vṛndāvane ||13.47||

adya śvaḥ prapatiṣyato’sya bharaṇaṁ viḍ-bhāṇḍakasyācaraṇa

hā hā mūḍha mahā-vinaṣṭim ayase strī-saṅgināṁ saṅgataḥ |

soḍhā nāraka-yātanāḥ kati na vā hantāṇu-mātrāsahāḥ

kiṁ vṛndāvana-vāsa-bhāsa na mahānandāya mandāyase ||13.48||

strībhiḥ ke na vaśīkṛtās trijagati prāyo yaśo’lipsavo

dṛśyante viṣayā spṛśo’pi patitāḥ saṅgān mahānto’pi hi |

buddhaivaṁ prativoddhum icchasi na cet svārthaṁ kara-sthaṁ tatas

tatrāhar-niśam apramatta-hṛdayo vṛndāṭavīm āvasa ||13.49||

re durbodha paraṁ raho bhagavataḥ śrī-rādhikā-nāgaraṁ

hitvānyad bhajase suraṁ tad-udaye sthitvāpi vṛndāvane |

tan nyūnaṁ sad-analpa-kalpaka-taror mūle vidhāyālaya-

kugrāmānupagamya tat-kūjanato bhikṣāśayā bhrāmyati ||13.50||

vṛndāraṇyam agaṇya-puṣpa-nivahair dhanyāgra-gaṇyair hṛdā

dhyeyaṁ prāpya batānyato hi kudhiyo yad yūyam ādhāv atha |

tac cintāmaṇim eva pāda-hatibhir dūraṁ nirasya svayaṁ

hastāgre patita-śvapāka-bhavane bhakṣyāśayā bhrāmyatha ||13.51||

ātanvānau sthiracaram api prema-mādhvī-madāndhyaṁ

rādhā-kṛṣṇāv api ca luṭhato bhūtale yad-raseṇa |

vṛndāraṇyaṁ tad idam atula-pronmadānanda-sindhu-

syandi drāk padam iva mamācūcurac citta-ratnam ||13.52||

mumukṣūṇāṁ yātā laya-mala-mahā-bhūryāpacitiṁ

harer ekāntī tvām ahaha gṛhayātāṁ dhig akarot |

na yāyās tvaṁ mukte kukṛtir upavṛndāṭavi tadā-

śrayair duṣṭāyās taṁ jagati nahi nāmāpi bhavitā ||13.53||

tās tāḥ sampāditās te bahu-janiṣu nijā kiṁ pratiṣṭhāḥ śṛṇoṣi

divya-srak-candana-stry-ādikaṁ viṣaya-bhujaḥ kā nu tṛptis tavābhūt |

tasmān mithyendriyārthe prayatana-vimukhas tvaṁ sukhasyātisīmnaḥ

sāraṁ sāraṅgavat sañcara madhura-vane rādhikā-keli-dhāmni ||13.54||

kānta tvaṅ-mātra-sañchādita-yuvati-mayāmedhya bībhatse piṇḍe

drāg-dṛṣṭe paṇḍitānām api vilayamitā dhairya-rakṣātiśikṣāḥ |

kā bhaktiḥ kā viraktis tad-apahṛta-dhiyāṁ kaiva vṛndāvanāśā

tāsāṁ nāmāpy aśṛṇvaṁs tad anusara sakhe rādhikā kuñjavāṭīm ||13.55||

mahā-mohanāv unmadānanda-mūrtī

mahā-mohitāv unmadānanditau ca |

aho yena tau rādhikā kṛṣṇa-candrau

tad-ānanda-vṛndāya vṛndāvanaṁ me ||13.56||

yatrāśrūṇaṁ pravāhaś calati nayanataḥ santi sarvāṅga-romo-

dbheda-sveda-prakampa-kṣiti-luṭhana-muhuḥ-śvāsa-mūrcchādi-bhāvāḥ |

tādṛg-bhakti-pravāhād api khalu parato’tyadbhuta-svānubhāvāt

svānandaṁ kāṣṭha-kuḍyādivad api vasatāṁ rāti vṛndāṭavīyam ||13.57||

māndhātṛ-pramukhā gatā nṛpatayo yeṣāṁ yaśobhir jagad-

vyāptaṁ bhūr api . . . . . . . . . . . . meru-mandaram |

. . . . . . . . . . . . . . . . . . . . . . . .

. . . . sarvata ujjvalāmṛta-padaṁ vindāśu vṛndāṭavīm ||13.58||

vṛndāṭavyāṁ navyāmbhodaḥ śyāmo rādhā premoddāmaḥ |

tasyā āsyāmbhoja-bhrājan-mādhvīs tṛṣṇaḥ kṛṣṇo’vyād vaḥ ||13.59||

vṛndāraṇye premṇaḥ kande nityānandad-gopī-vṛnde |

nindayāhaṁ vandyeyātha prītiṁ vinde cet kiṁ devaiḥ ||13.60||

yeṣāṁ karṇabhyarṇāsparśi premardhīnāṁ dhārāvarṣi |

vṛndāraṇyaṁ pūrṇā prārthyante kākānāṁ yāyus tīrtham ||13.61||

gaura-śyāma-jyotir-dvandvāmanda-premānandāspandāḥ |

kecid vṛndāraṇyānanyā dhanyāḥ puṇyād atrāvanyāḥ ||13.62||

kvāsau bhaktiḥ kvānāsaktiḥ kvātma-jñānaṁ kvānuṣṭhānam |

kāla-vyālāgamyaṁ ramyaṁ vṛndāraṇyaṁ tv eka-dhanyam ||13.63||

yāmaḥ kāpasmaya-piśunatā krodha-lobhādir hi svaiḥ

saṁsārādhvany ahaha gahane’tyūḍha-mohāndhakāre |

drāghīyasyāṁ calati na padaṁ bhīmamāyā rajanyāṁ

śrīmad-vṛndāṭavi tava kṛaudāryam ekaṁ smarāmaḥ ||13.64||

mauḍhyaṁ mā kuru mā kuraṅga nayanekṣādau kṛthāḥ sāhasaṁ

sāmmukhyena sakhe na khela nikhila-grāsena kālāhinā |

sarvānarthaṁ nidānam artham api no dehārtham abhyarthanā

kleśaiḥ sañcinu niścinu sthitim ihaivollasya vṛndāvane ||13.65||

ko nāma vṛndāvana-kīrtir vṛndād anyatra karṇo sakṛd arpayet |

yad eva rādhā padayor agādhāṁ dadhāty asāraṇa-bhāva-lakṣmīḥ ||13.66||

tejo-bhāvas tama iti vadanty eka ācārya-deśyā

māyollāsaṁ nigama-nipuṇās tan-nimittaṁ vadanti |

vṛndāṭavyāṁ prasarati taḍit-koṭi-koṭi-prakāśe

ko’py āścaryo vilasati mahābhāsvaro dhvānta-rāśiḥ ||13.67||

rāsa-keli-paṇḍitāya maṇḍitāya rādhikā-

saṅginībhir atyanaṅga-raṅginībhir unmadāt |

aṅga-reṇu-ramya-veṇu-nāda-mugdha-dhenuka-

dhyāta-rūpa-gopa-bhūpa-nandanāya san namaḥ ||13.68||

veṇu-randhra-saptakeṣu lola-komalāṅgulī

pallavāya vallavādhirāja nandanāya me |

divya-gīta-gāyakāya nāyakāya rādhikā-

kaṇṭha-tārahāra-divya-madhyagāya san namaḥ ||13.69||

mañju-kuñja-vāṭikāsu nāṭikāsu mallikā-

mālabhāranīṣu vallavīṣu cāru-cillīṣu |

divya-citra-paṭṭa-vāsa āsane’tisundarai

rādhikā-vrajendra-nandanau smarāmi saṅgatau ||13.70||

manda-manda-cāru-hāsa-divya-pīta-paṭṭa-vāsa-

nīla-nīradāvabhāsa-vallavī vicitra-rāsa |

prema-sampad eka-vāsa-rādhikā-nikuñja-vāsa-

māva nitya-tad-vilāsa-koṭi-candra-vaktra-bhāsa ||13.71||

kunda-kuṭmalāgrad-atyudāra-manda-hāsinī

divya-citra-bindu-nīla-sūkṣma-paṭṭa-vāsinī |

mañju-guñja- bhṛṅga-puñja-kuñja-vīthi-bhāsinī

mānase’stu me sadaiva rādhikā vilāsinī ||13.72||

kṛṣṇa-kaṇṭha-nīla-divya-kṛṣṇa-guñja-hāriṇī

nitya-keli-tṛṣṇa-kṛṣṇa-citta-vitta-hāriṇī |

prema puñja-mañju-kuñja-vīthikā-vihāriṇī

rādhikāstu me sva-bhakty-abhāva-tāpa-hāriṇī ||13.73||

kṛṣṇa-dṛka-cakora-peya-vaktra-candrikā

rādhikānurāga-mūrtir unmada-smarādhikā |

divya-hema-campakāli-kampakāli-maṇḍalī

citra-citra-kāntir antar ādhi-śāntir astu me ||13.74||

cāru-vaktra-candram indranīla-vṛnda-sundaraṁ

divya-keli-vṛnda-nanditādri-rāja-kandaram |

prema-bandha-vandamāna-viśva-vanditendaraṁ

naumi kṛṣṇam eva rādhikā nikuñja-mandiram ||13.75||

prāṇeśau yadi kautukaṁ kila tadā vṛndāvane kācanā-

pūrvāloki kadamba-vīthir iha vāmas te kadānugrahaḥ |

ity ekāli-girācirāc cala calety uktātta-pāṇyor mithaḥ

smitvāvyāt taritaṁ na saṁvṛt-paṭaṁ śrī-rādhikā-kṛṣṇayoḥ ||13.76||

yatrodbala-mahārasābdhi-laharī dolāyitāv unmadaṁ

śrī-rādhā-muralīdharau sha yadā prodgāyato nṛtyataḥ |

savyas tarhi naṭanti divya-tanubhṛt-strī-puṁścarānyan naṭaty

āveśād bahu-divya-dundubhi-rave tām; naumi vṛndāṭavīm ||13.77||

pūrṇa-saṅkīrṇa-nityonmada-vara-madanātmodito yatra kṛṣṇas

tādṛg-ratyaiva nānā-vihṛtibhir aniśaṁ rādhayā raṁramīti |

tādṛg-bhāvonmadāndho bhavad-akhila-mahā-mādhurīṇāṁ dhurīṇāṁ

śrīmad-vṛndāṭavīm āśrayata hṛdi sadā tādṛśoddāma-bhāvāḥ ||13.78||

na bahir bhava re punar bhavāmbudhim uttīrya tathābhavāmbudhim |

rasa-sāra-nidhāna-rādhikā-rati-līlā-vanam etya bhāgyataḥ ||13.79||

api bandha-sahasram astu me bata vṛndāvana-nitya-sevinaḥ |

natarām atibhukti-muktayaḥ parato nāpi pareśa-bhaktayaḥ ||13.80||

viṣayān viṣavat parityajan na padālambya punar-bhavaṁ bhajan |

dṛḍha-sarva-pumartha-sāratā-matir asmin vasa rādhikā-vane ||13.81||

mudito’khila-sattva-sampadā rudito daiva-kṛtātma-bhūtitaḥ |

udita-praṇayaik-rāṭ parā viditas tvaṁ bhaja rādhikā-vanam ||13.82||

rādhā-kṛṣṇau niravadhi mitho vardhamānānurāgau

yatronmattaṁ sthira-caram aho tad-dvaya-prema-mādhvyā |

āgantūn apy atirasa-cid ākārayed yat svayaṁ ca

nityaṁ tat-saṅgati-rasa-bharaṁ naumi vṛndāvanaṁ tat ||13.83||

vṛndāṭavyā ahaha sahajā keyam uddāmā-śakti-

bhaktir viṣṇor bahu-vidha-rasāṁ yā vimuktiṁ ca datte |

yac cānyad durlabham abhimataṁ prāptam atyaśrameṇa

tac cājasraṁ kirati sakalān pratyayogyān apīha ||13.84||

gatiḥ sakhi sumantharā kim adhunā vipina-śrayaṁ

kuto madhu-madālasā lasati hanta dṛṣṭis tava |

kathaṁ anv abhaya-kampitā syupaharīti sakhyā girā

vinamra-mukha-rādhikāṁ hṛdi bhajāmi vṛndāvane ||13.85||

asuptir iha cetanāharaṇa-hetur eva dhruvaṁ

tathāpaṭalam andhatākaram anāsavo mādakaḥ |

dhanaṁ nidhanavaj jahat-tad atidūrataḥ pūrataḥ

pareśa-rasa-vāridher mudita āssva vṛndāvane ||13.86||

baddhuṁ bandhu-janaḥ sadaiva yatate duḥsneha-pāśair mahā-

māyā kāpi vimohanī śiśu-kalālāpaḥ striyā sauratam |

ghorānartha-nidānam artham ahaha tvaṁ viddhy apārthaṁ para-

svārtha-bhraṁśa-karaṁ tad-anya-sakalaṁ tyaktvaiva hi vṛndāvanam ||13.87||

adya śvo vā tvaṁ mariṣyasy abuddhe

kiṁ te kāntā putra vittādi kuryāt |

yāvad dehaṁ sarvato mṛtyur asti

bhrātas tavābaddhāva vṛndāvanāya ||13.88||

yoṣit-piṇḍe kiṁ na paśyasy anandha

pratyakṣaṁ yat prakṣarecchidrakebhyaḥ |

bhrātaḥ kānta-tvak-camatkāra-mātrād

vṛndāraṇye’yaty-upekṣo’si hā dhik ||13.89||

yatnair mithyā durgraha-grāham etaṁ

drāk satyajyāhaṁ mameti grasiṣṇum |

saṁsārāmbhorāśim uttīrya-tīraṁ gatvā

nandaṁ vinda vṛndāvanaṁ tat ||13.90||

kanaka-marakatābhe divya-dhāmnaḥ kiśore

mitha udita-mukhendu-nyasta-cakṣuś-cakore |

viharata iha vṛndā-kānane citta-core

mama tad ativiceṣye yāmi nānyatra ghore ||13.91||

ahaha na mahatām apy atra kiṁ hanta mohaḥ

kṣayam ayati haṭhād yad brahmātām īśatāṁ ca |

na kalayati sa rādhā-nūpura-dhvani-mugdho

harir avirahad-dārḍhyāḥ santi vṛndāvane cet ||13.92||

niravadhi rasa-sindhuḥ syandate yatra vṛndā-

vanam idam atisāndrānanda-sandoha-kandam |

kalaya kanaka-campakotphullad-indīvarābhaṁ

madhura-madhura-dhāma-dvandvam unmāda-sattvam ||13.93||

mahā-niraya-nīradhṁ hṛdi nirūpya nārī-vapur

vilokya parmāpadām padam apāgamaṁ sampadām |

vibhāvya jana-rañjanaṁ hari-rasātmatā-bhañjanaṁ

bhajoparati-bhūṣaṇaḥ parama-dhāma vṛndāvanam ||13.94||

yadīya-sughana-drumāvalita-lāghvaṇi dyomaṇi

prabhā-prasara-vañjite’ndha-tamasair alakṣyīkṛtā |

sunīla-paṭa-guṇṭhitākhila-tanuḥ sukhaṁ rādhikā

divāpy abhisṛtā priyaṁ smaratad eva vṛndāvanam ||13.95||

śarad-vimala-candrikā-tatiṣu candanaiś carcitā

dadhaty amala-mauktikābharaṇam atyalakṣyaṁ sukham |

priyābhisaraṇoddhurāṁ dhavala-dhauta-paṭṭāmbarāṁ

smarāmi hṛdi rādhikāṁ sva-vana-phulla-mallīvane ||13.96||

kvacin nva-nikuñjake madana-mohana-durddhara-

smarotkelikam unmadāpy abhisaraty aho rādhikā |

vicitra-vana-vīkṣayā pathi vilambinī pādayor

muhuḥ priya-sakhī-dhṛtā hṛdi mamāstu vṛndāvane ||13.97||

kāpekṣā pitṛ-mātṛ-bandhu-suhṛdāṁ kā snigdhatā mugdhakā-

patyeṣv ātmani jīvaneti subhage kā vā kalatre ratiḥ |

kā geha-draviṇādikeṣu mamatā dehārtha-cintāpi kā

chittvā granthim imāṁ haṭhāt tvam akhilāṁ vṛndāṭavīm āśraya ||13.98||

duḥkhātma-kṣaṇa-bhaṅguraṁ sukha-lavābhāsena san pohanaṁ

strī-putra-draviṇālayādi-sakalaṁ tyaktvā haṭhān niḥsṛtaḥ |

krandaṁ krandam amanda-kandalita-sad-bhavāṅkuraḥ satvaraṁ

vṛndāraṇya-vilāsinī pada-rajo vindan kṛtī nandatu ||13.99||

ullasati kāpi vṛndā-vipiny-ākhyā sad-anurāga-rasa-khāniḥ |

yatra vasantaṁ santaṁ vindati rādhā-padāravindāśā ||13.100||

iti śrī-vṛndāvana-mahimāmṛte śrī-prabodhānanda-sarasvatī-viracite

trayodaśa-śatakam

||13||

—o)0(o—

(14)

### caturdaśaṁ śatakam

dūram avidyā-sindhor vidyā sindhor mahādbhutaṁ sāram |

ciram ārādhaya rādhā-kṛṣṇa-vihārojjvalaṁ vipinam ||14.1||

alam iha vitarka-jālaiḥ sahasaivācchidya moha-jālāni |

uḍḍīyeva vihaṅgaḥ pata vṛndā-kānanaṁ ruciram ||14.2||

jahi viṣaya-durviṣa-vanaṁ chindi durāśā-mahā-pāśān |

ayi mati-vihaṅgi yāyā amṛtaṁ vṛndāvanaṁ samuḍḍīya ||14.3||

kula-dhana-vidyā-garva-parvatam iva durvahaṁ samadhirūḍhaḥ |

hā hā kadānu vindyād vṛndāvana-mādhurī-mūḍhaḥ ||14.4||

dhig dhiṅ mām atikumatiṁ vṛndāvana-labdha-cid-ghanātmāpi |

viḍ-bhāṇḍa-durabhimānāt phullo’salloka-mānād yat ||14.5||

kiṁ re bhramasi dig-antaram ahaha nirantaraṁ vahat-sudhā-sindhum |

rādhā-jīvita-bandhuṁ vṛndāraṇyendum āśraya śyāmam ||14.6||

śrī-rādhā-nayanendīvara bandhuṁ pūrṇa-rasa-sindhum |

kam api śyāmalam induṁ vṛndāraṇye’tisat kalaṅkaya ||14.7||

rādhādhara-divya-sudhā-rasa-saṁsvādaika-sampadā mattaḥ |

ko’pi premāyattaś cakāsti vṛndāvane mahā-rasikaḥ ||14.8||

vṛndāraṇya-kadamba-druma-kāṇḍair vinihita-tribhaṅga-tanuḥ |

smerādhara-madhu-reṇuḥ kṛṣṇo me hṛdi saha rādhayā sphuratu ||14.9||

prema-drava-lipta-mitho-hṛdaya-paṭī likhita-citravan-mūrtī |

gaura-śyāma-kiśorau kāv api vṛndāvane sadā bhajata ||14.10||

santāna-kalpa-druma-pārijāta-

mandārakānāṁ hari-candanasya |

divyair vanaiś cintaya cāru vṛndā-

vanaṁ mahā-cid-rasa-candrikaugham ||14.11||

vicitra-sauvarṇa-lasal-latānāṁ

vicitra-ratna-prasavādbhutānām |

sudivya-nānā-druma-saṅgatānāṁ

smarāmi vṛndā-vipine vilāsam ||14.12||

vṛndāvana-śītalam indu-vṛndā-

nandāmṛta-syandana-candrikātaḥ |

tat prāpya mandā uru-tāpa-kandād

bhavābdi-muktā bhajatāśu kṛṣṇam ||14.13||

vṛndāvane nandita-kṛṣṇa-candra-

nistandra-kandarpa-vilāsa-vṛnde |

śrī-rādhikā-pāda-saroja-bhṛṅgī

saṅgītam abhāsyatume manīṣā ||14.14||

kiṁ naḥ sad-guru-gauraveṇa kurutāṁ kiṁ loka-lajjādya naḥ

kiṁ vā nopayaśo bhayaṁ na viṣayo dharmasya kasyāpy aham |

unmādīva śṛṇomy ahaṁ na śataśaḥ śāstrasya tadvid-vacaḥ

śrī-vṛndāvana-sad-rasena yad abhūd āviṣṭam uccair manaḥ ||14.15||

dharmātikrama-koṭir astu satataṁ koṭir bhavatv āpadām

āstāṁ loka-vininda-koṭi-guṇā . . . . . . . . . . . . |

. . . . . . . . . . . . . . . . . . . . . . . . .

śrī-vṛndāvanam ātma-koṭi-parama-śreṣṭhaṁ kathaṁ tyajatām ||14.16||

namaskurvan vṛndāvanam ahaha namyas trijagatāṁ

na satkurvan vṛndāvanam ahaha damyas trijagatām |

guruṁ kurvan vṛndāvanam akhila-devādika-gurur

laghuṁ kurvan vṛndāvanam api tṛṇaṁ ko’py atilaghuḥ ||14.17||

naman mauliṁ vṛndā-vipina-diśi sarvonnatatamo

manāk prīto vṛndāvana-bhuvi samastaḥ priyatamaḥ |

dadat kiñcid vṛndāvana-tanu-bhṛte sarva-bhagavad-

vibhūter bhāgīśo bhavati jagatāṁ tad-bhṛti-paraḥ ||14.18||

vṛndāṭavyām abhavyā vidadhati na kathaṁ vāsa-mātraṁ ca nityaṁ

jñātvā sarvatra mokṣāvadhi na khalu sukhaṁ kvāpi naivāsti ramya |

atra tv ānanda-sindhor madhuratara-mahā-sāra-mūrti-kiśorau

nityānyonyām acorau sva-nikaṭa-milite vaṇṭataḥ svaṁ rasaugham ||14.19||

śrī-vṛndāraṇya-vāse bhavasi dṛḍhatarā cet tvam āśe tadāse

niścinto’haṁ śayānaḥ kim api na gaṇaye duḥkham asmin sukhaṁ vā |

santāpaṁ neti cetaḥ katham api na kim apy asti sat-karma-mātraṁ

no vā pāpān nivṛttir na ca hari-caraṇāmbhoja-bhakti-cchaṭeti ||14.20||

śrī-vṛndāraṇya manye tava rajasi luṭha-cchādi dehaṁ ca dhanyaṁ

nānyatrāḍhyaṁ caturbhiḥ śruti-mukhara-mukhaiḥ śrī-bhujair vā vṛṇāya |

dhanyāsau yā varākī tvayi vasati śutī nāham anyatra manye

lakṣmī-hastāvalambha-praṇaya-vara-vadhūpyatadhūtātma-tattvām ||14.21||

yatra śrī-kṛṣṇa-candre smita-ruci-rucire cakṣur ādhāya rādhā

vaktrendau manda-mandaṁ raṇayati muralīm ullasad-romaharṣe |

vaikuṇṭhe dhyāna-līnākhila-karaṇa-gaṇas tat-prabhuḥ kāma-mūrcchāṁ

samprāpa śrī-vṣādī na mudam aṇum api prāpa tatratya-lokaḥ ||14.22||

rādhā cen mukham unnamayya kurute manda-smitaṁ kiṁ tadā

pūrṇendor udayena kairava-vanaiḥ kiṁ vā praphullair iha |

sā ced ātta-sakhī-karaṁ ghanataraṁ kuñjaṁ didṛkṣācchalād

yāyāt tarhy aharera me rasamayī vṛndāvane śarvarī ||14.23||

kālindīya-pracura-laharī-dolita-svarṇa-padminy

utphullābje dhayati vidhute’py eṣa bhṛṅgo madhūni |

kiṁ tvaṁ rādhe hasasi madhupaḥ kim nu vṛndāvane’smin

madhv ādātuṁ kim api racayen naiva dhārṣṭyaṁ paro’pi ||14.24||

śrī-kālindyā vipula-puline khañjarīṭaṁ nirīkṣya

śrī-rādhe tvaj-jaghana-pulinaṁ vaṣṭi dṛk-khañjano me |

śrīmat-kṛṣṇa-bhramara-nikare sīdhupe padminīnāṁ

vṛndāraṇye tava suvadanābjāsave lālaso’ham ||14.25||

nava-nava-vṛndāvana-vara-kuñje

mada-kala-guñjan madhukara-puñje |

viharati rādhā kusuma-vicitrā

madhupatinātyunmadana-caritrā ||14.26||

katham iha vṛndāvana-bhuvi mandā

na vasata vṛndāraka-gaṇa-vandyāḥ |

iha hi pulindā api muni-vṛndā-

rcita-mahi-vṛndā hari-rasa-vṛndāḥ ||14.27||

. . . . . . . . . . . . . . . . . . . .

vṛndāvana-bhuvam atrāvatir aticitrā . . . .||14.28||

yadadhi harer atimadhura-caritraṁ

parama-vicitraṁ parama-pavitram |

tad api na vṛndāvanam api mānyāḥ

prakātam avanyāṁ vividur adhanyāḥ ||14.29||

parama-hari-rasena sampralobhya

tvam apajahartha mameha loka-dharmam |

ahaha rasa-lavaṁ na dehi vṛndāvana-

tanuṣe kim aho mṛṣaiva moham ||14.30||

druta-nava-kanakendra-nīla-rocir

dvayam aviyak katham apy aho kiśoram |

mithunam atirasāndham asti vṛndā-

vana-bhuvi tat-pada-sevane spṛhā me ||14.31||

prakṛti-para-vikuṇṭha-dhāma dūrataram

idam ādya-rasādbhutaṁ rahasyam |

iha nija-kṛpayā virasti vṛndā-

vanam idam āvasataḥ sataḥ prapadye ||14.32||

hata-hṛdaya nimajjya hanta vṛndā-

vana-bhuvi nirmala-cid-rasāmṛtābdhī |

viṣaya-viṣa-durāśayānayā tvaṁ

kam iti mṛṣaiva tanoṣi duḥkha-sindhum ||14.33||

śrī-rādhā-caraṇāravinda-madhura-premātmaka-prasphurac-

cij-jyotir-ghana-gaura-divya-nava-kaiśorākṛtir mohinī |

tanvaṅgī sukṛśodarī rucira-vakṣoja-dvayālyodgamā

navyām ujjvala-śāṭikāṁ kaṭi-taṭe navye pṛthau bibhrantī ||14.34||

śrīman-nābhiga-nīvi-ḍoraka-maṇīm aṅgollasat-kuñcanā

hārāvalīṁ padakaṁ ca nūtana-kuca-dvandve valat-kañcuke |

bibhrāṇā maṇi-nūpurau caraṇayoḥ śroṇī-taṭe mekhalāṁ

nūtna-dvi-stavakeva hema-latikā dig-vyāpi divya-cchaviḥ ||14.35||

graiveyaṁ gala-śobhi-ratna-khacitaṁ sauvarṇa-tāṭaṅkam ā-

vītaṁ mauktika-paṅktibhiḥ śruti-yuge citrāṁ maṇi-citrakām |

śrī-nāsā-puṭa ujjvalaṁ kanaka-maṇy-ābaddha-muktā-phalaṁ

śobhā-dhāma dadhāty atho kusuma-yug-veṇy-agra-lambāmbujam ||14.36||

yas tv īdṛg vṛṣabhānujā-dayita-dāsyātma-sphurann antare

rādhā-kṛṣṇa-mahānurāga-vibhavānandena mādyan muhuḥ |

hāsaṁ hāsam aśeṣato vyavahṛtīr uccāvacā vartayan

nāsatyā hi rato’khilāṅga-pulakaḥ śaśvat svanātha-smite ||14.37||

sve sādhau milite śṛṇoti kathayaty ātmeśayor mādhurīṁ

śrī-vṛndāvanam āvasen mama samārādhyaḥ sa sarvātmanā |

sad-bandhuḥ paramaḥ sa me pada-guruḥ sarvasva-bhūtaḥ sa me

tat-pāde nipatāmi daṇḍavad ahaṁ sarvābhimānojjhitaḥ ||14.38||

rādhā-kṛṣṇa-padāmbuje dṛḍha-ratis tat-keli-kuñjojjvalaṁ

yo vṛndāvanam āvasec ca paramābhedyaḥ sva-saṅkalpataḥ |

tasyāhaṁ yadi yasya kasyacid api tyaktābhimānāvalir

dhāsye pāda-rajāṁsi mūrdhni bhavitāsmy ātmeṣṭa-yogyas tadā ||14.39||

śrīmad-rādhāṁ surata-samara-śrānti-bhājaṁ priyasya

suptāṁ vakṣaḥ-sthala-sa-vapuṣaṁ sevate prema-magnā |

yā kācit tāṁ ya iha manute svātma-bhāvena dhanyaḥ

parokṣeṇāpy ayam atihato’pīndriyaiḥ syāt kṛtārthaḥ ||14.40||

tvayi racayati rādhikā-vanāśām

atibhayam etya palāyi tava māyā |

hata-hṛdaya kuto nv idaṁ tavāgād

vikṛti-śataṁ gagana-prasūna-kalpam ||14.41||

kānte man-mati-hṛta-sumañjula-kucādy ucchor iyaṁ sevyatāṁ

saiva tvaṁ yadi suprasīdasi mama prītiḥ parā gamyatām |

tat kuñjaṁ nimiṣaṁ tvayā tu na vinā jīvāmy aho vyāhatī

vṛndāṭavy-anugā iti smara kathāḥ śrī-rādhikā-kṛṣṇayoḥ ||14.42||

aho vṛndāraṇye madana-mada-sindhur mama sudur-

dharodvelo hāsād api ratiṣu vāmyaṁ na sahate |

gṛhītvātaḥ pādau mṛgayati hariḥ santu parataḥ

sukhaṁ sakhyas tvaṁ māṁ rahasi ramayābhaṅga-ratibhiḥ ||14.43||

kadācic chrī-vṛndāvana udita-tīvronmada-rasā-

kṛtau kāmāpūrtyā vahala-rati-khelābhir api tau |

nijecchāto’nantodita-vara-tanū tan-nava-latā-

gṛhe’nante’nanta smara rasa-vilāsau vyaharatām ||14.44||

yadā rādhā-kṛṣṇau prabala-rasa-tṛṣṇau dvayatayā

na pūrṇam avānantyaṁ nijam avṛṇutā manyagam api |

tadaiva śrī-vṛndāvana uru modocchṛṅkhala-mano-

bhavākhele khelā-rasam atanutāṁ rāsa-valaye ||14.45||

aho vṛndāraṇyaṁ matim atijahārākhila-mano-

harasyāpoy ānandāmbudhim api rasottṛṣṇayati tam |

kim ity etad vaṁśī sva-para-sakalonmādaka ravāpy

abhūn mugdhā tūṣṇīṁ yad adhi pika-kīrādi-virutaiḥ ||14.46||

bhajann uccair uccaiḥ pratimuhur aho vṛddhim atulāṁ

smaronmādo rādhā-muralidharayoḥ ko’pi sahajaḥ |

mahā-saukhyāmbhodhiḥ prasarati sakhīnāṁ ca paramo

yad eṣa śrī-vṛndāvana tava mahān eṣa mahimā ||14.47||

aye rādhā-padāmbujam ahaha nārādhayati ced

atuṣṭāyāṁ tasyāṁ na khalu sulabhas tad-vaśa hariḥ |

vinā vṛndāraṇya-śrayaṇam api tasyāḥ pada-yugaṁ

samārabdhuṁ śakyaṁ katham api ca nānyatra prakaṭam ||14.48||

atyānandād vraja-jana-vadhū-vṛnda āviṣṭa uccair

gītaṁ vādyaṁ racayati ciraṁ lāsya-līlāṁ vicitrām |

vṛndāraṇye dhvanati gagane dundubhau puṣpa-varṣe

rādhā-kṛṣṇāv api rasa-bharān nṛtyato gāyataś ca ||14.49||

vipañcī kiñcin na dhvanati muralī rauti na manāg

agamyaṁ ca prodañcayati na pikaḥ pañcama-ravam |

sakhī-vṛndaṁ mauny ujjhati praṇaya-goṣṭhīm api harir

yadā rādhā vṛndāvana-guṇa-gaṇān gāyati mudā ||14.50||

vṛndāraṇye rādhikā mādhavaś ca

saṁvardheta svair guṇaiḥ spardhayaiva |

ālīnāṁ cāpāra-saukhyonmadābdher

uccair nitya-vṛddhiṁ smarāmi ||14.51||

sarvāścaryau rādhikā-kṛṣṇa-candrau

viśasyai vā jahratur līlāyāntaḥ |

śrīmad-vṛndā-kānane naitayor apy

ātmā jahreyena kenāpi citram ||14.52||

koṭi-prāṇair eṣa nīrājaṇīyaḥ

kānte kāntety ākulānyo’sya vāgbhiḥ |

rādhā-kṛṣṇau mānayete yadīyaṁ

kañcid bhāvaṁ naumi vṛndāṭavīṁ tām ||14.53||

tyaktvā dharmaṁ cārtha-kāmau vimuktim

aiśīṁ bhaktiṁ vātha tat-sādhanāni |

rādhā-kṛṣṇau sevituṁ ke’pi dhanyā

vṛndāraṇyāvāsam āmṛtyu kuryuḥ ||14.54||

rādhā-kṛṣṇāv ihā bhagavato rūpa-sāraika-tattve

tad-dhāmasv adbhuta-raha idaṁ śrīla-vṛndāvanākhyam |

āstāṁ vārtā tv iha dhṛtavatī tāratamyaṁ mamānyāsv

ādya-premotsava-rasa-camatkāriṇī syāt paraṁ dhīḥ ||14.55||

kāmaṁ vāso bhavatu narake cen mahānanda-kandaiḥ

śrīmad-vṛndāvana-guṇa-gaṇaiḥ pūryate karṇa-randhraḥ |

gīyante vā smṛti-patham atho yātni vā nānyathā me

śrī-vaikuṇṭhe’py ahaha rucidaṁ śrīśituḥ prema-dāsyam ||14.56||

premṇā yatra śanaiḥ śanaiḥ sukusumāny ācinvatī rādhikā

dāsīḥ śikṣayate jahāty ali-kulair ākrānta-śīdhūny api |

nopekṣām atirūpa-gandha-vibhavābhāve’py aho tanvatī

tad-vṛndāvanam ekam ādya-praṇayānandāya vandāmahe ||14.57||

śrī-vṛndāvana-pārijāta-viṭapi-cchāyā-maṇi-maṇḍape

ratna-projjvala-kuṭṭime kusuma-sad-gucchaitad-ullocini |

āsīnaṁ saha rādhayā sumilitaṁ tat-tūla-paṭṭāsane

puṣpāḍhye mahitāḥ sakhīr vana-kathāḥ pṛcchantam īkṣe harim ||14.58||

svādya-prema-mahā-rasātman bahir novāntarā bhāti

cchrī-vṛndā-vipinaṁ tadā sphurati no rādhātha tan-nāgaraḥ |

asphūrtau ca tayor viśuddha-rasa-cin-mūrtyoḥ kathaṁ koṭibhir

yatnair apy anurāga-saukhya-jaladhaḥ-sārāti-kāṣṭhodayaḥ ||14.59||

divya-srag-gandha-bhūṣādibhir atilasitau divya-tāmbūla-vallīm

ālībhir bhojyamānau kim api nava-vanaṁ prekṣituṁ gīta-vādyaiḥ |

rādhā-kṛṣṇau yadā staḥ parama-kutukino tarhi tad-vaktra-candra-

saṅkrānte svaccha-dīpte sthala-jala-sakale’dhyemi vṛndāvana-śrīḥ ||14.60||

re kāma-krodha-lobhādaya iha suhṛdo me bhavanto bhavantu

tyajyānādeha-pātaṁ satatam ati samāliṅgyam ānandayatu |

ceṣṭābhiś cen nijābhiḥ katham api paramaṁ bandham āpādya vṛndā-

raṇye dhanyena kenāpy ativiralatamenāśrite mām avastu ||14.61||

navaiḥ kusuma-pallavair nava-vicitra-veśaṁ dadhan

navaṁ vasana-bhūṣaṇaṁ nava-samāgama-prakriyam |

aho nava-maho-dvayaṁ nava-harinmaṇī hema-ruṅ

nava-smara-rasākulaṁ smara sarvartuṁ vṛndāvane ||14.62||

vicitra-mṛga-pakṣi-saṅkula-vicitratā-mohitaṁ

vicitra-rasa-rañjito bhaja vicitra-kāmotsavam |

vicitra-mati-rādhikā-rati-vicitratā-mohitaṁ

vicitra-rasa-rañjito bhaja vicitra-veśaṁ harim ||14.63||

vicitra-śrī-vṛndāvanam iha vicitraṁ vana-latā-

nikuñjaṁ tatrāste sukusuma-vicitraṁ ca śayanam |

vicitrau śrī-rādhā-muralidharaṇau tatra rasikau

vicitrās tat-krīḍās tad-avadhi vicitro madhurimā ||14.64||

navāmbhoda-śyāmo nava-lalita-vidyud-vilasitā

navānaṅga-krīḍā nava-rati-kalā-kauśala-nidhiḥ |

navānanda-syando nava-rasa-bhare nālasa-tanuḥ

sa kṛṣṇaḥ sā rādhā navati nava-vṛndāvana-ruciḥ ||14.65||

vṛndāṭavyāṁ kalindācala-duhitṛ-taṭe divya-pāṭīra-vāṭī

bhrājan-mallī-kuṭīre viracita-rucirānaṅga-raṅga-prasaṅgam |

mat-talpe pārijātā dyurūvidha-kusumaiḥ kalpite puṣpa-mālā-

laṅkārottaṁsakādi-manasi viharatāṁ rādhikā-mādhavau naḥ ||14.66||

sthāne sthāne narīnarty atula-hari-rasād unmadaṁ kekī-vṛndaṁ

mallī-vallīṁ ca phullām anu milati madāndhāli-jhaṅkāra-dhārā |

cūte cūte pragāhayantam ahaha mada-kalaṁ kokilā yatra tatra

śrī-rādhā-mādhavāv unmada-kalau kiśorau śrīla-vṛndāvane’smin ||14.67||

rādhā-mādhavayor vane vijayinoḥ susvaccha-dīpta-sthalī

. . . ṣvaṅgeṣu mukurodāra-dru-vallīṣu ca. . . . . . |

sarvasminn api sarvataḥ pratiphala-svātmātvagānyānyage

śobhākāpy uditāni vismayakarī lobhāya no bhāsatām ||14.68||

ita ita iti rādhā-mādhavau sva-sva-māna-

grahila-rava-sakhībhiḥ preṣyamāṇau samantāt |

pathi pathi vana-śobhā vīkṣaṇāyaiva yāntau

jahasatu rati-lubdhollāsi ceto’navasthām ||14.69||

ita ḍarutaramyaṁ svāminyau pūrvam etat

tad anu dayita-sakhyā khyāta-deśaṁ bhajethāḥ |

iti dhṛta-pada-dāsī kākubhis tatra gatvā

smara pramudita-rādhā-mādhavau tat-praśaṁsau ||14.70||

vinyāsaiḥ pada-paṅkajasya vipina-śreṇīr alaṅkudhvatī

sa-vrīḍa-smita-kandalena vilasat-kundaṁ nabhaḥ kurvatī |

bhrū-vallī-naṭanena manmatha-dhanuḥ-khaṇḍa-vṛthā kurvatī

rādhā-mādhava-saṅgatāṭati sakhī-vṛndena vṛndāṭavīm ||14.71||

vyatyastābharaṇāmbarām atijavād gaṇḍoccalat-kuṇḍalām

ālolāyata netra-mukta-kavarac-cyotat-prasūnāvalim |

kāntālī tad-aśaṅkayāpy atinute vṛndāvanaika-sthale

tad-vīkṣā rasa-sambhramād druta-gatiṁ rādhām ahaṁ rādhaye ||14.72||

kāpy āgatya yadaiva śaṁsati vanaṁ vṛndāvane kiñcana

vyaktaṁ tarhy atikautukena vivaśā rādhāgrato dhāvati |

keśān saṁvṛṇatī na nāpi rasanaṁ nāmantritāli-priyā

tyaktotsaṅga-vipañcikātha sahadhollāsaiḥ pare’py anvayuḥ ||14.73||

idaṁ bhagavad-arpaṇācarita-sarva-sat-karmaṇāṁ

phalaṁ ca bhagavat-padāmbuja-subhaktimat saṅgate |

phalātma-bhagavat-kathāmṛta-ruci-śrutīnāṁ paraṁ

phalaṁ madana-mohano yad ayam aikṣi vṛndāvane ||14.74||

vidagdha-lalitādi-kālibhir anūtkaṇṭhaṁ śikṣitaṁ

vimugdha-mṛga-pakṣibhiḥ kalakalojjhitair vīkṣitam |

suhema-hari-mīla-rug-dvaya-maho-mahā-dīkṣitaṁ

smara smara-mahotsave nija-vane parālakṣitam ||14.75||

anaṅga-rasa-mādataḥ kṣubhita-dṛṣṭi-vāg-aṅgayor

abhaṅga-rati-raṅgayoḥ surasa-puñja-kuñjāliṣu |

alaṁ galita-dhairyayoḥ smarata rādhikā-kṛṣṇayor

asaṅgata-giro mitho vilasitāni vṛndāvane ||14.76||

ananta-satṛṣollasac-chrutir ananta-tṛṣṇārta-dṛk

tavāmṛta-kathā-rasa-sadana indu-vaktrekṣaṇā |

navedamahadalpatāṁ vidhi-niṣedha-vārtā-lavaṁ

sadā lasati rādhayā truṭita-setu-vṛndāvanam ||14.77||

sva-hasta-racitāṁ priya-sukha-camatkṛta-prītaye

vicitra-paripāṭikāṁ kusuma-vāṭikām āsthitām |

vicitra-nava-kuñjakāvali-pariṣkriyādau ratāṁ

bhajāmy anuga-kiṅkarīm abhisṛtāṁ mudā rādhikām ||14.78||

sānanda-nava-kuñja-vāsa-bhavanaṁ śikṣā sudakṣālibhir

nītau navya-vadhū-varau nava-rati-krīḍā prasaṅgakulau |

pronmīlan-nava-raṅga-citra-supaṭau navyāṅga-rāga-srag-ā-

kalpau jāla-gate kṣaṇāli-sukhadau śrī-gaura-nīlau numaḥ ||14.79||

vṛndāraṇya-guṇān pragāyad aniśaṁ rāgair vicitrair mitho

vṛndāraṇya-rasāñcitāḥ priya-sakhīḥ sannāyan-nāṭikām |

unmādonnati vīkṣya vīkṣya madhurāṁ vṛndāvana-śrī-tatiṁ

śrī-vṛndā-vipine’dbhutaṁ dvaya-mahas tad gaura-nīlaṁ numaḥ ||14.80||

pratyaṅgocchalad-anta-pāra-rahita śrī-gaura-nīla-cchaṭā-

pīyūṣāmbudhi-koṭi-manmatha-durunneyātilīlā-nidhiḥ |

rādhā-kṛṣṇa-sunāma-dhāma-yugalaṁ tad-divya-kaiśorakaṁ

śrī-vṛndāvana-kuñja-vīthiṣu sadā khelan mano gāhatām ||14.81||

jāgrat-svapna-suṣupti-nitya-milano nityānurāgonnatī

nityāścarya-navīna-divya-vayasau nitya-smaronmādinau |

nityānyonya-vicitra-keli-kalanau nityāli-vṛndānvitau

śrī-vṛndāvana-nāgarau bhaja manas tāv eva nityojjvalau ||14.82||

anyonyāṁ sabalan mitho’tipulaka-śrī-vṛndā-doḥ-kandalau

hāsaṁ hāsam aneka-divya-gatibhir līlālasābhir mudā |

prāṇeśa-priya paśya paśya śṛṇu śṛṇv ity ādi-vāk-sambhramau

rādhā-tad-ramaṇau smarāmy atirasād vṛndāṭavī-cāriṇau ||14.83||

samudvelitāśeṣa-sat-prema-sindhau

sadānanda-vṛndāṭavī-śyāmalendau |

na rādhā-dṛg-indīvarānaya-bandhau

gatau dṛk-cakorau tad āstāṁ madāndhau ||14.84||

sadā rādhayāgādhayā prema-sāraḥ

sadā rādhyayā sādhyayā tad-vanānyaiḥ |

avicchinna-vṛndāṭavī-keli-vṛndāvanaṁ

mamānandinī śyāmalā saiva śobhā ||14.85||

mahānanda-nisyandinī viśva-ceto

mṛgābandhinīṁ randhinīṁ bandha-sandheḥ |

rasonmatta-vṛndāṭavī valginīṁ tāṁ

harer divya-vaṁśīm ahaṁ śīlayāmi ||14.86||

kadā vā madāghūrṇad-ākarṇa-netrā-

kulī-bhūya vṛndāvana-śrī-rasena |

nijāṅgaṁ mudā guṇṭhayet tad-rajobhiḥ

priyālī suvismāpinī bhāti rādhā ||14.87||

sadā rādhikā-kṛṣṇa-keli-sthalīnāṁ

vilīnāntaro divya-śobhāṁ vibhāvya |

ihānanda-kande mahāścarya-vṛnde

nivatsyāmi vṛndāvane viśva-vandyaḥ ||14.88||

mahā-mohinī koṭi-durmoha-dṛṣṭir

mahā-siddhi-koṭiṣu durgandha-buddhiḥ |

hṛdi vyakta-rādhā-padāmbhoja-śobhaḥ

kadā lobhayiṣyāmi vṛndāvane’nyān ||14.89||

na rādhā na rādhā-priyo nāpi vṛndā-

vanaṁ naiva vṛndāni tat-prema-bhājām |

sadā yasya hṛd-gocare vātha vācāṁ

pracāre kathaṁ tasya rasa-śrīḥ ||14.90||

yatrānanda-cchavi-taru-latā pakṣi-sāraṅga-bhṛṅgā

yatra sthalyo vividha-madhura-jyotir udbhūti-bhājaḥ |

yatra premonmāda-rasa-maya-jyotir-ekābdhi-mūrtī

rādhā-kṛṣṇāv acala-vihratī naumi vṛndāvanaṁ tat ||14.91||

anantānandendu-dyuti-vitatayo’nanta-vaidūrya-varya-

prabhābhābhiḥ pūrṇāḥ śaśimaṇi-harid-ratnā sad-dhīrakābhāḥ |

anantāti-svaccha-cchavi-sukanakādarśa-dīpyat-talābhā

drumās te te śrī-vṛndāvana-bhuvi mahāścarya-rūpāḥ sphurantu ||14.92||

ekaikāṅgocchalita-madhura-śyāma-gaura-cchaṭaughair

vṛndāraṇyaṁ sukha-citam atha prema-mādhvī-madāndham |

kurvānāv adbhuta-rati-kalā-vāridhī-kṛṣṇa-rādhe

śuddha-premojjvala-rasa-tanū nityāntaś cakāstām ||14.93||

vṛndāraṇya-kadamba-cchāyāyāṁ rādhikā-kṛṣṇau |

gāyantāv ati madhuraṁ mama sevāṁ manasi vāñchitāṁ diśatām ||14.94||

śrī-vṛndāvana-kanaka-sthalīṣu śiñjānaṁ mañju-mañjīram |

sañcarad-aruṇa-saroja-cchavi-caraṇaṁ tat smarāmi rādhāyāḥ ||14.95||

hṛn mama rādhā nāgara-caraṇaṁ maraṇe’pi naiva vismaratu |

tanu api na vipat-koṭiṣu jīvana vṛndāvanaṁ kṣaṇaṁ tyajatu ||14.96||

dṛṣṭādṛṣṭān viṣayān vismara hṛn na smara svabhām api brahma |

na vimuhya para-vibhūtyā vṛndāraṇye’dbhuta-rasaṁ mṛgaya ||14.97||

vṛndāvana-bhuva doṣāḥ katham api doṣā naveha sā vidyā |

duḥkha-kṣayādi dṛṣṭir bhrāntir apīyaṁ mahā-bhrāntiḥ ||14.98||

nandayati hṛdaya-kumudaṁ mandayati mahā-tamaḥ-stomam |

ucchalayati rasa-sindhuṁ vṛndāvana-kīrti-candrikā sphurati ||14.99||

rādhānantāparādhāt patatāṁ bādhāmbudhāv anuddhāraḥ |

vṛndāvanam api mandāyata iha karuṇārdra-dṛk-prasāre ||14.100||

aho vyāmoho’yaṁ ka iva durapoho’pi mahatāṁ

yad etat sarvoccair jvalad api ca vṛndāvana-vane |

paraṁ jyotiḥ sākṣād api madana-gopāla-vapuṣā

rasānāṁ sāraughaṁ kirad api nirīkṣyānya-rucayaḥ ||14.101||

aho vṛndāraṇyojjvala-madana-gopāla-vilasan-

mukhendoḥ saundaryāṁ harati prati sāraṁ dhṛtimatām |

tad etasyaivaikāntika-madhura-dāsyena padayoḥ

śarīraṁ nyasyedaṁ virata-kṛti neṣye janur idam ||14.102||

saṁvīta-sat-kanaka-pīta-paṭaṁ nivīta-

mālo lasat-kanaka-camaka-cāru-dāmnā |

śrī-rādhāyāḥ kanaka-cāru-rucā mukundaṁ

vṛndāvane kanaka-bhūṣaṇa-veṇum īkṣe ||14.103||

vṛndāvane madana-mohana-vaktra-candra-

śobhāmṛtāya mama dṛg-bahu-jāta-lobhā |

rādhā-vilocana-vilola-cakora-cāru-

cañcūtpuṭaiś culukitātha kuto’pi naiti ||14.104||

iti śrī-vṛndāvana-mahimāmṛte śrī-prabodhānanda-sarasvatī-viracite

caturdaśa-śatakam

||14||

—o)0(o—

(15)

### pañcadaśaṁ śatakam

śrī-vṛndāvana-kuñja-puṣpa-śayane vṛndāvanādhīśvarī-

saṅgābhaṅgura-kāma-raṅga-madhuro vṛndāvanaikodayaḥ |

vṛndāraṇya-vicitra-puṣpa-vilasan-mālādi-veśojjvalaḥ

śrī-vṛndāvana-nāgaro diśatu me vṛndāvane sad-ratim ||15.1||

vṛndāraṇye sva-kara-racitāścarya-sat-puṣpa-vāṭyāṁ

nānā-puṣpādbhuta-racita-san-maṇḍape sat-pathena |

svāstīrṇāmbhoruha-mṛdu-dalenābhisāryāśu rādhāṁ

krīḍan kṛṣṇo’vatu sa bhavato juṣṭa-vartmopahārām ||15.2||

nimaryādāḥ svadam abhitaḥ sevamānā vibhūtīḥ

paśyad-brahmābhidham api padaṁ nāpi nāmnāya vartma |

vṛndāṭavyām atirati-rasaikābdhi-magnaṁ śritānāṁ

gaura-śyāmaṁ tad ubhaya-mahaḥ ko’pi panthā durūhaḥ ||15.3||

. . atyānandād vivaśa-vivasana-srag-vibhūṣādi-sevāṁ

nārī vṛndair avasara-kṛtāṁ na smarantau smarāmi |

. . . . . . . . . . . . . . . . . . . . . . . .

. . . . . . . . . . . . . . . . . . . . . . . . ||15.4||

māne gāḍhatare’pi karkaśa sakhī-śikṣā-śataiḥ preyasā

śaśvat-preṣita-mānadāspada-janātyantārthanenādṛte ||

bhūyaḥ preṣṭha-girāṁ tadīya-vasatau śrī-vṛndāṭavī-kuñjake

samyak ślāghita ekayā svayam aho rādhāṁ dravantīṁ bhaja ||15.5||

astrāṇām adhidevatā rati-pater īśārdane’pīśituḥ

svādyānām adhidevatāti-parama-proddāma-bhāva-śriyām |

kelīnām adhidevatā rasa-bhṛtāṁ sā kāpi rādhābhidhā

prāṇānām adhidevatā vrajapater jāgarti vṛndāvane ||15.6||

bhrū-bhaṅgyā koṭi-koṭiḥ sṛjati rati-pater vāg-vilāsaiḥ sudhānāṁ

koṭir āviṣkaroti smita-vadana-rucā candra-koṭīr vyanakti |

pakaikāṅga-cchaṭābhiḥ praṇaya-rasa-mahāmbodhi-koṭīḥ prasūte

sā vṛndāraṇya evaṁ priya saha vihṛtiḥ svāminī rādhikā me ||15.7||

śyāmānanda-rasaika-sāgara hare vṛndāṭavī-nāgara

śrī-rādhā-mukha-padma-bhṛṅga paramābhaṅgair anaṅgotsava |

vaṁśī-prāṇa-sakhi sadā mukharita-śrī-rādhikā-sad-guṇa

premoddāma-vilāsa-mohana manāk pronmīla man-mānase ||15.8||

cūḍhāṁ puṣpair vicitrair maṇi-bhuvi viracayyātra navyaṁ śikhaṇḍaṁ

nyasya sragbhir vatasādibhir api ca lasan megha āyāti kṛṣṇe |

dūrā devāli-śikṣā kvacana vicalitā kvāpi maunādi dīkṣā

dhāvantyāśliṣya rādhā hṛdi mama rudatī bhāti vṛndāvanendum ||15.9||

candrāvalyāḥ kuñja-vāṭī-prasṛtaiḥ

kḷptākalpe’py āgate prāṇanāthe |

nāṅgāmardair naṅgulī-netra-bhṛṅgaiś

cālyālīnāṁ pātu rādhātimugdhā ||15.10||

vṛndāraṇyaṁ tava tad akhilaṁ tvat-padasyānukam ayaṁ

candrāvalyāḥ sakṛd api gṛhaṁ yāmi cet syād avajñā |

itthaṁ kṛṣṇe vadati rudatīṁ sampariṣvajya gāḍhaṁ

rādhām atyākula-girā nahi nahīty ukti-dhārāṁ smarāmi ||15.11||

dvāra-prāpte sakala-susakhī-vṛnda ābhāti bhānau

viṣvak-kolāhalini patatāṁ vṛnda indau sumande |

vṛndāraṇya-vratati-bhavane rādhikā-saṁcukoca-

hrīṇāṁ kiñcin na harir ahahāśeṣaṇaṁ spanditāpi ||15.12||

śrī-vṛndāvana-kuñja-bhūṣaṇa sadā vṛndāvanāviṣṭa-dhīḥ

śrī-vṛndāvana-nāgaronmada-mahā-premāndha-rādhāṅkaga |

śrī-vṛndāvana-mohana smara sadā vṛndāṭavī-jīvana

śrī-vṛndāvana-candra khela mama hṛd-vyañjan nikuñje’niśam ||15.13||

kvanat-kanaka-kiṅkinī-gaṇa-jhanaj-jhanat-kāriṇī

raṇad-valaya-nūpurā vividha-hastakair mohinī |

vicitra-paṭa-bhūṣaṇā kṛta- vicitra-lāsyādbhutā

vicitrayati rādhikā-suhari sāli-vṛndāvanam ||15.14||

vicitra-ratna-citrakāṁ vicitra-hāra-mudrikāṁ

vicitra-puṣpa-gumphitoccalāmbujāgra-veṇikām |

smarāmi rāsa-maṇḍitaṁ svayaṁ rasāndha-rādhayā

vicitra-piccha-maulinā vicitra-nṛtya-mohinīm ||15.15||

kalinda-śaila-nandinī-taṭe naṭendra-maṇḍalī-

durūha-sad-rasollasanta-sutāṇḍavaika-paṇḍitam |

saromaharṣaṁ maṇḍitaṁ svayaṁ rasāndha-rādhayā

surūpa-khaṇḍita-smaraṁ svayaṁ smarāmi rādhikām ||15.16||

ananta-yojanocchrita-prasāri-

śākhanīpa-drumasya smara |

śītale tale vicitra-rādhayā

vicitra-veśaṁ mādhavam ||15.17||

svarṇābjodbhāsi kṛṣṇātaṭa-lalita-nava-svarṇa-vallī-gṛhāgre

santapta-svarṇa-varṇāmbaram uru-maṇi-sannaddha-susvarṇa-bhūṣām |

mālāṁ susvarṇa-puṣpaṁ dadhad-atirucirāṁ svarṇa-sac-campakābhāṁ

śrī-rādhāṁ vīkṣya vīkṣya kvaṇayan mudito mādhavaḥ svarṇa-vaṁśīm ||15.18||

rākā-himakara-koṭi-cchavi-

vṛndāraṇya-śākhi-vṛndāya |

mama mana ānandāmbudhi-

kandāya prīta-kṛṣṇa-candrāya ||15.19||

gaura-śyāma-kiśorau kaucana

kutukān mitho manaś-corau |

prema-guṇaiḥ paribaddhau

vṛndāraṇye smara smara-kṣubdhau ||15.20||

hā kāma-krodha-lobhādy-atibala-vahala-vyāla-saṅkīrṇam etat

saṁsārāraṇyam etad-daśa-diśi visarad-duḥkha-dāvānalaugham |

kiṁ kurmaḥ kutra yāmo hari hari śaraṇaṁ svasya paśyāmi nānyat

śrī-vṛndāraṇya dhanya-stuta nija-kṛpayā rakṣa māṁ tvām upetam ||15.21||

karṇālambi-lasat-kadamba-mukulaḥ kādambinī śyāmalī

divyaḥ ko’pi kiśora ujjvala-taḍit-koṭi-cchaṭāṁ kām api |

divyām eka-kiśorikāṁ rasa-mayīm aṅke supaṅkeruhon-

mīlat-patra-vilocanāṁ dadhad-aho vṛndāvane nandati ||15.22||

ekaṁ yatra cakāsti dhāma vilasat-kādambinī-śyāmalaṁ

vidyut-koṭi-viḍambaka-dyuti-para-nityāviyuktaṁ dvayam |

atyantaṁ rasad-uddinaṁ niravadhi vyālupā devādhvanaḥ

sarvān bhakti-nadī-plavena paritas tāṁ naumi vṛndāṭavīm ||15.23||

aparataḥ puruṣārtha-catuṣṭayaṁ

bhagavato bhajanaṁ ca bhaved bahu |

dhruvam idaṁ tu vinā; vṛṣabhānujā-

vanam aho na mahojjvalaṁ bhaktayaḥ ||15.24||

ahaha janma-sahasra-samedhitair

bahu-tapo-japa-yoga-samādhibhiḥ |

asulabhaṁ labhate’py adhi rādhikā-

vana-maye namayed api yaḥ śirā ||15.25||

kanaka-nīlam anīya-ruṅ-

nava-kiśora-sunāgarayor dvayam |

upari-dīpta-vane cid-acid-vanād

rasamaye samaye bhaja ||15.26||

atisukhākaram adbhuta-mādhurī-

bhara-dhurīṇam urīkurute yadi |

rasa-bharādhika-vṛndā-kānanaṁ

sura-samāpi samāpi ca tat-kṛtiḥ ||15.27||

rahasyānām etat parama-surahasyaṁ hari-rasot-

savānām āścaryonmada-rasa-vilāsotsavam idam |  
sva-rocir-nityānām atiparama-nityojjvalam idaṁ

yad etac chrī-vṛndāvanam iha dṛśau nandayati naḥ ||15.28||

aye dṛṣṭiṁ dūrād ati visṛja duṣṭāṁ guṇa-māyīṁ

tathā brahma-jyotir-mayaṁ varadṛśaṁ nāpi vimṛśa |

na dṛṣṭir niṣṭhāṁ te bhajatu bhagavaj-jyotir-uditāṁ

paraṁ vṛndāraṇyojjvala-rasa-dṛg evāstu bhavataḥ ||15.29||

śrī-vṛndāraṇya-vīthyām api sakhi kalayāścarya-punnāga-śobhāṁ

lobhād atraiva netre mama rasa-vivaśe khelato’nyatra naitaḥ |

etan nityaṁ mama sthāpaya kara-nikaṭe’neka-samyag-guṇaṁ ca

premṇā saṅgrathya kaṇṭhādiṣu nividadhatī svena saṁmohinī syām ||15.30||

rādhe tāralyam evaṁ na kuru hṛdi samādhehi gambhira-bhāvaṁ

lajjāṁ kāñcit sakhībhyaḥ kuru puruṣa-varas tvat-pādābjaṁ dadhātu |

krūre punnāga-nāma druma-kusumam iyaṁ vakti tatrānyathā te

śaṅkās tān eti rādhā-girim anu tad imām ukti-mālyāṁ smarāmi ||15.31||

śrī-vṛndāvana-vīthikāsu kusumeṣūccair gṛhāveśato

rādhe tvaṁ taralāsy atīva yad aho śaśvat sakhīnāṁ puraḥ |

saṅgṛhya priyakaṁ manojña-tilakaṁ sad-bandhu-jīvaṁ rahasy

utsaṅge svayam unmadā ca parato bhṛṅgānvitā bhrāmyasi ||15.32||

mithyā-vādini kiṁ mudhā pralapasi pratyakṣam etat kathaṁ

sakhyaḥ paśyata kiṁ tad āha yad iyaṁ kiṁ vāhaha sā pṛcchyatām |

evaṁ satyam idaṁ kathaṁ prakupitāsy evaṁ sakhīnāṁ girā

nāsāgrārpita-tarjanīkam ahasad rādhā śiraḥ kampanī ||15.33||

upary upari sambhavan nava-nava-vicitra-vallī-drumām

upary upari sampraphullita-vicitra-puṣpotkarām |

upary upari rādhikā-hari-vicitra-kāmotsavā

upary upari sac-camatkṛtim upāsva vṛndāṭavīm ||15.34||

rasāndha-hari-rādhikaṁ rasa-praphulla-vallī-drumaṁ

rasa-prasara-khelitotkalakalaḥ khagair ākulam |

rasollasita-vallavī-gaṇa-mahā-rasodyat-smaraṁ

smarāmi rasa-vihvalaṁ saralam eva vṛndāvanam ||15.35||

nirantara-digantara-prasṛmaraiḥ parāgotkarair

niraṅkuśa-vidūragair atimahādbhutaiḥ saurabhaiḥ |

mahā-taru-varojjvala-cchavi-bharair vicitrair api

smarāmy aticamatkṛtāṁ cid-amṛtaugha-vṛndāṭavīm ||15.36||

mahonmada-rasāvaśe mahasi kṛṣṇa-rādhābhidhe

dvaye sahaja-saṁyuji praṇaya-pūra-bhāji svataḥ |

asaṁvṛta-kacāmbare gurutara-smarāḍambare

svakṛtya-parimohitāṁ smara sakhīṣu vṛndāvane ||15.37||

gatvā dvi-tri-padāni tiṣṭhati pade darbhāṅkureṇu-kṣate

ity uktvātha bhaved vivṛtta-vadanā cāmocayantyañcalam |

śākhāyām aviṣaktam apy abhimukhaṁ cekṣeta kiñcin mṛṣā

sandarśati harau subhāvautyaṁ. . . . . . . . . ||15.38||

. . . . . . . . . . . . . . . . . . . . . .

. . vaidagdhīnāṁ ratiṣu vitatīr adbhutā bhāyayantau |

āvibhrānau pratipada-camatkāriṇī rūpa-śobhā

lobhān no bhāvayatu hṛd-atiprema-vṛndāvaneśau ||15.39||

eka-prāṇaṁ tad-atimadhuraṁ dvandvam ekātma-bhāvam

ekākrīḍaṁ niravadhi samunmīlad-eka-smarārti |

ekānanda-praṇaya-suṣamādhyeka-sarvendriyehaṁ

vṛndāraṇye'dbhuta-rasa-mayaṁ gaura-nīlaṁ smarāmi ||15.40||

. . . . . . . . . . . . . . . . . . . . . . . .

. . . . . . . . . . . . . . . . . . . . . . . .

. . . . śrīmad-vṛndāvana-parivṛḍhau prema-mūrtyāṁ jalībhir

vṛndoktyaivaṁ smara suhasita-sphāra-netrau kiśorau ||15.41||

tad-bhāvair vihita-paramopāsanāt prema-vṛndā-

raṇye’dyātikṣata-tanu-dṛśau divya-tat-tat-svarūpaiḥ |

āvirbhūtau nija-rati-vane draṣṭum utkaṇṭhamānau

vṛndā-vijñāpanam anucalī naumi vṛndāvaneśau ||15.42||

navyodbhuta-vratati-nilaye nūtana-vyakta-vallī-

vṛkṣodāra-prasara-nivahair navya-dāsyāli-kḷptām |

bhūṣāṁ vibhratad-ubhayam aho darśayaty urva-līlāṁ

vṛndāraṇye calad anusared gaura-nīlaṁ mamātmā ||15.43||

nava-prakaṭa-vallavīḥ samupaśikṣya mukhyālibhir

nijaṁ nijam ananyagādbhutatamaṁ kalā kauśalam |

vicitra-dhṛta-nāmikaṁ samupahṛtya tat-sevayā

smarāmi mudam āpi taṁ dvivara-dhāma vṛndāvane ||15.44||

avyād divya-vicitra-ratna-khacita-pradyoti-pītāmbaraḥ

kāñcī-nūpura-hāra-kuṇḍala-vara-grīvāṅgulīyojjvalaḥ |

divyāny aṅgada-kaṅkaṇāni tilakaṁ ratnair vicitraṁ dadhat-

puṣpa-srag-ayuta-barha-cūḍa urudhā protsarpad-aṅga-cchaviḥ ||15.45||

kālindī-puline sura-druma-tale śrī-bhāji divyopari

bhrājac-citra-vitānake maṇimaya-bhrājat-pradīpe hariḥ |

gopībhiḥ kṛta-gīta-vādana-bhare protsāritāntaḥ paṭaḥ

puṣpāñjaly-upahāra ātta muralī-raṅga praviṣṭo rasaḥ ||15.46||

vṛndayābhipālitātidivya-keli-kānana-

svarṇa-ratna-divya-gandha-medurāvakī-tale |

divya-sat-prasūna-ratna-śākhi-maṇḍalāvṛte

chāyayātiśobhane munīndra-vṛnda lobhane ||15.47||

manda-manda-sat-kalinda-nandinīya-sundarot-

phullitāravinda-vṛnda-gandha-bandhu-vāyunā |

vārṣabhānavī navīna-keli-raṅga-saṅgata-

sveda-bindu-kanda-leśa-vandya-puṇya-rāśinā ||15.48||

sarva-veda-mauli-vargaṁ durgamātivaibhave

nāma-mātra-sat-pumartha-rāśir āśi-varṣaṇe |

sarva-tīrthaṁ durvibhāvya-divya-puṣpa-pallavair

divya-jālakena divya-gucchakaiś ca bhūṣite ||15.49||

divya-vallī-śākhibhiḥ samunmadāli-jhaṅkṛtair

matta-divya-kīra-kokilādi- divya-kūjitaiḥ |

divya-citra-sañcaran-mṛgī sa sambhramekṣitaiḥ

sphīta-bahv-anarghya-ratna-divya-bhūmi-maṇḍale ||15.50||

sat-kavīndra-koṭi-kāvya-varṇanāti-dūragair

divya-hema-nirmitātidivya-vaibhavair nagaiḥ |

divya-ratna-khāni divya-gairikādi-dhātubhir

divya-kandare’tisaubhage ca viśvagārcitaiḥ ||15.51||

taila-varti-śūnya- divya-keli-dīpakauṣadhair

divya-sat-sudhātimiṣṭa-vāri-pūri-pūritaiḥ |

divya-sat-sarovaraiḥ praphulla-divya-paṅkajair

divya-kairavādi-puṣpa-nitya-mugdha-ṣaṭpadaiḥ ||15.52||

divya-haṁsa-sārasādi- divya-nāda-śobhitair

nitya-śobhitair atīva-śobhite samantataḥ |

divya-hema-ratna-valli-kuñja-puñja-mañjule

divya-ratna-vedikābhir adbhutābhir ujjvale ||15.53||

mantu-koṭi-pātra-jantu-mātra-mukti-dāyike

nāyakena gopa-subhruvāṁ sadaiva sevite |

divya-bhāsa- divya-vāsa-kudmiḥ suśobhite

divya-navya-gopa-sundarī-vilāsa-mandire ||15.54||

divya-bhāva-bheda-bhāsi divya-sal-latāvṛte

divya-mādhurī-dhurīṇa- divya-kāma-kautuke |

divya-sarva-cid-vilāsa-vaibhavāti-vaibhave

śrī-vane vihāriṇaṁ hariṁ smarāmi nityaśaḥ ||15.55||

divya-līlā yāti velam ullasantam adbhutaṁ

divya-veśa-rādhayā rasāndhayāniśaṁ yutam |

divya-vedikā-catuṣka-maṇḍale’nukhelitaṁ

kandukādi-khelayā tayaiva sārdham uddhatam ||15.56||

taṁ kiśora-candram eka-divya-rūpa-saubhagaṁ

divya-hāsya-divya-lāsya-divya-narma-kauśalam |

divya-locana-tribhāga-divya-bhaṅgi-vīkṣakaṁ

divya-maṇḍanādi-bhūṣitāṅga-bhaṅgi-lobhanam ||15.57||

bhrū-vilāsa-mugdha-divya-kāmarāja-kārmukaṁ

divya-dṛṣṭi-digdha-mātra-viddha-mugdha-yauvanam |

ullasat-kuraṅga-bhaṅga-mīna-hīnatā-karaṁ

rādhikā-mukhendu-dṛṣṭi-vardhi-lobha-sāgaram ||15.58||

rādhikā-kaṭākṣa-bāṇa-viddha-marma-vihvalaṁ

rādhikādharāmṛtāśanaikatān mānasam |

khañjanāni garva-bhañjanāticāru-locanaṁ

bibhrataṁ sujāta-padma-sadma-kānti-mocanam ||15.59||

pūrṇa-candra-bimba-koṭi-cāru-vaktra-maṇḍalaṁ

manda-manda-cāru-hāsa-nindya-kunda-kuṭmalam |

divya-kuṅkumāguru-pralepa-lipta-dor-lataṁ

divya-ratna-kaṅkaṇādi-bhūṣaṇaugha-bhūṣitam ||15.60||

kṣipta-divya-hāra-niṣka-kaustubhādi-candrikaṁ

gandha-lipta-vakṣa ātta-rādhikāṅghri-pallavam |

rādhikā-vicitra-veśa-bhūṣaṇādi-tat-paraṁ

rādhayābhiliṅganodgatāñci-roma-vigraham ||15.61||

rādhayātiratya-gādhayā samronmadāndhayā

navya-kāma-keli-kalpayā kalā-vidagdhayā |

taṁ vidagdha-śekharaṁ mahā-smarotsave rataṁ

prema-vihvalāli-vṛnda santatāśiṣā bhṛtām ||15.62||

svarṇa-varṇa-kuṅkumākta-candanena carcitaṁ

svarṇa-yūthikādi-divya-puṣpa-mālya-maṇḍitam |

svarṇa-hāra-nūpurādi-divya-ratna-bhūṣaṇaṁ

svarṇa-divya-navya-sūkṣma-citra-bhaṅgi-vāsasam ||15.63||

ratna-rāji-rājitādbhutāṅga-līyakaṁ lasat-

svarṇa-sūtra-naddha-divya-nādi-kiṅkaṇī-sitam |

svarṇa-veṇu-randhra-datta-cāru-pallavādharaṁ

svarṇa-puṣpa-mañjarīṣu mañju-karṇa-pūrakam ||15.64||

koṭi-cañcalābha-divya-sundarībhir unmadān

aṅga-keli-saṅga-kheli-rūpa-rāśi-rādhikām |

nāgarī-gariṣṭha-raty-avāpti-manda-hāsinaṁ

rādhikā-rasāla-kuñja-puñja-nitya-vāsinam ||15.65||

sāmbu-nīla-nīrada-cchavi-taḍit-priyātiruci-

kṣaṇāpata-rādhikā-ratāntarābhilāṣiṇam |

prema-mādaka-tāti-matta-manda-varṇa-bhāṣiṇaṁ

vārṣabhānavī-rataṁ sadā smarāmy aharniśam ||15.66||

preṣṭha-citta-nandanena kalpitaṁ vicitrakaṁ

hāriṇā sucāru-bhāla-candra-sīmni bibhratā |

preyasī-prasāda-datta-kunda-dāma-hāriṇā

rādhikā cakāsti kuñja-vīthikā vihāriṇā ||15.67||

racita-rucira-veśaḥ kāntayā snigdha-keśaḥ

svayam api maṇi-puṣpaiḥ kalpitas tatra veśaḥ |

kvacid api nava-vṛndā-kānane mañju-vīthyāṁ

samudita-rasa-tantraḥ kṛṣṇa-candro’vatāddhaḥ ||15.68||

svayam upahṛta-puṣpaiḥ kḷpta-veśa-vicitrair

mitha udita-suhṛt samprauḍhi-gūḍha-praharṣam |

tad u mitam ubhayatrānarghya-vaidagdhya-sāraṁ

hi paramaha upāse’nyonya-cumba-prasādam ||15.69||

saṁyogāveśato’ntar-nija-dāyitatamām sanniveśayāni harṣot-

karṣotphullāṁ khilāgo vividha-vara-śubhair gumphitā manda-keśaḥ |

kāśmīrālepa-patrāvali-vara-tilakādīny apūrvāṇi kṛtvā

deśe deśe vimṛgyan harir avatu vanasyāli-puñje nikuñje ||15.70||

āste vṛndāvana-vana ihaikatra gūḍhaṁ nikuñje

kācid devī madhura-prakṛtir durvitarkyānubhāvā |

kṛtvāñjalyā nati-suvinayaṁ divya-gandha-prasūnaiḥ

śyāmāmair vai paricara parikamya bhūyo nama tvam ||15.71||

labdhvānandaṁ bhajana-vibhavaṁ caika-cāro niśīthe

nityaṁ ced ācarasi paramaṁ tat-padaikānta-bhāvaḥ |

tac chrī-rādhā-sva-mati-rasāt prāpya dor-valli-bandhaṁ

kaṇṭhe kṛtvā nahi nahi jihīteti satyaṁ bravīmi ||15.72||

mantraṁ hy asyā akhila-nigamāgamyam eva bravīmi

yat prākaṭyaṁ kvacid api kṛtaṁ no rahasyāgameṣu |

pāda-prānte viluṭhati mahā-siddhi-saṅghonajaptuḥ

śrīmad-bhāvā api bhagavato yat prabhāvat karasthāḥ ||15.73||

nityaṁ yaj jāpini nanu jane no vidhir no niṣedhas

tat-pādāmbhoruha-yuga-rajo-veda-taj-jñānaṁ punāti |

yat pīyūṣādy atisumadhuraṁ maṅgalaṁ maṅgalānāṁ

sarvāścaryām ita mahima-yat sādhakaṁ sādhakānām ||15.74||

sādhyānāṁ yat parama-paramaṁ sādhyam atyunmadānām

ānandānām api ca parama-pronmadānandam āhuḥ |

sarvāsāṁ yat parama-surahasyāvalīnāṁ rahasyaṁ

rādhety evaṁ japa tad aniśaṁ sārtha-saṁsmṛty-ananyaḥ ||15.75||

sā pīyūṣādikam adhita-san-mādhurī-sāra-dhārā

premānandonmada-rasa-camatkāra-sarvasva-dhārā |

asmākaṁ vā subhaga tava vā veda ko’nyasya vā syāt

kasyāpy eṣā parama-hṛdayollāsi dhārety ado’rthaḥ ||15.76||

śrī-vṛndāvana-kuñja-devy-anuniśaṁ gopādhirājātmaje

nābhyarcyātad imaṁ rahasy upagataṁ prekṣyatvam ātmāvṛteḥ |

tiṣṭheḥ sthāvaravan nikuñja-nilayasyābhyantare preyasaḥ

sakhyas tvat-savidhe vayaṁ sma uru-kāryaṁ tadāyaṁ vidhiḥ ||15.77||

. . . . . . . . . . . . . . . . . . . . . . . .

. . . . . . . . . . . . . . . . . . . . . . . .

tenāsaṁ tava devatā-matir asau tvat-kāma-bādhākulo'py

ekānte'pi kariṣyate na kim apīty āveditaṁ te priyam ||15.78||

ity anyonya-suśikṣaṇaṁ sunipuṇaṁ kṛtvā sakhī-maṇḍale

tatraiva cchalato nilīya hasati preṣṭhe niśīthe hareḥ |

āgatyā caratas tathātimadana-kṣubdhasya hāsodgame

rādhāyāś ca dhṛti-kṣayād rati-kalā jīyāt suratyadbhutā ||15.79||

śrī-vṛndāvana-kuñja-maṇḍalam idaṁ yāvat samānīyathās

tāvad durgraha-devatārdita-tanoḥ sandhūkṣaṇaṁ te manāk |

svapne nāgara-śekhareṇa ramitā kenāpi saṁlakṣyase’

paśyantyāḥ para-puruṣaṁ sthitimataḥ pṛcche tava svāgrataḥ ||15.80||

dhṛṣṭāḥ sakhya imā nikuñje nilaya-cchidrābdhi-datta-kṣaṇāḥ

paśyanti priya-sarva-nāgara-gurau nātitvarām ācara |

sarvā āvṛṇu ratna-dīpa-vitatīs tvan-man-nicolair vṛtiṁ

kuryuś cen na dhṛtiṁ hara śruti-tale tāḥ pāntu rādhā-giraḥ ||15.81||

ayi mayi rati-dānaṁ varṣa-rādhe’tyudāre

vayaṁ gama-nikuñje yāma sakhyo’tra santu |

iti niravadhi vṛndāraṇya-kuñjeṣu rādhāṁ

prati-murabhidurasyābhyarthayāni smarāmi ||15.82||

madana-kadana-nitya-klānta-pāra sa kānto

vidadhati lalitādyāḥ śikṣaṇa cānya-nāryaḥ |

anucari śubha-śīle brūhi me kiṁ nu kṛtyaṁ

tad iha jayati rādhā mantritaṁ kuñja-vīthyām ||15.83||

kathita-vitathamānā preṣṭham āśvāsya vallī-

gṛham ada upanīya sthāpayiṣyāmy alakṣyam |

tvam apaśaritu mantraivātiroṣād aveyā

iti sama-śuca-smāyāśleṣiṇīṁ paśya rādhām ||15.84||

vanam idam atikāmodvardhakaika-svabhāvaṁ

vapur api ca vayaḥ śrī-rūpa-lāvaṇya-sīmā |

sa iha madana-koṭi-mohano nitya-khelo

bhavatu ghana-vane me saṁsthite yāntu sakhyaḥ ||15.85||

iha kusumita-vṛndā-kānane kokilānāṁ

kala-rava iha mandaṁ vāty asau gandhavāhaḥ |

priyam api para-marmāvijña-sakhyāḥ kuśikṣā-

kṛd aham ahaha chinnā kena tāryādya duḥkham ||15.86||

ayi madhukara-yūthāḥ santi vṛndāvane’smin

bahava iha na saṅkhyāvanti puṣpāni santi |

dhanur iṣu-guṇa-koṭīr nirmimāno’tra bhīmaḥ

prabhavati nanu kāmas tatra kā māna-vārtā ||15.87||

na punar iti kuśikṣās tādṛśī śṛṇomi

praṇayini guṇa-dhāmny apy ūhamānāparādham |

mama puruṣa-girā gatyātra-vṛndāvanodyat-

pika-kala-vikalībhūto’gamaj jīvayan mām ||15.88||

ayi jagati sudhanyā saiva yā māninī syāt

praṇayini sakhi tādṛśyomadādyās tv adhanyāḥ |

api dayita-sakhībhyo māna-varṇe’pi karṇe

viśati hṛdi vihantyo vepathuṁ pradvahanti ||15.89||

sakhyo mānaṁ rasālaṁ niyatam aham avaimy atra vṛndāvane tu

praity atyadbhuto yena kṛta-nija-patiṁ strī-kṛtānto vasantaḥ |

bhṛṅgī saṅgīta-kālyan-nava-madana-dhanuḥ-śiñjanīnām ivoccaiṣ

ṭaṅkārā vajra-śaṅkām iha ca vidadhate kokilā kūjitāni ||15.90||

strī-rūpāmedhya-piṇḍe muhur amṛta-dhiyā nitya-lolubhyamānaṁ

cakṣur na kṣudra-jīvair api vihita-mṛṣā mānanātyanta-magnaḥ |

jihvā miṣṭānna-niṣṭhā viramati na manāg vitta-saṅghṛdhnu-cittaṁ

hā vṛndāraṇya kānyā bhavati mama gatiś ced ahaṁ tvat-sthito’pi ||15.91||

śrī-rādhā para-devatā nava-latā-geheṣu nitya-sthitā

śyāmāṅke kavi-bhūṣaṇā lalitayā svīyaiḥ sadā sevitā |

vṛndāṭavy atidurga-mohana-purā tasyākhilaṁ sainikaṁ

yasyāsau varadaḥ śriyāpy akalitaḥ śrī-bhāva-rājo’stu naḥ ||15.92||

gañjā-mañjula-hāriṇaṁ muralikā-nādair mano-hāriṇaṁ

gopī hrī-dhana-hāriṇaṁ vraja viṣāgnayādivyatī-hāriṇam |

nityaṁ cānurataṁ svayā dayitayā śobhā samāhāriṇaṁ

vṛndāraṇya visāriṇaṁ bhaja sakhe bhaktāgha-saṁhāriṇam ||15.93||

vṛndāni dyutimal-latā-viṭapināṁ vṛndārake vindayan

vṛndāraṇya-latā-gṛhe vraja-vadhū-vṛndārikānandayan |

kandarpotsavakaṁ veṇu-vivarāt sāndrāmṛtaṁ syandayann

ānandaṁ harir adya kandalayatān muktiṁ ca no nandayan ||15.94||

śrī-vṛndāvana-phulla-malli-vilasad-vallī-kuṭīre ravat-

kīre dhīra-samīra-sūrya-tanayā-tīre tamāla-cchaviḥ |

ko’pi krīḍati mañju-guñja-dalinī-puñja-svayaṁ guñjayā

nirmāyojjvala-hāram ādadhad atipremnā ca rādhorasi ||15.95||

śrī-vṛndāvana-nava-kuñja-mandireṣu

svānandāmṛta-rasa-sindhu-bandhureṣu |

śrī-rādhā-muralidharau mitho hasantau

gāyantau smara satataṁ smaronmadāndhau ||15.96||

śrī-vṛndā-vipina-vicitra-puṣpa-vāṭyāṁ

śrī-kṛṣṇorasi nihitāḍhya-nūpurādiḥ |

śrī-rādhādbhuta-rati-keli-nāṭya-līlā-

dṛṣṭyo me kiratu mahā-rasābdhi-varṣam ||15.97||

kālindī-pulina uru-prasūna-vṛndā-

vaṇyoccaiḥ pravara-kadamba-śākhi-mūle |

gāyantau mada-kalam atyudāra-gaura-

śyāmaṁ tan madhura-maho-dvayaṁ smarāmi ||15.98||

vṛndāṭavy-abhinavaya kuñja-khelanotkā

bālābhiḥ kṛta-nava-puṣpa-citra-veśau |

śrī-rādhā-muralidharau mudā carantau

sad-vīthyāṁ bhajata kayāpi nīyamānau ||15.99||

kim indūnāṁ koṭyā yadi vadanam ānanda-madanaṁ

sudhāsāraiḥ kiṁ vā yadi sumukhi bimbādharam idam |

kaṭākṣā jīyāsus tava kim iha kandarpa-viśikhaiḥ

prasannā tvaṁ rādhe yadi ka iha dhanyo mad-aparaḥ ||15.100||

alinde kālindī-pulina-nava-mandāra-latikā

nikuñjāsyānandāmṛta-madhura-mandānila-yute |

mitho’tipremocchṛṅkhala-madana-khelau sumadhuraṁ

hasantau gāyantau bhajata hṛdi rādhā-madhupatī ||15.101||

akasmāt sindūraṁ tava sumukhi kiṁ dūram agamad

viśeṣaḥ kiṁ vānyādṛśa iva dṛśos te’ñjana-rucaḥ |

aho saṁvṛtyāṅgaṁ mukham api samāyāti vanato

nata-grīvaṁ yaiva dhruvam iha tad-uktārthayasi naḥ ||15.102||

kālindā phullādindīvara-vana-pavanenāñcite manda-mandaṁ

śrī-vṛndāraṇya-vṛndāraka-viṭapi latā-mandirālinda induḥ |

jīyāt ko’pīndranīla-dyutim atimadhuraiḥ kandalair aṅga bhāṣā

vindan vandāru vṛndāraka-gaṇa kusumāsāra-varṣaiḥ pramodam ||15.103||

śrīmad-vṛndāvanenduḥ sa parama-madhuraḥ prema-pīyūṣa-sāraḥ

syandī sandīpta-kāmānala-vikala-hṛdā gāḍhā rādhā-sudhābdhiḥ ||15.103a||

sindureṇa praṇaya-tilakaṁ bindubhiś candanānāṁ

vītaṁ bhāle racaya kucayoḥ patrakaṁ kuṅkumena |

ramyaṁ samyag vidadhyām adhara-madhure tac ca sarvaṁ purāvat

tīvrālabhyaḥ sadā me ca bhayam atha hriyaṁ bhindhi vṛndāvanendo ||15.104||

taṁ cāryeta itas tataḥ priya-sakhaiḥ śrīdāma-mukhyaiḥ samaṁ

śrī-vṛndāvana-vīthikāsu satataṁ rādhaika-vārtā-paraḥ |

dhairye dhāvati mantrayantam anaghopāyaṁ ca tat-saṅgatau

kañcit kāma-rasaika-sāra-subhagaṁ śyāma-kiśoram ||15.105||

iti śrī-vṛndāvana-mahimāmṛte śrī-prabodhānanda-sarasvatī-viracite

pañcadaśa-śatakam

||15||

—o)0(o—

(16)

### ṣoḍaśaṁ śatakam

rādhā-vaktra-saroja-divya-madhupaṁ rādhā-dṛśo rañjanaṁ

rādhā-vakṣasi divya-nīla-vasanaṁ rādhā-manaḥ-śṛṅkhalam |

rādhā-nābhi-sudhā-saraḥ-kuvalayaṁ rādhā-pada-śrī-nakhe-

ndūnāṁ lāñchanam eva vāñchata vane rādhaika-khelā-mṛgam ||16.1||

ekānta-kuñja-bhavane'nunayena rādhām

aṅke nidhāya karajair alakān vivicya |

cumbun muhuḥ kanaka-paṅkaja-kānti-vaktraṁ

so'yaṁ hariḥ pulaka-pūrṇa-vapuḥ-priyo me ||16.2||

kasyāpi gopa-ramaṇī ramaṇīya-mūrteḥ

kādambinī-ruci-kadamba-karambitasya |

vidyut-piśaṅga-vasanasya niśamya rādhā-

nāmādi makṣaram api kṣara-dāsyam īkṣe ||16.3||

paraspara-susammukhaṁ mukham udāra-narma-smitaṁ

parasparaṁ vapuṣpaśatpurumiṣeṇa pāṇi-dvayam |

parasparaṁ rasollasat-pulaka-gaura-nīlākṛtī

dadhad-davaya-mahaḥ paraspara-dhṛtātma-bhāvaṁ bhaje ||16.4||

kadāpi cid-acin-mayād upari cet spṛhā rohaṇe

rītaṁ madana-mohane vidadhatāṁ tad-ekāntikīm |

na santu jana-tāpane prativasantu vṛndāvane

namantu nanu jantukān iha na mantur astu kvacit ||16.5||

mahādbhuta-camatkṛti-prakaṭa-sarva-sad-vaibhavaṁ

bhavan-nava-navaṁ sadā madhura-pūrṇa-śobhārṇavam |

atīva-sucamatkīrtī jana-kṛpā-kṣamādyair guṇair

maho madana-mohanākṛti bhajantu vṛndāvane ||16.6||

ananya-rasa-bhāvato madhura-bhāva-sārotkare

kare nipatitaṁ svato'khila-pumartham atanvati |

virajya bhagavat-padād api mudātra vṛndāvane

mahojjvala-mahā-maho madana-gopa-rasaṁ bhaja ||16.7||

ānanda-rasa-kandalī-parama-kanda-vṛndāṭavīṁ

karudra-kṛta-varṇanātiga-vicitra-śobhā-nidhim |

navīna-taḍid-ambuda-dyuti-mahodayaika-sthitiṁ

pravīṇa-matayo hare bhajana-vartmasu dhyāyata ||16.8||

karṇābhyarṇāsparśinaḥ strīti varṇād

apy uttrastāḥ saṅga-mātrād vihastāḥ |

nyastātmānaḥ śrīla-vṛndāvane ye

kas tān rādhā-pādagān na stuvīta ||16.9||

atyāmṛṣṭa-prema-mādhvīka-mādyad-

rādhā-kṛṣṇocchṛṅkhalānaṅga-khelā |

atyāścaryānanda-sandoha-sāndrā

vṛndāṭavyāṁ sevyatāṁ re subhavyāḥ ||16.10||

kālindī-pulinaṁ vicitra-ṣaḍ-ṛtu-śrī-sevya-vṛndāvanaṁ

nityāścarya-guṇo marut-puru-kalaś candro niśā śāradī |

ity atyadbhuta-dīpano guṇa-nidhiḥ śrī-rādhikā-mādhavā-

lambīko’pi mahādbhuto hṛdi rasaś cittānubhāvo’stu naḥ ||16.11||

kālindī-puline ravac-chuka-pike mattāli-jhaṅkāriṇi

nṛtyat-kokini puṣpita-druma-latā-vṛndaugha-vṛndāvane |

gaura-śyāma-kiśorayor ati-ratipatyor nijaikāntayoḥ

kañcid divya-mahā-rasaṁ rasayituṁ mac-cittam utkaṇṭhate ||16.12||

kalinda-tanayā-taṭe madhura-mādhvī-maṇḍape

milan-malaya-mārute madhupa-jhaṅkṛtālaṅkṛte |

pikāli-kula-kūjite vraja-kalāvatī-pūjite

kiśora-sahasī sadā smara gaura-nīlākṛtī ||16.13||

atisvacchair aṅga-cchavi-nava-sudhāmbhodhi-laharī‑

parīvāhair vṛndāvana-valayam āplāvayad idam |

aho gaura-śyāmaṁ madhura-madhuraṁ dhāma-yugalaṁ

sadā kaiśoraṁ me hṛdi madana-mugdhaṁ viharatu ||16.14||

mithaḥ sāṁmukhyena vratati-bhavana-dvāri rucirās

tarāsīnā vakṣair atisarasa-khelā-vidadhatau |

sakhībhis tau bāla-vyajana-kṛta-sevā-rati mudā

bhaje rādhā-kṛṣṇau rati-kalaha-kuṇṭhatva-hṛdayau ||16.15||

nava-hema-hariṇmaṇi-prabhaṁ

madhurāṇāṁ madhuraṁ maho-dvayam |

tad ahaṁ rasa-sāra-vigrahaṁ

nava-vṛndā-vipine bhaje'nvaham ||16.16||

vilasan-nava-hema-campaka-

dyutiṁ kaiśora-manoharaṁ mahaḥ |

tad ahaṁ mṛgaye muhuḥ śritaṁ

hṛdi vṛndāvana-puṣpa-ketunā ||16.17||

hariṇāyata-locanena hi kṣaṇa-mātraṁ na vidhātum iṣyate |

api talpa-vare'pi yāniśaṁ hṛdi rādhā mamāsv adhīśvarī ||16.18||

atidolitam ūrmi-mālayā satatodvela-mahā-rasāmbudheḥ |

tad ahaṁ nava-gaura-nīla-ruṅ-mithunaṁ kuñja-kuṭīṣu lālaye ||16.19||

spṛhaye rasa-puñja-rādhikā

rati-kuñje latikaugha-baddha-dhīḥ |

bhavituṁ kavi-tuṇḍa-maṇḍalī

kumudānandaka-kīrti-candrikā ||16.20||

mada-keki-śikhaṇḍa-maṇḍalaṁ nava-guñjā-phala-mañju-hāriṇam |

murali-dhvani-mohitākhilaṁ bhaja vṛndāvana-nāgarī-viṭam ||16.21||

madhuraṁ madhuraṁ vane vane kalaṁ kūjan nava-kokilākulam |

akhila-rtūllasal-latā-drumaṁ śraya vṛndāvana-nāma tad-vanam ||16.22||

madamonmāda-ghūrṇitāruṇa-kṣaṇam udyat-pulakaṁ kṣaṇe kṣaṇe |

paricumbita-rādhikā-mukhaṁ bhaja vṛndāvanaṁ kuñja-nāgaram ||16.23||

murali-kala-gīta-toṣita-priya-rādhārpita-kaṇṭha-mālya-bhṛt |

pulakojjvala-phulla-vigraho hasitāsyaḥ sa harir namasyatām ||16.24||

rati-manmatha-koṭi-mohanaṁ

viharat-pūrṇa-rasaika-sāgaram |

nava-kāñcana-nīla-ratna-rug-

dvi-mahas tad bhaja kuñja-vīthiṣu ||16.25||

hasat parihasan muhur bahumiṣān mitho’ṅga-spṛśat

pragāyad atha vādayat kim api nṛtyad atyadbhutam |

suhema-hari-nīla-ruka tad ubhayaṁ kiśoraṁ mahaḥ

smarāmy ativicitra-sad-rasa-kathāli-vṛndāvane ||16.26||

anaṅga-rasa-vāridhau mahati kula-śūnye mahā-

mahāndha-nava-nāgarau praṇaya-keli-kallolinī |

smarānavadhi-khelinau lalita-gaura-nīla-dyuti

na bhaṅgura-susaṅgatī madhura-dhāmni vṛndāvane ||16.27||

kvacin nava-nikuñjake kapaṭa-supta-kṛṣṇorasi

sphuran-muralikā-hṛtiṁ nija-sakhī-girā kurvatī |

vidhṛtya ramitā rudaty adhi balāt kalā-śālinā

sametya hasad-āli-nirdhūta-śug astu rādhā-hṛdi ||16.28||

uraḥ puraṭa-sampuṭa-dvitaya-yuk sphuṭaṁ lakṣyate

vyanakti mukha-madhyataḥ śikhara-paṅktim īṣat smitam |

sphuraty adhva-vidrumaḥ kara-pador maṇi-śreṇayor

vapuḥ sakalam eva te kanaka-sāra-sāraiḥ kṛtam ||16.29||

sahodvartya snātau saha racita-bhūṣau sahabhujau

sahācāmyāsīnau saha viracitārātrika-vidhau |

sahaiva śrī-rādhā-murali-dharanau kuñja-śayane

sukhaṁ suptau viśrāmaya mṛdu-mṛdūnmardita-padaiḥ ||16.30||

kadācit kālindī-taṭa-bhuvi kadācit taru-tale

kadācit kuñjāt gahana-vipine karhicid aho |

abhaṅgaiḥ saṅgītottara-madhura-kandarpa-lalitaiḥ

sadā vṛndāraṇye mama hṛdaya-bandhū viharataḥ ||16.31||

aho māyā-vidyā-mayam akhila-bhedaṁ nahi manāg

vidantau kandarpotsava-sahaja-vṛtī katham api |

mahā-vidyānandātmaka-vimala-mūrti-viharato

mama prāṇau vṛndāvana-bhuvi sugaurāsita-ruci ||16.32||

aye gaura-śyāma-dvaya-madhura-dhāma-śruti-śiro-

rahasyānāṁ sāraṁ samudayati vṛndāvana-vane |

sadā bhaṅgottuṅga-smara-samara-raṅgaṁ nava-navo-

llasat-kaiśoraṁ tat kim iti na rasenānusarati ||16.33||

śṛṇu bhrātas tvaṁ me nanu śapatha-pūrvaṁ vaca idaṁ

hareḥ pādau jānan nahi nahi kim apy atimadhuram |

camatkāras tavāpy atimadhuratā yaḥ parataraḥ

parāge śrī-vṛndā-vipina-vara-kandarpa-padayoḥ ||16.34||

adyatva-bahu-śikṣayā sakhi mayā mānaḥ samālambitaḥ

tatrābhūd yad asahya-duḥkham api tat kathyeta kasyāgrataḥ |

śrī-vṛndāvana-puṣpa-maṇḍita-vapur-vaṁśī-dharaḥ sendriyaṁ

dehaṁ karṣata ekatas tava girā yad gauravāc caikataḥ ||16.35||

vṛndāraṇayaṁ manasija-mayaṁ tatra nityaṁ vasantas

tatrotphullā nava-taru-latās tatra guñjati bhṛṅgāḥ |

mattāś cūtāṅkura-kavalanaiḥ kokilāḥ saṁruvanti

śyāmaḥ sākṣād vara-manasijas tatra kā māna-vārtā ||16.36||

sakhyādya pratibādhitāsmi na bhavān bhūyo’bhibhāṣyaḥ śaṭho

nekṣvaś ca tvam ato na saṁśayam ato mā kiṁ ca no vācayā |

kiṁ cāloka-kṛtānurāgaka-mṛdhā sparśa-vrata-tattvad-dhṛtā

mat-kaṇṭhe svam arpitā param iyaṁ guñjāvalī nīyatām ||16.37||

rādhāyā iti bhāṣitena paramānanda-pravāhān ahaṁ

yān adya pratilabdhavān na khalu te vāk cetasor gocarāḥ |

sakhyaḥ prekṣya mithaḥ smitaṁ kuruta kiṁ yuṣmat-kuceṣṭāsu me

jīvātur vana-rāja-vaibhavam atho dākṣiṇyam enīdṛśaḥ ||16.38||

16.39

śrī-vṛndāvana-bhūr iyaṁ madhupatiḥ sarvatra dhatte rasān

sarva-sthāvara-jaṅgamasya hṛdayaṁ cākramya so’tra sthitiḥ |

anyat kiṁ sakhī so’ṅgam aṅgam api me’vaṣṭabhya kāmonmadaṁ

ceṣṭāvān alam akṣarodham api tan mānanya kaḥ sambhavaḥ ||16.40||

saṁsyūtātma mitho na vairati dṛḍhaiḥ sat prema sūtraiḥ sadā

hṛd-vāg-indriya-deha-tulya-viṣayāveśena sat-sundaram |

śrī-vṛndāvana-nitya-keli-vilasat-kaiśora-nityodayaṁ

gaura-śyāma-maho-dvayaṁ mada-kalaṁ tat-svātma-bhāve’stu naḥ ||16.41||

vindānaḥ satataṁ kim etad akhilaṁ ko’haṁ ka īśo’nv iti

chindānaḥ sad-upāsana-cchurikayā duḥsneha-pāśaṁ dṛḍham |

rundhānaḥ satataṁ kad-indriya-gaṇaṁ vindānavāpyaṁ paraṁ

vṛndāraṇya-niṣevayaiva sumukhe kiṁ dāna-yajñādikaiḥ ||16.42||

anyonyāṁsārpitodyat-pulaka-mad-bhujaṁ sarvataś cāru-hāso-

dārālokaṁ sumañju-kvaṇita-nava-tulā-koṭikāñci-kalāpam |

ālibhiḥ svottarīyaiḥ kṛśa-śira uparicchāyam ābhojyamān

tāmbūla-dhyāya-vṛndāvanam aṭad abhayaṁ dhāma tad gaura-nīlam ||16.43||

kṛṣṇa-prema-mayaika-nirmala-cid-ānandātma-śrī-vṛndāvane

tad-rūpādbhuta-vaibhavaiḥ sumadhure tad vardhi tauryātrike |

śrī-kṛṣṇaika-rasābhimagna-puru-rug-dehendriyaiḥ sundare

. . . . . . . . . . . . . . . . . . . . . . . .||16.44||

. . . . . . . . . . . . . . . . . . . . . . .

. . . . . . . . . . . . . . . . . . . . . . . |

gopī-maṇḍala unmada-smara-kalā-raṅgena nṛtyan mudā

niḥsīma smara bādhayā viharati śrī-rādhayā mādhavaḥ ||16.45||

śrī-vṛndāvana-mañju-kuñja-bhavaneṣv adrīndra-sat-kandare

kālindī-puline kadamba-viṭapi-cchāyāsv atisnehataḥ |

nityaṁ śrī-vṛṣabhānujā-caraṇayor dāsyaika-lāsyodvahe

svāntasyāntar udetu me madhupatāv ādya-ratiḥ pāvanī ||16.46||

yā govardhana-ghaṭa-dāna-viṣayā yā śrī-kalindātmajā

madhya-snāna-kālā-vikalpi-tad-uru-tārātara-cchadmataḥ |

yā vṛndāvana-vāṭikāsu kusuma-steyasya līlā parā

rādhā-mādhavayor vinoda-laharī sā me hṛdi sphurjatu ||16.47||

mā yāhi vṛndā-vipinaṁ vihāya

mā yāhi vṛndādhibhayaṁ samantāt |

sā rādhikā tāṁ nava-kuñja-vāṭīṁ

sārādhikāṁ pūrṇa-rasotsavena ||16.48||

nityaṁ manda-sugandha-śītala-marut saṁsevite sarvato

divyāmoda-milaj-jala-sthala-bhavāneka-prasūnodgame |

kālindī-taṭa-nīpa-rāji-sutale khelat-kiśora-dvaya-

nānā-kāma-kalā-rasena satataṁ tad gaura-nīlaṁ bhaje ||16.49||

kālindī-puline karamba-viṭapi-cchāyāsu ratnollasad-

vallī-maṇḍapa ujjvale marakatonmīlat-pradīpālini |

muktā-kuṭmala-guccha-hīra-kusume vaidūrya-sat-pallave

dhyāyāmi smara-keli-narma-nirata-śrī-rādhikā-mādhavam ||16.50||

kadācid acira-prabhā-ghana iva kṣaṇodghāṭitā

khila smara vaśākṛtiḥ priyatamo rasā khelati |

kadā ca nava kāñcana vratati sattam ālāyitaṁ

hariravalayate lasat-sva-vapuṣā sugaura-tviṣā ||16.51||

kadāpi madanonmadā pulaka-pūrṇa doḥ kandalī-

dvayena dayitollasat-pulaka-kaṇṭham āśliṣyati |

kadāpy aguru-saurabha-priya-bhujena kaṇṭha-nijaṁ

praveṣṭayati tat karāmbuja-talaṁ nidhatte hṛdi ||16.52||

kadāpi kalitāñcalā rati-kalormibhiś cañcalā

vikarṣati nija-priyaṁnava-nikuñja-vīkṣā-cchalāt |

kadāpy atitṛṣā mṛṣā vadana-padma-jighrāsayā

muhur muralī-mohana-smita-mukhāmbujaṁ cumbati ||16.53||

adakṣiṇa-karāmbujān namita-barha-cūḍaṁ hareḥ

pragṛhya civakaṁ manoharam avāma-hastena tu |

kadāpi pulakāvali-valita-cāru-gaṇḍa-sthalaṁ

mahā-rabhasa-cumbanair adhara-śīdhu niṣkarṣati ||16.54||

kadāpi nija-bhūṣaṇair madana-mohanaṁ bhūṣayet

svam eva parimaṇḍayet kva ca mudāpi tan maṇḍanaiḥ |

kadāpi kurute nija-priyatamāṅga-rāgāñcitaṁ

svakaṁ sva-kuca-kuṅkumādibhir atha priyaṁ limpati ||16.55||

kadāpi hari-kaṇṭhaga-srajam asau sva-kaṇṭhe’rpayaty

amuṣya ca suṭaṇṭhagāṁ racayati svakaṇṭha-srajam |

kadāpi bahu nindayati praṇayate kadācit stutiṁ

kadāpi ruṣitā kadāpy atigabhīra-dhīs tuṣyati ||16.56||

kadācid atidūrataḥ smara-bharārditā roditi

kṣipanty api sakhī-jana calati kuñjam ekāsitam |

alakṣya-nayaneṅgitair vapuṣi cāṅgulī-ghaṭṭanair

latā-gṛham anu priyaṁ diśati pakṣakenāgamam ||16.57||

ramādi-vara-varṇinī-nikara-rūpa-vipraḍ-mahā-

surūpa-suṣamārṇave nava-kiśora-gopī-gaṇe |

vicitratara-tārakāsv iva sucandra-lekhām ahaṁ

smarāmi vṛṣabhānujāṁ madhura-bhānujā-kānane ||16.58||

anaṅga-rasa-mādhurī-bhara-dhurīṇa-līlā-nidhiḥ

sphurat-kanaka-campaka-prakara-gaura-gātra-cchaṭā |

aho madana-mohana-sphurad-uraḥ-sthalālaṅkṛtir

navāṅkurita-yauvanā jayati me nija svāminī ||16.59||

kam apy akhila-sundaraṁ dara-dalan-navendīvara-

sphuran-mudira-medura-dyutim udāra-līlā-nidhim |

kiśoram atimohanaṁ smara rasaika-mūrtiṁ vaśaṁ

vidhāya padayor vana-kṣitiṣu rādhikā khelati ||16.60||

pratikṣaṇa-mahādbhuta-smara-kalā-mayaṁ bibhratī

vapuḥ pratipadādbhuta-prakaṭa-kānti-vanyāplutam |

nirantara-niraṅkuśocchalita-kṛṣṇa-bhāvāmbudhir

guṇair asadṛśādhikā vijayate mama svāminī ||16.61||

rasojjvala-nijeśvarīṅgita-taraṅga-raṅga-riṅgad-dhiyaḥ

parisphurad upary upary adhika-sat-kalā-kauśalāḥ |

mahā-praṇaya-dolitotpulaka-cāru-gātra-śriyo

nava-vraja-kiśorikāj smarata rādhikā-kiṅkarīḥ ||16.62||

nirantara-rasāmita-praṇaya-vīci-hindolane

calan manasijāmbudhau vividha-kārya-paryākulam |

pradhāna-lalitādikaṁ priya-sakhī-nideśotsavaṁ

smarāmi vṛṣabhānujā-caraṇa-kiṅkarī-maṇḍalam ||16.63||

amanda-rasa-tundile madhura-guñjad-indīvare

virajya-nija-mandire lasati sānurāgendire |

sadā madana-mohana-praṇaya-sampadā sundare

rati-vitanū rādhikā-madhura-mādhavī-mandire ||16.64||

asaṅkhya-vara-kiṅkarī-kalita-mañju-kuñcāvalī-

niṣevana-rasotsave śuka-pikāli-kolāhale |

supuṣpita-latā-drume surabhi-śīta-mandānile

mama dvitaya-jīvanaṁ viharatīha vṛndāvane ||16.65||

aho madana-mohanorasi rasena dolāyitaṁ

mahaḥ kanaka-campaka-prakara-gaura-divyākṛti |

vicitra-ruci-vīcibhiḥ khacita-cāru-vṛndāṭavī-

nikuñja-vara-mandire kim api sundaraṁ khelati ||16.66||

mahā-prīti-jyoti-rasa-jala-nidhau pūrṇa-vimale

sphurad-vṛndāṭavyāṁ nava-taru-latā mandira-vare |

kiśora-dvandvaṁ tat-sahaja-nava-kandarpa-lalitaṁ

mamāntaḥ-sad-bhāve kanaka-hari-nīlārcir udiyāt ||16.67||

viśuddhādya-premātmakaṁ parama-cij-jyotir-amṛtā-

mbudhi‑dvīpasyāntaḥ sphuratu hṛdi vṛndāvana-vanam |

kadamba-cchāyā sāmadha madhura-rādhā-madhupatīr

aho dṛṣṭyāveśe sphuratu mama sāśrād iva tataḥ ||16.68||

mahāstheyaḥ premā bharatu mama hemāmbu-javaro-

darodbhāse jyotiṣy urasi kila te śyāma-vidho |

mahānande vṛndāvana-nava-nikuñja-smara-pure

sphuraty unmaryādāṁ vahati rasa-sāmrājya-laharīm ||16.69||

ananta-śrī-rākā-vara-kanaka-candra-cchavi-raso-

ttaraṅga-pratyaṅga-prasarad-atisaundarya-jaladhiḥ |

aho bhrūkuṭyair unmada-madana-koṭiḥ prakaṭayanty

ajasraṁ śyāmāṅke mama viharate jīvana-kalā ||16.70||

aho vṛndāraṇye prati-nava-nikuñjaṁ prati-nava-

drumodyānaṁ praty-ujjvala-nava-vilāsa-sthala-varam |

mama prāṇa-dvandva-sahaja-nava-kandarpa-lalitaṁ

sadā khelā-vṛndair madhura-madhurāṁ vindati ratim ||16.71||

kadācit kālindī-kanaka-nalinī-bhṛṅga-racanau

kadācit kālindī-kamala-vana-haṁsa-dvaya-gatī |

kadācit kālindī-taṭa-kanaka-vallī-valita-sat-

tamāla-pronmīlan-nava-milana-līlau vilasataḥ ||16.72||

kadācid gāyantī madhura-madhuraṁ śāri-śukavat

kadācit kūjantau mada-kala-kuhu-kaṇṭha-yugavat |

kadācin nṛtyantau sapadi śikhinī-matta-śikhīvat

kadācit paśyantau sa-cakita-kuraṅgī hariṇavat ||16.73||

sadā rādhā-kṛṣṇa-praṇaya-pulakāśrūdgama-bhṛtaḥ

kiśorīḥ kandarpākula-kanaka-gaurāṅga-latikāḥ |

prasāda-srag-vastrābharaṇa-kṛta-bhūṣāḥ praṇayinoḥ

prapadye śrī-vṛndāvana-bhuvi vicitrākhila-kalāḥ ||16.74||

mahā-premānandātmaka-parama-vistīrṇa-jaladhau

mahājyotirdīpe madhuratara-vṛndāvana-vanam |

vicitrāṁ tatrāpi smara kusuma-vāṭīṁ nava-navair

nikuñjaiḥ śrī-rādhā-sughana-rasa-puñjair iva vṛtām ||16.75||

mahā-niḥsaṅgānām sahaja-madhurātma-priya-kathā-

prasaṅgānāṁ premotpulaka-galad-asrākula-girām |

apāre śrī-vṛndāvana-rasa-mahābdhau viharatāṁ

śiro me sollāsaṁ vahatu mahatāṁ śrī-pada-rajaḥ ||16.76||

sudhā-sadhracīnaiḥ śiśira-mṛdu hāsati madhurair

vacobhiḥ śrī-vṛndāvana-rasa-suvāsaṁs tanu-bhṛtām |

tad evāntar yeṣāṁ cakitāṅgī prati muhur

dṛśor bhaṅgī saṅgīkṛta rasa-taraṅgā vidadhatī ||16.77||

praṇaya-rasa-pūrottaralitā kiśorī |

kāśmīra-drava-kanaka-gaurī mama gatiḥ ||16.78||

anantābhinarhemāmṛta-suruci-vīcibhir akhilaṁ

nayanto śrī-vṛndāvanam akhila-vṛndāraka-nutam |

sadā nirmaryādocchalad-atula-mādhuryaṁ jaladhiḥ

paro me sā kāpi sphurita-vṛṣabhānoḥ kula-maṇiḥ ||16.79||

vidūre traiguṇyād atha vimala-vidyāmaya-pare

mahānande vṛndāvana-bhuvi sukande rasataroḥ |

amaryādā-rādhā-caraṇa-paricaryā-rasa-mahā-

mahodhi-ṁdvadavā hṛdi parama-dhanyā sphuratu vaḥ ||16.80||

pumarthāś catvāro diśi diśi vidhāyāñjali-puṭaṁ

sthitāḥ sevotsukyād bhajati ca vibhūtir bhagavataḥ |

amandānandābdhi pluta-madhura-vṛndāvana-vane

sadā rādhā-kṛṣṇau smarati rati-sāre na sukṛtī ||16.81||

. . . . . . . . . . . . . . . . . . . . . . . .

. . . . . . . . . . . . . . . . . . . . . . . .

smaran kāñcit sevām akhila-jana-saṅgaṁ pariharan

sadā rādhā-rādhety amala-sukṛtī ko’pi jayati ||16.82||

mahāścaryaṁ jyotir vapuṣi nava-kaiśora-lalite

maho-vṛndaṁ nindad-rucira-kanakendor udayataḥ |

smarāmi śrī-rādhe kim api muralī-mohana-mano-

hara vṛndāraṇye tava surasa-sindhūcchalana-kṛt ||16.83||

mahāveśād rādhā muralidharayoḥ puṣpa-nikaraṁ

pradattaṁ bhū-vallī-vara-viṭapino'dho rabhasa-kṛt |

nideśāt samprāptaṁ vara-yuvati-yugmaṁ priya-bahu

prasūnāny āropya praṇatam anu hāsaiḥ kuru matam ||16.84||

samutphullad-vallī-tarūṣu upagāyac-chuka-pikaṁ

samudyotad-bhūmi-pramada-sunaṭad-barhi-naṭanam |

saric-chailādyety ullasita-maṇi-jhaṅkāra-lalitaṁ

dhruvaṁ vṛndāraṇyaṁ hari-rasa-mahā-vihvalam idam ||16.85||

tvad-aṅga-cchāyāyāḥ prasaram api vīkṣyodita-mahā-

smarāveśa-bhrāmyan-muralidhara-maulau viharataḥ |

parāgān śrī-rādhe tava nibhṛta-dāsī-caraṇayoś

ciraṁ vande śrī-vṛndāvana-nikuñjeśvari mudā ||16.86||

priye tvaṁ mām aṅgīkuru ca puru-candrābha-vadane

dṛḍhīyo nirmāṇā bhavatu rasanādyā tatra guṇaiḥ |

sadā sthātuṁ kāṅkṣe vipina-vara-kuñje ca navayoḥ

sukhaṁ paśye krīḍāṁ praṇaya-rasa-yuktāṁ hi yuvayoḥ ||16.87||

aho gaura-śyāmaṁ kim api nava-vṛndāvana-latā-

nikuñje krīḍantaṁ madhuraṁ madhu-bhāreṇa subhage |

bhaja śrī-kālindī sphuṭita-taru-tīre nava-vayor

navānaṅgāsaktaṁ parama-rasa-bhāvaika-niratam ||16.88||

pravīnā saṅgīte kara-kalita-vīṇā-sapulakaṁ

pragāyantī śyāmaṁ parama-sukavīnāṁ vara-ratiḥ |

navīnā sarvāṅge druta-kanakavat snigdha-suruci-

cchavīnāṁ svacchanda-prabhava-khanir āstāṁ mama hṛdi ||16.89||

namo vṛndāraṇye rasika-vara-raṅgī bhagavate

namo vṛndāraṇyeśvari tava padāmbhoja-rajase |

namas te tad-dvandva-praṇaya-lalite śrīla-lalite

namaḥ śrīmad-vṛndāṭavi subahu-kṛtvas tvayi mama ||16.90||

ananta-brahmāṇḍāvali-valita-mūla-prakṛtitaḥ

pare brahmajyotiṣyati rucira-vaikuṇṭha-bhavanam |

tad-anta-bibhrājan madhura mathurā-maṇḍalam aho

rahasyaṁ tatrāpi sphurati mama vṛndāvana-vanam ||16.91||

na vaikuṇṭhe'py utkaṇṭhita-matir ahaṁ mukti-paramāṁ

hareḥ sarvair devādibhir asulabhāṁ praty api sadā |

paraṁ śrī-gāndharvā-muralidharayoś cāru-caraṇā-

rpaṇa-sthalyāṁ vṛndāvana-bhuvi bhareyaṁ tṛṇa-tanuḥ ||16.92||

dadānā tāmbūlaṁ priyatama-mukhendau sa-pulakaṁ

mudā preyo-dattaṁ madhura-madato carvitam api |

tataḥ kiñcid vāvāpyati dayita-dāsī vivaśayanty

asau vṛndāraṇye lasati mama jīvasya vasatiḥ ||16.93||

ananya-śrī-rādhā-pada-kamala-dāsyaika-rasa-dhī

hareḥ saṅge raṅgaṁ svapana-samaye nāpi dadhatī |

balāt kṛṣṇe kūrpāsaka-bhidi kimapy ācarati kāpy

udaśrur meveti pralapati mamātmā ca hasati ||16.94||

ajasraṁ srag-gandhair vyajana-vara-tāmbūla-mṛdupat-

susaṁvāhair divyābharaṇa-vasanādyaiḥ praṇayinoḥ |

mahā-premā-veśotpulaka-rasa-ghūrṇāyita-tanuḥ

sadārādhād āsīḥ smara hṛdaya sevāṁ vidadhatīḥ ||16.95||

smara śrīmad-vṛndāvana-matiṁ mahānanda-rasadaṁ

sadāti-premārdre hṛdi nava-kiśorau paricara |

kṛpā-dṛṣṭir dāse hari hari kadā syān mayi tayor

iha prāpyaikāntaṁ pratidinaṁ udaśrur vilapa bhoḥ ||16.96||

kadā yāmo dāmodara parama-kāmotsava-vanaṁ

bhavāmo vāmoru-pramukha-viṣayāmoha-manasaḥ |

na yāmo’sacchāyāḥ patham api na yāmo vana-phalā-

dibhiḥ kālaṁ nāmojjvala-hṛdi bhajāmo rasa-nidhī ||16.97||

kā tava kāntā kas tava tanayaḥ

sthira-matir etan matim anu gaṇaya |

ahaha kim adya na paśyasi marānaṁ

tava para-vṛndāvanam iha śaraṇām ||16.98||

iti śrī-vṛndāvana-mahimāmṛte śrī-prabodhānanda-sarasvatī-viracite

ṣoḍaśa-śatakam

||16||

—o)0(o—

### (17)

# saptadaśaṁ śatakam

namas tasmai kasmaicid api puruṣāyādbhuta-mahā-

mahimne vibhrājat-kanaka-ruci-dhāmne sva-kṛpayā |

asaṅkocenaivāśvapacam akhilebhyaḥ svayam aho

dadau yaḥ sad-bhaktiṁ vimalatara-nānā-rasa-mayīm ||17.1||

yasmin na praviṣen mano’pi mahatāṁ kā tatra vārtā punaḥ

śāstrāṇāṁ jñapitaṁ ca yad bhagavatā bhaṅgyaiva bhaktoddhave |

tad vṛndāvanam unmadena rasika-dvandvena kenāpy aho

nitya-krīḍatayā gṛhītam iha ke vidyur na gaurāśrayāḥ ||17.2||

guṇaiḥ sarvair hīno’py aham akhila-jīvādhamatamo’py

aśeṣair doṣaiḥ svair api ca valito durmatir api |

prasādād yasyaivāvidam ahaha rādhāṁ vrajapateḥ

kumāraṁ śrī-vṛndāvanam api sa gauraḥ mama gatiḥ ||17.3||

śrī-vṛndāvana-keli-raṅga-sahajaṁ saundarya-śobhā-vayo

vaidagdhyādi-camatkṛteḥ parataraṁ viśrānti-dhāmādbhutam |

tan me mohana-divya-nāgara-vara-dvandvaṁ mitho jīvanaṁ

gaura-śyāmalam ujjvalonmada-rasāviṣṭaṁ hṛdi sphurjatu ||17.4||

iha bhrāmaṁ bhrāmaṁ jagati nahi gandho’pi kalito

yadīyas tatraivākhila-nigama-durlakṣya-saraṇau |

apāre śrī-vṛndāvana-mahima-pīyūṣa-jaladhau

mahāścaryonmīlan-madhurimaṇi cittaṁ lagatu me ||17.5||

jayati jayati vṛndāraṇyam ānanda-sindhor

anupamam iva sāraṁ śāradā-koṭy-akathyaiḥ |

khaga-mṛga-taru-vallī-kuñja-vāpī-taḍāga-

sthala-giri-hradinīnām adbhutaiḥ saubhagādyaiḥ ||17.6||

vṛndāraṇye cara caraṇa dṛk paśya vṛndāvana-śrīr

jihve vṛndāvana-guṇa-gaṇān kīrtaya śrotra gṛhāṇa |

vṛndāṭavyā bhaja parimala ghrāṇa gātra tvam asmin

vṛndāraṇye luṇṭha pulakitaṁ kṛṣṇa-keli-sthalīṣu ||17.7||

mahojjvala-rasonmada-praṇaya-sindhu-nisyandinī

mahā-madhura-rādhikā-ramaṇa-khelanānandinī |

rasena samadhiṣṭhitā bhuvana-vandyayā vṛndayā

cakāstu hṛdi me hare parama-dhāma vṛndāṭavī ||17.8||

janmani janmani vṛndāvana-bhuvi vṛndārakendra-vandyāyām |

api tṛṇa-gulmaka-bhāve bhavatu mamāśā-samullāsam ||17.9||

hari-pada-paṅkaja-saṁvāhana-rasam anabhūya pūrṇo’pi |

yatroddhava āśāste tṛṇatāṁ tan naumi rādhikā-vipinam ||17.10||

rādhā‑vallabha‑pāda‑pallava‑juṣāṁ sad‑dharma‑nītāyuṣāṁ

nitya‑sevita‑vaiṣṇavāṅghri‑rajasāṁ vairāgya‑sīmā‑spṛśām |

hantaikānta‑rasa‑praviṣṭa‑manasām apy asti yad dūratas

tad rādhā‑karuṇāvalokam acirād vindatu vṛndāvane ||17.11||

rādhānanda-kiśorau niravadhi-rasa-sāgara-nimagnau

nija-keli-dhāma-vṛndā-vipinam udvīkṣyaiva sāṅkhyam āpnutaḥ ||17.12||

uddāma-pramodojjvalaika-rasayā bhaktyā vidhūtāvṛte

vyaktaṁ kasyacid eva citta-mūkure tat-tad-digābhogavat |

svam asmin divya-vicitra-keli-mithunaṁ tat śyāma-gaura-vidhu

jyotsnāvat paricārayet tad iha kiṁ vide’th vṛndāvanam ||17.13||

viśuddhādvaitaika-praṇaya-rasa-pīyūṣa-jaladhau

ghanī-bhūta-dvīpe samudayati vṛndāvanam aho |

mithaḥ premodghūrṇad-rasika-mithunākrīḍam aniśaṭ

tad evādhyāsīnaḥ praviśati pade kvāpi madhure ||17.14||

nāhaṁ vedmi kathaṁ nu mādhava-padāmbhoja-dvayīṁ dhyāyati

kā vā śrī-śuka-nāradādy-akalite mārge’sti me yogyatā |

tasmād bhadram abhadram eva yadi nāmāstāṁ mamaikaṁ paraṭ

rādhā keli-nikuñja-mañjulataraṁ vṛndāvanaṁ jīvanam ||17.15||

yat-sīmānam api spṛśen na nigamo dūrāt paraṁ lakṣyate

kiṁcid gūḍhatayā yad evaparamānandotsavaṁ kāvadhi |

yan-mādhurya-kaṇo’py avadi na śiva-svāyambhuvādyair ahaṁ

tad vṛndāvana-nāma dhāma rasadaṁ vindāmi rādhā-pateḥ ||17.16||

kadānuvṛndāvana-kuñja-maṇḍale

bhraman bhraman hema-harin-maṇi-prabham |

saṁsmṛtya saṁsmṛtya tad adbhuta-priya-

dvayaṁ dvayaṁ vismṛtim etu me’khilaṁ ||17.17||

chidyeta khaṇḍaśa idaṁ me śarīraṁ

ghorā vipad-vitatayo yadi vā patanti |

hā hanta hanta na tathāpi mameha bhūyāt

vṛndāvanād itara-tuccha-pade pipāsā ||17.18||

svayaṁ patita-patrakāṇy amṛtavat kṣudhā bhakṣayan

tṛṣā mihira-nandinī-śuci-payo’ñjalībhiḥ piban |

kadā madhura-rādhikā-ramaṇa-rāsa-keli-sthalīṁ

vilokya rasa-magna-dhīr adhivasāmi vṛndāvanam ||17.19||

bhūmir yatra sukomalā bahuvidha-pradyoti-ratna-cchaṭā

nānā-citra-mano-harā khaga-mṛgādyāścarya-rāvādimat |

vallī-bhūruha-jātayo’dbhutatamā yatra prasūnādibhis

tan me nanda-kiśora-keli-bhavanaṁ vṛndāvanaṁ jīvanam ||17.20||

sākṣāt purau śrī-puruṣottamāṅghri-

sevā-rasād apy adhiko rasaughaḥ |

syandeta vṛndā-vipine’py adṛṣṭe

rādhā-priye’troddhava eva sākṣī ||17.21||

jāgarti dundubhi-ravaḥ paramo’tra rādhā

vṛndāvane vana iti prakaṭaḥ purāṇe |

tasyā vidheyam asamordhva-mahānurāga-

mūrtes tad-aṅganam apohya hariṁ kva paśyeḥ ||17.22||

milanti cintāmaṇi-koṭi-koṭayaḥ

svayaṁ bahir dṛṣṭim upaitu vā hariḥ |

tathāpi vṛndāvana-dhūli-dhūsaraṁ

na deham anyatra kadāpi yātu me ||17.23||

kṛpayatu mayi vṛndāraṇya-rājñī manāg apy

atibahula-kṛporu-sneha-bhārād udaśruḥ |

phalatu tad-anukampā-kalpa-vallī phalaṁ tvam

adbhutam adhivasatir me tat-priyārāma-sīmni ||17.24||

tenākāri samasta eva bhagavad-dharmo’pi tenādbhutaḥ

sarvasmāt puruṣārthato’pi paramaḥ kaścit karasthīkṛtaḥ |

tenādhāyi samasta-mūrdhani padaṁ brahmādaras taṁ namanty

ādehāntam adhāri yena vasatau śrī-vṛndāvane niścayam ||17.25||

puline puline kalinda-jāyā

vicaraṁś cāpi tale tarūṇām |

praṇayādbhuta-saukhya-kanda-

vṛndā-vipine hanta kadā dināni neṣye ||17.26||

gaura-śyāmala-mithunaṁ khelati kandarpa-līlā yatra |

rādhā-mādhava-nāmnā prathita tan naumi kānanaṁ kim api ||17.27||

khaga-vṛndaṁ paśu-vṛndaṁ

druma-vallī-vṛndam unmada-premnā |

prīṇayad amṛta-rasena

śāntaṁ vṛndāvanaṁ namata ||17.28||

ūṣaram api hari-bhakter nānā-durmārga-niṣṭham apy adhamam |

vṛndā-vipinam acintya-prabhāvam unmādayet premnā ||17.29||

bhaktyaikayānyatra kṛtārtha-mānino

dhīrās tad etan na varaṁ tu vidmaḥ |

śrī-rādhikā-mādhava-vallabhaṁ naḥ

parantu vṛndāvanam eva saṁśrayaḥ ||17.30||

doṣākaro’haṁ guṇa-leśa-hīnaḥ

sarvādhamo durlabha-vastu-kāṅkṣī |

vṛndāṭavīm ujjvala-bhakti-sāra-

bījaṁ kadā prāpya bhavāmi pūrṇaḥ ||17.31||

śuddhojjvala-prema-rasāmṛtābdher

ananta-pārasya kim apy udāram |

rādhābhidhaṁ yatra cakāsti sāraṁ

tad eva vṛndā-vipinaṁ gatir me ||17.32||

sarva-sādhana-hīno’pi

vṛndāraṇyaika-saṁśrayaḥ |

yaḥ ko’pi prāpnuyād eva

rādhā-priya-rasotsavam ||17.33||

tyajantu svajanāḥ kāmaṭ

deha-vṛttiś ca mā’stu vā |

na vṛndāvana-sīmātaḥ

padaṁ me calatu kvacit ||17.34||

sā me na mātā sa ca me pitā na

sa me na bandhuḥ sa ca me sakhā na |

sā me na mitraṁ sa ca me gurur na

sa me na vṛndāvana-vāsam ādiśet ||17.35||

tac chāstraṁ mama karṇa-mūlam api na svapne’pi yāyād aho

śrī-vṛndā-vipinasya yatra mahimā nātyadbhutaḥ śrūyate |

te me dṛṣṭi-pathaṁ na yāntu nitarāṁ sambhāṣyatām āpnuyur

ye vṛndāvana-vaibhave śruti-gate nollāsinas te khalāḥ ||17.36||

alam alam iha yoṣid-gardabhī-saṅga-raṅgair

alam alam iha vittāpatya-vidyā-yaśobhiḥ |

alam alam iha nānā-sādhanāyāsa-duḥkhair

bhavata bhavata vṛndāraṇyam āśritya dhanyaḥ ||17.37||

vaikuṇṭha-koṭi koṭi praguṇitam api no yad rajo leśa-mātraṁ

pronmīlat-saubhagardher lavam api labhate śuddha-bhāvojjvalāyāḥ |

kurvīran bhakti-koṭi bhagavati na tathāpy adbhuta-prema-mūrteḥ

śrī-rādhāyā bhaktaiḥ kim api na kalitāṁ naumi vṛndāṭavīṁ tām ||17.38||

idam api bhavitā kiṁ yatra kutrāpi vṛndāvanaṁ

padam api mama yātaṁ śrotra-vīthīm akasmāt |

madhura-madhura-rādhā-mādhavānaṅga-khelā

vanam upanayad antar dāsyati prema-mūrcchām ||17.39||

kadā nu vṛndāvana-vīthikāsv ahaṁ

paribhraman śyāmala-gauram adbhutam |

kiśora-mūrti-dvayam eka-jīvanaṁ

puraḥ-sphurad vīkṣya patāni mūrcchitaḥ ||17.40||

kim etādṛg-bhāgyaṁ mama kaluṣa-mūrter api bhaven

nivāso dehāntāvadhir yad iha śrī-vṛndāvana-bhuvi |

tayoḥ śrī-dampatayor nava-nava-vilāsair viharatoḥ

pada-jyotiḥ-pūrair api tu mama saṅgo’nubhavitā ||17.41||

bhūtaṁ sthāvara-jaṅgamātmakam aho yatra praviṣṭaṁ kim apy

ānandaika-ghanākṛti-sva-mahasā nityotsavaṁ bhāsate |

māyāndhīkṛta-dṛṣṭibhis tu kalitaṁ nānā-vikalpātmanā

tad vṛndā-vipinaṁ kadādhivasataḥ syān me tanuś cinmayī ||17.42||

yatra praviṣṭaḥ sakalo’pi jantuḥ

sarvaṁ padārtho’py abudhair adṛśya |

svānanda-sac-cid-ghanatām upaiti

tad eva vṛndāvanam āśrayantu ||17.43||

vṛndāvana-stheṣv api ye’tra doṣān

āropayanti sthira-jaṅgameṣu |

ānanda-mūrtiṣv aparādhinas te

śrī-rādhikā-mādhavayoḥ kathaṁ syuḥ ||17.44||

ye vṛndāvana-vāsi-nindana-ratā ye vā na vṛndāvanaṁ

ślāghante tulayanti ye ca kudhiyo kenāpi vṛndāvanam |

ye vṛndāvanam atra nitya-sukha-cid-rūpaṁ sahante na vā

taiḥ pāpiṣṭha-narādhamair na bhavatu svapne’pi me saṅgatiḥ ||17.45||

asahya-bahu-durvaco yadi vadanti sākṣāt striyaṁ

balād apaharanti cet priya-sutādikaṁ ghnanti vā |

dhanādy api ca jīvanaṁ yadi haranti vṛndāvana-

sthitās tad api te priyā mama bhavanti vandyāḥ sadā ||17.46||

parasva-steyaika-vyasanam api nityaṁ para-vadhū-

prasaktaṁ viśeṣām ahaha bahudhā hiṁsakam api |

durācāraṁ lobhādy-upahatam api bhrāta-taruṇaṁ

divāndhas taṁ vṛndāvana-gata-janaṁ nāvagaṇeyaḥ ||17.47||

para-dhana-para-dāra-dveṣa-mātsarya-lobhā-

nṛta-paruṣa-parābhidroha-mithyābhilāpān |

tyajati ya iha bhakto rādhikā-prāṇa-nāthe

na khalu bhavati bandhyā tasya vṛndāvanāśā ||17.48||

kuru sakalam adharmaṁ muñca sarvaṁ sva-dharmaṁ

tyaja gurum api vṛndāraṇya-vāsānurodhāt |

sa tava parama-dharmaḥ sā ca bhaktir gurūṇāṁ

sa kila kaluśa-rāśir yad dhi vāsāntarāyaḥ ||17.49||

nirmaryādāścarya-kāruṇya-pūrṇo

rādhā-kṛṣṇau paśyataś cet kadācit |

yaḥ ko’py asmin yādṛśas tādṛśo vā

dehasyānte prāpnuyād eva siddhim ||17.50||

rādhā-madhupati-pādāmbuja-

bhakti-rasa-pūra-dūra-muktasya |

ajitendriyasya kṛpayā mama

vṛndāraṇyam āśrayo bhavatu ||17.51||

rādhā-mādhava-pāda-paṅkaja-rajaḥ premonmāde tat-priya-

krīḍā-kānana-vāsiṣu sthira-cara-prāṇiṣv api drohiṣu |

pradveṣaṁ paramāparādham ahaho tyaktvetarair apy aghair

yukto’py āmaraṇānta-labdha-vasatir vṛndāvane syāt kṛtī ||17.52||

na loka-vedoddhṛta-mārga-bhedair

āviśya saṁkliśya re vimūḍhāḥ |

haṭhena sarvaṁ parihṛtya vṛndā-

vanāntare parṇa-kūṭīṁ kurudhvam ||17.53||

yat tad valgantu śāstrāṇy ahaha janatayā gṛhyatāṁ yat tad eva

svaṁ svaṁ yat tan-mataṁ sthāpayatu laghu-matis tarka-mātre pravīṇaḥ |

asmākaṁ tūjjvalaikonmada-vimala-rasa-prema-pīyūṣa-mūrteḥ

śrī-rādhāyāḥ vihārāṭavim iha na vinānyatra niryāti cetaḥ ||17.54||

apāra-karuṇākaraṁ vraja-vilāsinī-nāgaraṁ

muhuḥ subahu-kākubhir natibhir etad abhyarthaye |

anargala-vahan-mahā-praṇaya-sīdhu-sindhau mama

kvacij januṣi jāyatāṁ ratir ihaiva vṛndāvane ||17.56||

nānā-mārga-rato’pi durmatir api tyakta-svadharmo’pi hi

svacchandācarito’pi dūra-bhagavat-sambandha-gandho’pi ca |

kurvan yatra ca kāma-lobha-vaśato vāsaṁ samastottamaṁ

yāyād eva rasātmakaṁ param ahaṁ tan naumi vṛndāvanam ||17.57||

iha sakala-sukhebhyaḥ sūttamaṁ bhakti-saukhyaṁ

tad api parama-kāṣṭhā samyag āpnoti yatra |

tad iha parama-puṁso dhāma vṛndāvanākhyaṁ

nikhila-nigama-gūḍhaṁ mūḍha-buddhir na veda ||17.58||

bhajantam api devatāntaraṁ yathākṣare brahmaṇi

sthitaṁ paśuvad eva vā viṣaya-bhoga-mātre ratam |

acintya-nija-śaktitaḥ svagata-rādhikā-mādhava-

pragāḍha-rasa-durgamaṁ kuruta eva vṛndāvanam ||17.59||

yat-koṭy-aṭśam api spṛśen na nigamo yan no vidur yoginaḥ

śrīśa-brahma-śukārjunoddhava-mukhāḥ paśyanti yan na kvacit |

anyat kiṁ vraja-vāsinām api na yad dṛśyaṁ kadālokaye

śrī-vṛndāvana-rūpam adbhutam ahaṁ rādhā-padaikāśrayaḥ ||17.60||

vismṛtya dvaita-mātraṁ praṇaya-maya-mahā-jyotir ekāvarṇavāntaḥ

śrī-vṛndāraṇyam atyujjvalad-atula-rasāmbodhi tasmin sakhe tv amū |

veśī kiṁcid gṛhītvojjvalam akhila-kalā komalābhīra-bālā

prāṇa-śrī-rādhikāyāḥ kim api rasa-nidheś cāṭukāraṁ bhajethāḥ ||17.61||

durvāsanā-sudṛḍha-rajju-śatair nibaddham

ākṛṣya sarvata idaṁ sva-balena kṛṣṇa |

vṛndāvane viharataḥ saha rādhayā te

pādāravinda-savidhaṁ naya mānasaṁ me ||17.62|

vaśīkartuṁ śakyo nahi nahi manāg indriya-gaṇo

guṇo’bhūn naiko’pi praviśati sadā doṣa-nicayaḥ |

kva yāmaḥ kiṁ kurmo hari hari mayīśo’py akaruṇaḥ

sva-vāsaṁ śrī-vṛndāvana vitara mānanya-gatikam ||17.63||

jāti-prāṇa-dhanāni yāntu suyaśo-rāśiḥ parikṣīyatāṁ

sad-dharmā vilayaṁ prayāntu satataṁ sarvaiś ca nirbhartsyatām |

ādhi-vyādhi-śatena jīryatu vapur lupta-pratīkārataḥ

śrī-vṛndā-vipinaṁ tathāpi na manāk tyaktuṁ mamāstāṁ matiḥ ||17.64||

rakṣati saṁsāra-bhayāt

sadoṣam apy aśeṣa-deha-bhṛd-vṛndam |

vṛndāvanam iti tena prathitaṁ

tan naumi kānanaṁ kim api ||17.65||

vṛndāraṇyād anyat

prakṛter antar bahir vāpi |

naivāsti madhurāvasthity-

avakalitaṁ yair namas tebhyaḥ ||17.66||

vibhrājat-tilakā kalinda-tanayā-nīraugha-nīlāmbaro-

dañcat-kāñcana-campaka-cchavir aho nānā-rasollāsinī |

kṛṣṇa-prema-payo-dhareṇa rasadenātyanta-saṁmohinī

gopendrātmaja-vallabhā vijayate rādheva vṛndāṭavī ||17.67||

yasmin koṭi-sura-dru-vaibhava-yutā bhūmī-ruhāḥ poṣakāḥ

bhaktiḥ sad-vanitā mahā-rasa-mayī yatra svayaṁ śliṣyati |

yatra śrī-hari-dāsa-varya-gaṇitāḥ khaṭṭāyamānāḥ śilās

tad vṛndāvanam adbhutaṁ sukha-mayaṁ ko nāma nālambate ||17.68||

vindanti yāvat praṇayaṁ na mandā

vṛndāvane prema-vilāsa-kande |

tāvan na govinda-padāravinda-

svacchanda-sad-bhakti-rahasya-lābhaḥ ||17.69||

smāraṁ smāraṁ nava-jala-dhara-śyāmala-dhāma vidyut-

koṭi-jyotis-tanu-latikayā rādhayā śliṣyamānam |

uccair uccaiḥ sarasa-sarasaṁ projjvalojjṛmbhamāṇa-

premṇāviṣṭo bhramati sukṛtī ko’pi vṛndāvanāntaḥ ||17.70||

rādhā-padāṅka-bhūṣita-

vṛndāraṇya-sthalīṣu nirbhara-premṇā |

hari hari kadā luṭhāmi

pratipada-galad-aśrur ullasat-pulakaḥ ||17.71||

pūrṇojjvala-prema-rasaika-mūrtir

yatraiva rādhā vijayī harīti |

tad eva vṛndāvanam āśritānāṁ

bhavet paraṁ bhakti-rahasya-lābhaḥ ||17.72||

sarvaṁ tyaktvā sarasa-viśada-prema-pīyūṣa-sāndre

vṛndāraṇye’dbhuta-taru-latā-gulmakādyair manojñe |

rādhā-kṛṣṇojjvala-guṇa-gaṇodgāna-mattāli-kīrair

nīreṇāpi sthitim iha tanor adhyavasyāvasantu ||17.73||

śrī-rādhāyāḥ kanaka-rucira-jyoti-raṅga-cchaṭaughaiḥ

śuddha-premojjvala-rasamayaiḥ sevyamānaṁ samantāt |

govindasyāmbuda-ruci-tanor jyotir-ambodhi-pūraiḥ

sāndrānandātmabhirapi citanaumi vṛndāvanaṁ tat ||17.74||

nindā vā stutir eva vā bahu-vipat-sampattir evāstu vā

pāṇḍityaṁ bata mūrkhatā’pi yadi vā virāgo’thavā |

yat kiṁcid bhavatu śruter api manāg lakṣyaṁ na yad vaibhavaṁ

tad vṛndā-vipinaṁ na jīvanam idaṁ svapne’pi hātuṁ kṣamaḥ ||17.75||

caṇḍāla-śva-kharādivad yadi janāḥ kurvanti sarve tiras-

kāraṁ durviṣahaṁ ca tena na hi me khedo’sty aṇīyān api |

devādevya ime ca bhūta-nivahāḥ prāṇāś ca dadur mahā-

snehāt tuṣṭi-mato na me guru-tṛṣo śrī-vṛndāvanīye rase ||17.76||

bhrātaḥ samastāny api sādhanāni

vihāya vṛndāvanam āśrayasva |

yathā tathā prāktana-vāsanātaḥ

charīra-vāṇī-hṛdayāṇi kuryuḥ ||17.77||

tādṛk-kāmo bhavatu bhagavan yena kasyāṁcid eṇī-

dṛśyāsakto’py ahaha na bahir yāmi vṛndāṭavītaḥ |

tādṛg dambho’cyadayatu tathāhaṅkṛtiś cāpi me syāt

yenāpy asmin rasa-maya-vane rocaye nitya-vāsam ||17.78||

varaṁ vṛndāraṇy hari hari kare kharpara-bhṛto

bhramāmo bhaikṣyārthaṁ śvapaca-gṛha-vīthiṣu dinaśaḥ |

tathāpi prācīnaiḥ parama-sukṛtair atra militaṁ

na neṣyāmo’nyatra kvacid api kathaṁcid vapur idam ||17.79||

jarat-kanthām ekāṁ dadhad api ca kaupīnam aniśaṁ

pragāyan śrī-rādhā-madhupati-rahaḥ-keli-laharīm |

phalaṁ vā mūlaṁ vā kim api divasānte kavalayan

kadā neṣye vṛndāvana-bhuvi daśāṁ jīvana-mayīm ||17.80||

prakṛty-upari-kevale sukha-nidhau para-brahmaṇi

śruti-pathita-vaibhavaṁ para-padaṁ vikuṇṭhābhidham |

tad-antar-akhilojjvalaṁ jayati māthuraṁ maṇḍalaṁ

mahā-rasa-mayaṁ sakhe kalaya tatra vṛndāvanam ||17.81||

kadā vṛndāraṇyaṁ śravaṇa-rasana-sparśana-nirī-

kṣaṇa-ghrāṇādyair me bhavati rasa-sindhu-sravad iva |

kadā vā tal-lokottara-rasa-madāndho madhupater

guṇānucerur uccaiḥ sarasam iha gāsyāmi paritaḥ ||17.82||

svānanda-sac-cid-ghana-rūpatā-matir

yāvan na vṛndāvana-vāsi-jantuṣu |  
tāvat praviṣṭo’pi na tatra vindate

tato’parādhāt padavīṁ parāt parām ||17.83||

yadaiva sac-cid-rasa-rūpa-buddhir

vṛndāvana-stha-sthira-jaṅgameṣu |

syān nirvyalīkaṁ puruṣas tadaiva

cakāsti rādhā-priya-sevi-rūpaḥ ||17.84||

sakala-vibhava-sāraṁ sarva-dharmaika-sāraṁ

sakala-bhajana-sāraṁ sarva-siddhaika-sāram |

sakala-mahima-sāraṁ vastu vṛndāvanāntaḥ-

sakala-madhurimāmbho-rāśi-sāraṁ vihāram ||17.85||

daivī vāk pratiṣedhinī bhavatu me syād vā gurūṇāṁ girām

śreṇī-śāstra-vidām ihāstu bahudhā yaḥ ko’pi kolāhalaḥ |

tyaktvā sādhya-sādhana-jātam akhilaṁ lagnaṁ tu me rādhikā-

krīḍā-kānana-vāsa-sampadi manāg vyāvartante no manaḥ ||17.86||

pragāyan naṭann uddhasan vā luṭhan vā

pradāyan rudan sampatan mūrcchito vā |

kadā vā mahā-prema-mādhvī-madāndhaś

cariṣyāmi vṛndāvane loka-bāhyaḥ ||17.87||

na lokaṁ na dharmaṁ na gehaṁ na dehaṁ

na nindāṁ stutiṁ nāpi saukhyaṁ na duḥkham |

vijānan kim apy unmadaḥ prema-mādhvyā

graha-grastavat karhi vṛndāvane syām ||17.88||

hare kṛṣṇa kṛṣṇeti kṛṣṇeti mukhyān

mahāścarya-nāmāvalī-siddha-mantrān |

kṛpā-mūrti-caitanya-devopagītān

kadābhyasya vṛndāvane syāṁ kṛtārthaḥ ||17.89||

haima-sphaṭika-padma-rāga-racitair māhendra-nīla-drumair

nānā-ratna-maya-sthalībhir ali-jhaṅkāra-sphuṭad-vallibhiḥ |

citraiḥ kīra-mayūra-kokila-mukhair nānā-vihaṅgair lasat-

padmādyaiś ca sarobhir adbhutam ahaṁ dhyāyāmi vṛndāvanam ||17.90||

tāmbūla-pānaka-manohara-modakādi-

ramye lasan-mṛdula-pallava-cāru-talpe |

dvāra-sthitālibhir aho suhṛdāv avekṣya

vṛndāvanaṁ smara nikuñja-gṛhair manojñam ||17.91||

kvacid rati-vimardita-prasava-talpakaiḥ kutracid

ratopakaraṇānvita-priya-mṛdu-prasūnāstaraiḥ |

kvacit pramada-rādhikā-madhupati-pravṛttotsavaiḥ

sadā nava-nikuñjakaiḥ smara sumañju vṛndāvanam ||17.92||

rādhā-kṛṣṇa-rahaḥ-suhṛt-kṣiti-dharasyopatyakāsu sphuran

nānā-keli-nikuñja-vīthiṣu navonnīlat-kadambāliṣu |

bhrāmaṁ bhrāmam ahar-niśaṁ nanu paraṁ śrī-rāsa-kelī-sthalī

ramyāsv eva kadā prakāśita-rahaḥ-premā bhaveyaṁ kṛtī ||17.93||

alaṁ kṣayī-suduḥkhadair yuvati-putra-vittādikair

vimukti-kathayāpy alaṁ mama namo vikuṇṭha-śriye |

paraṁ tv iha bhave bhave bhavatu vārṣabhāṇavy atha

vrajendra-tanayo vane lasati yatra tasmin ratiḥ ||17.94||

namāmi vṛndāvanam eva mūrdhnā

vadāmi vṛndāvanam eva vācā |

smarāmi vṛndāvanam eva buddhyā

vṛndāvanād anyam ahaṁ na jāne ||17.95||

rādhā-pati-rati-kandaṁ vṛndāvanam eva jīvanaṁ yeṣām |

tac-caraṇāmbuja-reṇor āśām evāham āśāse ||17.96||

guṇanti śuka-śārikāḥ sucaritāni rādhā-pates

tad eka-parituṣṭaye taru-latāḥ sadotphullitāḥ |

sarāṁsi kamalotpalādibhir adhuś ca yatra śriyaṁ

tad-utsava-kṛte manaḥ smara tad eva vṛndāvanam ||17.97||

nānā-keli-nikuñja-maṇḍapa-yute nānā-saro-vāpikā-

ramye gulma-latā-drumaiś ca parito nānā-vidhaiḥ śobhite |

nānā-jāti-samullasat-khaga-mṛgair nānā-vilāsa-sthalī-

pronmīlan-maṇi-rociṣi-priya kadā dhyeyo’si vṛndāvane ||17.98||

yatraivātirasonmadaṁ viharate mat-preṣṭha-vastu-dvayaṁ

bhaktiḥ kvāpi mahā-rasotsava-mayī yatraiva niḥsyandate |

yatraiva praviśanti naiva nigama-śreṇī-girāṁ bhaṅgayas

tasminn eva mamāstu dhīḥ praṇayinī vṛndāvane pāvane ||17.99||

vāṇyā gadgadayā madhupater nāmāni saṅkīrtaye

dhārābhir nayanāmbhasāṁ taru-tale kṣauṇīṁ kadā paṅkaye |

dṛṣṭvā bhāvanayā puro-milad aho svāntaika-bhogyaṁ maho-

dvandva-hema-hariṇ-maṇi-cchavi kadālambe muhur vihvalaḥ ||17.100||

vṛndāraṇya-nikuñja-sīmani vasan premāturaś cintayan

sva-prāṇaika-dhanaṁ kiśora-mithunaṁ drakṣyāmy akasmāt kadā |

śyāmāḥ kaṁcana candrikā-rasa-mayī gaurīś ca kāścic chaṭāḥ

paśyāmi śṛṇuyāṁ ca śīta-madhurāḥ kaścin mitho-vāk-sudhāḥ ||17.101||

vṛndāraṇye kim api janatā-duṣpraveśaṁ pradeśaṁ

gatvā proccair nija-dayitayor nāma jalpann udaśruḥ |

atyantāttyāṁ vikala-vikalo divya-mūrtyā kayāpi

śrīśvaryājñā-kara-mṛga-dṛśā vākya-sudhāśvāsitaḥ syāma ||17.102||

etat kāruṇya-puñjaṁ kati-dina-kalita-svāśraya-prauḍha-rādhā-

kṛṣṇāṅghri-dvandva-gūḍha-praṇaya-bhava-rasābhyañjitodāś ca dṛṣṭam |

śrīmad-vṛndāvanaṁ me nija-parama-camatkāri-rūpeṇa sāndrā-

nandaugha-syandi-vaprocchalita-madhurimaikārṇavenāvirāstām ||17.103||

kadā sudṛḍha-bhāvanodita-nijeṣṭa-rūpaṁ manāg

api smṛta-śarīra-keniha rase praviṣṭodbhute |

kṣaṇaṁ kim muhūrtakaṁ kim atha yāma mevāsthito

bahir dṛg api mugdhavat vyavaharāmi śrī-vṛndāvane ||17.104||

nānyad vadāmi na śṛṇomi na cintayāmi

nānyad vrajāmi na bhajāmi na cāśrayāmi |

paśyāmi jāgrati tathā svapane’pi nānyat

śrī-rādhikā-rati-vinoda-vanaṁ vināham ||17.105||

kiṁ māṁ khedayase vimuñca vasanaṁ talpottame’smin sukhen‑

āgatya svapihi tyaja tyaja bhujaṁ śliṣyāmi kānte sakṛt|

āḥ kiṁ nirdaya muñca muñca na kim apy āpīḍaye rādhikā‑

kṛṣṇālāpam imaṁ kadā nu śṛṇuyāṁ vṛndāṭavī-kīrataḥ ||17.106||

kadā vā svacchandaṁ dina-rajani vṛndāvana-vane

carann ekaḥ svasty-adbhuta-nava-nikuñjāliṣu viśan |

akasmād evālaukika-madhura-kaiśora-suvayāḥ

ito na tvaṁ yāyā iti mṛdu-girā vārayati mām ||17.107||

kadā vā tṛṣṇīkaḥ śithilita-samasta-vyāhṛtis

tyaja na dīrgha-śvāsaṁ katham api gṛhītaika-kavalaḥ |

sadā jāgrat-prāyaḥ kṣaṇam udita-tandro’timadhuraṁ

tadā loke vṛndāvana-bhuvi nija-prāṇa-mithunam ||17.108||

akasmād ekasmān nava-lalita-kuñjād bata bahir

bhavat smitvā navyaṁ taruṇa-mithunaṁ laukikam iva |

gato dūraṁ dṛṣṭvā punar atha nivṛtya sva-dayitau

vilokyasyāṁ vṛndāvana-bhuvi mahā-prema-vikalaḥ ||17.109||

kadā pūrṇa-jyotsnā-rajati dhavale rāsa-valaye

carann eko vṛndāvana-pati-vilāsa-smṛti-paraḥ |

akasmād ānandāmbudhi-lahari-kolāhalam iva

dhvaniṁ divyaṁ veṇor valaya-rasanādeśaś ca śṛṇuyām ||17.110||

kadā vā kasyāpi sphuṭa-nava-kadambasya viṭape

sphurad gopī-bhartuḥ kim api kalaye smara vadanam |

kadā śrī-rādhāyāḥ kusuma-caya-lolaṁ ca lalitaṁ

karaṁ vīkṣe vṛndāvana-bhuvi lataughe kvacid api ||17.111||

idaṁ me kim abhāvi druta-kanaka-gaura-chavi harin-

maṇi-śyāmaṁ dhāma dvayam iha mitho’ṁsārpita-bhujam |

nirīkṣe tataḥ smeraṁ mama bahuvidha-prema-visṛtaṁ

sukhaṁ paścāc chāyā-dvayam atha puro mūrcchayati mām ||17.112||

ati-premautkaṭyāt kṣitiṣu viluṭhata me vapur idaṁ

kareṇa spṛṣṭvā māṁ viluṭhayati rādhā priya-yutā |

aho vṛndāraṇye’dbhuta-mahima-sīmany api sudur-

ghaṭāśā kāpy ekā samudayati hā kiṁ na bhavitā ||17.113||

kadā vā kālindī-taṭa-nikaṭa-vṛndāvana-latā‑

nikuñjāntaṁ suptaṁ tadati-sarasaṁ preṣṭha-mithunam |

mitho gāḍhāśliṣṭaṁ mṛdu mṛdu mayā lālita-padaṭ

mudā vīkṣye svapne’py ahaha sukha-nidrāṁ gatam aham ||17.114||

mahāścaryānanta-sva-mahima-balād eva sakalā-

dhamasyāpy āśānāṁ vyatikaram asambhāvyam api me |

kadā vṛndāraṇyaṁ sva-vasati-kathā-mātra-pravahat-

kṛpā-pūraṁ sampūrayatu parato’py arbuda-janaiḥ ||17.115||

sva-karma-srotobhiḥ satatam abhitaś cālitam amuṁ

prabho jīvaṁ yatra kvacid api nayātyanta-vivaśam |

paratv etāvan me bhavatu bhava-duḥkhārdita-hṛdo’py

aviśrāntaṁ vṛndāvana-pada-paraivāstu rasanā ||17.116||

na satyākhye loke spṛhayati mano brahma-padavīṁ

na vaikuṇṭhe viṣṇor api mṛgayate pārṣada-tanum |

paraṁ śrīmad-vṛndāvana-sarasa-bhāvotsavavatāṁ

nivāse dhanyānāṁ subahu-kṛmi-janmāpi mṛgayate[[3]](#footnote-4) ||17.117||

śrīmad-vṛndā-vipina-kusumāmoda-vāhī samīro

yasmin deśe sarati tad avacchinna-kṛṣṇāpluto vā |

yeṣāṁ vṛndāvanam anu sakṛd grīvayā sannataṁ vā

tatraivāstāṁ mama khalu janir hanta teṣāṁ gṛhe’pi ||17.118||

mamāpi syād etādṛśam api dinaṁ kiṁ nu paramaṁ

yadā vṛndāṭavyāḥ katham api kṛta-sparśanam api |

aho dehaṁ dūrād api samavalokyānta-januṣā

muhur dhanyaṁ manye dharaṇi-patitaḥ syāṁ kṛta-natiḥ ||17.119||

yad api ca mama nāsti śrīla-vṛndāvanīye

mahimani na samordhve hanta viśvāsa-gandhaḥ |

yad api ca mama na tasminn āste vāsaiṣaṇāpi

prasaratu mama tādṛśy eva vāṇī tathāpi ||17.120||

acaitanya-prāyaṁ jagad idam aho sarva-vid api

prathīyaḥ śrī-vṛndāvana-mahima-vīthī-jaḍa-matiḥ |

aho bhrāmyad dṛṣṭyā vidhi-sad-asad-vartmasu tathā

na pūrṇaṁ tasyaiva dhruvam iha niṣeva pada-rajaḥ ||17.121||

hā vṛndāvana hā mahā-rasa-maya-premaika-sampan-nidhe

hā rādhā-rati-nāgara smara-kalā-sākṣin mad-eka-priya |

hā rāseśvara viśva mūrchana latā-vallī-khagādy-adbhuta

śrīman hā prakṛte parād api para tvaṁ me gaits tvaṁ gatiḥ ||17.122||

namo’stu vṛndāvana-sundarābhyāṁ

namo’stu vṛndāvana-vibhramābhyāṁ |

namo’stu vṛndāvana-jīvanābhyāṁ

namo’stu vṛndāvana-nāgarābhyāṁ ||17.123||

namo’stu vṛndāvana-sat-kṛpābhyāṁ

namo’stu vṛndāvana-sad-rasābhyāṁ |

namo’stu vṛndāvana-pūrṇatābhyāṁ

namo’stu vṛndāvana-gocarābhyāṁ ||17.124||

vṛndāraṇyottamaṁ nāsti

nāsti matto’dhamaṁ kvacit |

rādhā-nāmnaḥ prabhāveṇa

yadi syān melanaṁ tayoḥ ||17.125||

śrīmad-vṛndāvaneśvaryāḥ

sakṛn nāmaika-maṅgalam |

sarvāścaryānanta-śākti

mukhe vijayatāṁ mama ||17.126||

iti śrī-prabodhānanda-sarasvatī-viracite

śrī-śrī-vṛndāvana-mahimāmṛte

saptadaśa-śatakam

||17||

1. Harilāla Vyāsa reads vivāhya in RRSN commentary to verse 13. [↑](#footnote-ref-2)
2. saw. [↑](#footnote-ref-3)
3. This doesn’t scan to the metre. NŚ has manute. [↑](#footnote-ref-4)